
„Červená.“
Anna Heymesová sa cítila čoraz horšie. Experiment nebol nijako nebezpečný, ale predstava, že v tejto chvíli sa dá čítať v jej mozgu, ju vážne znepokojovala.

„Modrá.“

Ležala na antikorovom stole uprostred sály ponorenej do šera, s hlavou vloženou do centrálneho otvoru bieleho oválneho prístroja. Rovno nad tvárou mala naklonený displej, na ktorom sa mihali malé kocky. Mala len nahlas pomenúvať farby, ktoré sa zjavovali.

„Žltá.“

Do ľavého ramena jej pomaly stekala infúzia. Doktor Eric Ackermann jej v krátkosti vysvetlil, že je to zriedený traser, izotop, ktorý umožňuje lokalizovať návaly krvi v jej mozgu.

Defilovali ďalšie farby. Zelená. Oranžová. Ružová… Potom displej zhasol.

Anna ležala nehybne, s ramenami pozdĺž tela, ako v sarkofágu. Niekoľko metrov vľavo od nej spozorovala matné, vodnaté svetlo zo zasklenej kabíny, kde stál Eric Ackermann s jej manželom Laurentom. Predstavila si obidvoch mužov pred monitormi, ako starostlivo skúmajú činnosť jej neurónov. Pripadala si špehovaná, okradnutá, akoby znásilnená vo svojej najtajnejšej intimite.

Ackermannov hlas sa ozýval v slúchadle pripevnenom na jej uchu:

„Výborne, Anna. Teraz sa kocky budú pohybovať. Ty len jednoducho opíšeš ich pohyb. A zakaždým použi jediné slovo: vpravo, vľavo, hore, dolu…“

Vzápätí sa začali pohybovať geometrické obrazce ako húf drobných rybičiek, vytvárajúc pestrú, plynulú a živú mozaiku. Do mikrofónu pripevneného na uchu zahlásila:

„Vpravo.“

Kocky sa pohli k hornému okraju obrazovky.

„Hore.“

Cvičenie trvalo pár minút. Hovorila pomaly, monotónne, cítila, ako ju premáha malátnosť; teplota displeja ešte zosilnela. O nejakú chvíľu sa ponorí do spánku.

„Výborne, povedal Ackermann. A teraz ti pustím príbeh, prerozprávaný viacerými spôsobmi. Vypočuj si tie verzie veľmi pozorne.“

„Čo mám vravieť?“

„Nič. Stačí len počúvať.“

Po pár sekundách sa v slúchadle ozval ženský hlas. Žena rozprávala cudzím jazykom; znelo to ako nejaká ázijská alebo orientálna reč.

Krátka odmlka. Príbeh sa začal odznova, tentoraz vo francúzštine. Ale s nesprávnou syntaxou: slovesá v neurčitku, s nesprávnymi členmi, nedodržaným viazaním…

Anna sa pokúšala rozlúštiť tú skomolenú reč, ale už sa začínala tretia verzia. Vo vetách sa tentoraz objavovali absurdné slová… Čo to všetko znamená? V jej ušných bubienkoch odrazu nastalo ticho, presunuli ju do valca.

Lekár sa po chvíli znovu ozval:

„Ďalší test. Pri každom názve krajiny mi povieš hlavné mesto.“

Anna chcela súhlasiť, ale už jej zaznelo v uchu prvé meno:

„Švédsko.“

Vyhŕkla bez rozmýšľania:

„Štokholm.“

„Venezuela.“

„Caracas.“

„Nový Zéland.“

„Auckland. Nie, Wellington.“

„Senegal.“

„Dakar.“

Každé mesto sa jej vybavilo spontánne. Odpovedala pohotovo, bola spokojná s výsledkami; neprišla teda celkom o pamäť. Čo videli Ackermann a Laurent na monitoroch? Ktoré zóny v mozgu sa jej práve zaktivovali?

„Posledný test, upozornil ju neurológ. Zjavia sa ti tváre. Ty ich nahlas, a čo možno najrýchlejšie identifikuješ.“

Niekde čítala, že niekedy jediný náznak – slovo, gesto, vizuálny detail – môže spustiť mechanizmus fóbie; psychiatri to nazývajú signál úzkosti. Signál: ten názov výborne sedel. V jej prípade stačilo už len slovo „tvár“, aby pocítila nepokoj. Hneď sa začala dusiť, žalúdok jej oťažel, končatiny tuhli a tá páliaca hrča v hrdle…

V zrkadle sa zjavil čiernobiely portrét ženy. Plavé kučery, vzdorovité pery, znamienko krásy nad ústami. Ľahké:

„Marilyn Monroe.“

Za fotografiou nasledoval obrázok. Zachmúrený pohľad, hranaté čeľuste, zvlnené vlasy:

„Beethoven.“

Guľatá tvár, hladká ako bonboniéra, s úzkymi očami.

„Mao Ce-tung.“

Anna bola prekvapená, že ich spoznala tak ľahko. Nasledovali ďalšie: Michael Jackson, Mona Lisa, Albert Einstein… Mala dojem, že pozoruje skvelé projekcie laterny magiky. Odpovedala bez zaváhania. Nepokoj už pominul.

Náhle ju však jeden portrét zaskočil; muž, asi štyridsiatnik, mladistvý zjav, s vypuklými očami. Plavé vlasy aj obočie zdôrazňovali jeho rozpačitý mladícky výraz.

Premkol ju strach ako elektrická vlna; na hrudi pocítila bolesť. Jeho črty jej niekoho pripomínali, nevynáralo sa je však nijaké meno, nijaká presná spomienka. Jej pamäť bola ako čierny tunel. Kde už videla tú tvár? Nejaký herec? Spevák? Dávna známosť? Obraz nahradila predĺžená tvár zvýraznená guľatými okuliarmi. S vyschnutými ústami vyslovila:

„John Lennon.“

Zjavil sa Che Guevara, ale Anna zaprotestovala:

„Eric, počkaj.“

Kolotoč pokračoval. Zažiaril Van Goghov autoportrét v ostrých farbách. Anna chytila rúčku mikrofónu:

„Eric, prosím ťa!“

Obraz sa zastavil. Anna cítila, ako ju na pokožke pália farby a horúčava. Po chvíli sa Ackermann spýtal:

„Čo je?“

„Ten, ktorého som nespoznala, kto to bol?“

Nedostala odpoveď. Na displeji vibrovali rôznofarebné oči Davida Bowieho. Nadvihla sa a povedala hlasnejšie:

„Eric, niečo som sa ťa pýtala: Kto to bol?“

Displej zhasol. O sekundu si jej oči zvykli na šero. Zachytila odraz svojej tváre v šikmom obdĺžniku: mŕtvolne bledá, kostnatá. Tvár mŕtvoly.

Konečne lekár odvetil:

„To bol Laurent, Anna. Laurent Heymes, tvoj muž.“

„Odkedy máš tieto výpadky pamäte?“
Anna neodpovedala. Bolo skoro poludnie a ona podstupovala skúšky celé dopoludnie. Röntgeny, skenery, CT. A nakoniec testy v tom oválnom prístroji… Cítila sa vybrakovaná, vyčerpaná, zničená. A tento kabinet to nevylepšil: úzka miestnosť bez okna, priveľmi osvetlená, kde sa kopili zdravotné karty bez ladu a skladu v kovových skriniach alebo dokonca na zemi. Obrázky na stenách znázorňovali obnažené mozgy, oholené, obodkované lebky, akoby dopredu vykrojené. Teraz by potrebovala len…

Eric Ackermann zopakoval:

„Odkedy, Anna?“

„Vyše mesiaca.“

„Spresni to. Pamätáš si, kedy to bolo prvý raz?“

Prirodzene, že si pamätá: ako by mohla na to zabudnúť?

„Štvrtého februára. Ráno. Vyšla som z kúpeľne. V chodbe som narazila na Laurenta. Práve odchádzal do práce. Usmial sa na mňa. Vydesila som sa: nevedela som, kto to je.“

„Vôbec?“

„V tej chvíli nie. Potom sa mi to v hlave všetko usporiadalo.“

„Opíš mi presne, čo si v tom okamihu pocítila.“ Neisto mykla plecami pod čierno-zlatohnedým šálom: „Bol to čudný, neurčitý pocit. Akoby dojem, že som už niečo také zažila. Bolo to len ako záblesk (luskla prstami), potom sa všetko vrátilo do normálu.“

„Čo si si v tej chvíli pomyslela?“

„Pripisovala som to únave.“

Ackermann si zapísal niečo do bloku pred sebou, potom pokračoval:

„Zverila si sa s tým v to ráno Laurentovi?“

„Nie. Nezdalo sa mi to až také vážne.“

„A kedy sa objavila druhá kríza?“

„O týždeň. Prišlo ich viac, jedna za druhou.“

„A vždy pri Laurentovi?“

„Áno, vždy.“

„Ale napokon si ho zakaždým spoznala?“

„Áno, ale postupne sa mi ten výpadok zdal… neviem, no… čoraz dlhší.“

„Povedala si mu to?“

„Nie.“

„Prečo?“

Prekrížila si nohy, na sukňu z tmavého hodvábu si položila útle ruky – dva vtáčiky s vyblednutými krídlami:

„Zdalo sa mi, že hovoriť o tom by problém zhoršilo. A potom…“ Neurológ zdvihol oči; jej ryšavé vlasy sa mu odrážali na lome okuliarov:
„A potom?“

„Nie je ľahké oznámiť niečo také vlastnému mužovi. On…“
Cítila za sebou Laurentovu prítomnosť, stál opretý o kovové skrinky.

„Laurent sa stal pre mňa cudzím.“

Lekár postrehol jej znepokojenie; radšej zmenil tému:

„Robí ti problém spoznávať aj iné tváre?“

„Občas, zaváhala. Ale veľmi zriedka.“

„Napríklad koho?“

„Obchodníkov z našej štvrte. Aj v práci. Nespoznávam niektorých klientov, a pritom sú to stáli zákazníci.“

„A čo tvoji priatelia?“

Anna urobila neurčité gesto:

„Nemám priateľov.“

„A rodina?“

„Rodičia mi umreli. Mám len zopár strýkov a bratancov na juhozápade. Nikdy za nimi nechodím.“

Ackermann si znovu niečo zapísal; jeho črty neprezrádzali nijakú reakciu. Akoby boli zaliate do živice.

Anna nenávidela tohto muža: Laurentovho príbuzného. Párkrát bol u nich na večeri, ale zakaždým ostal chladný ako ľad. Pokým ste, samozrejme, nespomenuli jeho oblasti výskumu – mozog, mozgovú geografiu, poznávací systém človeka. Hneď bol celkom iný: oduševňoval sa, rozohňoval, gestikuloval dlhánskymi tlapami s ryšavými chlpmi.

„Takže Laurentova tvár ti robí najväčší problém?“ zopakoval.

„Áno. Ale je to pre mňa aj najbližší človek. Vidím ho najčastejšie.“

„Trápia ťa aj iné výpadky pamäti?“

Anna si zahryzne do spodnej pery. Znovu zaváha:

„Nie.“

„Nejaké poruchy v orientácii?“

„Nie.“

„Chyby vo vyjadrovaní?“

„Nie.“

„Máš ťažkosti pri určitom pohybe?“

Neodpovedala, potom sa chabo pousmiala.

„Máš na mysli Alzheimera, však?“

„Len si to overujem, to je všetko.“

To bola prvá choroba, na ktorú Anna myslela. Informovala sa, študovala lekárske slovníky: nespoznávanie tvárí je jeden zo symptómov Alzheimerovej choroby.

Ackermann dodal tónom, akým sa dohovára dieťaťu:

„Na to vôbec nemáš vek. A okrem toho, zistil by som to po prvých vyšetreniach. Mozog postihnutý neurodegeneratívnou chorobou obsahuje veľmi špecifickú morfológiu. Napriek tomu ti však musím položiť všetky tie otázky, aby som stanovil kompletnú diagnózu, rozumieš?“

Nečakal na odpoveď a zopakoval:

„Máš ťažkosti pri určitom pohybe alebo nie?“

„Nie.“

„Nijaké poruchy spánku?“

„Nie.“

„Nijaká nevysvetliteľná malátnosť?“

„Nie.“

„Migrény?“

„Nijaké.“

Lekár zavrel notes a vstal. Zakaždým rovnaké prekvapenie. Na svoj temer meter deväťdesiat vážil asi šesťdesiat kíl. Dlháň, na ktorom biely plášť visel ako na vešiaku.

Bol celý ohnivo ryšavý; zle zastrihnutá kučeravá štica mala farbu rozpáleného medu; pokožku mal posiatu pehami až po viečka. Tvár samá hrana, čo ešte zdôrazňovali okuliare s tenkými kovovými rámami.

Akoby ho táto fyziognómia chránila pred plynutím času. Bol starší ako Laurent, mal okolo päťdesiatky, ale vyzeral ešte ako mladý chlap. Na tvári sa mu už síce rysovali vrásky, no nezasiahli to podstatné: ostré, nerozlúštiteľné, záhadné orlie črty. Iba jazvy po akné na lícach svedčili o nejakej telesnosti, o jeho minulosti.

Mlčky urobil pár krokov v stiesnenom priestore kabinetu. Sekundy sa naťahovali. Anna to už nevydržala a spýtala sa:

„Panebože, čo mi je?“

Neurológ zaštrngal kovovým predmetom vo vrecku. Určite kľúče; ale zaznelo to ako zvonček, ktorý odštartoval jeho reč:

„Najprv ti vysvetlím pokus, ktorý sme práve urobili.“

„Bolo by načase.“

„Prístroj, ktorý sme použili, je polohová kamera. Naši špecialisti ju nazývajú ‚Petscan‘. Funguje na pozitrónovom emisnom systéme tomografu: TEP. Umožňuje tak pozorovať oblasti aktivity mozgu v reálnom čase tak, že lokalizuje koncentráciu krvi v orgáne. Chcel som ti urobiť celkové vyšetrenie. Overiť fungovanie viacerých mozgových zón, ktorých lokalizáciu dobre poznáme. Videnie. Reč. Pamäť.“

Anna myslela na tie rôzne testy. Farebné kocky, príbeh prerozprávaný viacerými odlišnými spôsobmi, mená hlavných miest. Nemala problém zaradiť každé cvičenie do kontextu, no Ackermann vyhŕkol:

„Napríklad reč. Všetko prebieha v čelnom laloku, v oblasti, ktorá samotná je rozdelená na podsystémy, určené na počúvanie, slovnú zásobu, syntax, význam, prednes… (Ukázal si prstom na lebku.) Sú to spojené oblasti, ktoré nám umožňujú rozumieť a používať reč. Vďaka rozličným verziám príbehu som zaktivoval v tvojej hlave všetky systémy.“

Neustále chodil sem a ta po maličkej miestnosti. Obrázky na stene sa pritom zjavovali a mizli. Anna si všimla zvláštnu kresbu zobrazujúcu farebnú opicu s veľkou papuľou a obrovskými labami. Napriek horúčave sálajúcej z neónov mala zmrznutý chrbát.

„Takže?“ zašeptala.

Roztiahol ruky, akoby sa tým gestom chcel uistiť:

„Takže všetko je v poriadku. Reč, videnie, pamäť. Každá sféra sa zaktivovala normálne.“

„Až kým sa nezjavil Laurentov portrét.“

Ackermann sa naklonil nad stôl a otočil monitor počítača. Anna uvidela očíslovaný obrázok mozgu. Zelenkavo svetielkujúci priečny prierez; vnútro úplne čierne.

„Tvoj mozog v momente, keď si pozerala Laurentovu fotografiu. Žiadna reakcia. Nijaká predstava.“

„Čo to znamená?“

Neurológ sa vzpriamil a znovu vopchal ruky do vreciek. Teatrálne vypol hruď: prišla veľká chvíľa verdiktu.

„Myslím, že ide o poškodenie mozgu.“

„Poškodenie?“

„Ktoré zasahuje predovšetkým oblasť spoznávania tvárí.“

Anna bola ohúrená:

„Existuje oblasť… tvárí?“

„Áno. Neurónový útvar špecializovaný na túto funkciu, nachádzajúci sa v pravej hemisfére, vo ventrálnej časti spánkovej oblasti vzadu v mozgu. Tento systém bol objavený v päťdesiatych rokoch. Osoby postihnuté cievnou príhodou v tejto oblasti prestali spoznávať tváre. Vďaka Petscanu sme ju lokalizovali ešte precíznejšie. Vieme napríklad, že tento útvar je obzvlášť rozvinutý u ‚fyziognomikov‘, chlapíkov, ktorí ochraňujú diskotéky, kasína.“

„Ale ja poznám väčšinu tvárí, skúsila argumentovať. Pri teste som identifikovala všetky osoby…“

„Všetky osoby okrem vlastného manžela. A to je vážne zistenie.“

Ackermann si ostentatívne priložil obidva ukazováky na pery, na znak rozmýšľania. Keď nebol chladný, bol okázalý:

„Poznáme dva typy pamäte. To, čo sa naučíme v škole, a to, čo sa naučíme v svojom osobnom živote. Tieto dve pamäte nemajú v našom mozgu rovnakú dráhu. Myslím, že máš nedostatočné prepojenie medzi okamžitou analýzou tvárí a ich porovnaním s osobnými spomienkami. Prekáža tomu nejaké poškodenie. Môžeš spoznať Einsteina, ale nie Laurenta, ktorý patrí do tvojho súkromného archívu.“

„A… dá sa to liečiť?“

„Určite. Premiestnime ti tú funkciu do zdravej časti hlavy. To je jedna z výhod mozgu: jeho plastickosť. Takže sa podrobíš rehabilitácii: určitý mentálny tréning, pravidelné cvičenia podporené vhodnými liekmi.“

Vážny neurológov tón vyvracal túto dobrú novinu.

„V čom je problém?“ spýtala sa Anna.

„V pôvode poškodenia. Musím priznať, že tu tápam. Nemáme nijaký príznak tumoru, nijakej neurologickej anomálie. Nemala si poranenie hlavy, ani lebečný traumatizmus, ani cievnu príhodu, ktoré by spôsobili krvácanie do tejto časti mozgu (tľoskne jazykom). Budeme musieť urobiť nové, hlbšie vyšetrenia, analýzy, kvôli presnejšej diagnóze.“

„Aké vyšetrenia?“

Lekár si sadol za stôl. Upriamil na ňu svoj sladkokyslý pohľad:

„Biopsiu. Odoberieme nepatrnú vzorku tkaniva z mozgovej kôry.“

Anne chvíľu trvalo, kým pochopila, potom sa jej na tvári odrazil záchvat hrôzy. Obrátila sa k Laurentovi, no videla, že ten už vrhá spiklenecký pohľad na Ackermanna. Strach vystriedala zlosť: boli komplici. O jej osude bolo rozhodnuté, a určite už od rána.

Hlas sa jej zachvel:

„Neprichádza do úvahy.“

Neurológ sa prvý raz usmial. Mal to byť povzbudzujúci úsmev, ale vyznel absolútne umelo:

„Nemusíš mať žiadne obavy. Urobíme stereotaxickú biopsiu. Je to jednoduchá sonda, ktorá…“

„Nikto sa nedotkne môjho mozgu.“

Anna sa zdvihla a zakrútila do šálu; pozlátené havranie krídla. Laurent sa ujal slova.

„Nesmieš si to tak brať. Eric ma uistil, že…“

„Ty si na jeho strane?“

„Všetci sme na tvojej strane,“ ubezpečoval ju Ackermann.

Ustúpila, aby sa mohla lepšie pozrieť na obidvoch pokrytcov.

„Nikto sa nedotkne môjho mozgu, zopakovala rozhodným tónom. Radšej stratím pamäť úplne alebo na tú chorobu umriem. Už sem nikdy nevkročím.“

A v náhlom záchvate paniky zrevala:

„Nikdy, počujete?“

Bežala prázdnou chodbou, zbehla dolu schodmi, až kým sa nezastavila na prahu budovy. Zacítila, ako jej studený vietor opäť vracia krv do tela. Slnko zalievalo dvor. Anna myslela na letný jas, bez horúčavy a listov na stromoch, ktoré by mali zmraziť, aby sa uchovali.

Na druhej strane dvora ju zbadal Nicolas, šofér. Vyskočil zo sedanu, aby jej otvoril dvere. Anna odmietavo kývla hlavou. Chvejúcou sa rukou pohľadala v kabelke cigaretu, zapálila si ju a vychutnávala štipľavú chuť, ktorá jej zapĺňala hrtan.

Inštitút Henriho Becquerela tvorilo viacero štvorposchodových budov, ktoré lemovali malý dvor, skrášlený stromami a hustými kríkmi. Jednotvárne fasády, šedé alebo ružové, boli polepené plagátmi s výstražnými upozorneniami: Zákaz vstupu bez povolenia; Vstup povolený len lekárskemu personálu; Pozor, nebezpečenstvo. V tejto prekliatej nemocnici sa jej zdal nepriateľský aj ten najmenší detail.

Z plného hrdla vdýchla ešte jeden šluk z cigarety; chuť spáleného tabaku ju upokojila, akoby odhodila svoj hnev do miniatúrnej vyhne. Privrela viečka a pohrúžila sa do omamujúcej arómy.

Začula za sebou kroky.

Laurent ju obišiel, ani sa na ňu nepozrel, prešiel dvor a otvoril zadné dvere auta. Čakal na ňu so zvraštenou tvárou, klopkajúc naleštenými mokasínami o dlažbu. Anna odhodila marlborku a šla za ním. Vkĺzla na kožené sedadlo. Laurent obišiel vozidlo a prisadol si k nej. Po tejto tichej procedúre šofér naštartoval a zišiel dolu z parkoviska ako spomalená kozmická loď. Bielo-červenú rampu pri vchode strážilo niekoľko vojakov.

„Idem si vyzdvihnúť pas,“ oznámil jej Laurent.

Anna hľadela na svoje ruky: ešte stále sa chveli. Vytiahla z kabelky pudrenku a obzerala sa v oválnom zrkadle. Priam očakávala, že si na pokožke objaví nejaké stopy, akoby jej vnútorné rozrušenie bolo také prudké sťa úder päsťou… Ale nie, mala tú istú hladkú a súmernú tvár, bledú ako stena, olemovanú čiernymi vlasmi ostrihanými á la Kleopatra, tie isté tmavomodré oči pretiahnuté k spánkom, s mierne privretými viečkami ako zlenivená mačka.

Zbadala Laurenta, ako sa vracia. Zohnutý vo vetre si vyhrnul golier na čiernom kabáte. Náhle pocítila vlnu horúčavy. Túžbu. Ešte stále ho pozorovala: jeho blond kučery, vystupujúce oči, vrásky na čele, ktoré mu spôsobilo trápenie s ňou… Neisto tisol k sebe šosy kabáta. Bol to pohyb bojazlivého, opatrného mladíka, ktorý sa nezhodoval s jeho mocou vysokého funkcionára. Ako keď si objednával kokteil a končekmi prstov ukazoval dávky, ktoré si želal. Alebo keď si so zdvihnutými ramenami vložil obe ruky medzi stehná, akoby dával najavo chlad či stiesnenosť. Práve táto krehkosť jej učarila; tie nedostatky, slabôstky, ktoré kontrastovali s jeho skutočnou mocou. Ale čo ešte na ňom milovala? Na čo si spomínala?

Laurent sa znovu usadil vedľa nej. Rampa sa zdvihla. Keď ňou prechádzali, rázne zasalutoval ozbrojeným mužom. Toto zdvorilé gesto Annu znovu podráždilo. Jej túžba sa rozplynula. Príkro sa spýtala:

„Načo sú tu všetci tí policajti?“

„Vojaci,“ opravil ju Laurent. „Sú to vojaci.“

Auto sa zaradilo do premávky. Námestie generála Le Clerca v Orsay bolo malinké, ale starostlivo usporiadané. Kostol, radnica, kvetinár: každá časť sa zreteľne odlišovala.

„Tak vojaci. Načo je ich tu toľko?“ naliehala.

Laurant odpovedal roztržito:

„Kvôli oxygénu 15.“

„Kvôli čomu?“

Nepozrel na ňu, klepkal na okienko.

„Oxygén 15. Izotop, ktorý ti vstrekli pokusne do krvi. Je to rádioaktívna látka.“

„Vynikajúco.“

Laurent sa k nej otočil; snažil sa vyzerať upokojujúco, ale jeho zreničky prezrádzali podráždenie:

„Nie je to nebezpečné.“

„A preto, že to nie je nebezpečné, je tu toľko stráží?“

„Nerob sa hlúpa. Vo Francúzsku je každá operácia, kde sa používa nukleárny materiál, pod kontrolou CEA Komisariát pre atómovú energiu. A kto povie CEA, myslí vojakov, to je všetko. Eric je povinný pracovať s armádou.“

Anna sa uchechtne. Laurent sa zamračí:

„Čo ti je?“

„Nič. Len že si musel nájsť jedinú nemocnicu v celom Paríži a okolí, kde je viac uniforiem ako bielych plášťov.“

Pokrčil plecami a sústredil sa na cestu. Auto už uháňalo po diaľnici, smerom do údolia rieky Biévre. Temné, hnedočervené lesy; svahy a kopce, kam oko dovidelo.

Mraky sa valili späť; v diaľke si jasné svetlo s námahou razilo cestu cez zamračenú oblohu. Aj tak sa však zdalo, že slnko sa každú chvíľu spamätá a rozžiari krajinu.

Išli už viac ako štvrť hodiny, keď sa Laurent znovu ozval:

„Musíš Ericovi dôverovať.“

„Nikto sa nedotkne môjho mozgu.“

„Eric vie, čo robí. Je to jeden z najlepších neurológov v Európe…“

„A priateľ z detstva. Opakoval si mi to najmenej tisíckrát.“

„Máš šťastie, že si sa dostala do rúk práve jemu. Ty…“

„Nebudem nikomu pokusný králik.“

„Pokusný králik?“ (Zdôrazňoval jednotlivé slabiky.) „Jeho pokus-ný krá-lik? O čom to hovoríš?“

„Ackermann ma skúma. Zaujíma ho moja choroba, tak je to. Ten človek je vedec, nie doktor.“

Laurent vzdychol:

„Ty si sa už úplne pomiatla… Skutočne, ty…“

„Som šibnutá?“ (Smutne sa zasmiala a zasekla sa do sedadla ako železná mreža.) „Nič nové.“

Ten žalostný výbuch veselosti len zvýšil hnev jej muža:

„Takže čo? Chceš čakať so založenými rukami, kým ťa tá choroba prevalcuje?“

„Nikto nepotvrdil, že sa moja choroba zhoršuje.“

Laurent sa zahniezdi na sedadle.

„To je pravda. Prepáč. Hovorím nezmysly.“

V aute znovu zavládne ticho.

Krajina čoraz viac pripomínala začmudené vlhké lístie. Načervenalé, škaredé, premiešané so šedou hmlou. Lesy sa ťahali k obzoru, najskôr mierne, potom, postupne auto napredovalo, ako krvavé pazúry, jemne cizelované ornamenty, čierne arabesky…

Občas sa zjavila nejaká dedina so zvonicou. Výrazne biela vodárenská veža vibrovala v chvejúcom sa svetle. Človek by neveril, že je len pár kilometrov od Paríža.

Laurent urobil ešte posledný zúfalý pokus:

„Aspoň mi sľúb, že sa podrobíš ďalším vyšetreniam. Aj biopsii. Zaberie to len pár dní.“

„Uvidím.“

„Pôjdem s tebou. Venujem tomu toľko času, koľko bude treba. My sme s tebou, rozumieš?“

To „my“ sa Anne nepáčilo: Laurent ju stále blahosklonne spájal s Ackermannom do svojej priazne. Už bola viac pacientka ako manželka.

Náhle sa nad meudonským kopcom zjavil Paríž v gejzíre svetla. Celé mesto vystavovalo na obdiv svoje nekonečné svetlé strechy a ligotalo sa ako zamrznuté jazero, pokryté kryštálikmi, srieňou, kopčekmi snehu, zatiaľ čo budovy v Défense vyzerali ako vysoké plávajúce ľadové kryhy. Celé mesto planulo pri dotyku slnka, bolo zaliate svetlom.

V nemom úžase z toho oslnenia prešli cez most v Sévres, a bez slova pokračovali aj cez Boulogne-Billancourt.

Pri vjazde do mesta cez Porte de Saint-Cloud sa Laurent spýtal:

„Zaveziem ťa domov?“

„Nie. Do roboty.“

„Vravela si, že si vezmeš voľno.“

V hlase mu zaznela výčitka.

„Myslela som, že budem unavenejšia,“ zaklamala Anna. „A nechcem Clothilde nechať v štichu. V sobotu býva v obchode nával.“

„Clothilde, obchod…“ opakoval sarkastickým tónom.

„No a?“

„Tá robota je naozaj… Nehodí sa pre teba.“

„Chceš povedať pre teba.“

Laurent neodpovedal. Možno tú poslednú vetu ani nepočul. Naťahoval krk, aby videl, čo sa deje pred nimi; premávka na okružnom bulvári bola zablokovaná.

Netrpezlivým tónom prikázal šoférovi, aby ich odtiaľ „dostal“. Nicolas žiadosť pochopil. Vytiahol z priehradky magnetický maják a upevnil ho na strechu auta. So zavýjajúcou sirénou sa Peugeot 607 vyslobodil spomedzi áut a znovu nabral rýchlosť.

Nicolas už nezdvihol nohu z plynového pedálu. Laurent s prstami kŕčovito zakvačenými do operadla predného sedadla sledoval každú výchylku, každý pohyb volantom. Vyzeral ako chlapec sústredený na videohru. Annu vždy udivilo, keď videla, že napriek svojim diplomom, napriek funkcii riaditeľa Centra výuky a výskumu ministerstva vnútra Laurent nikdy nezabúdal na dianie v teréne, na vplyv ulice. „Chudák policajt,“ pomyslela si Anna.

Na Porte Maillot opustili okruh a pustili sa po avenue des Ternes. Šofér nakoniec sirénu vypol. Anna bola späť vo svojom každodennom svete. Ulica Faubourg-Saint-Honoré a jej trblietavé výklady; hala Pleyel a jej dlhé okná na prvom poschodí, kde svetielkovali kolmé reklamy s tanečnicami; mahagónové arkády butiku Mariage Fréres, kde kupovala svoje vzácne čaje.

Kým otvorila dvierka, vrátila sa k rozhovoru prerušenému sirénou:

„Nejde len o prácu, to dobre vieš. Je to môj spôsob, ako ostať v kontakte s vonkajším svetom. Neskysnúť zatvorená doma.“

Vystúpila z auta a naklonila sa k nemu:

„Je to ako azyl, chápeš?“

Vymenili si ešte posledný pohľad a po jednom mrknutí boli hneď znovu spojenci. Na pomenovanie ich vzťahu by nikdy nepoužila slovo „láska“. Bolo to skôr kamarátstvo, partnerstvo než túžba, vášeň, podľa výkyv nálad a počasia. Pokojné podzemné vody, ktoré sa v hĺbke preplietali. Rozumeli si medzi slovami, medzi perami…

Odrazu sa jej znovu vrátila nádej. Laurent jej pomôže, bude je milovať, podrží ju, bude jej oporou. Tiene zjasnejú. Spýtal sa:

„Mám prísť večer po teba?“

Prikývla, poslala mu bozk a zamierila k Domu čokolády.

Zvonkohra na dverách zacinkala, akoby bola obyčajný zákazník. Známy zvuk ju povzbudil. Na tú prácu sa prihlásila pred mesiacom, keď natrafila na oznam vo výklade: chcela len prísť na iné myšlienky. Ale našla viac.

Útočisko.

Okruh ľudí, ktorí zahnali jej úzkosť.

Dve hodiny popoludní; obchod, je pustý. Clothilde si určite dožičila prestávku a je v kumbálku alebo v sklade.

Anna prešla cez miestnosť. Celý butik vyzeral ako čokoládová bonboniéra so striedajúcou sa hnedou a zlatou farbou. V strede dominoval hlavný pult ako zoradený orchester so svojou čiernou alebo krémovou klasikou: kocky, plnené bonbóny… Vľavo na mramorovej doske pri pokladni ležali „extra lahôdky“, malé pochúťky, po ktorých človek siahne na poslednú chvíľu, pri platení. Vpravo boli vyložené o trochu menej žiadané maškrty: ovocné želé, bonbóny, nugaty, a plno iných podobných variácií. Nad nimi sa na regáloch ligotali ďalšie sladkosti zabalené v staniole, ich trblietanie vzbudzovalo maškrtnosť.

Anna si všimla, že Clothilde dokončila veľkonočný výklad. V pletených košíkoch boli vajíčka a sliepočky všetkých veľkostí; čokoládové domčeky s karamelovými strechami strážili malé prasiatka z marcipánu; kuriatka sa hrali na hojdačke pod oblohou z papierových žltobielych narcisov.

„Ty si tu? Super. Práve doniesli tovar.“

Clothilde sa ozývala zozadu zo sály, od nákladného výťahu so starodávnym kolesovým navijakom, ktorý umožňoval dvíhať debny priamo z parkoviska na square du Roule. Zoskočila z plošiny, prekročila navŕšené debny a postavila sa pred Annu celá udychčaná a žiariaca radosťou.

Clothilde sa za pár týždňov stala pre ňu jednou z jej ochranných značiek.

Dvadsaťosem rokov, malý ružový nosík, svetlogaštanové kučery poletujúce pred očami. Mala dve deti, muža „v balíku“, dom na hypotéku a priamočiaro vytýčený osud. Pohybovala sa v istote šťastia, ktorá Annu miatla. Žiť vedľa tejto mladej ženy ju upokojovalo, ale zároveň znervózňovalo. Ani sekundu nemohla uveriť tomu obrazu bez kazov a prekvapení. V tom kréde bola istá tvrdohlavosť, osvojený klam. Napokon, taká ilúzia bola pre ňu nedosiahnuteľná: Anna mala tridsaťjeden rokov, nijaké dieťa a neustále žila v problémoch, neistote, obave z budúcnosti.

„Dnes je tu peklo. Nemá to konca.“

Clothilde chytila škatuľu a namierila do skladu vzadu. Anna si prehodila cez plecia šál a urobila to isté. V sobotu býval taký nával, že museli využiť každú prestávku na dopĺňanie podnosov.

Vošli do skladu, miestnosti bez okien, s rozmermi desať štvorcových metrov. Klimatizácia a dosky z lepenky už dosť zatarasovali priestor.

Clothilde položila svoju škatuľu, fúknutím si odhrnula vlasy a vysunula spodnú peru:

„Ani som sa ťa nespýtala: ako to prebehlo?“

„Celé dopoludnie mi robili vyšetrenia. Lekár hovoril o nejakom poškodení.“

„Poškodení?“

„O mŕtvej zóne v mojom mozgu. Oblasť, pomocou ktorej človek nerozoznáva tváre.“

„Čo je to za nezmysel. Dá sa to liečiť?“

Anna odložila svoj náklad a mechanicky zopakovala Ackermannov verdikt:

„Áno, podstúpim liečbu. Cvičenia na pamäť, lieky na premiestnenie tejto funkcie do inej časti mozgu. Do zdravej časti.“

„Super!“

Clothilde vylúdila jasavý úsmev, ako keby sa dozvedela, že Annina choroba ustupuje. Zriedkavo dávala najavo svoje reakcie na nejakú situáciu, prezrádzali skôr absolútnu ľahostajnosť. V skutočnosti bola Clothilde flegmatická k nešťastiu druhých. Smútok, úzkosť, neistota po nej skĺzli ako olej po voskovom plátne. No teraz sa predsa len zdalo, že ju to zaujíma.

Vyslobodilo ju zvonenie na dverách.

„Idem,“ povedala a otočila sa na opätkoch. „Sadni si, hneď som späť.“
Anna odsunula pár kartónov a sadla si na taburetku. Začala ukladať na podnos Rómeov – kocky s kávovou penou. Miestnosť už bola nasiaknutá omamnými vôňami čokolády. Ku koncu dňa aj ich oblečenie, dokonca pot vylučovali tento pach, v ich slinách bol cukor. Hovorilo sa, že čašníci bývajú opití od neustáleho vdychovania alkoholických výparov. Žeby predavačky čokolády priberali zato, že trávia čas pri týchto maškrtách?

Anna nepribrala ani gram. V skutočnosti nikdy nepribrala ani gram. Jedla, akoby brala preháňadlá a samotná potrava akoby sa mala pred ňou na pozore. Uhľohydráty, lipidy a ďalšie látky šli svojou cestou…

Ukladala vedľa seba čokolády a na myseľ jej prichádzali Ackermannove slová. Poškodenie. Choroba. Biopsia. Nie: nikdy sa nedám krájať na kusy. A najmä nie tomu chlapovi, s tými jeho necitlivými pohybmi a pohľadom ploštice.

Aj tak neverila jeho diagnóze.

Nemohla jej veriť.

Z jednoduchého dôvodu, nepovedala mu celú pravdu.

Od februára mala krízy omnoho častejšie, ako priznala. Výpadky ju prekvapovali teraz každú chvíľu a v akejkoľvek situácii. Pri večeri u priateľov; návšteve u kaderníka; nákupe v obchode. Anna bola náhle obklopená neznámymi ľuďmi, tvárami bez mena, aj v tom najdôvernejšom prostredí.

Dokonca aj priebeh jej porúch sa vyvíjal.

Už nešlo len o diery v pamäti, tmavé miesta, ale prenasledovali ju aj hrôzostrašné halucinácie. Tváre sa pred jej očami zatemňovali, chveli, deformovali. Výrazy, pohľady začali kmitať, rozplývať sa ako pod vodou.

Niekedy akoby hľadela na tváre z horúceho vosku: topili sa a ponárali samy do seba a vytvárali priam diabolské grimasy. Inokedy ich črty vibrovali, triasli sa, až kým sa neprekrývali vo viacerých simultánnych výrazoch. Krik. Smiech. Bozk. To všetko stmelené v jedinej fyziognómii. Ako zlý sen.

Po ulici Anna kráčala so sklopenými očami. Na večierkoch sa pri rozhovore nepozerala na svojho spoločníka. Stala sa z nej vyhýbavá, rozochvená, ustrašená osoba. „Ostatní“ jej pripadali len ako obraz vlastnej pomätenosti. Zrkadlo hrôzy.

Pokiaľ ide o Laurenta, neopísala presne svoje pocity. V skutočnosti sa jej chorobné predstavy nikdy nekončili, nikdy sa po takomto skrate úplne nerozplynuli. Vždy v nej ostala vidina, stopa strachu. Akoby vôbec nespoznávala svojho muža; akoby jej nejaký hlas šepkal: „Je to on, ale nie je to on.“

Bola hlboko presvedčená, že Laurentove črty sa zmenili, že podstúpil plastickú operáciu.

Absurdné.

To delírium malo ešte absurdnejšiu stránku. Zatiaľ čo jej vlastný muž jej pripadal ako cudzí človek, jeden zákazník v butiku v nej zas vyvolával dôverne známu, mučivú spomienku. Bola si istá, že ho už niekde videla… Nevedela by povedať kde, ani kedy, ale jej pamäť sa v jeho prítomnosti rozžiarila; skutočný elektrostatický záchvev. Tá iskra však aj tak nevyvolala jasnú spomienku.

Muž prišiel raz alebo dvakrát do týždňa a kupoval vždy tie isté čokolády. Kocky plnené marcipánom, podobné orientálnym maškrtám. Rozprával s ľahkým prízvukom – možno arabským. Vyzeral na štyridsať a mal na sebe vždy rovnaké oblečenie, džínsy a obnosené velúrové sako, zapnuté až ku krku ako večný študent. Anna a Clothilde ho nazvali „Pán Velúr“.

Každý deň naňho čakali. Bola to pre nich napínavá hádanka, ktorá im spestrovala dlhé hodiny strávené v butiku. Často kombinovali rozličné možnosti. Muž bol Annin priateľ z detstva, alebo starý flirt, alebo naopak, tajný záletník, ktorý si s ňou vymenil zopár pohľadov na nejakom koktaile…

Anne bolo teraz jasné, že pravda je prostejšia. Táto spomienka bola len jednou z podôb jej halucinácií, vyvolanej poruchou. Už sa nemusela zaoberať tým, čo videla alebo pociťovala pri určitých tvárach, pretože u nej už nefungoval systém súvislostí.

Dvere skladu sa otvorili. Anna sa strhla – zbadala, že čokolády sa jej topia medzi zovretými prstami. Vo dverách sa zjavila Clothilde. Zašepkala spod kučier: „Je tu.“

*
Pán Velúr už stál pri svojich čokoládkach.

„Dobrý deň,“ vyšla mu Anna v ústrety. „Prajete si?“

„Dvadsať dekov, ako obyčajne.“

Vkĺzla za hlavný pult, schmatla klieštiky, celofánové vrecúško a začala doň klásť kúsky čokolády. Zároveň sa kradmo dívala spod sklopených mihalníc na muža. Najprv si všimla veľké topánky z ošúchanej kože, potom príliš dlhé džínsy, pokrčené ako harmonika, a napokon velúrové sako šafránovej farby, na ktorom sa od častého nosenia vytvorili „vyleštené“ oranžové fľaky.

Napokon sa odvážila preskúmať jeho tvár.

Bola to neforemná hlava, hranatá, lemovaná rozstrapatenými gaštanovými vlasmi. Skôr tvár sedliaka ako ušľachtilý vzhľad študenta. Obočie mal zvraštené, tváril sa namrzene, dokonca akoby potláčal hnev.

No keď zdvihol zrak, Anna si všimla dlhé dievčenské mihalnice a do fialova sfarbené dúhovky so zlatočiernymi kontúrami. Kde už videla ten pohľad?

Položila vrecúško na váhu.

„Nech sa páči, jedenásť eur.“

Muž zaplatil, zobral si bonbóny a otočil sa. O chvíľu nato bol vonku.

Proti svojej vôli šla Anna za ním až k dverám, Clothilde za ňou. Sledovali ho, ako prešiel cez ulicu Faubourg-Saint-Honoré a potom zmizol v čiernej limuzíne s tónovanými okienkami a zahraničnou poznávacou značkou.

Striehli na prahu, ako dva svrčky v žiari slnka.

„Tak čo?“ spýtala sa napokon Clothilde. „Kto je to? Ešte stále nevieš?“

Auto sa stratilo v premávke. Anna namiesto odpovede zamrmlala:

„Nemáš cigu?“

Clothilde vytiahla z vrecka nohavíc pokrkvanú škatuľku marlboriek Light. Anna si potiahla prvý šluk a znovu našla svoj pokoj ako ráno na dvore nemocnice. Clothilde vyhlásila skepticky:

„Niečo na tej tvojej historke nesedí.“

Anna sa obrátila so zdvihnutým lakťom, cigaretu držala ako zbraň:

„Čože?“

„Dajme tomu, že si toho chlapa poznala a že sa zmenil. Okej.“

„No a?“

Clothilde ohrnula pery a vydala zvuk ako pri otváraní fľaše:

„Prečo ťa ale nepozná on?“

Anna sa zahľadela na prúdiace autá pod tmavnúcou oblohou, na šmuhy svetla na karosériach. Na druhej strane ulice videla drevené priečelie butiku Mariage Fréres, chladné vitríny reštaurácie La Marée a jej pokojného strážcu áut, ktorý ju neprestával pozorovať.

Jej slová sa rozplynuli v modrastom dyme:
„Som bláznivá.“

Raz do týždňa sa Laurent stretával pri večeri s tými istými „kamarátmi“. Bol to neodmysliteľný rituál, istý druh obradu. Tí muži neboli priatelia z detstva ani členovia zvláštneho spolku. Nemali ani spoločnú záľubu. Patrili jednoducho do tej istej organizácie: boli policajti. Spoznali sa na rôznych postoch a v súčasnosti každý z nich dosiahol v svojej oblasti vrchol pyramídy.

Ako všetky ostatné manželky, aj Anna bola striktne vylúčená z tých stretnutí, a keďže sa večera konala v ich byte na avenue Hoche, požiadali ju, aby šla do kina.

Pred tromi týždňami jej však Laurent predsa len navrhol, aby sa k nim na najbližšom stretnutí pripojila. Najprv odmietla, aj kvôli tomu, že jej manžel starostlivým tónom dodal: „Rozptýli ťa to, uvidíš,.“ Potom si to rozmyslela. Napokon, bola dosť zvedavá na stretnutie s Laurentovými kolegami, chcela zažiť aj iné typy vysokých funkcionárov. Koniec koncov, poznala len jediný vzor: Laurenta.

Svoje rozhodnutie neoľutovala. Počas toho večera spoznala tvrdých, ale zaujímavých mužov, ktorí nemali medzi sebou žiadne tajnosti. Cítila sa medzi nimi ako kráľovná, jediná žena na palube, policajti sa pred ňou pretekali v rozprávaní anekdot a chvastaní o svojich odvážnych činoch, odhaleniach.

Od toho prvého večera bola pri každom stretnutí a mohla ich lepšie poznať. Odhaliť ich zvyky, neresti, tromfy – a tiež ich mánie. Tie večery ponúkali skutočný obraz sveta polície. Bielo-čierneho sveta, sveta násilia aj istoty, skarikovaného a fascinujúceho zároveň.

Hostia boli vždy tí istí, až na pár výnimiek. Rozhovory viedol najčastejšie Alain Lacroux. Vysoký, chudý, vzpriamený, dobrý päťdesiatnik, každú vetu zakončoval úderom vidličky alebo kývnutím hlavy. Aj jeho južanský prízvuk mal zásluhu na konečnom výsledku, na vycibrenom štýle. Všetko sa v ňom vznášalo, usmievalo, spievalo – nikto by nemohol pochybovať o jeho ozajstnej zodpovednosti: bol zástupcom riaditeľa oddelenia Trestných záležitostí v Paríži.

Pierre Caracilli bol jeho opak. Malý, zavalitý, zachmúrený, večne frfľal spomaleným, takmer hypnotizujúcim hlasom. Práve tento hlas uspával nedôverčivosť a dokázal vymámiť priznanie aj od tých najcynickejších zločincov. Caracilli bol Korzičan. Mal dôležité postavenie v Protišpionážnom oddelení štátnej bezpečnosti.

Jean-Frangois Gaudemer bol ťažko definovateľný, kompaktný balvan, zavalitý, tvrdohlavý. Pod vysokým čelom mu planuli čierne oči, v ktorých driemali hrmavice. Anna vždy napínala sluch, keď rozprával. Jeho výroky boli cynické, príbehy desivé, ale človek pri ňom pociťoval akési zadosťučinenie, neurčitý pocit, že sa dvíha závoj nad skrytými intrigami sveta. Bol šéfom Centrálneho úradu pre stíhanie nezákonného obchodovania s narkotikami. Protidrogový šéf vo Francúzsku.

Anniným favoritom bol Philippe Charlier. Meter deväťdesiat vysoký kolos, na ktorom praskali jeho drahé obleky. Kolegovia ho prezývali Zelený obor, hlavu mal ako boxer, ploskú ako kameň, prešedivené fúzy a vlasy. Rozprával príliš nahlas, smial sa ako spaľovací motor pred explóziou a spoločníkov nasilu vťahoval do smiešnych historiek, pričom ich oblápal okolo pliec.

Aby mu človek rozumel, musel poznať patričnú, mierne oplzlú slovnú zásobu. Erekciu nazýval „kôl v slipoch“, svoje kučeravé vlasy opisoval ako „chlpy na vajciach“, a keď spomínal na dovolenku v Bangkoku, vyhlásil: „Brať vlastnú ženu do Thajska je to isté ako brať pivo do Mníchova.“

Anne sa zdal vulgárny, znepokojujúci, ale neodolateľný. Sálala z neho beštiálna sila, niečo intenzívne „policajtské“. Človek si ho nevedel predstaviť inde ako v zle osvetlenej kancelárii, kde mámi priznania od podozrivých. Alebo v teréne, ako diriguje prepadové komando.

Laurent jej prezradil, že Charlier chladnokrvne počas svojej kariéry zastrelil najmenej päť mužov. Jeho manévrovacím terénom bol terorizmus. Protišpionážne oddelenie štátnej bezpečnosti, Hlavná správa štátnej informačnej služby, Protiteroristická národná divízia: len niekoľko inštitúcií, pod ktorými bojoval, vždy viedol tú istú vojnu. Dvadsaťpäť rokov tajných operácií, násilných akcií. Keď bola Anna zvedavá na viac detailov, Laurent ju odbil mávnutím ruky: „To je len nepatrná čiastka plávajúceho ľadovca.“

V ten deň večerali práve uňho, na avenue de Breteuil. Haussmanovský apartmán s naleštenými parketami, zaplnený predmetmi z kolónií. Anna zo zvedavosti sliedila v priľahlých miestnostiach: ani najmenšia stopa po ženskej ruke, Charlier bol zaťatý starý mládenec.

Bolo už jedenásť hodín. Spoločnosť si ležérne hovela po jedle a v oblakoch dymu z cigár.

V marci 2002, pár týždňov pred prezidentskými voľbami, sa každý predháňal v odhadoch, hypotézach, predstavujúc si zmeny, ktoré by sa objavili v chode ministerstva vnútra podľa víťaza volieb. Zdalo sa, že všetci sú odhodlaní na veľký boj, aj keď si neboli istí, či sa ho zúčastnia.

Philippe Charlier sedel pri Anne a bokom jej pošepol:

„Otravujú nás svojimi policajtskými historkami. Poznáš tú o tom Švajčiarovi?“

Anna sa usmiala:

„Rozprával si mi ju minulú sobotu.“

„A tú o tej Portugalke?“

„Nie.“

Charlier sa oprel oboma lakťami o stôl:

„Jedna Portugalčanka sa chystá spustiť na lyžiach po svahu. Okuliare na nose, kolená ohnuté, palice vo vzduchu. Zastane pri nej lyžiar a spýta sa jej so širokým úsmevom: ‚Šusom?‘ Portugalčanka mu odpovie: ‚Ja nešušlem. Mám sucho v ústach.‘“

Chvíľu jej trvalo, kým pochopila, potom sa rozosmiala. Policajtské vtipy vždy siahali pod pás, ale boli originálne. Ešte sa smiala, keď sa Charlierova tvár zachmúrila. Jeho rysy náhle stratili ostrosť, doslova sa skrivili.

Anna odvrátila oči a pozrela sa na ostatných hostí. Ich črty sa takisto skrútili, vyšinuli, vytvárali príšerné výrazy, miešali sa jej s úškľabkami, revom…

Chytil ju kŕč. Začala dýchať ústami.

„Je ti niečo?“ znepokojil sa Charlier.

„Ja… Je mi teplo. Idem sa osviežiť.“

„Mám ťa odprevadiť?“

Položila mu ruku na plece a zdvihla sa:

„Nenamáhaj sa. Nájdem to.“

Kráčala popri stene, pridržala sa rohu kozubu, zakopla do servírovacieho stolíka, na ktorom všetko zarinčalo…

Na prahu sa obzrela: stále videla more masiek. Divoké výkriky, pokrivené črty, nejasné telá, ktoré sa hrnuli za ňou. Potlačila krik a prekročila prah.

Predsieň nebola osvetlená. Kabáty na vešiaku dostávali čudesné tvary, pootvorené dvere vytvárali tmavé tiene. Anna sa zastavila oproti zrkadlu so zašlým zlatým rámom. Bedlivo pozorovala svoj obraz: bola biela ako stena, fosforeskujúci prízrak. Chytila si plecia, ktoré sa jej chveli pod pulóvrom z čiernej vlny.

Vtom sa v zrkadle za ňou objaví muž.

Nepozná ho, nebol na večeri. Obráti sa k nemu tvárou. Kto je to? Odkiaľ prišiel? Vyzerá hrozivo; niečo vyšinuté, znetvorené sa mu zračí na tvári. Ruky sa mu lesknú v prítmí ako dva biele meče…

Anna cúvne, zaborí sa do zavesených kabátov. Muž sa približuje. Anna počuje ostatných, ako rozprávajú v susednej miestnosti; chce kričať, ale hrdlo akoby mala zapchaté horiacou vatou. Tvár je od nej už len pár centimetrov. Odraz v zrkadle sa jej mihne pred očami, záblesk zlata zasiahne zorničky…

„Chceš, aby sme odišli?“

Anna potlačí ston: je to Laurentov hlas. Vzápätí tvár nadobudne známu podobu. Anna pocíti, ako ju podoprú dve ruky a pochopí, že odpadla…

„Preboha, čo ti je?“ spýtal sa Laurent.

„Kabát. Podaj mi kabát,“ požiadala ho a vymanila sa mu z rúk.

Nevoľnosť nemizla. Vôbec nespoznávala svojho muža. Presvedčenie v nej pretrvávalo: áno, jeho rysy sa zmenili, bola to zmenená tvár, skrývala v sebe tajomstvo, temnú zónu…

Laurent jej podal kabát. Chvel sa. Určite sa o ňu bál, ale aj o seba. Bál sa, aby jeho kolegovia nevyužili situáciu: jeden z najvyšších funkcionárov ministerstva vnútra má bláznivú ženu.

Anna vkĺzla do kabáta a vychutnala dotyk s podšívkou. Najradšej by sa doň zababušila navždy a zmizla…

V salóne sa ozvali výbuchy smiechu.

„Idem sa s nimi rozlúčiť za nás oboch.“

Začula vyčítavé hlasy, potom sa znovu ozval smiech. Vrhla posledný pohľad do zrkadla. Jedného dňa, čoskoro, sa zoči-voči tejto siluete spýta: „Kto je to?“

Laurent sa vrátil. Anna zašeptala:

„Odveď ma. Chcem sa vrátiť domov. Chcem spať.“

Nevoľnosť ju však prenasledovala aj v spánku.

Odkedy sa u nej objavili tie krízy, Anne sa sníval stále ten istý sen. Čierno-biele obrázky defilovali v nepravidelnom tempe ako v nemom filme.

Scéna bola zakaždým rovnaká: dedinčania s vyhladovaným výrazom čakali v noci na stanici na nástupišti, kam v oblaku pary prichádzal nákladný vlak. Otvorila sa jedna plošina vagónu. Zjavil sa muž s čiapkou na hlave, nahol sa po vlajku, ktorú mu niekto podával; na zástave bol zvláštny znak: štyri luny tvoriace hviezdu.

Muž sa vystrel, zdvihol svoje výrazné čierne obočie. Prehovoril k davu, mávajúc Štandardou vo vetre, ale jeho slová nebolo počuť. Potom sa ozval ponurý zvuk: príšerné hundranie, vzdychy a detský vzlykot.

Annin šepot sa miesil so srdcervúcim chórom. Oslovila mladistvé hlasy: „Kde ste?“, „Prečo plačete?“

Namiesto odpovede sa nad stanicou zdvihol vietor. Štyri luny na vlajke sa začali ligotať ako fosfor. Scéna sa rozkývala ako v naozaj zlom sne. Mužov kabát sa roztvoril a odhalil obnažený, otvorený, vyprázdnený hrudník; nato mu prudká smršť rozdrvila tvár. Mäso sa rozpadalo na prach, počnúc ušami, a obnažovali sa krvácajúce svaly, čierne ako uhoľ…

Anna sa strhla zo spánku.

S očami naširoko otvorenými do tmy nespoznala nič. Ani izbu, ani posteľ, ani telo ležiace vedľa nej. Potrebovala niekoľko sekúnd, aby si privykla na tie cudzie obrysy. Oprela sa o stenu a utrela si spotenú tvár.

Prečo sa jej ten sen stále vracal? Ako súvisel s jej chorobou? Bola si istá, že išlo o ďalší aspekt jej problému; záhadná ozvena, reakcia, nevysvetliteľná stránka jej duševnej poruchy. Zakričala do tmy:

„Laurent!“

Jej muž bol otočený chrbtom a nehýbal sa. Anna ho chytila za plece:

„Laurent, spíš?“

Chabý pohyb, zašuchotanie prikrývky. Potom zazrela v tme jeho profil. Ticho zopakovala:

„Spíš?“

„Teraz už nie.“

„Ja… Môžem sa ťa na niečo spýtať?“

Napoly sa nadvihol a zaboril si hlavu do vankúšov:

„Počúvam.“

Anna stíšila hlas – vzlyky zo sna jej ešte rezonovali v hlave:

„Prečo…“ (Zaváhala.) „Prečo nemáme deti?“

Sekundu sa nič nedialo. Potom Laurent odhrnul prikrývku a sadol si na kraj postele, znovu chrbtom k nej. Ticho akoby zrazu nabité napätím, nepriateľstvom.

Kým sa ozval, pretrel si tvár:

„Znovu zájdeme za Ackermannom.“

„Čože?“

„Zatelefonujem mu. Pôjdeme za ním do nemocnice.“

„Prečo mi to hovoríš?“

Prehodil cez plece:

„Klamala si. Tvrdila si nám, že netrpíš nijakými inými stratami pamäti. Že máš problémy iba s tvárami.“

Anna pochopila, že spravila chybu. Jej otázka odhalila ďalšiu záhadu v jej hlave. Videla len Laurentovu šiju, ledva rozpoznateľné kučery, úzky chrbát, ale vytušila jeho skľúčenosť, ale aj jeho hnev.

„Čo také som povedala?“ riskla.

Laurent sa otočil o niekoľko stupňov:

„Ty si nikdy nechcela deti. Bola to tvoja podmienka, keď sme sa brali.“ (Zvýšil tón a zdvihol ľavú ruku.) „Dokonca večer pred svadbou si ma donútila odprisahať, že to od teba nikdy nebudem žiadať. Preskakuje ti, Anna. Treba niečo robiť. Musíš sa podrobiť tým vyšetreniam. Pochopiť, čo sa deje. Treba to zastaviť! Dočerta!“

Anna sa schúlila na druhom konci postele:

„Daj mi ešte pár dní. Musí byť nejaké iné riešenie.“

„Aké iné riešenie?“

„Neviem. Daj mi pár dní. Prosím ťa.“

Znovu sa natiahol a zaboril si hlavu do prikrývky:

„V stredu zavolám Ackermannovi.“

Nepovažovala za potrebné poďakovať sa: Anna ani nevedela, prečo žiada ten odklad. Načo popierať, čo je jasné? Zlo vyhrávalo, neurón za neurónom, každá čiastočka jej mozgu.

Vkĺzla pod prikrývku, ale dosť ďaleko od Laurenta a rozmýšľala o tej záhade s deťmi. Prečo žiadala takú prísahu? Aké mala vtedy dôvody? Neprišla na nič. Odcudzila sa sama sebe.

V myšlienkach sa vrátila k svadbe. Pred ôsmimi rokmi. Vtedy mala dvadsaťtri. Na čo si vlastne spomínala?

Rezidencia v Saint-Paul-de-Vence, palmy, rozľahlé trávniky zožltnuté od slnka, detský smiech. Zatvorila oči, snažila sa pripomenúť si tie pocity. Podvečerná prechádzka v tieňohre na trávniku. Videla venčeky z kvetov, biele ruky…

Zrazu sa v jej pamäti vynoril tylový šál. Látka jej poletovala pred očami, rušila ju v chôdzi, tlmila zeleň trávy, rozmarnými pohybmi zatieňovala svetlo.

Tkanina sa až tak priblížila, že zacítila na tvári jej vlákna, potom sa jej ovinula okolo pier. Anna so smiechom otvorila ústa, no pletené očká sa jej vtlačili do hrdla. Zalapala po dychu, závoj sa jej silno prisal na podnebie. Už to nebol tyl: bola to gáza.

Chirurgická gáza, ktorá ju dusila.

Zajačala do tmy, krikom bez zvuku. Otvorila oči: zaspala. Ústa mala zaborené do vankúša.

Kedy sa to všetko skončí? Nadvihla sa a na pokožke znovu zacítila pot. Bol to lepkavý závoj, ktorý vyvolal pocit dusenia.

Vstala a zamierila ku kúpeľni, ktorá susedila s izbou. Poslepiačky našla dvere, a až keď ich zatvorila, zažala svetlo. Stlačila vypínač, a otočila sa k zrkadlu nad umývadlom.

Mala zakrvavenú tvár.

Na čele sa jej črtali červené šmuhy; pod očami, pri nozdrách, okolo pier sa jej urobili chrasty. Najprv si pomyslela, že sa poranila. Potom podišla bližšie k zrkadlu: jednoducho krvácala z nosa. Ako sa chcela v tme utrieť, zamazala sa vlastnou krvou. Pofŕkala si aj pulóver.

Otvorila kohútik so studenou vodou a nastavila ruky, napĺňajúc drez ružovkastým vírom. Zmocnilo sa jej presvedčenie: tá krv predstavovala pravdu, ktorá sa pokúšala vylúpnuť z jej tela. Tajomstvo, ktoré jej vedomie odmietalo prijať, sformulovať a ktoré unikalo v organických výtokoch z jej tela.

Ponorila si tvár pod osviežujúci prúd, miešajúc svoje vzlyky do priezračného toku vody. Neustále šepkala do zurčiacej vody:

„Čo mi je? Čo sa to so mnou deje?“
II

Malý meč zo zlata.

Tak ho videl v spomienkach. V skutočnosti to bol, a to vedel, len obyčajný medený nôž na papier s rukoväťou tepanou na španielsky spôsob. Paul ho ako osemročný ukradol otcovi z ateliéru a skryl sa vo svojej izbe. Presne si spomínal na atmosféru toho okamihu. Zavreté okenice. Zničujúca horúčava. Pokoj a pohoda siesty.

Letné popoludnie ako každé iné.

Ibaže tých pár hodín navždy poznačilo jeho život.

„Čo to skrývaš v ruke?“

Paul zavrel päsť, na prahu dverí stála matka:

„Ukáž, čo to skrývaš?“

Hlas mala pokojný, s miernym nádychom zvedavosti. Paul zovrel prsty. Matka sa v pološere blížila, kráčala cez lúče slnka, ktoré prenikali cez žalúzie, potom si sadla na kraj postele a pomaly mu otvorila ruku:

„Prečo si vzal ten nožík?“

Nevidel jej do tváre, ponorenej do tmy:

„Aby som ťa ochránil.“

„Ochránil ma? Pred kým?“

Ticho.

„Ochránil ma pred ockom?“

Nahla sa k nemu. Jej tvár sa zjavila v pruhu svetla. Napuchnutá tvár, posiata krvnými podliatinami, zvlášť jedno oko so zakrvaveným bielkom naňho uprene hľadelo ako hľadáčik. Zopakovala:

„Ochránil ma pred ockom?“

Prikývol. Nastala chvíľa napätia, strnulosti, potom ho zovrela ako rozbúrená vlna. Paul ju odstrčil, nestál o slzy, ani o súcit. Cenu mal iba boj, ktorý ho čakal. Prísaha, ktorú dal sám sebe večer predtým, keď jeho otec spitý na mol zbil matku, až padla v mdlobách na podlahu v kuchyni. Keď sa ten netvor obrátil a zbadal jeho, malého trasúceho sa chlapca vo dverách, varoval ho: „Ja sa vrátim. Vrátim sa a oboch vás zabijem!“

A tak sa Paul ozbrojil a teraz čakal na jeho návrat s mečom v ruke.

Ale chlap neprišiel. Ani na druhý deň, ani na ten ďalší. Náhodou, a iba osud pozná to tajomstvo, Jean-Pierre Nerteaux sa stal obeťou vraždy, ešte v tú istú noc, čo vyslovil svoje hrozby. Telo objavili o dva dni neskôr v jeho vlastnom taxíku pri skladisku s naftou v prístave Gennevilliers.

Na oznámenie o vražde jeho žena Francoise reagovala zvláštne. Namiesto aby šla identifikovať telo, chcela zájsť na miesto, kde ho objavili, a presvedčiť sa, že Peugeot 504 nie je poškodený a že nebudú problémy s taxikárskou firmou.

Paul si spomenul aj na ten najmenší detail: na cestu autobusom až do Gennevilliers, mumlanie ohúrenej matky, jeho vlastný strach pred udalosťou, ktorej nerozumel. A predsa, keď zbadal skladisko, zmocnilo sa ho nadšenie. Na nezastavanom priestore stáli obrovské oceľové kolesá. Medzi kusmi betónu rástla burina a krovie. Hrdzavé oceľové tyče pripomínali kovové kaktusy. Krajina ako vystrihnutá z westernu, podobajúca sa na pustatiny, ktoré zapĺňali obrázkové seriály z knižnice.

Pod rozpálenou oblohou matka a dieťa prešli cez skladové priestory. Na konci opustených pozemkov objavili rodinný peugeot, napoly zaborený v sivých piesočných dunách. Paul vnímal každé znamenie, ako keď mal osem rokov. Uniformy policajtov, putá lesknúce sa na slnku, vysvetľovanie stíšeným hlasom, chlapi z odťahovej služby, čierne ruky v bledom svetle kmitali okolo auta…

Chvíľu mu trvalo, kým pochopil, že jeho otec bol prebodnutý za volantom. Cez pootvorené zadné dvere na sekundu zazrel roztrhané operadlo sedadla.

Vrah sa vrhol na svoju obeť spoza sedadla.

Tento pohľad chlapca ohromil a odhalil mu skrytú spojitosť s udalosťou. Dva dni predtým si prial otcovu smrť. Ozbrojil sa a potom sa so svojím trestuhodným plánom zveril matke. Toto priznanie sa premenilo na kliatbu: tajomná sila splnila jeho želanie. On síce nedržal nôž, ale v duchu nariadil tú popravu.

Od tej chvíle si už nepamätal na nič. Ani na pohreb, ani na matkin nárek, ani na finančné ťažkosti, ktoré poznačili ich každodenný život. Paul sa sústredil iba na túto pravdu: jediný vinník bol on.

Sám veľký objednávateľ masakry.

Omnoho neskôr, roku 1987, sa zapísal na právnickú fakultu na Sorbone. Krátkymi brigádami si našetril dosť peňazí na prenájom izby v Paríži a držal dištanc od matky, ktorá sa dala na pitie. Ako upratovačka v supermarkete bola celá unesená, že jej syn sa stane advokátom. No Paul mal iné plány.

Roku 1990 s diplomom vo vrecku nastúpil do školy pre inšpektorov v Cannes-Ecluse. O dva roky neskôr skončil ako najlepší a mohol si vybrať jeden z najžiadanejších postov policajných nováčikov: Centrálny úrad pre stíhanie nezákonného obchodovania s narkotikami. Sídlo lovcov drogy.

Zdalo sa, že jeho cesta je vytýčená. Štyri roky v ústredí a v elitnej brigáde, potom interný konkurz na miesto komisára. Pred dosiahnutím štyridsiatky získal Paul Nerteaux vysoké postavenie na Ministerstve vnútra, na námestí Beauvau, pod pozlátenými klenbami Veľkého paláca. Žiarivý úspech pre chlapca z „problémového“ prostredia, ako sa hovorí.

V skutočnosti Paul nedúfal v až taký vzostup. Povolanie policajta malo iné dôvody, stále súvisiace s jeho pocitom viny. Aj pätnásť rokov po výprave do prístavu v Gennevilliers ho stále prenasledovali výčitky svedomia; na policajnú dráhu ho priviedla túžba, aby zmyl svoj hriech a našiel stratenú nevinnosť.

Aby zvládol svoje úzkosti, musel vynájsť vlastné techniky, tajné metódy koncentrácie. Čerpal z nej energiu, potrebnú na to, aby sa stal neoblomným policajtom. V robote ho nenávideli, obávali sa ho, alebo obdivovali, každý podľa svojho – ale nikdy ho nemali radi. Pretože nikto nechápal, že jeho nekompromisnosť, jeho snaha uspieť boli rampou k prežitiu, k vlastnej ochrane. Jediný spôsob, ako ovládnuť démonov. Nikto nevedel, že v zásuvke stola mal vždy poruke medený nôž na papier…

Pritlačil ruky na volant a sústredil sa na cestu.

Prečo sa prehrabával v celom tom svinstve práve dnes? Žeby vplyv krajiny zmáčanej dažďom? Fakt, že je nedeľa, mŕtvy deň medzi rušnými?

Z jednej aj z druhej strany diaľnice videl len černasté pásy zoraných polí. Samotný horizont vyzeral ako posledná brázda, vedúca k temnej oblohe. V tomto kraji sa okrem pozvoľného ponorenia do beznádeje nemohlo nič udiať.

Vrhol pohľad na mapu položenú na vedľajšom sedadle. Bude musieť zísť z diaľnice A1 na štátnu cestu smerom na Amiens. Potom prejde na okresnú cestu 235. Po desiatich kilometroch dorazí do cieľa.

Aby zahnal chmúrne myšlienky, sústredil sa na muža, ku ktorému mal namierené. Bol to jediný policajt, ktorého nikdy nechcel stretnúť. Na Generálnom inšpektoráte služieb si prefotil celý jeho spis a jeho životopis by mohol odrecitovať naspamäť…

Jean-Louis Schiffer, narodený roku 1943 v Aulnay-Sous-Bois v departmáne Seine-Saint-Denis. Príležitostne prezývaný „Cifra“ alebo „Železo“. Cifra pre jeho sklon vyberať percentá za prípady, na ktorých pracoval. Železo pre jeho reputáciu neúprosného policajta, a tiež pre jeho dlhé striebristé a jemné vlasy.

Po skončení štúdia roku 1959 je Schiffer mobilizovaný do Aurés v Alžírsku. Roku 1960 znovu odchádza do Alžírska a stáva sa dôstojníkom spravodajskej služby, aktívnym členom Operačného oddielu na obranu územia.

Roku 1963 sa vracia do Francúzska s hodnosťou seržanta. Vstupuje do radov polície. Najprv ako mestský strážnik, neskôr, roku 1966 ako vyšetrovateľ územnej brigády šiesteho obvodu. Vyniká najmä vďaka svojmu vrodenému citu pre ulicu a zmyslu pre infiltráciu. V máji 1968 sa zapletie do všeobecného zmätku a vkradne sa medzi študentov. V tom čase nosí vlasy zopnuté do chvosta, fajčí hašiš – a potajme si zapisuje mená politických vodcov. Pri zrážkach na ulici Gay-Lussac zachráni jedného poriadkového policajta pred spŕškou dlaždíc.

Prvý bravúrny čin.

Prvé vyznamenie.

Pokračuje v hrdinských činoch. Roku 1972 je odvelený do Trestnej brigády, povýšený na inšpektora a svoje hrdinské činy znásobuje, nebojí sa ani streľby, ani bitiek. V sedemdesiatom piatom dostáva medailu za Statočný čin. Zdá sa, že nič nezabrzdí jeho vzostup. A predsa, v roku 1977, po krátkom pôsobení v BRI (Brigáde pátrania a zásahov), slávnom „antigangu“, je surovo prevelený. Paul vysnoril vtedajšie hlásenie podpísané komisárom Broussardom. Policajt poznamenal na okraj hlásenia perom: „nepoužiteľný“.

Schiffer nájde svoj ozajstný revír v desiatom obvode, v Prvej divízii súdnej polície. Odmietne každé preloženie alebo postup a takmer na dvadsať rokov sa presadí ako muž západnej štvrte, nastolí poriadok a zákon vo vymedzenom okruhu veľkých bulvárov, na Gare de l’Est aj Gare du Nord, zasiahne časť Sentier, tureckú štvrť a ďalšie oblasti s prevažne prisťahovaleckou populáciou.

Počas týchto rokov dozerá na sieť konfidentov, obmedzuje nelegálne činnosti – hry, prostitúciu, drogy –, udržuje nejasné, ale účinné vzťahy so šéfmi všetkých komunít. Vo vyšetrovaní dosahuje rekordné úspechy.

Podľa pevne ustáleného názoru na vyšších miestach treba len jemu vďačiť za relatívny pokoj v tejto časti desiateho obvodu v rokoch 1978 až 1998. Jean-Louis Schiffer dokonca z toho výnimočne vyťaží predĺženie služby od roku 1999 do roku 2001.

V apríli tohto posledného roku policajt oficiálne odíde do dôchodku. Na svojom konte má päť vyznamenaní, medzi nimi Rad za zásluhy, dvestotridsaťdeväť zatknutí a štyri usmrtenia guľkou. V päťdesiatich ôsmich rokoch mal stále hodnosť obyčajného inšpektora. Pouličný zved, chlap z terénu, vládnuci na jedinom a tom istom území.

To na margo Železa.

Čo sa týka Cifru, vynoril sa náhle roku 1971, keď policajta prichytili, ako mláti prostitútku na ulici Michodiére v štvrti Madeleine. Vyšetrovanie Generálneho inšpektorátu služieb (IGS) a Mravnostnej brigády prebehlo rýchlo. Žiadne dievča nie je ochotné svedčiť proti mužovi so striebristými vlasmi. Roku 1979 je zaregistrovaná ďalšia žaloba. Šepká sa, že Schiffer si dáva platiť za ochranu od prostitútok z Jeruzalemskej a z ulice Saint-Denis.

Ďalšie vyšetrovanie, ďalšie fiasko.

Cifra si vie kryť svoj chrbát.

Vážne problémy sa začnú roku 1982. Na komisariáte Bonne – Nouvelle sa stratia zásoby heroínu po rozbití siete tureckých pašerákov. Meno Schiffer sa pretriasa všade. Policajta podrobia vyšetrovaniu. O rok neskôr však vyjde čistý. Žiadny dôkaz, žiadny svedok.

V priebehu rokov visia vo vzduchu ďalšie podozrenia. Percentá z výpalníctva, provízie z hier a stávok, pochybné machinácie s majiteľmi podnikov v štvrti, kupliarstvo… Je zjavné, že policajt smrdí na všetkých stranách, ale nikomu sa ho nepodarí usvedčiť. Schiffer má svoj obvod v rukách a drží ho pevne. Dokonca aj v ústredí vyšetrovatelia z IGS narážajú na mlčanie svojich policajných kolegov.

V očiach všetkých je Cifra v prvom rade Železo. Hrdina, majster verejného poriadku, skvelý káder.

K jeho pádu však chýba posledný klinec. Október 2000. Na koľajniciach Gare du Nord nájdu telo Gazila Hemeta, ilegálneho tureckého emigranta. Deň predtým Hemeta, podozrivého z pašovania omamných prostriedkov, Schiffer osobne zatkne. Na obvinenie zo „svojvoľnej násilnosti“ sa policajt ohradí, že podozrivého prepustil z vyšetrovacej väzby pred vypršaním lehoty – čo sa naňho vôbec nepodobalo.

Zomrel Hemet pod jeho údermi? Pitva nič nevyjasní – rýchlik prechádzajúci o ôsmej hodine desiatej minúte roztrhal mŕtvolu na kúsky. No kontrolná expertíza súdneho lekárstva objaví záhadné „poškodenia“ na tele Turka, ktoré by mohli poukazovať na mučenie. Zdá sa, že Schiffera čaká parádne väzenie.

V apríli 2001 však obžalúvací senát znovu upustí od súdneho stíhania. Čo sa stalo? Od koho získal Jean-Louis Schiffer podporu? Paul sa vypytoval dôstojníkov IGS – Generálneho inšpektorátu služieb poverených vyšetrovaním. Nechceli odpovedať: boli proste znechutení. Tým viac, že o niekoľko týždňov neskôr ich Schiffer osobne pozval na svoj „pohár na rozlúčku“.

Skazený človek, grázel s dobrou držkou.

A s takýmto lumpom sa Paul chystal stretnúť.

Odbočka na Amiens ho vrátila do reality. Zišiel z diaľnice na štátnu cestu. Už mu zostávalo prejsť len pár kilometrov, kým zazrie tabuľu s nápisom Longéres.

Paul prešiel na okresnú cestu a zakrátko došiel do dediny. Cez obec nespomalil, potom objavil ďalšiu cestu, ktorá sa zvažovala do rozmoknutého údolia. Idúc popri vysokej tráve, lesklej od dažďa, dostal akési vnuknutie: odrazu pochopil, prečo myslel na vlastného otca na ceste za Jeanom-Louisom Schifferom.

Svojím spôsobom bol Cifra otcom všetkých policajtov. Napoly hrdina, napoly démon, stelesňoval v sebe to najlepšie aj to najhoršie, prísnosť aj korupciu, dobro aj zlo. Všemocný zakladateľ, ktorého Paul obdivoval proti svojej vôli, tak ako v hĺbke svojej nenávisti obdivoval svojho otca, násilníka a alkoholika.

Keď Paul zbadal budovu, ktorú hľadal, skoro vybuchol smiechom. Svojím hradným múrom a dvoma zvonicami vo forme strážnych veží sa dom penzionovaných policajných funkcionárov v Longéres na nerozoznanie podobal väznici.

Z druhej strany múru bola podobnosť ešte väčšia. Nádvorie lemovali tri hlavné trakty usporiadané do tvaru podkovy, s krytými chodbami v pochmúrnych arkádach. Niekoľko mužov navzdory dažďu hralo v teplákoch pétanque, pripomínali väzňov z hociktorej väznice na svete. Neďaleko odtiaľ traja strážnici v uniforme, určite na návšteve nejakého príbuzného, znamenite plnili úlohu bacharov.

Paul vychutnával iróniu situácie. Starobinec v Longéres, financovaný Národnou policajnou poisťovňou, bol najväčší dom dôchodcov zriadený pre policajtov. Prijímali tu strážnikov aj dôstojníkov pod podmienkou, že netrpia „žiadnou psychosomatickou poruchou spôsobenou alkoholizmom.“ Teraz si uvedomil, že slávne útočisko pokoja s uzavretými priestormi a mužským osadenstvom bolo iba obyčajnou väznicou v rade iných. Pomyslel si: „Vrátiť odosielateľovi“.

Paul zastal pred vchodom do hlavnej budovy a strčil do sklených dverí. Z tmavého štvorcového vestibulu viedli schody k malému výklenku z matného skla. Bolo tu dusno ako vo viváriu a vo vzduchu sa vznášal zápach liekov a moču.

Zamieril naľavo k lietajúcim dverám s pokazenými krídlami, odkiaľ sa šíril ťažký pach jedla. Bolo poludnie. Penzisti práve obedovali.

Zjavila sa pred ním jedáleň so žltými stenami a podlahou pokrytou krvavočerveným linoleom. Dlhé nerezové stoly stáli v radoch, taniere a príbory boli starostlivo prestreté; z polievkových mís sa parilo. Všetko bolo na svojom mieste, ale sála bola prázdna.

Z vedľajšej miestnosti sa ozýval hluk. Paul zamieril tým smerom a cítil pritom, ako sa mu podrážky zabárajú do podlahy. Každý detail tu prispieval k celkovému otupeniu, človek mal pocit, akoby strnul pri každom kroku.

Prekročil prah. Chrbtom k nemu stálo v neforemných joggingových úboroch asi tridsať penzistov, sústredených na televízor. „Šťastíčko predbieha Bartóka…“ Na obrazovke cválali kone.

Paul podišiel bližšie a v ďalšej miestnosti naľavo zbadal osamotene sedieť starca. Inštinktívne natiahol krk, aby sa mu lepšie prizrel. Zhrbený, ochabnutý nad tanierom sa muž vidličkou piplal v steaku.

Paulovi to bolo jasné: tá troska je jeho muž.

Cifra a Železo.

Policajt s dvestotridsiatimi deviatimi zatknutiami na konte.

Prešiel cez sálu. Za chrbtom mu stále vrieskal komentátor: „Šťastíčko, stále Šťastíčko…“ V porovnaní s poslednými fotkami, ktoré mal Paul možnosť vidieť, vyzeral Jean-Louis Schiffer o dvadsať rokov starší. Pravidelné črty mal pochudnuté, napnuté na kostiach ako u mučeníka; sinavá a popraskaná pokožka mu ovísala zvlášť na krku, pripomínajúc šupiny nejakého plaza; oči, kedysi farby modrastého chrómu, sa dali sotva rozpoznať pod padnutými viečkami. Bývalý policajt už nenosil dlhé vlasy, ktoré ho tak preslávili, teraz bol nakrátko ostrihaný, temer na ježka; ušľachtilú striebristú hrivu nahradila pocínovaná hlava.

Jeho ešte vždy mocná postava sa strácala v svetlomodrej teplákovej súprave, pričom golier sa mu vlnito rozkladal na obe strany pliec. Vedľa taniera Paul zbadal kôpku kupónov z dostihovej stávkovej kancelárie. Jean-Louis Schiffer, legenda ulíc, sa stal bookmakerom partie dopravných policajtov na dôchodku.

Ako si len mohol myslieť, že takáto ľudská troska by mu mohla pomôcť. Bolo príliš neskoro cúvnuť. Paul si upravil opasok, zbraň a želiezka a nahodil slávnostnú tvár – pevný pohľad a zovreté čeľuste. Ľadové oči sa už naňho upriamili. Keď bol od neho iba na pár krokov, muž naňho spustil bez okolkov:

„Si príliš mladý na IGS.“

„Kapitán Paul Nerteaux z Riaditeľstva kriminálnej polície, desiaty obvod.“

Povedal to vojenským tónom, ktorý ihneď oľutoval, ale starec dodal:

„Ulica Nancy?“

„Ulica Nancy.“

Otázka bola nepriamym komplimentom: na tejto adrese sídlila pátračka, miestne súdne oddelenie. Schiffer v ňom spoznal vyšetrovateľa, pochôdzkára.

Paul chytil stoličku, mimovoľne pozrel na stávkujúcich, stále stojacich pred televízorom. Schiffer sledoval jeho pohľad a uchechtol sa:

„Stráviš život naháňaním tej zberby do basy, a čo tým nakoniec získaš? Sám sa ocitneš v diere.“

Vložil si do úst kus mäsa. Čeľuste sa mu pohybovali pod kožou plynulo a čulo. Paul revidoval svoj verdikt, Cifra nebol až taký vyhasnutý. Na tú múmiu stačilo fúknuť, aby sa z nej zmietol prach.

„Čo chceš?“ vyzvedal muž, keď prehltol sústo.

Paul odvetil čo najzdržanlivejšie:

„Prišiel som k vám po radu.“

„Kvôli čomu?“

„Kvôli tomuto.“

Vytiahol z vrecka vesty obálku z tvrdého papiera a položil ju vedľa dostihových kupónov. Schiffer odstrčil tanier a otvoril dokument, neponáhľal sa. Vytiahol odtiaľ asi desiatku farebných snímok.

Pozrel si prvú a spýtal sa:

„To je čo?“

„Tvár.“

Prešiel k ďalším snímkam. Paul komentoval:

„Nos bol useknutý rezačkou. Alebo britvou. Rezy a trhliny na lícach boli spôsobené tým istým nástrojom. Brada bola odpílená. Pery odstrihnuté nožnicami.“

Schiffer sa bez slova vrátil k prvej snímke.

„Predtým,“ pokračoval Paul, „ju dobodali. Podľa súdneho lekára ju zohavili po smrti.“

„Identifikovali ju?“

„Nie. Odtlačky neviedli k ničomu.“

„Vek?“

„Okolo dvadsaťpäť rokov.“

„Konečná príčina úmrtia?“

„Máme na výber. Údery. Bodné rany. Popáleniny. Telo je v takom istom stave ako tvár. Mimochodom, podstúpila viac ako dvadsaťštyri hodín mučenia. Čakám na podrobnosti. Prebieha pitva.“

Penzista nadvihol viečka:

„Prečo mi to ukazuješ?“

„Mŕtvolu našli včera na svitaní pri nemocnici Saint-Lazare.“

„No a?“

„Bolo to vaše teritórium. V desiatom obvode ste strávili viac ako dvadsať rokov.“

„Preto ešte nemusím byť patológ.“

„Podľa mňa je obeťou turecká robotníčka.“

„Prečo turecká?“

„Predovšetkým tá štvrť. Potom zuby. Sú na nich stopy po zlatých plombách, čo sa robí prakticky len na Blízkom východe.“ Dodal dôraznejšie: „Chcete názov prímesí?“

Schiffer znovu položil tanier pred seba a opäť sa pustil do jedla.

„Prečo robotníčka?“ spýtal sa po dlhom prežúvaní.

„Prsty,“ odsekol Paul. „Končeky sú posiate jazvami. Charakteristické pre určité krajčírske práce. Overil som si to.“

„Jej popis zodpovedá oznámeniu o hľadanej osobe.“

Penzista sa tváril, že nerozumie.

„Neexistuje nijaké oznámenie o hľadanej osobe, trpezlivo pokračoval Paul. Nijaká žiadosť o pátranie. Je to ilegálna osoba, Schiffer. Nemá povolený pobyt vo Francúzsku. Žena, ktorú nebude nikto hľadať. Ideálna obeť.“

Cifra dojedol svoj steak pomaly, uvážlivo. Potom odložil príbor a vrátil sa k fotkám. Tentoraz si nasadil okuliare. Obzeral si každú snímku niekoľko sekúnd, skúmajúc pozorne rany.

Proti svojej vôli Paul sklopil oči na obrázky. Videl obrátene nosný otvor, rovno odrezaný a čierny, rezné rany, ktoré zanechali na tvári trhliny; nafialovelý zajačí pysk, odporné.

Schiffer položil zväzok a vzal si jogurt. Opatrne dal dolu vrchnák a ponoril dnu lyžičku.

Paul cítil, ako mu rýchlo dochádza trpezlivosť.

„Všetko som obišiel,“ znovu sa ozval. „Dielne. Ubytovne. Bary. Na nič som nenatrafil. Nikto nezmizol. A je to normálne: nikto neexistuje. Sú to ilegálni imigranti. Ako identifikovať obeť v neviditeľnej komunite?“

Schiffer mlčal, hltal svoj jogurt. Paul pokračoval:

„Nijaký Turek nič nevidel. Nič mi nechceli povedať. Napokon, nikto mi ani nemohol nič povedať. Z jednoduchého dôvodu, že nikto nerozpráva po francúzsky.“

Cifra sa ďalej hral s lyžičkou. Konečne sa mu uráčilo odpovedať:

„Takže ti povedali o mne.“

„Všetci mi o vás rozprávali. Beauvanier, Monestier, poručíci, pátračky. Keď som ich počúval, bolo mi jasné, že iba vy môžete pohnúť tým svinským vyšetrovaním.“

Znovu ticho. Schiffer si utrel servítkou pery, potom opäť schmatol malý plastový téglik.

„To všetko je už za mnou. Som na penzii a už na to nemám hlavu.“ Ukázal na dostihové tikety. „Venujem sa inému druhu zodpovednosti.“

Paul sa chytil okraja stola a nahol sa:

„Schiffer, on jej roztrieštil chodidlá. Röntgen odhalil viac ako sedemdesiat úlomkov kostí zaborených do mäsa. Presekol jej prsia až tak, že jej možno rátať rebrá cez mäso. Vrazil jej žiletku do vagíny.“ Udrel do stola. „Nedovolím mu pokračovať!“

Starý policajt povytiahol obočie:

„Pokračovať?“

Paul sa krútil na stoličke, potom nemotorným gestom vytiahol spis, ktorý držal zrolovaný vo vnútornom vrecku vesty.

S nechuťou zo seba vyrazil:

„Máme také tri.“

„Tri?“

„Prvú objavili vlani v novembri. Druhú v januári. A teraz túto. Zakaždým v tureckej štvrti. Umučenú a znetvorenú tým istým spôsobom.“

Schiffer naň potichu pozeral s lyžičkou vo vzduchu.. Paul zrazu zreval, prehlušujúc vreskot dostihových fanúšikov:

„Panebože, Schiffer, nechápete? V tureckej štvrti je sériový vrah. Chlap, ktorý útočí výlučne na nezaregistrované osoby. Ženy, ktoré neexistujú, v zóne, ktorá už nie je Francúzsko!“

Jean-Louis Schiffer konečne odložil jogurt a vytrhol Paulovi spis z rúk.

„Dal si si načas, kým si prišiel za mnou.“

Vonku zase svietilo slnko. Striebristé kaluže oživovali veľké nádvorie vysypané štrkom. Paul urobil aspoň sto krokov pred hlavnou bránou, keď čakal na na Jeana-Louisa Schiffera.

Vedel, že iného riešenia niet, vždy to vedel. Cifra mu nemohol pomôcť na diaľku. Nemohol ho zahŕňať radami z útrob starobinca, ani mu odpovedať po telefóne, keď Paulovi dôjdu nápady. To nie. Bývalý policajt musí spovedať Turkov spolu s ním, využiť svoje kontakty, vrátiť sa do štvrte, ktorú poznal lepšie ako ktokoľvek iný.

Paul sa zachvel, keď si uvedomil dôsledky svojho kroku. Nikto o tom nevedel, ani sudca, ani jeho nadriadení. A už vôbec sa nedáva dôvera gaunerovi, známemu svojimi brutálnymi a nekontrolovateľnými metódami: bude ho musieť sakramentsky držať na uzde.

Odkopol kameň do kaluže, skalil svoj vlastný odraz. Stále sa snažil sám seba presvedčiť, že jeho nápad je dobrý. Ako to, že zašiel až tak ďaleko? Prečo sa vrhol do tohto vyšetrovania? Prečo od nájdenia prvej mŕtvoly konal tak, akoby jeho celá existencia závisela od tohto výsledku?

Chvíľu rozmýšľal, bedlivo skúmajúc svoj zakalený obraz, no nakoniec musel priznať, že jeho zlosť má jedinú príčinu.

Všetko sa začalo Reynou.

25. marec 1994

Paul si prebral svoj odznak na Protidrogovom úrade. Mal solídne poznatky o teréne, viedol pokojný život, zopakoval si prednášky na konkurz pre komisárov – dokonca zatlačil hlboko do podvedomia obraz dobodanej koženky. Pancier policajta ho spoľahlivo chránil pred starými úzkosťami.

Dnes večer sprevádzal na parížsku prefektúru kabylského obchodníka s kradnutým tovarom, ktorého vyšetroval vyše šesť hodín vo svojej kancelárii v Nanterre. Rutina. Ale na hlavnom veliteľstve na Quai des Orfévres našiel skutočný frmol; z desiatok antonov sa sypali celé skupinky revúcich a gestikulujúcich mladíkov; poriadková polícia pobehovala všetkými smermi po celom nábreží, zatiaľ čo sanitky so zavýjajúcimi sirénami sa rútili na dvor mestskej nemocnice.

Paul sa dal poinformovať. Manifestácia na námestí Nation proti doložke zmluvy o minimálnej mzde pre mládež sa zvrhla. Hovorilo sa o viac ako stovke zranených v radoch polície, niekoľkých desiatkach manifestujúcich, o materiálnych škodách dosahujúcich milióny frankov.

Paul schmatol podozrivého a rútil sa dolu do podzemia. Keď nenájde miesto za mrežami tu, bude lepšie poponáhľať sa s väzňom s putami na zápästí do väznice Santé alebo inde.

Suterén ho privítal obvyklým rámusom, ale tisíckrát silnejším. Nadávky, rev, pľuvance: demonštranti sa vešali na zamrežované priečky, pokrikovali urážky, na ktoré policajti odpovedali údermi obuškov. Podarilo sa mu dať chlapa zavrieť a upaľoval preč od kraválu a chrchľov.

Kým vybehol, zbadal ju.

Sedela na zemi, s rukami okolo kolien, plná pohŕdania nad tým chaosom, ktorý ju obklopoval. Podišiel k nej. Mala našuchorené čierne vlasy, hermafrodické telo, veľmi pochmúrny vzhľad á la „Joy Division“, celkom ako vystrihnutá z osemdesiatych rokov. Na hlave mala dokonca nasadenú „arafatku“, šatku s modrými kockami, ktorú sa doteraz odvážil nosiť len Jásir Arafat.

Pod pankáčskym zostrihom mala ohromujúco pravidelnú tvár, priamočiarosť egyptskej sochy, vysekanej z bieleho mramoru. Paul si spomenul na sochy, ktoré videl v časopise. Obrysy prirodzene hladké, tvrdé a jemné zároveň, schopné schovať sa do dlane alebo sa vztýčiť na malíčku v perfektnej rovnováhe. Čarovné kamienky podpísané umelcom menom Brancusi.

Vyjednával s dozorcami, overil si, či meno dievčaťa nie je zapísané v policajnom registri, potom ju odviedol do budovy na protidrogové oddelenie na treťom poschodí. Pri vystupovaní po schodoch si v duchu spočítal svoje prednosti a nevýhody.

Čo sa týka tromfov, bol to skôr pekný muž, aspoň to počul od prostitútok, ktoré naňho vypiskovali a pokrikovali lichôtky, keď som sa preháňal po vykričaných štvrtiach a pátral po díleroch. Vlasy ako Indián, hladké a čierne. Pravidelné črty, oči ako hnedá káva. Vyziabnutá a šľachovitá postava, nevysoká, no zvýšená topánkami na hrubých podrážkach. Takmer fičúr, keby si vždy starostlivo nenasadil prísny pohľad, nacvičený pred zrkadlom, a nenechával si trojdňové strnisko, ktoré kazilo jeho peknú tváričku.

A pokiaľ ide o nevýhody, videl iba jednu, zato poriadnu: bol policajt.

Keď si overil trestný register dievčaťa, pochopil, že prekážka môže byť dokonca neprekonateľná. Reyna Brendosaová, dvadsaťštyri rokov, bývajúca na ulici Gabriel Péri číslo 32 v  Sarcelles, bola aktívna členka radikálneho krídla Revolučnej komunistickej ligy, pričlenenej k Bielym kombinézam – „Tutte bianche“, talianskej skupiny antiglobalistov, prívrženkyňa občianskej neposlušnosti, viackrát zatknutá za výtržníctvo, občianske nepokoje, násilie. Ozajstná bomba.

Paul sa obrátil od počítača a znovu pozoroval ženu, ktorá naňho uprene hľadela z druhej strany kancelárie. Už len jej čierne očné dúhovky, zdôraznené temnou linkou ho zdolali viac ako obaja zairskí díleri, ktorí ho zmlátili v Château-Rouge raz večer, keď si nedával pozor.

Pohrával sa s jej občianskym preukazom, ako to robia všetci policajti, a spýtal sa jej:

„Baví ťa to, všetko ničiť?“

Žiadna odpoveď.

„Nevieš inak vyjadriť svoje myšlienky?“

Žiadna odpoveď.

„Vzrušuje ťa násilie?“

Zase žiadna odpoveď. Potom sa odrazu ozve hlboký a pomalý hlas:

„Jediné skutočné násilie je súkromné vlastníctvo. Vydieranie más, odcudzenie svedomia. Najhoršie zo všetkých, napísané a uznávané zákonom.“

„Nevieš, že tie myšlienky sú všetky pomýlené?“

„Nič a nikto nezabráni zrúteniu kapitalizmu.“

„Zatiaľ si tri mesiace posedíš.“

Reyna Brendosaová sa usmeje:

„Hráš sa na vojačika, a pritom si len pešiak. Fúknem na teba a zmizneš.“

Teraz sa usmeje Paul. Ešte nikdy nepocítil pri žene takú zmiešaninu podráždenia a očarenia, takú prudkú túžbu a obavu súčasne.

Po ich prvej noci ju chcel znovu vidieť. Nazvala ho „špinavým policajtom“. Po mesiaci, keď už uňho spávala každú noc, jej navrhol, aby sa k nemu nasťahovala. Povedala mu „aby sa dal vypchať“. Neskôr jej navrhol svadbu, ale ona ho vysmiala.
Zobrali sa v Portugalsku, neďaleko Porta, v jej rodnej dedine. Najprv na komunistickej radnici, potom v malom kostolíku. Spojenie viery, socializmu, slnka. Jedna z najmilších Paulových spomienok.

Nasledujúce mesiace boli najkrajšie v jeho živote. Nevychádzal z úžasu. Reyna mu pripadala odhmotnená, preduchovnená, a o chvíľu nato, nejaké gesto, výraz jej dodali neuveriteľnú živosť, zmyselnosť – takmer živočíšnu. Celé hodiny dokázala tráviť vysvetľovaním svojich politických myšlienok, opisovaním utópií, citovaním filozofov, o ktorých v živote nepočul. A potom mu jedným bozkom pripomenúť, že je vášnivá, živá, rozochvená bytosť.

Dych jej páchol od krvi – neustále si hrýzla pery. Zdalo sa, že za každých okolností vstrebáva dych života na zemi, že je v zhode s obrovským súkolím prírody. Mala v sebe akési vnútorné vnímanie sveta, niečo freatické, podzemné, čo ju napájalo na vibrácie zeme a inštinkty všetkého živého.

Mal rád jej pomalosť, ktorá jej dodávala dôstojnosť. Mal rád jej prenikavé utrpenie zoči-voči nespravodlivosti, biede, nehumánnosti. Mal rád tú martýrsku cestu, ktorú si zvolila a ktorá povznášala ich každodenný život na úroveň tragédie. Jeho život s ňou sa podobal na askézu – prípravu na orákulum. Nábožnú, transcendentnú, nadzmyslovú, náročnú púť.

Reyna, alebo asketický život… Ten pocit predpovedal, čo bude nasledovať. Na konci leta roku 1994 mu oznámila, že je tehotná. Prijal tú novinu ako zradu: ukradli mu jeho sen. Jeho ideál sa prepadol do banality telesnosti a rodiny. V skutočnosti cítil, že ju stratí. Najprv fyzicky, ale aj duševne. Reynine sklony sa určite zmenia, jej utópia sa stratí v jej vnútornej premene…

Presne to sa stalo. Z jedného dňa na druhý sa od neho odvrátila, odmietala jeho dotyky. Na jeho prítomnosť reagovala už len roztržito. Stala sa akýmsi nedostupným chrámom, uzavretým pre jediný idol – pre jej dieťa. Paul by sa dokázal prispôsobiť tomuto obratu, ale zacítil niečo iné, hlbšie klamstvo, ktoré až doteraz nepostrehol.

Po pôrode, v apríli 95, ich vzťahy definitívne ochladli. Jeden aj druhý sa v blízkosti svojej dcéry správali ako dve vzdialené bytosti. Napriek prítomnosti novorodeniatka bola v ovzduší zlovestná atmosféra, morbídna vibrácia. Paul vytušil, že sa stal pre Reynu objektom totálnej averzie.

Raz v noci to už nevydržal a spýtal sa:

„Už po mne netúžiš?“

„Nie.“

„Ani už nebudeš?“

„Nie.“

Zaváhal, potom jej položil osudnú otázku:

„A túžila si po mne niekedy?“

„Nie, nikdy.“

Na policajta nemal veľmi nos na podobné šoky… Ich stretnutie, milostný pomer, manželstvo, to všetko bola len faloš a klam.

Špekulácie, ktorých jediným cieľom bolo dieťa.

Rozvod zabral len pár mesiacov. Pred sudcom sa Paul doslova zosypal. Počul, ako sa v miestnosti ozýva chrapľavý hlas, a to bol jeho hlas. Mal pocit, akoby ho na tvári škriabal šmirgeľ, a bola to len jeho vlastná brada. Motal sa po miestnosti ako prízrak, strašidlo trpiace halucináciami. So všetkým súhlasil, s alimentami, s rozhodnutím o pridelení starostlivosti, o nič nebojoval. Zvysoka na to kašľal, skôr ho trápila hanebnosť toho spiknutia. Bol obeťou akejsi zvláštnej kolektivizácie… Marxistka Reyna si privlastnila jeho spermie. Dala sa oplodniť in vivo, po komunisticky.

Najčudnejšie bolo, že ju nedokázal znenávidieť. Naopak, obdivoval tú intelektuálku, ktorej bola túžba cudzia. Jedným si bol istý: nikdy viac nebude mať sexuálne vzťahy. Ani s mužom, ani so ženou. A myšlienka na toto idealistické stvorenie, ktoré chcelo len jednoducho priviesť na svet nový život, bez pôžitku a spolupatričnosti, ho vyvádzala z miery, zastavoval sa mu rozum, vypovedávali zmysly.

Od tej chvíle bol vykoľajený, asi ako rieka s odpadovými vodami, ktorá hľadá more s bahnitým dnom. V robote to s ním vyzeralo bledo. Do svojej kancelárie v Nanterre už viac nevkročil. Trávil čas v tých najotrasnejších štvrtiach, stýkal sa s tou najhoršou chamraďou, fajčil hory marihuany, žil s dílermi drog aj s narkomanmi, vyhľadával spoločnosť tých najhorších ľudských trosiek…

Na jar 1998 pristal na to, že sa s ňou stretne.

Volala sa Céline a mala tri roky. Prvé víkendy boli strašné. Parky, kolotoče, cukrová vata: nekonečná nuda. Potom postupne objavoval človiečika, akého nečakal. Čistotu v detských pohyboch, v jej tvári, výrazoch, živý príval, rozmarný a tryskajúci, ktorého kľučky a finty ihneď odhalil.

Ruka vytočená smerom von, zovreté prsty, aby zdôraznila samozrejmosť, spôsob, ako sa nakláňala dopredu a ukončila ten pohyb šibalskou grimasou, chrapľavý hlas, štipka zvláštneho šarmu, ktorý ho rozochvel ako dotyk látky alebo kôry stromu. V dieťati už pulzovala žena. Nie jej matka – predovšetkým nie jej matka – ale bytosť šibalská, živá, jedinečná.

Na Zemi bol nový tvor: Céline existovala.

U Paula nastal radikálny obrat a nakoniec s pasiou využíval svoje právo na starostlivosť. Pravidelné stretnutia s dcérou ho posilňovali. Znovu nadobudol úctu k sebe. Túžil byť hrdina, superpolicajt, očistený od všetkej potupy.

Muž, ktorého odraz sa bude každé ráno blýskať v zrkadle.

Na svoje omilostenie si zvolil jedinú oblasť, ktorú poznal: zločin. Zabudol na konkurz na komisárov a uchádzal sa o miesto na parížskom kriminálnom oddelení. Napriek svojmu rozkolísanému obdobiu získal roku 1999 miesto kapitána. Stal sa z neho húževnatý, zapálený vyšetrovateľ. A začal dúfať, že dostane prípad, ktorý ho vynesie na vrchol. Druh vyšetrovania, aký si želajú všetci nadchnutí policajti: prenasledovanie veľkých zvierat, osamelý zápas, mano a mano, muž proti mužovi, s nepriateľom hodným toho mena.

A vtedy sa dopočul o prvom tele.

Červenovlasá žena, umučená, zohavená, objavená pod bránou pri bulvári Strasbourg 15. novembra 2001. Nikto podozrivý, nijaký motív, takže vlastne ani nijaká obeť… Mŕtvola nezodpovedala nijakému oznámeniu o zmiznutí. Odtlačky prstov neboli v registri. Na kriminálke už prípad odložili ad acta. Určite prípad kurvy a pasáka: ulica Saint-Denis bola sotva dvesto metrov odtiaľ. Paul inštinktívne vytušil niečo iné. Zohnal si spisy – protokol o náleze, posudok súdneho znalca, fotografie mŕtvej. Počas Vianoc, keď boli všetci jeho kolegovia pri svojich rodinách a Céline odišla do Portugalska k starým rodičom, dôkladne preštudoval dokumenty. Veľmi rýchlo pochopil, že nejde o mravnostný prípad. Ani početné mučenia, ani zmrzačenie tváre nesedeli s hypotézou nejakého pasáka. Navyše, ak bola obeť naozaj šľapka, kontrola odtlačkov by priniesla nejaký výsledok – všetky prostitútky z desiateho obvodu boli evidované.

Rozhodol sa pozorne sledovať, či sa niečo nestane v štvrti Strasbourg-Saint-Denis. Nemusel čakať dlho. 10. januára 2002 sa objavilo druhé telo na dvore jednej tureckej dielne na ulici Faubourg-Saint-Denis. Ten istý typ obete – ryšavá, nezodpovedala nijakému oznámeniu o hľadanej osobe, rovnaké stopy zmrzačenia, rovnaké rezné rany na tvári.

Paul sa prinútil zachovať pokoj, ale bolo isté, že natrafil na „svoju“ sériu. Poponáhľal sa za vyšetrujúcim sudcom Thierrym Bomarzom, ktorý mal prípad na starosti a získal vedenie vyšetrovania. Bohužiaľ, stopa už vychladla. Chlapci z verejnej bezpečnosti sfušovali zaistenie stôp na mieste činu a kriminalisti nič nenašli.

Paul vytušil, že na toho zabijaka musí striehnuť na jeho vlastnom území, musí hlbšie preniknúť do tureckej štvrte. Dal sa preložiť na Riaditeľstvo kriminálnej polície v desiatom obvode a zaradiť medzi obyčajných vyšetrovateľov na pátracom oddelení na ulici Nancy. Vrátil sa ku každodennej rutine radového policajta a vypočúval vdovy, ktorým vykradli byty, drobných obchodníkov, ktorí prišli o tovar vo výkladoch, zlostných susedov.

Takto mu prešiel celý február. Paula zhrýzala nedočkavosť. Obával sa a zároveň dúfal, že sa objaví ďalšia mŕtvola. Striedali sa uňho chvíle vzrušenia s dňami úplnej skleslosti. Keď už bol naozaj na dne, šiel rozjímať k anonymným hrobom dvoch doterajších obetí, k spoločnému hrobu v Thiais vo Val-de-Marne.

Tam pred kamennou doskou, na ktorej stálo len číslo, prisahal ženám, že ich pomstí, že nájde šialenca, ktorý ich zniesol zo sveta. Potom v kútiku duše sľúbil niečo aj Céline. Áno: chytí toho vraha. Kvôli nej. Kvôli sebe. Kvôli tomu, aby sa svet dozvedel, že bol veľký policajt.

16. marca 2002 na svitaní sa vynorila ďalšia mŕtvola.

Služba ho zavolala o piatej ráno. Odkaz od zametačov: telo sa nachádza vo vodnej priekope pri nemocnici Saint-Lazare, opustenej tehlovej budove za bulvárom Magenta. Paul nariadil, aby do hodiny nikto nechodil na miesto činu. Schytil sako a rýchlo odišiel na miesto zločinu. Našiel pusté miesto, stráž nikde, bez majáka, ktorý by rušil jeho koncentráciu.

Skutočný zázrak.

Bude môcť vnímať stopu vraha, zacítiť jeho pach, jeho pôsobenie, jeho pomätenosť… Ale prišlo ďalšie sklamanie. Očakával nejaké vecné indície, zvláštnu scénu, ktorá by prezrádzala rukopis. Našiel iba opustenú mŕtvolu v úzkom betónovom priechode. Sinavé, zmrzačené telo so znetvorenou tvárou pod zažltnutou šticou.

Paul pochopil, že bol v zajatí dvojitého mlčania. Mlčania mŕtvych a mlčania štvrte.

Znovu bol porazený, zúfalý, dokonca ešte skôr, než prišiel policajný voz. Peši sa túlal po ulici Saint-Denis a pozoroval prebúdzanie Malého Turecka. Obchodníkov, otvárajúcich svoje obchodíky, robotníkov, ktorí sa ponáhľali do dielne, tisíc a jedného Turka, ktorí sa starali o svoj vlastný osud… A vtedy nadobudol istotu: táto štvrť prisťahovalcov bola húština, v ktorej sa zabijak skrýval. Nepreniknuteľná džungľa, kam zaliezol, našiel útočisko a bezpečnosť.

Paul sám nemal nijakú šancu vyhnať ho odtiaľ.

Potreboval sprievodcu. Prieskumníka..

Jean-Louis Schiffer vyzeral „v civile“ lepšie.
Mal na sebe olivovozelenú poľovnícku bundu, velúrové poľovnícke nohavice svetlozelenej farby, ktoré sa hodili k ťažkým topánkam, ligotavým ako gaštany.

Ten odev mu dodával istú eleganciu, a pritom netlmil robustnosť jeho postavy. Plecnatý, široká hruď, krivé nohy: všetko v tom mužovi naznačovalo silu, odolnosť a násilnosť. Tento policajt určite dokázal zvládnuť silu spätného nárazu predpísaného revolveru, manhurinu kalibru 38, a nemusel ani pohnúť prstom. Už jeho držanie tela predpokladalo spätný náraz, jeho spôsob chôdze takisto.

Akoby mu čítal myšlienky, Cifra zdvihol ruku:

„Môžeš ma prešacovať, krpec. Nenosím zbraň.“

„To dúfam,“ odsekol mu Paul. „Je tu len jeden aktívny policajt: na to pamätajte. A nie som pre vás nijaký krpec.“

Schiffer zrazil opätky s úškľabkom, že je v pozore. Paul sa ani len nepokúsil usmiať. Otvoril mu dvierka, usadil sa vedľa neho a prudko vyrazil, potláčajúc svoje obavy.

Počas cesty Cifra neprehovoril ani slovo. Bol pohrúžený do kópií papierov zo spisov. Paul z nich ovládal každý riadok. Vedel všetko, čo sa dalo vedieť o tých anonymných telách, ktoré sám nazval „korpusmi“.

Tesne pred Parížom sa Schiffer ozval znovu:

„Analýza miesta činu nič nepreukázala?“

„Nie.“

„Technici nenašli nijaký odtlačok, ani čiastočný?“

„Vôbec nič.“

„Ani na telách?“

„Najmä nie na telách. Podľa súdneho lekára ich zabijak likviduje priemyselnými čistiacimi prostriedkami. Dezinfikuje rany, umyje vlasy, vyčistí nechty.“

„A vyšetrovanie v okolí?“

„Už som vám to povedal. Pýtal som sa robotníkov, obchodníkov, šľapiek, smetiarov v okolí každého miesta nálezu. Dokonca som pritlačil na tulákov. Nikto nič nevidel.“

„Tvoj názor?“

„Myslím, že vrah obieha po okolí na aute, zbaví sa tela, hneď ako sa dá, v skorých ranných hodinách. Blesková operácia.“

Schiffer obrátil pár strán. Zastavil sa pri fotografiách mŕtvol:

„Čo si myslíš o tých tvárach?“

Paul sa nadýchol, celé noci rozmýšľal o tých zmrzačeniach:

„Je viac možností. Prvá, že vrah chce jednoducho zahladiť stopy. Tie ženy ho poznali a ich identifikácia by mohla viesť k nemu.“

„Prečo im potom neodstránil nechty a zuby?“

„Lebo sú tu načierno a nie sú v žiadnej kartotéke.“

Cifra súhlasne prikývol.

„Ďalšia možnosť?“

„Skôr… psychologický motív. Čítal som o tom dosť kníh. Podľa psychológov vrah zničí orgány totožnosti kvôli tomu, že obete pozná a neznesie pohľad na ne. Zničí ich teda ako ľudské bytosti, drží si ich od tela tým, že ich zmení na púhe veci.“

Schiffer znovu zalistoval v papieroch.

„Nie som veľkým zástancom cvokárskych táranín. Tretia možnosť?“

„Vrah má problém s tvárami vo všeobecnosti. Niečo v črtách tých červenovlások mu naháňa strach, pripomína mu nejaký traumatický zážitok. Nielenže ich musí zabiť, on ich musí aj znetvoriť. Podľa mňa sa tie ženy podobajú. Ich tváre v ňom spúšťajú záchvaty.“

„Ešte pochybnejšie.“

„Vy ste nevideli mŕtvoly, odsekol Paul zvýšeným hlasom. Máme do činenia s chorým človekom. Jasným psychopatom. Musíme sa proti jeho šialenstvu postaviť.“

„A toto je čo?“

Práve otvoril poslednú obálku s fotografiami antických sôch. Hlavy, masky, busty. Paul sám povystrihoval tie obrázky z katalógov múzeí, z turistických príručiek, z časopisov ako Archeológia alebo Bulletin Louvru.

„Môj nápad, odvetil. Všimol som si, že rezné rany vyzerajú ako trhliny, krátery, ako zárezy v kameni. Sú tu aj odseknuté nosy, odrezané pery, prepílené kosti, ktoré naznačujú stopy opotrebovania. Povedal som si, že vrah sa možno inšpiroval starodávnymi sochami.“

„Pozrime sa.“

Paul cítil, že sa červená. Jeho nápad bol pritiahnutý za vlasy a napriek pátraniam nenašiel ani najmenšiu stopu, ktorá by mohla pripomínať, či už zblízka alebo zdiaľky, rany korpusov. Aj tak vychrlil jedným dychom:

„Pre vraha sú tie ženy možno bohyne, uctievané a nenávidené zároveň. Som si istý, že je Turek a vyzná sa v stredozemnej mytológii.“

„Máš priveľkú predstavivosť.“

„Nikdy ste sa neriadili vlastnou intuíciou?“

„Nikdy som sa neriadil ničím iným. Ale ver mi: všetky cvokárske historky sú príliš subjektívne. Treba sa skôr sústrediť na technické problémy, ktoré uňho prichádzajú do úvahy.“

Paul si nebol istý, či dobre rozumie. Schiffer pokračoval:

„Musíme rozmýšľať o postupe. Ak máš pravdu a tie ženy sú tu skutočne načierno, tak sú to muslimky. A to nie emancipované muslimky z Istanbulu. Vidiečanky, divošky, čo chodia popri múroch a nevedia ani slovo po francúzsky. Aby ich človek skrotil, musí ich spoznať. A hovoriť po turecky. Náš muž je možno šéfom nejakej dielne. Obchodník. Alebo vedúci ubytovne. Existuje aj pracovný čas. Tie robotníčky žijú pod zemou, v pivniciach, v tajných dielňach. Vrah ich loví, keď sa vynoria na povrch. Kedy? Ako? Prečo tie plaché dievčatá idú s ním? Až po zodpovedaní týchto otázok mu prídeme na stopu.“

Pául súhlasil, no všetky otázky svedčili najmä o rozsahu ich nevedomosti. Doslova všetko bolo možné. Schiffer opäť nabral kurz:

„Predpokladám, že si preskúmal vraždy podobného druhu.“

„Preštudoval som si novú Chardonovu kartotéku. Aj tú u policajtov. Vypočul som všetkých chlapcov od motostrelcov. Vo Francúzsku sa nikdy nevyskytlo nič, čo by len zďaleka pripomínalo také šialenstvo. Zisťoval som to aj v tureckej komunite v Nemecku. Nič som neobjavil.“

„A v Turecku?“

„Detto. Absolútne nič.“

Schiffer skúsil ísť iným smerom. Venoval sa skutočnému stavu tých miest:

„Zväčšil si počet hliadok v uliciach?“

„Dohodli sme sa s Monestierom, šéfom z Louis-Blanc. Obchôdzky sú zosilnené. Ale diskrétne. Nesmieme tam vyvolať paniku.“

Schiffer sa rozosmial:

„Čo si myslíš? Všetci Turci sú v obraze.“

Paul to prepočul:

„V každom prípade, až doteraz sme sa vyhli médiám. To je moja jediná záruka, aby som mohol pokračovať sólo. Ak okolo toho prípadu nastane rušno, Bomarzo hneď nasadí ďalších vyšetrovateľov. Nateraz je to turecká záležitosť a všetci na to kašlú. Mám voľné ruky.“

„Prečo podobný prípad nerieši kriminálka?“

„Práve idem z kriminálky. Stále som tam jednou nohou. Bomarzo mi dôveruje.“

„A nevyžiadal si si posilu?“

„Nie.“

„Nezostavil si vyšetrovaciu skupinu?“

„Nie.“

Cifra sa uchechtol:

„Chceš to vyriešiť sám, čo?“

Paul neodpovedal. Schiffer si opakom ruky zmietol smietku z nohavíc:

„Nezáleží na tvojich dôvodoch. Ani na mojich. Ver mi, prídeme na to.“

Na periférnom bulvári Paul zamieril na západ, k vjazdu na Auteuil.

„Nejdeme do Rapée?“ začudoval sa Schiffer.

„Telo je v Garches. V nemocnici Raymond-Poincaré. Je tam inštitút súdneho lekárstva vykonávajúci pitvy pre súdy vo Versailles a…“

„Poznám. Prečo tam?“

„Kvôli diskrétnosti. Aby sme sa vyhli novinárom alebo amatérskym snaživcom, ktorí sa vždy obšmietajú okolo parížskej márnice.“

Zdalo sa, že Schiffer už nepočúva. Fascinovane pozoroval premávku. Občas privrel viečka, akoby si privykal na zmenu svetla. Vyzeral ako kriminálnik na podmienečnej priepustke na slobode.

O polhodinu neskôr Paul prešiel cez most de Suresnes a šiel hore dlhým bulvárom Sellier, potom po bulvári Republiky. Cez Saint-Cloud sa dostal na okraj Garches.

Na vŕšku sa konečne zjavila nemocnica. Šesť hektárov budov, operačných blokov a bielych izieb, ozajstné mesto, obývané lekármi, zdravotnými sestrami a tisíckami pacientov, prevažne obeťami dopravných nehôd.

Paul zamieril k pavilónu Vésale. Slnko bolo vysoko a hladkalo tehlové fasády domov. Každá stena ponúkala iný odtieň červenej, ružovej, krémovej, akoby ich starostlivo vypálili v peci.

V alejach sa objavovali skupinky návštevníkov s kvetmi alebo zákuskami. Kráčali strnulo, takmer mechanicky, akoby ich už chytal rigor mortis, udomácnený v tomto ohradenom priestore.

Dostali sa do vnútorného dvora pavilónu. Sivoružová budova s krytým vchodom podopretým dvoma tenkými stĺpmi pripomínala sanatórium alebo kúpeľnú budovu chrániacu tajomné liečivé pramene.

Vošli do márnice a pokračovali po chodbe obloženej bielou fajansou. Keď Schiffer objavil čakáreň, spýtal sa:

„Kde to sme?“

Bola to maličkosť, ale Paul bol rád, že ho tým prekvapil.

Pár rokov predtým bol inštitút súdneho lekárstva v Garches renovovaný veľmi originálnym spôsobom. Prvá sála bola celá natretá tyrkysovou modrou. Farba pokrývala aj dlážku, steny, strop a potláčala všetky výstupky či označenia. Človek sa tu ponoril do skryštalizovaného mora, z ktorého dýchala osviežujúca čírosť.

„Doktori z Garches sa dožadovali súčasného umelca, vysvetlil Paul. Už nie sme v nemocnici. Sme v umeleckom výtvore.“

Objavil sa ošetrovateľ a označil dvere vpravo:

„Doktor Scarbon príde za vami do odbavovacej sály.“

Kráčali tesne za ním a prešli cez ďalšie miestnosti. Znovu modré, znovu prázdne, niekde s lemom bieleho svetla nad hlavami, pár centimetrov pod stropom. Na chodbe boli do výšky rozostavané mramorové vázy, vystavujúce na obdiv odstupňované pastelové farby: ružová, broskyňová, žltá, biela… Všade bolo cítiť zvláštnu túžbu po čistote.

V poslednej sále Cifra obdivne zahvízdal. Bol to obdĺžnik s plochou asi sto metrov štvorcových, úplne nepoškvrnený a celý modrý. Vľavo od vchodových dverí tri vysoké okná prepúšťali svetlo zvonku. Oproti tým obdĺžnikom svetla sa na protiľahlej stene rysovali tri oblúky ako klenby v gréckom chráme. Uprostred rad mramorových blokov, akési veľké ingoty, takisto namaľované na modro, akoby vyrastali rovno zo zeme.

Na jednom sa pod plachtou črtalo telo.

Schiffer sa priblížil k džbánu z bieleho mramoru v strede miestnosti. Ťažký a vyleštený, naplnený vodou, pripomínal očistnú anforu s antickými líniami. Motorček čeril vodu, ktorá šírila eukalyptovú vôňu, určenú na zmiernenie zápachu mŕtvych tiel a pachu formalínu.

Policajt si v nej omočil prsty.

„Toto všetko ma neomladí.“

V tej chvíli sa ozvali kroky doktora Clauda Scarbona. Schiffer sa obrátil. Obaja muži sa premerali pohľadom. Paulovi bolo hneď jasné, že sa poznajú. Lekárovi telefonoval už z penziónu, no svojho partnera mu nespomenul.

„Ďakujem, že ste prišli, doktor,“ povedal, keď sa pozdravili.

Scarbon krátko kývol hlavou, nespustil pritom oči z Cifru. Mal na sebe kabát z tmavej vlny a v ruke držal kozinkové rukavice. Bol to starý vyziabnutý muž. Neustále žmurkal, akoby mu okuliare, ktoré nosil na kraji nosa, neboli nič platné. Spoza veľkých mrožích fúzov sa predieral hlas ako z predvojnového filmu.

Paul ukázal na svojho spoločníka:

„Dovoľte, aby som vám predstavil…“

„My sa poznáme,“ skočil mu do reči Schiffer. „Zdravím vás, doktor.“

Scarbon si bez slova zobliekol kabát a natiahol si plášť, zavesený pod jedným z oblúkov, potom strčil ruky do latexových rukavíc, ktorých svetlozelená farba ladila s modrou naokolo.

Nato odhrnul plachtu. Zápach rozkladajúceho sa mäsa sa rozšíril po miestnosti a nakrátko prerušil akékoľvek iné zaujatie.

Paul s nechuťou odvrátil oči. Keď našiel odvahu pozrieť sa, uvidel tučné biele telo, napoly zakryté odhrnutou plachtou.

Schiffer vkĺzol pod arkádu, navliekol si chirurgické rukavice. Nepohol ani brvou. Za ním sa na stene rysoval drevený kríž a dva čierne kovové svietniky. Sucho zamrmlal:

„Okej, doktor, môžete začať.“

12

„Obeť je ženského pohlavia, kaukazskej rasy. Svalový tonus zodpovedá veku dvadsať až tridsať rokov. Je skôr bucľatá. Sedemdesiat kíl na meter šesťdesiat. Keď dodáme, že mala špecifickú bielu pleť ryšavých ľudí a tomu zodpovedajúce vlasy, povedal by som, že sa fyzicky zhoduje s profilom prvých dvoch obetí. Náš muž obľubuje takéto ženy: tridsiatničky, ryšavé, bucľaté.“

Scarbon hovoril monotónnym hlasom. Zdalo sa, akoby v duchu čítal riadky správy, ktorú spísal počas prebdenej noci. Schiffer sa ho spýtal:

„Žiadne zvláštne znamenie?“

„Napríklad čo?“

„Tetovanie. Prepichnuté uši. Odtlačok snubného prsteňa. Niečo, čo vrah nemohol zahladiť.“

„Nie.“

Cifra chytil ľavú ruku mŕtvej a obrátil ju dlaňou nahor. Paula striaslo: nikdy by si na také niečo netrúfol.

„Žiadna stopa po žene?“

„Nie.“

„Nerteaux mi povedal, že prsty prezrádzali zamestnanie krajčírky. Čo si o tom myslíte?“

Scarbon prikývol:

„Tieto ženy dlhý čas vykonávali manuálnu prácu, to je evidentné.“

„Mohlo by to byť šitie?“

„To sa dá ťažko povedať úplne presne. Ryhy na prstoch prezrádzajú stopy po vpichoch. Takisto otlaky medzi prstom a ukazovákom. Možno používanie šijacieho stroja alebo žehličky.“ Pozrel sa ponad okuliare. „Našli ste ich pri štvrti Sentier, nie?“

„No a?“

„Sú to turecké robotníčky.“

Schiffer nereagoval na ten nádych istoty. Prezeral si hrudník obete. Paul sa nasilu priblížil. Videl čierne trhliny, ktoré sa ťahali po bokoch, prsiach, pleciach a stehnách. Viaceré boli také hlboké, že odhaľovali biele kosti.

„Povedzte nám o tom niečo,“ požiadal Cifra.

Lekár rýchlo nazrel do niekoľkých zopnutých papierov.

„Na tejto som napočítal dvadsaťsedem rezných rán. Niekde sú povrchové, niekde hlboké. Domnievam sa, že zabijak ju mučil celé hodiny. Takisto obidve predchádzajúce.“ Odložil zväzok papierov a zahľadel sa na policajtov. „Vo všeobecnosti, všetko, čo tu opíšem, platí aj na predošlé obete. Tie tri ženy boli umučené rovnakým spôsobom.“

„Akou zbraňou?“

„Bojovým nožom, chrómovaným, s pílkovitou čepeľou. Na viacerých ranách jasne rozoznať stopy po zúbkoch. Pri dvoch prvých telách som žiadal preskúmanie podľa veľkosti a vzdialenosti vpichov, ale nič osobité sa nezistilo. Štandardné vojenské vybavenie, zodpovedajúce desiatkam modelov.“
Schiffer sa sklonil nad ďalšie rany, ktorých bolo na hrudi mnoho – čudné čierne kruhy naznačujúce uhryznutie alebo priloženie žeravého uhlia. Keď si Paul všimol tento detail na prvej mŕtvole, myslel na diabla. Pekelnú bytosť, ktorá sa vybíjala na tomto nevinnom tele.

„A toto?“ spýtal sa Schiffer, ukazujúc prstom. „Čo to môže byť? Uhryznutia?“

„Na prvý pohľad to vyzerá ako popáleniny. Ale na tie škvrny som našiel racionálne vysvetlenie. Myslím, že vrah používa batériu z auta, a tou im spôsobuje elektrické šoky. Presnejšie, domnievam sa, že používa vrúbkované svorky, ktorými sa obyčajne privádza elektrina. Stopy po zuboch sú len odtlačky týchto svoriek. Podľa mňa navlhčí telá, aby zosilnil výboje. To vysvetľujú tie čierne stigmy. Táto ich má vyše dvadsať.“ Zamával papiermi. „Všetko je v mojej správe.“

Paul poznal tie informácie. Opakovane čítal výsledky prvých dvoch pitiev. Zakaždým však pocítil ten istý silný hnus, ten istý odpor. Žiadnu možnosť nejakej empatie voči toľkému šialenstvu.

Schiffer prešiel k nohám mŕtvoly – modročierne chodidlá mala vykrútené do neuveriteľného uhla.

„A toto?“

Scarbon podišiel k nemu z druhej strany tela. Vyzerali ako dvaja topografovia študujúci reliéfy na mape.

„Röntgenové snímky sú pozoruhodné. Priehlavky, zápästia, články prstov: všetko je dolámané. Napočítali sme okolo sedemdesiat úlomkov kostí zaborených do mäsa. Žiadny pád by nespôsobil toľkú skazu. Vrah sa vrhol na končatiny s predmetom spôsobujúcim pomliaždeniny. Železnou tyčou alebo bejzbalovou palicou. Dve ďalšie týral rovnakým spôsobom. Informoval som sa: je to technika špecifického mučenia v Turecku. Felaka alebo felika, už neviem presne.“

Schiffer vychrlil s hrdelným akcentom:

„Al-Falaka.“

Paul si spomenul, že Cifra hovorí plynulo po turecky a po arabsky.

„Spamäti vám môžem citovať,“ pokračoval, „desať krajín, ktoré používajú túto metódu.“

Scarbon si znovu posunul okuliare na nose.

„No, dobre. Napokon, utápame sa v samej exotike, nuž čo.“

Schiffer podišiel k bruchu. Znovu chytil jednu z rúk. Paul si všimol sčerneté a spuchnuté prsty. Patológ to skomentoval:

„Nechty boli vytrhnuté kliešťami. Končeky prstov boli spálené kyselinou.“

„Akou kyselinou?“

„Ťažko povedať.“

„Nie je to nejaká technika post mortem na odstránenie odtlačkov?“

„Ak je to tak, vrahovi to nevyšlo. Kožné ryhy sú perfektne viditeľné. Nie, myslím, že ide skôr o dodatočné mučenie. Vrah nie je z tých, ktorým by niečo ušlo.“

Cifra položil ruku naspäť. Všetku pozornosť upriamil teraz na rozďavené pohlavie. Aj doktor sa pozeral na ranu. Topografovia sa začali podobať na mäsiarov.

„Bola znásilnená?“

„Nie v sexuálnom slova zmysle.“

Prvýkrát Scarbon zaváhal. Paul sklopil oči. Videl rozškľabený, roztiahnutý, roztrhnutý otvor. Vnútorné časti – veľké ohanbie, malé ohanbie, klitoris – boli vyvrátené von, neuveriteľne vykrútené. Lekár si odkašľal a spustil:

„Vopchal jej niečo ako obušok s britvami na povrchu. Dobre vidno trhliny, tu v lone a tu pozdĺž stehien. Skutočný masaker. Klitoris je preseknutý. Pysky sú rozrezané. To vyvolalo vnútorné krvácanie. Prvá obeť mala presne také isté poranenia. Druhá…“

Znovu zaváhal. Schiffer pozrel naňho:

„Čo?“

„U druhej to bolo niečo iné. Myslím, že použil niečo… živé.“

„Živé?“

„Áno, hlodavca. Nejakú malú beštiu. Vonkajšie genitálie boli dohryzené, potrhané až po maternicu. Zdá sa, že trýznitelia použili techniku z Latinskej Ameriky…“

Paul si cítil hlavu ako v kliešťach. Poznal tieto detaily, ale každý mu drásal nervy, pri každom slove sa mu zdvíhal žalúdok. Zacúval až k mramorovému džbánu. Mechanicky si namočil prsty do voňavej vody a uvedomil si, že jeho partner urobil to isté pár minút predtým. Prudko ich vytiahol von.

„Pokračujte,“ požiadal Schiffer chrapľavým hlasom.

Scarbon neodpovedal hneď. Tyrkysovú sálu pohltilo ticho. Všetkým trom mužom bolo jasné, že sa tomu nevyhnú: budú sa musieť pozrieť na tvár.

„To je najkomplexnejšia časť,“ ujal sa napokon slova súdny znalec a orámcoval obidvoma ukazovákmi znetvorenú tvár. „Násilie prebehlo vo viacerých etapách.“

„Vysvetlite to bližšie.“

„Najskôr pomliaždeniny. Tvár je jeden obrovský krvný výron. Vrah udieral dlho, divoko. Možno boxerom. V každom prípade niečím kovovým a precíznejším ako tyč alebo obušok. Potom tu máme rezné rany a zohavenie. Tieto rany nekrvácali. Boli urobené po smrti.

Stáli úplne blízko pri hroznej maske. Rozoznávali hlboké rany v celej ich barbarskosti a bez zvyčajného odstupu ako pri fotografiách. Rezné rany na tvári, na čele, na sluchách, trhliny prederavili líca, videli zohavenia: odrezaný nos, useknutá brada, rozmliaždené pery…“

„Vidíte rovnako ako ja, čo rozrezal, odpílil, vytrhol. Zaujímavé je, ako to urobil. Dal si s tým robotu. Je to jeho podpis. Nerteaux si myslí, že sa snaží napodobniť…“

„Viem, čo si myslí on. A čo si myslíte vy?“

Scarbon ustúpil s rukami za chrbtom:

„Vrah je tými tvárami posadnutý. Sú preňho zdrojom očarenia aj hnevu. Vytesáva ich, formuje a zároveň ničí ich ľudskú podobu.“

Schiffer pochybovačné pokrčil plecami.

„Na čo nakoniec zomrela?“

„Povedal som vám to. Na vnútorné krvácanie. Vyvolané tými jatkami na genitáliách. Musela vykrvácať na zemi.“

„A tie ďalšie dve?“

„Prvá takisto vykrvácala. Iba ak by srdce vypovedalo skôr. Druhá, to neviem presne. Možno jednoducho od hrôzy. Môžeme urobiť záver, že tie tri ženy zomreli na utrpenie. Vyšetrenie DNA a toxikológie tejto ženy práve prebiehajú, ale nemyslím si, že tieto analýzy prinesú viac výsledkov ako v predošlých prípadoch.“

Scarbon strohým gestom, príliš horlivo natiahol naspäť plachtu. Schiffer urobil pár krokov a potom pokračoval:

„Môžete chronologicky zosumarizovať fakty?“

„Neuvediem presné poradie, ale dá sa predpokladať, že túto ženu uniesli pred troma dňami alebo vo štvrtok večer. Určite šla z roboty.“

„Prečo?“

„Mala prázdny žalúdok. Ako tie dve predtým. Prepadáva ich, keď sa vracajú domov.“

„Vynechajme domnienky.“

Lekár podráždene vybafol:

„Potom ju dvadsať až tridsať hodín bez prerušenia mučil.“

„Ako ste odhadli tú časovú dĺžku?“

„Vzpierala sa. Putá jej spálili pokožku, vnikli do mäsa. Rany sú zhnisané. Čas možno zrekonštruovať vďaka týmto infekciám. Dvadsať až tridsať hodín: nebudem ďaleko od pravdy. V každom prípade, pri tomto spôsobe je to pre človeka prah znesiteľnosti.“

Schiffer pri chôdzi skúmal namodralý odraz na zemi:

„Máte indíciu, ktorá by nás mohla priviesť na miesto zločinu?“

„Možno.“

Paul mu skočil do reči:

„Čože?“

Scarbon tľoskol perami ako filmová klapka:

„Všimol som si to už pri obidvoch predošlých, ale pri tej poslednej je to očividné. Krv obete obsahuje čiastočky dusíka.“

„Čo to znamená?“

Paul vytiahol svoj notes.

„Je to dosť ojedinelé. Mohlo by to znamenať, že jej telo bolo ešte zaživa vystavené vyššiemu tlaku, aký sa vyskytuje na povrchu zeme. Tlaku, aký existuje napríklad v podmorských hlbinách.“

To bolo prvýkrát, čo lekár spomenul túto zvláštnosť.

„Nie som potápač, pokračoval, ale tento fakt je známy. Čím hlbšie sa potápate, tým väčšmi sa tlak zvyšuje. Dusík obsiahnutý v krvi sa rozkladá. Keď vystúpite príliš rýchlo a nerešpektujete stupne dekompresie, dusík sa prudko vráti do plynného stavu a vytvorí v tele bubliny.“

Schiffer sa o to živo zaujímal:

„A to sa prihodilo obeti?“

„Trom obetiam. Dusíkové bubliny prúdili a explodovali v ich organizme, čo spôsobovalo poruchy a, samozrejme, ďalšie utrpenie. Nie som si stopercentne istý, ale tie ženy mohli mať nehodu pri potápaní‘.“

Paul sa popri zapisovaní spýtal:

„Mohli byť ponorené do veľkej hĺbky?“

„To som nepovedal. Podľa jedného z našich internistov, ktorý sa venuje podmorskému potápaniu, pôsobil na ne tlak najmenej štyri bary. Čo sa rovná hĺbke asi štyridsiatich metrov. Zdá sa mi trochu komplikované nájsť takú masu vody v Paríži. Skôr si myslím, že ich vložil do kesónu, to je nádrž s veľmi vysokým tlakom.“

Paul si horúčkovito zapisoval:

„Kde sa dá také niečo nájsť?“

„Bolo by sa treba informovať. Existujú kesóny, ktoré používajú profesionálni potápači na dekompresiu, ale pochybujem, že sa nájdu v okolí Paríža. Kesóny však používajú aj v nemocniciach.“

„V nemocniciach?“

„Áno. Na okysličovaciu procedúru pacientov s nedostatočným prekrvením. Pri cukrovke, vysokej hladine cholesterolu… Pretlak umožňuje ľahší prívod kyslíka do organizmu. V Paríži musí byť štyri alebo päť prístrojov tohto typu. Ale nemyslím, že náš vrah má prístup do takého špitálu. Treba sa radšej orientovať na priemysel.“

„V akých oblastiach sa používa takáto technika?“

„Nemám poňatia. Hľadajte: to je vaša robota. A ešte raz opakujem, nie som si istý ničím. Tie bubliny majú možno celkom iné vysvetlenie. Ak je to tak, vzdávam sa.“

Schiffer sa znovu ujal slova:

„Na tých troch mŕtvolách nie je nič, myslím fyzicky, čo by nás mohlo naviesť k nášmu mužovi?“

„Nič. Veľmi starostlivo ich umýva. V každom prípade som si istý, že s nimi narába v rukaviciach. Nemá k nim sexuálny vzťah. Nehladí ich. Neobjíma. To nie jeho štýl. Nezaujíma ho to. Skôr to ukazuje na niečo klinické. Robotické. Ten vrah je… ľahostajný k ľudskému telu.“

„Nestúpa jeho šialenstvo s počtom vrážd?“

„Nie. Mučenie zakaždým vykonáva s rovnakou krutosťou. Je posadnutý zlom, ale nikdy nestráca hlavu.“ (Unavene sa usmeje.) „Metodický vrah, ako hovoria kriminalistické príručky.“

„Čo ho podľa vás na tom tak fascinuje?“

„Utrpenie. Samotné utrpenie. Mučí ich sústredene, precízne, až kým neumrú. Práve tá bolesť ho vzrušuje, zväčšuje jeho pôžitok. A základom všetkého je hlboká nenávisť k ženám. K ich telu, tvári.“

Schiffer sa obráti k Paulovi s úškrnom:

„Dnes mám zrejme do činenia s psychológmi.“

Scarbon sa začervenal:

„V súdnom lekárstve ide vždy o psychológiu. Násilie, ktoré nám prechádza rukami, je demonštráciou chorých mozgov…“

Policajt pritakal, ale neprestal sa usmievať. Schytil papiere napísané na stroji, ktoré lekár položil na jeden z blokov.

„Ďakujem, doktor.“

Zamieril k dverám, ktoré sa rysovali pod tromi svetelnými otvormi. Keď ich otvoril, prudký záblesk slnka prenikol do sály, záplava mliečneho svetla do mora modrej farby.

Paul vzal ďalší exemplár pitevnej správy:

„Môžem si to vziať?“

Lekár naňho bez slova pozrel, potom povedal:

„Pokiaľ ide o Schiffera, vaši nadriadení o ňom vedia?“

Paul sa naširoko usmial:

„Nerobte si starosti, všetko je pod kontrolou.“

„Ja len kvôli vám. Je to diabol.“

Paul sa zachvel. Súdny lekár zaťal do živého:

„Zabil Gazila Hemeta.“

Meno v ňom oživilo spomienky. Október 2000: dolámaný Turek pod rýchlikom, obvinenie Schiffera za úmyselné zabitie. Apríl 2001: obžalúvací senát záhadne zastavuje trestné stíhanie. Ihneď chladne namietol:

„Telo bolo rozmliaždené. Pitva nemohla nič dokázať.“

„Robil som kontrolnú expertízu. Na tvári boli strašné zranenia. Jedno oko bolo vytrhnuté, spánky prevŕtané vŕtačkou.“ (Ukázal na plachtu.) „Tejto tu niet čo závidieť.“

Paulovi sa podlomili nohy. Nedokázal sa zmieriť s takýmto podozrením pri človeku, s ktorým mienil pracovať: „Správa uvádzala len poranenia a…“

„Moje ďalšie poznámky odstránili. Oni ho kryjú.“

„Kto sú to oni?“

„Majú strach. Všetci majú strach.“

Paul ustúpil do svetla prichádzajúceho zvonku. Claude Scarbon zamrmlal, dávajúc si dolu elastické rukavice: „Spájate sa s diablom.“

„Volajú to iskele. Treba to správne vysloviť: ‚is-ke-le‘.“
„Čo?“

„Dalo by sa to preložiť ako ‚perón‘ alebo ‚rampa‘.“

„O čom hovoríte?“

Paul dostihol Schiffera v aute, ale nenaštartoval. Stále boli v pavilóne Vésale, v tieni štíhleho stĺporadia. Cifra pokračoval:

„O hlavnej mafiánskej organizácii, ktorá kontroluje cesty ilegálnych tureckých prisťahovalcov v Európe. Zabezpečujú im aj robotu a bývanie. Obyčajne v každej dielni dajú dokopy skupiny rovnakého pôvodu. Niektoré podniky v Paríži prispôsobia priam celú štvrť pre osadenstvo z Anatólie.“

Schiffer zastal, brnkal po priehradke na prístrojovej doske, potom nadviazal:

„Tarify sú rôzne. Tí najbohatší si môžu dovoliť lietadlo a pomoc colníkov. Pristanú vo Francúzsku s fiktívnym pracovným povolením alebo s falošným pasom. Tí najchudobnejší sa trmácajú na nákladnej lodi cez Grécko, alebo na kamióne cez Bulharsko. V každom prípade treba počítať najmenej so sumou dvetisíc frankov. Rodiny v aglomeráciách sa poskladajú a nazbierajú takmer tretinu sumy. Robotník drie desať rokov, kým splatí zostatok.“
Paul pozoroval Schiffera, jeho výrazný profil na slnkom ožiarenom skle. Rozprávali mu aspoň desaťkrát o týchto sieťach, ale prvý raz počul taký presný opis.
Policajt s postriebrenou hlavou pokračoval:
„Nemáš poňatia, ako sú tí chlapi zorganizovaní. Majú register, kde je všetko zaznamenané. Meno, pôvod, dielňa a stav dlhu každej čiernej duše. Mailami komunikujú so svojou pravou rukou v Turecku a tá drží v šachu celé príbuzenstvo. V Paríži sa postarajú o všetko. Zabezpečia zaslanie splnomocnenia alebo telefonické spojenia za znížené ceny. Zastupujú prisťahovalcov na pošte, v bankách, na ambasádach. Chceš poslať decku nejakú hračku? Obrátiš sa na Iskele. Hľadáš gynekológa? Iskele ti dá meno doktora, ktorého veľmi nezaujíma tvoj štatút vo Francúzsku. Máš nejaký problém v robote? Spory vybavuje zase Iskele. V tureckej štvrti sa neudeje nič, o čom by neboli informovaní a čo by nezaznamenali do svojej kartotéky.“
Paul konečne pochopil, kam tým Cifra mieri:
„Myslíte, že o tých mŕtvolách vedia?“

„Ak sú tu tie dievčatá naozaj načierno, ich šéfovia sa obrátili najskôr na Iskele. Jeden, aby sa dozvedel, čo sa stalo. Druhý, aby nahradil zosnulé. Tie zmasakrované ženské, to sú predovšetkým prachy, o ktoré prichádzajú.“

V mysli mu zablikala iskrička nádeje:

„Vy… vy si myslíte, že tie robotníčky vedia identifikovať?“

„V každom spise je fotografia prisťahovalca. Jeho adresa v Paríži. Meno a kontakt na zamestnávateľa.“

Paul riskoval ďalšiu otázku, ale odpoveď už poznal:

„Poznáte tých chlapov?“

„Šéf Iskele v Paríži sa volá Marek Cesiuz. Každý ho volá Marius. Vlastní koncertnú sálu na bulvári Strasbourg. Bol som pri narodení jedného z jeho synov.“

Žmurkol naňho:

„Tak naštartuješ alebo čo?“

Paul ešte chvíľu pozoroval Jeana-Louisa Schiffera. Spájate sa s diablom. Možno mal Scarbon pravdu, ale mohol si želať lepšieho partnera na korisť, po akej šiel?

V pondelok ráno Anna Heymesová potajme odišla z bytu a odišla taxíkom na ľavý breh. Spomenula si, že v okolí križovatky pri Odeone existuje niekoľko medicínskych kníhkupectiev.

V jednom z nich sa prehrabávala medzi knihami z psychiatrie a neurochirurgie, pátrala po informáciách o biopsii praktizovanej na mozgu. Výraz, ktorý Ackermann použil, jej ešte stále rezonoval v mysli: „stereotaxická biopsia“. Nebol pre ňu nijaký problém vysnoriť fotografie a podrobný opis tejto metódy.

Objavila hlavy pacientov, oholené, zovreté v štvorhrannej armatúre. V akejsi kovovej kocke priskrutkovanej priamo na sluchy. Nad rámom bol vrták – skutočná vŕtačka.

Na obrázkoch si prezrela každú etapu operácie.

Vrták, ktorý prerazil kosť, skalpel, ktorý sa vsunul do otvoru a prerezal mozgovú plenu, membránu obaľujúcu mozog, ihla s dutou špičkou vnikla do mozgovej hmoty. Na jednej fotografii sa dokonca dala rozoznať ružovkastá farbu orgánu, keď chirurg odstránil sondu.

Všetko, len nie toto.

Anna sa rozhodla: musí hľadať iného lekára, okamžite sa poradiť s iným špecialistom, ktorý by jej navrhol nejakú alternatívu, iné liečenie.

Poponáhľala sa do kaviarne na bulvári Saint-Germain, vkĺzla do telefónnej búdky v suteréne a listovala v zozname. Po viacerých nevydarených pokusoch u neprítomných alebo preťažených lekárov natrafila napokon na Mathilde Wilcrauovú, psychiatričku a  psychoanalytičku, ktorá sa zdala byť ochotnejšia.

Žena mala hlboký hlas, ale príjemný, skoro šibalský tón. Anna v krátkosti vylíčila svoje „problémy s pamäťou“ a zdôraznila naliehavosť svojho počínania. Psychiatrička súhlasila, že ju ihneď prijme. Pri Panteone, päť minút od Odeonu.

Anna teraz trpezlivo sedela v malej čakárni zariadenej starobylým nábytkom, nalakovaným a vycizelovaným, akoby ho doviezli priamo zo zámku vo Versailles. Keďže bola v miestnosti sama, obzerala si zarámované fotografie, ktoré zdobili steny: zábery rôznych športových výkonov v tých najextrémnejších súvislostiach.

Na jednej zo snímok silueta letela zavesená na rogale z hornatého svahu, na ďalšej alpinista v bunde s kapucňou zliezal ľadovú stenu, na inom obrázku strelec v kukle a lyžiarskej kombinéze mieril puškou s ďalekohľadom na neviditeľný cieľ.

„Kedysi som športovala.“

Anna sa otočila za hlasom.

Mathilde Wilcrauová bola vysoká žena so širokými plecami a oslnivým úsmevom. Ramená jej vyčnievali z kostýmu dosť vyzývavo, skoro neslušne. Jej dlhé štíhle nohy len dávali tušiť jej pevné krivky. „Tak medzi štyridsiatkou a päťdesiatkou,“ odhadovala Anna, keď si všimla ochabnuté viečka a vrásky okolo očí. Túto atletickú ženu však človek nemohol posudzovať podľa veku: skôr podľa energie. To nebola otázka rokov, ale kilojoulov.

Psychiatrička ustúpila stranou:

„Nech sa páči.“

Ambulancia ladila s predsieňou – drevo, mramor, zlato. Anna vytušila, že túto ženu necharakterizoval dokonale zariadený interiér, ale skôr tie fotografie s jej športovými výkonmi.

Sadli si oproti sebe k stolu ohnivočervenej farby. Lekárka vzala plniace pero a zapísala si na štvorčekový papier notesa bežné údaje. Meno, vek, adresu… Anna bola v pokušení zatajiť svoju totožnosť, no zaprisahala sa hrať férovú hru.

Aj pri odpovediach svoju spoločníčku pozorovala. Bola ohromená jej perfektným vystupovaním, ostentatívnym, takmer americkým. Hnedé vlasy jej splývali na plecia, výrazné, pravidelné črty tváre sa odrážali od nápadne červených, zmyselných úst, priťahujúcich pohľad. Zišiel jej pritom na um ovocný koláč plný cukru a energie. Táto žena v nej inštinktívne vzbudzovala dôveru.

„Takže v čom je problém?“ spýtala sa veselým tónom.

Anna sa snažila byť stručná:

„Mám výpadky pamäte.“

„Ako sa to prejavuje?“

„Niekedy nespoznávam tváre, ktoré by mi mali byť dôverne známe.“

„Všetky známe tváre?“

„Najmä manželovu.“

„Vyjadrite sa presnejšie: nespoznávate ju vôbec? Nikdy?“

„To nie. Tie výpadky sú veľmi krátke. Na okamih mi jeho tvár nič nevraví. Je mi absolútne neznáma. Potom sa mi pamäť vráti. Až doteraz tie čierne diery trvali iba sekundu. Ale zdajú sa mi čoraz dlhšie.“

Mathilde poklepkávala po papieri špičkou pera, načierno lakovaným Mont-Blancom. Anna si všimla, že si lekárka potajme vyzula topánky.

„To je všetko?“

Zaváhala:

„Niekedy sa mi stáva aj opak…“

„Opak?“

„Zdá sa mi, že spoznávam tváre, ktoré sú mi cudzie.“

„Uveďte nejaký príklad.“

„Stáva sa mi to najmä pri jednej osobe. Už asi mesiac pracujem v Dome čokolády na ulici Faubourg-Saint-Honoré. Chodí tam pravidelný zákazník. Asi štyridsaťročný muž. Zakaždým, keď vojde do predajne, cítim, že ho poznám. Ale nikdy sa mi nepodarí tú spomienku spresniť.“

„A čo on, čo hovorí?“

„Nič. Je jasné, že ma nikdy nikde inde nevidel ako za pultom.“

Psychiatrička si pod stolom pošúchala špičky prstov v čiernych pančuchách. Z celého jej vystupovania vyžarovalo iskrivé šibalstvo:

„Keď to zhrniem, nespoznávate ľudí, ktorých by ste mali poznať, ale spoznávate tých, ktorých nepoznáte, je to tak?“

Naťahovala posledné slabiky zvláštnym spôsobom, znelo to ako ozajstné vibrato violončela.

„Áno, dá sa to tak povedať.“

„Skúsili ste nejaké lepšie okuliare?“

Annu odrazu pochytila zlosť. Cítila, že jej do tváre stúpa prudká horúčava. Ako sa mohla takto vysmievať z jej choroby? Vstala, schmatla tašku. Mathilde Wilcrauová ju prudko zadržala:

„Prepáčte mi. Žartovala som. Bolo to hlúpe. Zostaňte, prosím vás.“ Anna ostala stáť. Úsmev jej červených pier ju odzbrojil. Jej odpor sa rozplynul. Spustila sa do kresla.

Psychiatrička si takisto sadla na svoje miesto a zmenila tón:

„Pokračujme, prosím. Cítite niekedy nevoľnosť pri pohľade na iné tváre? Chcem povedať: tie, ktoré stretávate každý deň na ulici, na verejných miestach?“

„Áno, ale to je iný pocit. Ja… trpím halucináciami. V autobuse, na večierkoch, hocikde. Tváre sa zahmlievajú, miešajú, menia sa na hrozné masky. Už sa ani neodvažujem na niekoho pozrieť. O chvíľu už nevyjdem z domu…“

„Koľko máte rokov?“

„Tridsaťjeden.“

„Odkedy máte tieto problémy?“

„Asi mesiac a pol.“

„Sprevádzajú ich nejaké fyzické ťažkosti?“

„Nie, Vlastne áno. Pocity úzkosti, to najmä. Chvenie. Telo mi zmalátnie. Končatiny stuhnú. Niekedy sa aj dusím. Nedávno sa mi pustila krv z nosa.“

„A celkovo je váš zdravotný stav dobrý?“

„Vynikajúci. Nič vážne.“

Psychiatrička urobila pauzu. Teraz si písala do notesa.

„Máte aj nejaké iné problémy s pamäťou, týkajúce sa napríklad nejakých udalostí v minulosti?“

Anna si pomyslela na svoje predsavzatie, že nebude nič skrývať, a odpovedala:

„Áno. Niektoré moje spomienky sú nejasné. Akoby sa vzďaľovali, strácali.“

„Ktoré? Tie, čo sa vzťahujú na vášho muža?“

Oprela sa o drevené operadlo:

„Prečo sa ma to pýtate?“

„Pretože zjavne u vás vyvoláva ťažkosti najmä jeho tvár. Vaša spoločná minulosť by vám takisto mohla spôsobiť problémy.“

Anna si vzdychla. Táto žena sa jej vypytovala, akoby jej choroba bola ovplyvnená citmi alebo podvedomím, akoby dobrovoľne tlačila svoju pamäť určitým smerom. Toto sedenie bolo úplne odlišné od toho u Ackermana. Ale neprišla sem azda práve preto?

„To je pravda, pripustila. Moje spomienky na Laurenta sa trieštia, miznú.“ (Odmlčala sa, potom pokračovala živšie.) „Ale istým spôsobom je to logické.“

„Prečo?“

„Laurent je centrom môjho života, mojej pamäte. Zaberá väčšinu mojich spomienok. Predtým, ako som nastúpila do Domu čokolády, bola som obyčajnou ženou v domácnosti. Naše manželstvo bolo mojou najväčšou starosťou.“

„Nikdy ste nepracovali?“

Anna nabrala uštipačný tón, posmievajúc sa sama sebe:

„Mám diplom z práva, ale nikdy som nevkročila do advokátskej kancelárie. Nemám deti. Laurent je moje „všetko“, ak chcete, môj jediný svet…“
„Ako dlho ste vydatá?“

„Osem rokov.“

„Máte normálne sexuálne vzťahy?“

„Čo považujete za normálne?“

„Jednotvárne. Nudné.“

Anna nerozumela. Lekárka sa znovu usmiala:

„Len žartujem. Chcem vedieť, či máte pravidelný styk.“

„V tomto smere je všetko v poriadku. Naopak, ja… pociťujem po ňom silnú túžbu. Dokonca čoraz silnejšiu. Je to zvláštne.“

„Možno nie až tak.“

„Čo tým chcete povedať?“

Mlčanie namiesto odpovede.

„Čo robí váš manžel?“

„Je policajt.“

„Prosím?“

„Vysoký funkcionár. Laurent riadi Študijné a výpočtové centrum ministerstva vnútra. Dohliada na tisíce správ, štatistík, ktoré sa týkajú kriminalistických problémov vo Francúzsku. Nikdy som celkom nepochopila, čo robí, ale zdá sa, že jeho práca je dôležitá. Je blízky spolupracovník ministra.“

Mathilde nadviazala, akoby to bolo samozrejmé:

„Prečo nemáte deti? Nejaký problém v tomto smere?“

„Určite nie fyziologický.“

„Tak prečo?“

Anna zaváhala. Spomenula si na sobotňajšiu noc: nočná mora, Laurentovo vyhlásenie, krv na tvári…

„Neviem presne. Pred dvoma dňami som sa na to pýtala svojho muža. Odpovedal mi, že som ich nikdy nechcela. Dokonca som si vraj od neho kvôli tomu vymohla prísahu. Ale ja si na to nepamätám.“ (Zvýšila hlas.) „Ako som mohla na to zabudnúť?“ (Oddelila každú slabiku.) „Ja si na to ne-pa-mä-tám!“

Lekárka si napísala pár riadkov, potom sa spýtala:

„A čo vaše spomienky z detstva? Tie sa tiež strácajú?“

„Nie. Zdajú sa mi vzdialené, ale sú živé.“

„Spomienky na rodičov?“

„Nijaké. Rodinu som stratila veľmi skoro. Automobilová nehoda. Vyrastala som v penzionáte pri Bordeaux pod poručníctvom jedného strýka. Už sa s ním nevídam. Nikdy sme sa veľmi nestretávali.“

„Na čo si ešte spomínate?“

„Na krajinu. Rozsiahle pláže v Landes. Píniové lesy. Tie spomienky sú v mojej mysli nedotknuté. Vybavujú sa mi dokonca aj teraz, v tejto chvíli. Tie krajinky sa mi zdajú reálnejšie ako všetko ostatné.“

Mathilde si stále zapisovala. Anna si všimla, že v skutočnosti len tak čmára. Psychiatrička ani nezdvihla oči a prešla do útoku.

„Ako spávate? Trpíte nespavosťou?“

„Naopak. Spím tvrdo celú noc.“

„Keď sa snažíte na niečo rozpamätať, cítite sa ospalá?“

„Áno. Ako otupená.“

„Rozprávajte mi o svojich snoch.“

„Od začiatku choroby ma neustále prenasleduje jeden sen… veľmi čudný.“

„Počúvam.“

Opísala jej sen, ktorý ju strašil po nociach. Stanica a vidiečania. Muž v čiernom plášti. Vlajka so štyrmi mesiacmi. Nárek detí. A potom tá hrôza: prázdny trup, tvár na franforce…

Psychiatrička v údive hvízdla. Anna si nebola istá, či sa jej páčia takéto familiárne spôsoby, ale cítila pri tejto žene útechu. Náhle ju Mathilde schladila:

„Vy ste už za niekým boli, však?“ (Anna sa zachvela.) „Za nejakým neurológom?“

„Ja… Prečo si to myslíte?“

„Vaše symptómy sú skôr klinického charakteru. Tie výpadky a halucinácie by mohli nasvedčovať, že ide o neurodegeneratívnu chorobu. V takýchto prípadoch pacient ide radšej za neurológom. Ten jasne lokalizuje chorobu a lieči ju liekmi.“
Anna kapitulovala:

„Volá sa Ackermann. Je to manželov priateľ.“

„Eric Ackermann?“

„Vy ho poznáte?“

„Boli sme spolu na fakulte.“

Anna sa úzkostlivo spýtala:

„Čo si o ňom myslíte?“

„Skvelý odborník. Aká bola jeho diagnóza?“

„Predovšetkým mi robil nejaké vyšetrenia. Skenery. Röntgeny. CT.“

„Nepoužil Petscan?“

„Ale áno. Urobili sme test minulú sobotu. V nemocnici plnej vojakov.“

„Vo Val-de-Grâce?“

„Nie, v Inštitúte Henriho Becquerela v Orsay.“

Mathilde si poznačila meno inštitútu na kraj papiera.

„Aké boli výsledky?“

„Nič určité. Podľa Ackermanna mám niečo poškodené v pravej hemisfére, vo ventrálnej spánkovej časti…“

„Oblasť rozpoznávania tvárí.“

„Presne. Predpokladá, že ide o nepatrné odumretie tkaniva. Ale prístroj ho nelokalizoval.“

„Aká je podľa neho príčina poškodenia?“

Anna rozprávala rýchlejšie, pri týchto priznaniach sa jej uľavilo:

„Veď práve, nevie to určiť. Trvá na ďalších vyšetreniach.“ (Niečo jej priškrtilo hlas.) „Na biopsii, aby mohol analyzovať túto časť môjho mozgu. Chce preštudovať moje nervové bunky a neviem čo ešte. Ja…“ (Znovu chytí dych.) „Hovorí, že len pod touto podmienkou bude môcť stanoviť liečenie.“

Psychiatrička položila pero a prekrížila ruky. Akoby sa prvýkrát pozerala na Annu bez irónie, bez zlomyseľnosti:

„Hovorili ste mu aj o tých iných problémoch? O vytrácajúcich sa spomienkach? O tvárach, ktoré sa zlievajú?“

„Nie.“

„Prečo mu nedôverujete?“

Anna neodpovedala. Mathilde naliehala:

„Prečo ste prišli za mnou? Prečo ste sa s tým všetkým zverili práve mne?“

Anna neisto zagestikulovala, potom so sklopenými očami vyhlásila:

„Odmietam sa podrobiť biopsii. Chcú sa mi hrabať v mozgu.“

„O kom hovoríte?“

„O mojom mužovi a Ackermannovi. Prišla som za vami s nádejou, že by ste mohli mať iný názor. Nechcem, aby mi urobili dieru do hlavy!“

„Upokojte sa.“

Zdvihla oči, slzy mala na krajíčku:

„Môžem… môžem tu fajčiť?“

Psychiatrička súhlasne prikývla. Hneď si zapálila cigaretu. Keď sa dym rozplynul, na perách jej spoločníčky sa znovu objavil úsmev.

Mysľou jej prebleskla spomienka z detstva, záhada. Dlhé pochody po stepiach so spolužiakmi, návrat do penzionátu s náručím plným vlčieho maku. Vysvetlili im, že majú páliť konce stoniek, aby kvetom vydržala farba…

Úsmev Mathilde Wilcrauovej jej pripomenul záhadné prepojenie medzi ohňom a živosťou korunných lístkov. Vnútri tejto ženy sa niečo spálilo a udržiavalo červeň jej pier.

Psychiatrička urobila ďalšiu pauzu, potom sa pokojne spýtala:

„Vysvetlil vám Ackerman, že amnéziu môže vyvolať aj psychický šok, nielen fyzické poškodenie?“

Anna prudko vyfúkla dym.

„Chcete tým povedať… že moje problémy mohol spôsobiť… psychický šok?“

„Je to možné. Nejaká silná emócia mohla spustiť jeho mechanizmus.“

Zaplavila ju vlna úľavy. Teraz vedela, že si sem prišla vypočuť tieto slová; vybrala si psychoanalytičku, aby sa vrátila k čisto psychickej verzii svojej choroby. Ledva sa ovládla, taká bola rozrušená: „Ale na ten šok,“ vyhŕkla medzi dvoma šlukmi, „by som si pamätala, nie?“

„Ani nie. Amnézia väčšinou vymaže svoj vlastný zdroj. Základný podnet.“

„A tá trauma by sa mohla týkať tvárí?“

„Je to možné, áno. Tvárí a takisto vášho manžela.“

Anna vyskočila zo stoličky:

„Ako to, môjho manžela?“

„Ak usudzujem podľa príznakov, ktoré mi opisujete, to sú dva hlavné body vášho zablokovania.“

„Laurent by mohol byť pôvodcom môjho emocionálneho šoku?“

„To som nepovedala. Ale podľa mňa všetko so všetkým súvisí. Šok, ktorý ste zažili, ak nejaký existuje, spôsobil amnéziu a spustil bariéru medzi vami a vaším manželom. To je všetko, čo k tomu môžem v tejto chvíli povedať.“

Anna ostala ticho. Upierala zrak na konček rozžeravenej cigarety.

„Môžete získať čas?“ ozvala sa znovu Mathilde.

„Získať čas?“

„Pred biopsiou.“

„Vy… vy by ste ma boli ochotná liečiť?“

Mathilde chytila pero a namierila ním na Annu.
„Môžete získať čas pred tými vyšetreniami, áno alebo nie?“

„Myslím, že áno. Zopár týždňov. Ale ak sa moje ťažkosti…“

„Súhlasíte, aby som prenikla do vašej pamäte slovom?“

„Áno.“

„Súhlasíte, že sem budete chodiť čo najčastejšie?“

„Áno.“

„Že vyskúšame techniky sugescie, ako napríklad hypnózu?“

„Áno.“

„Upokojujúce injekcie?“

„Áno. Áno. Áno.“

Mathilda pustila pero. Biela hviezda Mont-Blancu sa zaleskla: „Rozlúskneme vaše spomienky, dôverujte mi.“

Cítila sa v siedmom nebi.
Už dávno nebola taká šťastná. Jednoduchá hypotéza, že jej symptómy spôsobila psychická trauma, a nie fyzické poškodenie, jej znovu dala nádej. Mohla aspoň predpokladať, že jej mozog nebol ani zmenený, ani nahlodaný nekrózou, ktorá sa šíri medzi nervovými bunkami.

V taxíku cestou späť si znovu gratulovala, že nastal taký obrat. Nemyslela už na poruchy, prístroje, biopsie. Otvorila náruč porozumeniu, slovu, lahodnému hlasu Mathildy Wilcrauovej… Tá zvláštna farba hlasu jej už chýbala.

Keď okolo jednej popoludní dorazila na ulicu Faubourg-Saint-Honoré, všetko sa jej zdalo živšie, určitejšie. Vychutnávala každý detail svojej štvrte. Boli to skutočné ostrovčeky, súostrovia originality, čo lemovali ulicu.

Na križovatke ulice Faubourg-Saint-Honoré a avenue Hoche sa ozývala hudba: tanečniciam v sále Pleyel odpovedali lesklé klávesy pián značky Hamm hneď odnaproti. Rusko sa zase hlásilo k životu medzi Nevskou ulicou a ulicou Daru s moskovskými reštauráciami a pravoslávnym kostolom. Nakoniec to všetko vyúsťovalo do sveta sladkostí: čaje v Mariage Fréres, cukrovinky v Dome čokolády, dve mahagonové fasády, dve lakované zrkadlá, ktoré vyzerali ako rámy v múzeu chutí.

Anna prekvapila Clothilde, ktorá usilovne čistila police. Horlivo sa pustila do keramických váz, drevených misiek, porcelánových tanierov, ktoré nemali s čokoládou nič spoločné, iba ak familiárnosť imidžu bistra, hnedočervený odtieň, alebo len istú predstavu pohody, šťastia. Život v pohodlí, ktorý má cveng a žije sa naplno…

Clothilde stála na taburetke. Otočila sa:

„A, už si tu! Dáš mi hodinu? Musím zájsť do Monoprix.“

Bolo to spravodlivé. Anna zmizla na celé dopoludnie, teraz počas obeda mohla postrážiť obchod zas ona. Odovzdanie štafety prebehlo bez slova, ale s úsmevom. Anna, vyzbrojená handrou, sa ihneď pustila do roboty a začala drhnúť, leštiť, čistiť so všetkou energiou zo svojej znovunadobudnutej pohody.

Potom však z nej životná sila odrazu znova vyprchala a zanechala jej čiernu dieru v duši. Pár sekúnd uvažovala, do akej miery bola jej radosť klamlivá. Čo bolo na jej doobedňajšom stretnutí pozitívne? Poškodenie alebo psychický šok, čo to zmenilo na jej stave, na jej obavách? Čo mohla urobiť Mathilde Wilcrauová navyše, aby ju vyliečila? A pomôže jej to, aby nezošalela?

Presunula sa za hlavný pult. Hypotéza psychiatričky bola možno ešte horšia ako Ackermannova. Pomyslenie na zážitok, psychický šok, ktorý u nej mohol vyvolať amnéziu, teraz iba zväčšilo jej hrôzu. Čo sa skrývalo za touto mŕtvou zónou?

Niekoľko viet jej neustále vírilo v hlave, a najmä odpoveď: „Tváre a takisto vás muž.“ Čo mal s tým všetkým spoločné Laurent?

„Dobrý deň.“

Hlas zaznel súčasne so zvonkohrou na dverách, ani nemusela zdvihnúť oči, hneď vedela, že je to on.

Muž v obnosenom saku sa blížil svojim pomalým krokom. V tej chvíli úplne naisto vedela, že ho pozná. Bol to len záblesk, ale ten pocit bol taký silný, taký zraňujúci ako tetiva šípu. Aj tak jej však pamäť odmietla aj to najmenšie znamenie.

Pán Velúr sa približoval. Nedal najavo ani rozpaky, ani nevenoval nijakú zvláštnu pozornosť Anne. Roztržitým pohľadom, bledofialovým a zlatistým zároveň, preletel rady nakopených čokolád. Prečo ho nespoznávala? Hral pred ňou niečo? Bláznivá myšlienka jej preblesla hlavou: čo ak to bol Laurentov priateľ a komplic, a mal ju sledovať, pozorovať? Ale prečo?

Keďže mlčala, usmial sa, a nenútene sa jej prihovoril:

„Myslím, že si vezmem to, čo zvyčajne.“

„Hneď vás obslúžim.“

Anna zamierila k pultu, cítila, ako sa jej trasú ruky. Viackrát musela siahnuť po vrecúšku, aby doň vložila čokoládky. Napokon položila trubičky na váhu:

„Dvesto gramov. Desať eur päťdesiat, pane.“

Znovu po ňom hodila pohľadom. Už si nebola taká istá… Ale ozvena úzkosti, nevoľnosti zostala. Nejasný pocit, že tento muž, aj Laurent, zmenili svoju tvár, ju priviedol na nápad s plastickou chirurgiou. Bola to tvár z jej spomienky, a nebol to on…

Muž sa znovu usmial a spočinul na nej zasnenými očami. Zaplatil a odišiel zašepkajúc sotva počuteľné „dovidenia“.

Anna ostala dobrú chvíľu stuhnutá, skamenená od ohromenia. Kríza ešte nikdy nebola taká silná. Akoby si odpykávala všetky nádeje z dopoludnia. Akoby po tom, čo verila, že sa uzdraví, musela padnúť ešte hlbšie. Ako keď sa väzni, pokúšajúci sa ujsť, znovu ocitnú tam, kde boli predtým, v cele niekoľko metrov pod zemou.

Znovu zacinkala zvonkohra.

„Ahoj.“

Clothilde prešla cez miestnosť, zmáčaná od dažďa, s rukami obťažkanými objemnými taškami. Na pár minút zmizla v sklade, potom sa znovu objavila, svieža a v pohode.

Čo ti je? Akoby si videla prízrak.

Anna neodpovedala. Zápasila s vracaním a plačom.
„Niečo nie je v poriadku?“ naliehala Clothilde.
Anna sa na ňu ohúrená pozrela. Zdvihla sa a povedala len:
„Musím sa prejsť.“

Vonku dážď zosilnel. Anna vykročila do lejaka. Nechala sa unášať vo víre navlhnutého vetra, v obruči dažďa. Otupene pozorovala Paríž, ktorý hukotal pod prúdmi vody stekajúcimi zo sivých odkvapov. Oblaky sa hnali ako vlny ponad strechy, fasády domov boli zmáčané, štukatúrové hlavy na balkónoch a oknách pripomínali tváre utopencov, zelenkastých alebo modrastých, pohltených záplavou rinúcou sa z oblohy.

Vydala sa ulicou Faubourg-Saint-Honoré, zabočila doľava na avenue Hoche a šla až po park Monceau. Tam kráčala popri čiernozlatých kovových mriežkach záhrad a ďalej po ulici Murillo.

Doprava bola hustá. Autá svišťali v prúdoch a zábleskoch svetla. Motorkári v helmách uháňali ako malí Zorrovia z kaučuku. Chodci zápasili s nárazmi vetra, ktorý tvaroval ich siluety a zanechával na ich oblečení vlhké línie ako na nedokončených sochách.

Všetko tancovalo, mihalo sa v hnedých a čiernych farbách, v lesku tmavého oleja, nasiaknutého striebrom a sliepňajúcimi svetlami.

Anna pokračovala po avenue Messine, lemovanej svetlými budovami a masívnymi stromami. Nevedela, kam ju nohy nesú, ale bolo jej to jedno. Kráčala po uliciach tak, ako v svojej hlave: bez cieľa.

A vtedy ho zbadala.

Na protiľahlom chodníku bol vo výklade vystavený farebný portrét. Anna prešla cez cestu. Bola to reprodukcia obrazu. Zamračená, skrivená, ubolená tvár v ostrých farbách. Priblížila sa ešte viac zhypnotizovaná: tento obraz jej každým ťahom štetca pripomínal jej vlastné halucinácie.

Hľadala meno maliara. Francis Bacon. Autoportrét z roku 1956. Umelec mal výstavu na prvom poschodí galérie. O pár brán napravo našla vchod na Teheránskej ulici a vyšla po schodoch.

Biele sály oddeľovali červené závesy a dodávali výstave slávnostný, priam náboženský charakter. Okolo plátien sa tlačil obrovský dav. Napriek tomu vládlo absolútne ticho. Priestor napĺňal mrazivý rešpekt vynútený samotnými dielami.

V prvej sále Anna objavila plátna vysoké dva metre, s tým istým námetom: kňaz sediaci na tróne. Bol oblečený v purpurovom rúchu a ryčal, akoby ho škvarili na elektrickom kresle. Raz bol namaľovaný v červenej farbe, druhý raz v čiernej, dokonca aj v modrofialovej. Detaily však boli stále rovnaké. Ruky skrútené na opierkach kresla, už obhorené, akoby nalepené na zuhoľnatenom dreve. Kričiace ústa, rozďavená diera, ktorá vyzerala ako rana, a zo všetkých strán vyšľahovali fialkasté plamene…

Anna prešla za prvý záves.

V ďalšej miestnosti nahí muži pokrútení v pasci, vo farebných kalužiach alebo v primitívnych klietkach. Ich pokrútené deformované telá pripomínali divú zver. Alebo bytosti podobné zvieraťu, na polceste medzi viacerými druhmi. Z ich tvárí zostali už len šarlátové ružice, krvácajúce rypáky, zmrzačené figúry. Farebné plochy za týmito monštrami pripomínali dlažbu na bitúnku. Obetné miesto, kde telá redukovali na kostry, masy stiahnuté z kože, živé mrciny. Ťahy boli zakaždým trasľavé, posunuté ako dokumentárne zábery nakrúcané kamerou na pleci, náhlivé a trhané obrázky.

Anna cítila ako sa jej čoraz viac zmocňuje nevoľnosť, ale nenašla to, čo prišla hľadať: trpiace tváre.

Očakávali ju v poslednej sále.

Asi tucet plátien skromnejších rozmerov, chránených povrazmi z červeného velúru. Zneuctené, roztrhané, roztrieštené portréty; chaos pier, nosov, kostier, kde oči zúfalo hľadali svoju cestu.

Obrazy boli pospájané do triptychov. Prvý, nazvaný Tri štúdie ľudskej hlavy, bol z roku 1953. Modré, sinavé, mŕtvolné obličaje, ktoré niesli stopy prvých poranení. Druhý triptych vyzeral ako prirodzené pokračovanie prvého, no prekročil ďalší stupeň násilia. Štúdia pre tri hlavy, 1962. Biele tváre, ktoré uhýbali pohľadu, aby sa vzápätí v plnej sile vrátili a vystavovali na obdiv svoje jazvy pod klaunovskými líčidlami. Bolo to záhadné, no tieto rany vyzerali, akoby chceli vyvolať smiech, ako deti, ktoré v stredoveku nenávratne zohyzďovali na šašov a pajácov.

Anna podišla ešte bližšie. Nespoznávala tam svoje halucinácie. Bola obklopená len hrôzostrašnými maskami. Ústa, lícne kosti, pohľady krúžili, krútili svoju ohyzdnosť v neudržateľných špirálach. Akoby bol maliar týmito podobami posadnutý. Nivočil ich, rezal tými najostrejšími zbraňami. Štetcami, kefami, stierkami, nožom: otváral rany, sťahoval kožu kostlivcov, trhal líca…

Anna kráčala s hlavou medzi plecami, prikrčená od strachu. Už pozerala po plátnach len sem-tam, s chvejúcimi sa viečkami. Najkrutejšia bola séria štúdií, venovaných istej „Isabele Rawsthornovej“. Črty ženy doslova lietali ako triesky. Anna cúvla, zúfalo hľadala ľudský výraz tváre v tom rozporciovanom tele. Ale objavila len kusé fragmenty, ústa-rany, vypúlené oči, ktorých obrysy sa červeneli ako rezy.

Odrazu podľahla panike, zvrtla sa a ponáhľala sa k východu. Keď prechádzala cez vestibul galérie, na bielom pulte si všimla katalóg výstavy. Zastala.

Musela ho vidieť – musela vidieť jeho tvár.

Horúčkovito prelistovala prospekt, prebehla fotografie ateliéru, reprodukcie diel, a nakoniec natrafila na portrét Francisa Bacona. Čiernobiela snímka, na ktorej sa intenzívny pohľad umelca leskol intenzívnejšie ako kriedový papier.

Anna si pritisla obe ruky na stránky, aby si ho mohla dobre prezrieť.

V jeho širokej tvári, bledej ako luna, zvýraznenej pevnými čeľusťami, blčali dychtivé, temer chimérické oči. Krátky nos, nepoddajné vlasy, strmé čelo dopĺňali výzor muža, ktorý bol schopný každé ráno vzdorovať maskám zo svojich obrazov.

Jeden detail však obzvlášť pritiahol Anninu pozornosť.

Maliar mal jeden nadočnicový oblúk vyššie ako druhý. Oko dravca, pevné, udivené, akoby doširoka upreté na určitý bod. Anna pochopila neuveriteľnú pravdu: Francis Bacon sa fyzicky podobal na svoje plátna. Jeho fyziognómia mala veľa spoločného s ich šialenstvom, deformáciou. Inšpirovalo maliara k deformovaným víziám jeho asymetrické oko, alebo naopak, obrazy nakoniec poznačili svojho autora? V obidvoch prípadoch diela splývali s umelcovými črtami…

Tento jednoduchý postreh jej vnukol myšlienku.

Ak ohavnosti Baconových plátien mali reálny základ, prečo by jej vlastné halucinácie nemali nejakú odôvodnenú príčinu? Prečo by jej delíriá nemohli mať svoj pôvod v náznaku, v skutočne existujúcom detaile?

Zmrazilo ju ďalšie podozrenie. A čo ak vlastne v tom svojom šialenstve mala pravdu? Čo ak Laurent aj pán Velúr skutočne zmenili výzor?

Oprela sa o stenu a zavrela oči. Všetko do seba zapadalo. Laurent, z nejakého dôvodu, ktorý si nevedela predstaviť, využil jej amnéziu, aby zmenil svoj vzhľad? Uchýlil sa k plastickej chirurgii, aby sa ukryl vnútri svojej vlastnej tváre. Pán Velúr sa podrobil rovnakej operácii.

Obaja muži boli komplici. Spáchali spolu niečo hrozné, a z toho dôvodu zmenili svoj výzor. A preto jej pri pohľade na nich bolo zle.

S rozochvením zavrhla všetko absurdné, čo by mohlo znovu zahmliť toto vysvetlenie. Jednoducho cítila, že sa letmo dotkla pravdy, bláznivejšej, ako by sa mohla zdať.

Jej mozog stál proti ostatným.

Proti všetkým ostatným.

Bežala k dverám. Na odpočívadle schodiska zbadala nad zábradlím plátno, ktoré si nevšimla.

Množstvo jaziev, ktoré v nej vyvolali úsmev.

Na konci avenue Messine zbadala veľkú kaviareň. Objednala si pri bare minerálku a zišla rovno do suterénu pohľadať telefónny zoznam.

Túto scénu už zažila – dnes ráno, keď hľadala číslo telefónu nejakého psychiatra na bulvári Saint-Germain. Možno to bol rituál, ktorý treba zopakovať, ako keď človek prekonáva bludný kruh podnetov a opakovane sa pokúša dopátrať pravdy…

Listovala v pokrčených stránkach, hľadala „Plastickú chirurgiu“. Nevšímala si mená, len adresy. Chcela nájsť lekára v blízkom okolí. Prst sa jej zastavil na riadku: „Didier Laferriére, ulica Boissy-d’Anglas, číslo 12“. Pamätala si, že táto ulica je blízko námestia Madeleine, alebo takých päťsto metrov od neho.

Po šiestich zazvoneniach sa ozval mužský hlas. Spýtala sa:

„Doktor Laferriére?“

„To som ja.“

Šťastie stálo pri nej. Nemusela sa k nemu dobíjať cez domácu ústredňu.

„Potrebovala by som sa s vami stretnúť.“

„Moja sekretárka tu dnes nie je. Počkajte…“ (Začula klepot klávesnice počítača.) „Kedy by ste chceli prísť?“

Hlas mal zvláštny: zastretý, bez nejakého zafarbenia. Odpovedala:

„Hneď. Je to súrne.“

„Súrne?“

„Vysvetlím vám to. Prijmite ma.“

Nastala pauza, sekunda zdržania, akoby nedôvery. Potom sa zastretý hlas spýtal:

„Kedy môžete prísť?“

„O pol hodinu.“

Anna postrehla v jeho hlase náznak úsmevu. Toľká horlivosť ho napokon asi pobavila:

„Čakám vás.“

„Nerozumiem vám. Aký zákrok vás vlastne zaujíma?“
Didier Laferriére bol malý muž s nevýraznými črtami, kučeravými sivými vlasmi, ktoré dokonale ladili s jeho nevýrazným hlasom. Nenápadný človek s kradmými nenápadnými gestami. Hovoril ako cez vrstvu ryžového papiera. Anna pochopila, že by mala cez ten závoj preniknúť, ak chce získať informácie, ktoré ju zaujímajú.

„Ešte nie som rozhodnutá,“ odpovedala. „Chcela by som najprv niečo vedieť o operáciách, ktoré umožňujú zmeniť výzor.“

„Zmeniť do akej miery?“

„Od základu.“

Chirurg prehovoril tónom experta:

„Na uskutočnenie radikálneho vylepšenia sa treba zamerať na stavbu kostí. Existujú dve základné techniky. Operácie obrusovaním, ktorými sa zjemnia vystupujúce črty, a plastické transplantácie kostí, ktorými sa, naopak, zvýraznia určité časti.“

„Aký je presný postup?“

Muž sa nadýchol, dával si načas. Jeho ambulancia bola ponorená do šera. Závesy na oknách boli zatiahnuté. Slabý svit hladil nábytok ázijského pôvodu. Vládla tu atmosféra ako v spovednici.

„Pri obrusovaní, pokračoval, zmenšíme kostné výčnelky preniknutím pod pokožku. Pri plastike najprv odoberieme vzorky, najčastejšie z temennej kosti na vrchu lebky, potom ich vsadíme do cielených oblastí. Niekedy tiež používame protézy.“

Roztvoril ruky a hlas mu zmäkol:

„Dá sa urobiť všetko. Najdôležitejšia je vaša spokojnosť.“

„Ale tie zákroky určite zanechajú stopy, však?“

Kratučko sa usmial:

„Vôbec nie. Pracujeme endoskopiou. Pod tkanivo vsunieme optické trubice a mikroprístroje. A operujeme pomocou obrazovky. Rezy sú nepatrné.“

„Mohla by som vidieť nejaké fotografie tých jaziev?“

„Samozrejme. Ale začnime od začiatku, ak dovolíte. Bol by som rád, keby sme si určili typ operácie, ktorá vás zaujíma.“

Anna pochopila, že tento muž jej ukáže len milosrdné zábery, na ktorých nebude nič vidno. Skúsila to inak:

„A čo nos? Aké sú možnosti pri oprave nosa?“

Skepticky pokrčil čelo. Annin nos bol rovný, úzky, malý. Nebolo na ňom čo meniť.

„To je časť tváre, ktorú by ste chceli zmeniť?“

„Zvažujem všetky možnosti. Čo by ste s tým mohli urobiť?“

„V tejto oblasti sme veľmi pokročili. Môžeme doslova vytesať nos vašich snov. Spolu si nakreslíme tvar, ak chcete. Mám softvér, ktorý ponúka…“

„Ale v čom spočíva ten zásah?“

Lekár sa zavrtel v bielom kabátci, ktorý mu slúžil namiesto plášťa.

„Keď sa uvoľní celá tá zóna…“

„Čože? To odstránite chrupavky, však?“

Úsmev ešte stále nezmizol z jeho tváre, ale pohľad začal byť skúmavý. Didier Lafreriére sa snažil zistiť Annine zámery.

„Samozrejme, že musíme postupovať dosť… radikálne. Ale všetko prebieha v anestézii.“

„A čo nasleduje ďalej?“

„Prispôsobíme kosti a chrupavky do želateľnej podoby. Opakujem: môžem vám ponúknuť nos na-mie-ru.“

Anna sa nedala odviesť jeho smerom:

„Ale taká operácia už zanechá stopy, nie?“

„Ani najmenšiu. Nástroje zavádzame cez nosné dierky. Pokožky sa ani nedotkneme.“

„A akú techniku používate pri liftingu?“ pokračovala.

„Zase endoskopiu. Pokožku a svaly vyťahujeme pomocou miniatúrnych pinziet.“

„Takže ani vtedy nezostanú nijaké stopy?“

„Ani náznak. Dostaneme sa dnu poza horný ušný lalôčik. Nedá sa to vôbec poznať.“ (Mávol rukou.) „Zabudnite na problémy s jazvami: patria minulosti.“

„A liposukcia?“

Didier Laferriére zvraštil obočie:

„Hovorili ste o tvári.“

„Existuje predsa aj liposukcia krku, nie?“

„To je pravda. Dokonca je to jedna z najľahších operácií.“

„Zostávajú po nej jazvy?“
To už bolo priveľa. Chirurg nasadil nepriateľský tón:

„Nerozumiem vám, zaujímajú vás zlepšenia alebo jazvy?“

Anna sa zarazila. Na okamih cítila, že sa jej znovu zmocňuje panika, akú zažila v galérii. Od hrdla až po čelo jej pod pokožkou stúpala horúčava. V tej chvíli musela byť celá červená.

Zmohla sa len na pár slov:

„Prepáčte. Som veľmi bojazlivá. Ja… Ja by som chcela… Teda, kým sa sa rozhodnem, rada by som videla fotografie tých zákrokov.“

Laferriére zjemnil tón, prisladil trochu tú trpkosť:

„Neprichádza do úvahy. Sú to veľmi sugestívne snímky. Budeme sa zaoberať len výsledkami, dobre? Ostatné je moja starosť.“

Anna zovrela opierky kresla. Tak či tak musí z toho doktora vytiahnuť pravdu.

„Nedám sa operovať, kým neuvidím na vlastné oči, čo budete so mnou robiť.“

Lekár sa zodvihol s ospravedlňujúcim gestom:

„Je mi ľúto. Nemyslím si, že ste psychicky pripravená na takýto zákrok.“

Anna sa ani nepohla.

„Niečo zatajujete?“

Laferriére stuhol.

„Čo prosím?“

„Pýtam sa na jazvy. Tvrdíte mi, že neexistujú. Chcem vidieť zábery z operácií, vy odmietate. Takže niečo zatajujete?“

Chirurg sa nahol a oboma päsťami sa oprel o stôl:

„Operujem vyše dvadsať ľudí za deň, madam. Vyučujem plastickú chirurgiu v nemocnici Salpetriére. Vyznám sa vo svojej práci. Jej základom je zlepšovať ľudom výzor a prinášať im tak šťastie. Nie ich traumatizovať rozprávaním o jazvách alebo ukazovaním fotografií polámaných kostí. Neviem, o čo vám ide, ale zmýlili ste si adresu.“
Anna vydržala jeho pohľad:

„Ste podvodník.“

Chirurg sa vystrel a neveriaco sa rozosmial:

„Čo… čože?“

„Odmietate preukázať svoju prácu. Klamete o svojich výsledkoch. Chcete, aby vás považovali za kúzelníka, a pritom ste len ďalší dobrodruh a šarlatán. Ako stovky iných vo vašej profesii.“

Slovo „šarlatán“ vyvolalo očakávaný efekt. Laferriérovi zbledla tvár, v tom pološere až svietila. Obrátil sa a otvoril za sebou skrinku s elastickými lamelami. Vytiahol fascikel s kartami v plastových obaloch a hodil ich na stôl.

„Toto chcete vidieť?“

Otvoril fascikel s prvou fotografiou. Tvár kompletne obrátená naruby, pokožka roztiahnutá na štyri strany hemostatickými svorkami.

„Alebo toto?“

Odkryl druhú snímku: vyvrátené pery, chirurgické nožnice zaborené do krvácajúceho ďasna.

„Alebo azda toto?“

Tretia ukážka: kladivko zatĺka sekáčik do nosnej dierky. Anna sa s búšiacim srdcom prinútila pozerať.

Na nasledujúcej fotke skalpel rozrezával viečko nad vypúleným okom.

Zdvihla hlavu. Podarilo sa jej chytiť doktora do pasce, musela pokračovať.

„Nie je možné, aby takéto operácie nezanechali nijaké stopy,“ povedala.

Laferriére vzdychol. Znovu siahol do skrinky a položil na stôl ďalší fascikel. Unaveným hlasom komentoval prvú ukážku:

„Obrúsenie čela. Endoskopiou. Štyri mesiace po operácii.“

Anna si pozorne prezerala operovanú tvár. Na čele sa pri korienkoch vlasov rysovali tri asi pätnásťmilimetrové vertikálne ryhy. Chirurg obrátil stranu:

„Odobratie temennej kosti na transplantáciu. Dva mesiace po zákroku.“

Fotografia znázorňovala lebku vyčnievajúcu z vlasov pristrihnutých na ježka, pod ktorými bolo rozoznať ružovkastú jazvu v tvare písmena S.

„Vlasy čoskoro zakryjú jazvu, ktorá napokon sama zmizne,“ dodal.

Zacvakol kartotečný list a obrátil ho:

„Trojitý lifting pomocou endoskopie. Stehy sú podkožné, nite vstrebateľné. Mesiac po zákroku už nevidno prakticky nič.“

Na tej istej stránke boli dva zábery ucha, spredu a z profilu. Anna zbadala na hornej špičke lalôčika tenkú kľukatú čiaru.

„Liposukcia krku,“ pokračoval Laferriére a ukázal jej ďalšiu snímku. „Dva a pol mesiaca po operácii. Čiara, ktorú tu vidíte, zmizne. To je zákrok, ktorý sa zaceľuje najlepšie.“

Obrátil ešte jednu stranu a provokačným, takmer sadistickým tónom zdôraznil:

„A ak chcete totálku, tu je skener tváre po transplantácii lícnych kostí. Stopy pod kožou ostanú navždy…“

Bol to najpôsobivejší záber. Mŕtvolné zmodraná hlava, na stenách kostí bolo vidno vrty a praskliny.

Anna zavrela fascikel.

„Ďakujem vám. Musela som to bezpodmienečne vidieť.“

Doktor obišiel kanceláriu a zaujato ju pozoroval, akoby sa ešte vždy usiloval vyčítať z jej tváre zistiť skrytú pohnútku tejto návštevy.

„Ale… ale ja naozaj nerozumiem, o čo vám vlastne ide?“

Zdvihla sa a natiahla si na seba voľný čierny kabát. Prvýkrát sa usmiala:

„Musím sa najprv rozhodnúť, čo chcem na sebe zmeniť.“

Dve hodiny v noci.
Stále prší; burácanie, rachot, klepotanie. Dážď so svojimi zvukmi, synkopami, rezonanciami na oknách, balkónoch, kamenných parapetoch.

Anna stojí v obývačke tvárou k oknám. V pulóvri a joggingových nohaviciach sa v tomto byte trasie od zimy.

V tme pozoruje cez okenné tabule čiernu siluetu storočného platanu. Myslí na skelet kôry kolísajúci sa vo vzduchu. Obhorené kosti s vláknami lišajníka, takmer striebristé vo svetle pouličných lámp. Holé pahýle, čakajúce na svoju prikrývku – jarné lístie.

Sklopí oči. Na stole pred ňou sú porozkladané veci, ktoré kúpila poobede po návšteve u chirurga. Miniatúrna baterka značky Maglite; polaroid, s ktorým sa dá fotografovať aj v noci.

Laurent spí v izbe už vyše hodiny. Ležala vedľa neho a striehla, kedy zaspí. Pozorovala, ako sa jeho telo zľahka chveje, uvoľňuje, čo prezrádzalo, že zaspáva. Potom počúvala, ako jeho dýchanie nadobúda pravidelnosť.

Prvý spánok.

Najhlbší.

Dáva dokopy svoj materiál. V duchu dávala zbohom stromu tam vonku, tejto rozľahlej izbe s moarovými parketami, bielym pohovkám. A všetkým svojim zvykom spojeným s týmto bytom. Ak má pravdu, ak to, čo si predstavuje, je skutočné, bude musieť ujsť. A snažiť sa pochopiť.

Kráča po chodbe. Ide tak opatrne, že vníma dych domu – vŕzganie parkiet, bzučanie bojlera, chvenie okien, do ktorých naráža dážď…

Šuchne sa do izby.

Keď dôjde k posteli, položí v tichosti fotoaparát na nočný stolík a nakloní lampu k zemi. Kým zasvieti malú halogénovú baterku, ktorú zahrieva v dlani, prikryje ju rukou.

Až potom sa skloní nad manžela. Zadrží dych.

V lúči baterky rozozná nehybný profil, nejasne sa črtajúce telo v záhyboch pod prikrývkami. Pri tomto pohľade sa jej zovrie hrdlo. Takmer zlyhá, všetko vzdá, ale vzchopí sa.

Prvýkrát mu prejde lúčom svetla po tvári.

Nijaká reakcia: môže začať odznova.

Najprv mu zľahka nadvihne vlasy a pozoruje čelo: nenájde nič. Ani stopa po troch jazvách, aké videla na Laferriérovej snímke.

Nakloní baterku k spánkom, žiadna známka. Prebehne spodnú časť tváre, pod čeľusťami, bradu: ani náznak nejakej anomálie. Znovu ju chytí triaška. A čo ak je to ďalšie delírium? Nová kapitola jej šialenstva? Ovládne sa a pokračuje v skúmaní.

Priblíži sa k ušiam, pritlačí veľmi jemne na horný lalok, aby mohla preskúmať vrchnú hranu. Ani najmenšia trhlinka. Ľahučko nadvihne viečka, hľadajúc stopu po reze. Nie je tam nič. Skúma nosné dierky, vnútrajšok nazálnej prepážky. Nič.

Je spotená. Skúsi dýchať ešte tichšie, ale vzduch jej uniká pomedzi pery, cez nozdry.

Spomenie si na inú možnú jazvu. Steh v tvare písmena S na lebke. Vystrie sa, pomaly vsunie ruku do Laurentových vlasov, nadvihne každý pramienok, pod lampou skontroluje každý korienok. Nič. Ani skulinka. Žiadny nesymetrický výčnelok. Nič. Nič. Nič.

Anna zadrží vzlyky, prehrabávajúc sa neopatrne v tej hlave, ktorá ju zradila, ktorá jej dala najavo, že je bláznivá, že je…

Ruka ju prudko chytí za zápästie.

„Čo to vystrájaš?“

Anna odskočí. Baterka sa jej skotúľa na zem. Laurent sa už prebral. Zažne nočnú lampu a zopakuje:

„Čo to robíš?“

Laurent zbadá baterku na zemi, fotoaparát na stole:

„Čo to má znamenať?“ zasyčí so skrivenými perami.

Anna neodpovedá, vysilene sa opiera o stenu. Laurent odhrnie prikrývky a vstane, zdvihne baterku. Skúma ju so znechuteným výrazom a potom jej ňou zamáva pred očami.

„Pozorovala si ma, je tak? Uprostred noci? Panebože, čo to robíš?“

Anna je ticho.

Laurent si prejde rukou po čele a unavene vzdychne. Má na sebe len spodky. Otvorí vedľajšiu miestnosť, slúžiacu ako šatník, schmatne džínsy, pulóver a bez slova sa oblečie. Potom vyjde z izby, zanechajúc Annu v jej samote a šialenstve.

Anna sa skĺzne popri stene, skrúti sa na koberci. Na nič nemyslí, nič nevníma. Okrem tlkotu v jej hrudi, ktorý sa zdá byť čoraz silnejší.

Laurent sa znovu objaví na prahu s mobilom v ruke. Nasadí zvláštny úsmev, súcitne pokyvuje hlavou, akoby sa za pár minút upokojil, umúdril.

Prehovorí milým hlasom, ukazujúc na telefón:

„Bude dobre. Volal som Erikovi. Zajtra ťa vezmem do inštitútu.“

Nakloní sa nad ňu, zodvihne ju a pomaly ťahá k posteli. Anna nekladie žiadny odpor. Opatrne ju posadí, akoby mal strach, že ju zlomí – alebo v nej naopak vyvolá nejakú nežiaducu reakciu.

„Teraz už bude všetko v poriadku.“

Anne prikývne, uprene pozerajúc na baterku, ktorú položil na nočný stolík vedľa fotoaparátu. Zajachtá:

„Nechcem biopsiu. Ani sondu. Nechcem sa dať operovať.“

„Eric najskôr len skúsi nové vyšetrenia. Urobí maximum, aby nemusel odobrať vzorku. Sľubujem ti to.“ (Objíme ju.) „Všetko bude dobre.“

Ponúkne jej prášok na spanie. Anna odmietne.

„Prosím ťa,“ nalieha.

Anna privolí a prehltne ho. Nato ju uloží do postele, ľahne si vedľa nej, nežne ju objíme.

Ani slovom nedá najavo vlastný nepokoj. Ani nenaznačí, ako veľmi je rozrušený pri pomyslení, žeby jeho žena mohla byť naozaj pomätená.

Čo si Laurent myslí v skutočnosti?

Neodľahlo mu, že sa jej zbaví?

Anna zakrátko postrehne jeho pravidelné dýchanie, a vie, že ho premohol spánok. Ako môže zaspať v takejto chvíli? Ale možno už prešlo aj veľa hodín… Anna stratila pojem o čase. S lícom na manželovej hrudi počúva tlkot jeho srdca. Pokojný tep ľudí, ktorí nie sú blázni a nemajú strach.

Cíti, že prášok na spanie začína účinkovať.

Jej tela sa pomaly zmocňuje spánok…

Vzápätí pocíti, ako sa posteľ nadnáša a opúšťa pevnú zem. Pláva pomaly do temnôt. Nemôže ani najmenej vzdorovať, pokúsiť sa tomu zabrániť. Len sa dať unášať na vlne…

Ešte sa pritúli k Laurentovi a myslí na platan, ktorý sa leskne od dažďa pred oknami obývačky. Na jeho holé konáre, ktoré čakajú, kým ich ovenčia puky a listy. Na jar, ktorá sa už začína a ktorú už nezažije.

Práve sa končia jej posledné chvíle medzi ľuďmi so zdravým rozumom.

„Anna? Čo robíš? Prídeme neskoro!“
Pod horúcou sprchou Anna sotva vnímala Laurentov hlas. Sústredila sa len na kvapky, ktoré sa jej trieštili pri nohách, vychutnávala prúd vody, ktorý jej narážal na šiju, občas nastavila tvár pramienkom. Celé telo mala zmäkčené, ochabnuté, premožené tečúcou vodou. V jej predstavách absolútne poddajné.

Vďaka uspávaciemu prášku sa jej podarilo spať niekoľko hodín. Dnes ráno sa cítila ľahká, nezaujatá, ľahostajná ku všetkému, čo by sa jej mohlo prihodiť. Zúfalstvo sa prelínalo so zvláštnym pokojom. Bol to akýsi vzdialený mier.

„Anna? No tak, ponáhľaj sa!“

„Áno, už idem!“

Vyšla zo sprchy a stúpila na roštovú predložku pri umývadle. Pol deviatej: Laurent, oblečený a navoňaný, dupotal za dverami kúpeľne. Rýchlo sa obliekla, vkĺzla do spodnej bielizne a čiernych vlnených šiat. Tmavé puzdrové šaty od Kenza, ktoré navodzovali štylizovaný a futuristický smútok.

Ako stvorené na takúto príležitosť.

Chytila kefu a česala sa. Cez paru zo sprchy videla v zrkadle len zahmlený odraz: to jej vyhovovalo.

O pár dní, možno týždňov, bude jej každodenná realita vyzerať ako tento matný obraz v zrkadle. Nespozná nič, neuvidí nič, všetko, čo ju obklopuje, jej bude cudzie. Dokonca sa nebude zaoberať ani vlastnou pomätenosťou, dovolí, aby jej zničila posledné kúsky rozumu.

„Anna?“

„Už, už!“

Usmievala sa Laurentovmu náhleniu. Má strach, že príde neskoro do roboty alebo sa ponáhľa, aby sa zbavil šibnutej manželky?

Para na zrkadle sa vytrácala. Zbadala svoju tvár, sčervenenú, napuchnutú od horúcej vody. V duchu dala zbohom Anne Heymesovej. A tiež Clothilde v Dome čokolády, Mathilde Wilcrauovej, psychiatričke s perami ako vlčie maky…

Už sa videla v Inštitúte Henriho Becquerela. Biela uzavretá izba, odrezaná od sveta. Toto aj potrebovala. Už sa takmer nemohla dočkať, kým sa zverí do cudzích rúk a odovzdá ošetrovateľkám.

Začala sa dokonca zmierovať s myšlienkou na biopsiu, na sondu, ktorá pomaličky vnikne do jej mozgu a možno aj nájde príčinu jej choroby. V skutočnosti nedbala na to, či sa vylieči. Chcela len jednoducho zmiznúť, vypariť sa, nikoho viac neobťažovať…

Anna sa ešte stále česala, keď sa zrazu všetko zastavilo.

V zrkadle si pod vlasmi zbadala tri kolmé jazvy. Nemohla tomu uveriť. Ľavou rukou zotrela posledné stopy pary a zo zatajeným dychom podišla bližšie. Jazvy boli nepatrné, ale boli tam, pekne nalinajkované na jej čele.

Jazvy po plastickej chirurgii.

Tie, ktoré dnes v noci márne hľadala.

Zahryzla si do päste, aby nevykríkla a zohla sa vo dvoje, lebo cítila, že sa jej v žalúdku dvíha prúd lávy.

„Anna! Čo tam toľko robíš?“
Laurentovo volanie jej pripadalo, akoby prichádzalo z iného sveta.

Celá roztrasená sa pozviechala a znovu preskúmala svoj obraz. Obrátila hlavu nabok a prstom si zohla pravé ucho. Našla belavú čiaru, ktorá sa ťahala nad ušným lalôčikom. Za druhým uchom objavila presne takú istú ryhu.

Cúvla, snažila sa ovládnuť chvenie, obidvoma rukami sa zaprela o umývadlo. Nato zdvihla bradu a hľadala ďalšiu indíciu, malinkú stopu, ktorá by odhalila stopy po liposukcii. Nebolo ťažké nájsť ju.

Zatmelo sa jej pred očami.

Zovrelo jej žalúdok.

Sklonila hlavu a odhrnula si vlasy, pátrajúc po poslednom príznaku: po stehoch v tvare písmena S, ktoré prezrádzajú odobranie kostnej vzorky. Na koži pod vlasmi na ňu čakal ružovkastý had ako odporný plaz.

Pridržala sa silnejšie, aby neomdlela, no teraz pravda už naplno prepukla v jej mysli. So sklonenou hlavou a zmáčanými vlasmi neodtŕhala od seba pohľad v zrkadle, odhadujúc priepasť, do ktorej práve spadla.

Jediný človek, komu zmenili tvár, bola ona.

„Anna? Do čerta, ozvi sa!“
Laurentov hlas sa ozýval v kúpeľni, otvoreným priezorom na dverách sa vznášal v miznúcej pare a splýval s vlhkým vzduchom vonku. Jeho volanie sa rozliehalo po dvore domu, prenasledovalo Annu až po rímsu, ku ktorej sa práve dostala.

„Anna? Otvor!“

Chrbtom k múru sa bokom presunula na parapet, udržiavajúc rovnováhu. Chladný kameň sa jej lepil na lopatky, dážď jej stekal po tvári, vietor jej plieskal mokré vlasy do očí.

Vyhýbala sa pohľadu na dvor, dvadsať metrov pod nohami, pozerala sa priamo pred seba a sústredila sa na bočnú stenu domu oproti.

„Otvor mi!“

Počula, ako zapraskali dvere na kúpeľni. O sekundu nato sa Laurent vopchal do svetlíka, cez ktorý Anna ušla – vyzeral strhane, oči podliate krvou.

V tej istej chvíli dosiahla okraj balkóna. Chytila sa kamennej obruby, jediným pohybom ju prekročila a dopadla na druhú stranu na kolená, počula, ako plesklo čierne kimono, ktoré si natiahla na šaty.

„Anna! Vráť sa!“

Cez stĺpiky balustrády zbadala svojho muža, ktorý ju hľadal očami. Zdvihla sa, bežala pozdĺž terasy, obišla ďalšiu priečku a pritisla sa k múru, aby mohla zaútočiť na ďalšiu rímsu.

Od tohto okamihu sa všetko absolútne zbláznilo.

V Laurentových rukách sa objavila krátkovlnná vysielačka. Kričal v panike:

„Výzva všetkým jednotkám: je na úteku. Opakujem: práve uniká!“

O pár sekúnd sa na dvore vynorili dvaja muži. Boli v civile, ale na rukávoch mali červené pásky polície. Namierili vojenské pušky jej smerom.

Takmer vzápätí sa na treťom poschodí domu priamo oproti nej otvorilo veľké mozaikové okno. Zjavil sa muž a v natiahnutých rukách držal pištoľ z chromovaného kovu. Rozhliadol sa naokolo, až ju napokon spozoroval, perfektný cieľ v zameriavacej línii.

Dolu sa znovu rozliehal dupot. K prvým dvom mužom sa pripojili ďalší traja. Medzi nimi Nicolas, šofér. Všetci zvierali tie isté ľahké guľomety so zakriveným zásobníkom.

Zavrela oči a rozpažila ruky, aby nestratila rovnováhu. Zaplavil ju ohromný pokoj, ktorý potlačil akúkoľvek myšlienku a priniesol jej zvláštnu vyrovnanosť.

So zavretými viečkami a roztiahnutými rukami pokračovala ďalej. Počula Laurenta, ktorý neustále vyrevoval:

„Nestrieľajte! Panebože, potrebujeme ju živú!“

Znovu otvorila oči. S nepochopiteľným odstupom obdivovala perfektnú symetriu baletu. Vpravo Laurent, starostlivo učesaný, kričal do vysielačky a ukazoval na ňu prstom. Naproti nej nehybný strelec zaťato zvieral pištoľ – teraz si všimla, že má pri ústach pripevnený mikrofón. Dolu päť strelcov v palebnej pozícii, s hlavou vyvrátenou smerom k nej v rozhodnom geste.

A v strede tej armády: ona. Ako krieda obtiahnutá v čiernom, v pozícii Krista.

Zacítila oblúk odkvapu. Prehla sa, prestrčila ruku na druhú stranu a prekĺzla nad prekážku. O pár metrov ďalej ju zastavilo okno. Znovu si pripomenula plán domu: toto okno sa otváralo na služobné schodisko.

Zdvihla lakeť a prudko sa rozohnala dozadu. Okno odolalo. Znovu nabrala elán a rozkmitala ruku zo všetkých síl. Sklo sa roztrieštilo. Zaprela sa nohami a preklopila sa dozadu.

Rám pod tlakom povolil. Pri páde ju sprevádzal Laurentov krik:

„Nestrieľajte!“

Nasledovala nekončiaca neistota, potom narazila na tvrdý povrch. V tele jej hrklo, až uvidela hviezdičky. Nárazy ju dobre dotĺkli. Chrbát, rameno, päty pleskli na drsné hrany, v každej čiastočke končatín jej explodovala nesmierna bolesť. Urobila kotrmelec. Nohy jej preleteli ponad hlavu. Bradou narazila o hrudný kôš a vyrazilo jej dych.

Potom sa jej zatmelo pred očami.

Najprv pocítila chuť prachu. Vzápätí pachuť krvi. Anna znovu nabrala vedomie. Zostala pod schodiskom schúlená do klbka. Keď otvorila oči, zbadala sivý strop, sklenú guľu so žltým svetlom. Bola tam, kde dúfala: na služobnom schodisku.

Chytila sa zábradlia a vstala. Nemala nič zlomené. Našla si len reznú ranu cez celé pravé rameno – kus skla jej roztrhol tkanivo a zaryl sa pri pleci. Poranila si aj ďasno, ústa mala plné krvi, ale zdalo sa, že má všetky zuby na svojom mieste. Pomaly vytiahla úlomok skla, potom prudko roztrhla spodok kimona a vyrobila si provizórny obväz ako škrtidlo.

Dávala si dokopy myšlienky. Po chrbte preletela jedno poschodie, teraz bola teda na druhom poschodí. Jej prenasledovatelia sa určite čoskoro vynoria z prízemia. Brala schody po štyroch, minula svoje vlastné poschodie, potom štvrté a piate.

Laurentov hlas odrazu vybuchol v špirále schodiska:

„Hýbte sa! Dostane sa do druhého domu cez slúžkovské izby!“

Zrýchlila a vyšla na siedme, v duchu ďakovala Laurentovi za informáciu.

Vbehla do chodby, kde boli izby slúžok a bežala, míňala dvere, dlhé presklenené steny, toalety, až napokon objavila druhé schodisko. Vybehla po ňom, znovu preliezla pár pavlačí, vtom však bleskovo pochopila, že je to pasca. Jej prenasledovatelia komunikovali cez vysielačky. Počkajú si na ňu dolu v dome a ostatní sa vynoria za jej chrbtom.

V tej istej chvíli zaregistrovala na ľavej strane zvuk vysávača. Už nevedela, na ktorom je poschodí, ale to nebolo dôležité: tieto dvere viedli do bytu, z ktorého bol prístup k ďalšiemu schodisku. Zabúchala na ne zo všetkých síl.

Necítila nič. Ani údery ruky, ani búšenie v hrudi.

Znovu zabúchala. Pod ňou sa už rozliehal dupot a rýchlo sa blížil. Zdalo sa jej, že počuje stúpať zospodu ďalšie kroky. Znovu sa vrhla na dvere, trieskala päsťami ako kladivami a kričala o pomoc.

Konečne sa dvere otvorili.

V škáre sa zjavila drobná ženička v ružovom plášti. Anna ju plecom odstrčila a zavrela bezpečnostné dvere. Otočila dvakrát kľúčom v zámke a strčila si ho do vrecka.

Pootáčala sa okolo seba a objavila rozľahlú, čisto bielu kuchyňu. Ohromená upratovačka kŕčovito zvierala trubicu vysávača. Anna jej zakričala do tváre:

„Už nikomu nesmiete otvoriť, rozumiete?“

Chytila ju za plecia a zopakovala:

„Neotvoríš, je ti to jasné?“

Z druhej strany už buchotali na dvere.

„Polícia! Otvorte!“

Anna prebehla cez byt. Zdolala chodbu, prešla viacero izieb. Za pár sekúnd pochopila, že pôdorys bytu je presne ako u nej. Otočila sa doprava, hľadala obývačku. Veľké obrazy, nábytok z červeného dreva, orientálne koberce, pohovky širšie ako matrace. Aby sa dostala do haly, musela sa ešte stočiť doľava.

Rozbehla sa, zakopla o psa – pokojného karamelového obra a narazila na ženu v župane s froté uterákom na hlave.

„Kto… kto ste?“ vyhŕkla a pridržiavala si svoj turban ako vzácny džbán.

Anna skoro vybuchla smiechom – nezdala sa jej to dnes najvhodnejšia otázka. Ženu odstrčila, skočila k vchodu a otvorila dvere. Už vychádzala, keď si všimla kľúče s diaľkovým ovládačom na mahagónovom stolíku: parkovisko. Tieto domy vyúsťovali všetky na jedno spoločné parkovisko v suteréne. Schmatla diaľkový ovládač a vrhla sa na schodisko, vytapetované purpurovým velúrom.

Mohla by s nimi vybabrať – cítila to.

Zbehla rovno do suterénu. V hrudi ju pálilo. Lapala po vzduchu v krátkych nádychoch. Ale v hlave sa jej už rodil plán. Pasca policajtov sa iste uzavrie na prízemí. Zatiaľ prejde cez rampu parkoviska. Vychádza sa z neho na druhú stranu bloku, na ulicu Daru. Stavila by sa, že im ešte neprišiel na um tento východ…

Na parkovisku nerozsvietila a bežala betónovým priestorom smerom k sklápacej bráne. Namierila ovládač, ale brána sa otvorila sama od seba.

Štyria ozbrojení muži zbehli dolu rampou. Podcenila nepriateľa. Stačila sa len hodiť za jedno auto.

Videla ich prejsť popri nej, na tele pocítila vibráciu ich ťažkých podrážok a takmer sa rozplakala. Muži sliedili pomedzi autá, baterkami osvetľovali podlahu.

Prikrčila sa k stene a uvedomila si, že rameno má lepkavé od krvi. Škrtidlo sa uvoľnilo. Utiahla si ho, látku ťahala zubami, mozog jej pritom pracoval na plné obrátky, hľadala nejaké východisko.

Prenasledovatelia sa pomaly vzďaľovali, prekutávali, prehliadali, skúmali každý centimeter. O chvíľu sa vrátia a nakoniec ju objavia. Vrhla ešte pohľad dookola a pár metrov vpravo zbadala sivé dvere. Ak si dobre pamätala, tento východ vyúsťoval do domu, z ktorého sa takisto dalo vyjsť na ulicu Daru.

Bez ďalšieho rozmýšľania prekĺzla pomedzi múr a nárazníky áut, dostala sa k dverám a pootvorila ich, ale iba natoľko, aby sa cez ne prepchala. O pár sekúnd bola vo svetlej a modernej hale: nikde nikoho. Vyletela hore schodmi a vybehla von.

Vyrútila sa na chodník, vychutnávajúc dotyk dažďa, vtom ju zarazil škripot bŕzd. Pár centimetrov od nej prudko zabrzdilo auto a ľahko zavadilo o jej kimono.

Vystrašená cúvla. Šofér stiahol okienko a zreval:

„Hej, ty sliepka! Pozeraj sa dívať, kam ideš!“

Anna mu vôbec nevenovala pozornosť. Vrhla krátke pohľady vpravo, vľavo, pátrala po ďalších policajtoch. Zdalo sa jej, že vzduch je nabitý elektrinou, napätím, akoby hrozila búrka.

Tou búrkou bola ona.

Auto prešlo pomaly popri nej.

„Mala by si si dávať pozor, mladá!“

„Odpáľ!“

Muž pribrzdil.

„Čože?“

Anna mu pohrozila zakrvaveným prstom:

„Padaj, vravím ti!“

Muž zaváhal, myklo mu perami. Dovtípil sa, že niečo nie je v poriadku, že situácia prerástla obyčajnú pouličnú škriepku. Mykol plecami a pridal plyn.

Dostala nápad. Bežala, čo jej nohy stačili k parížskemu ortodoxnému kostolu, stojacemu o pár blokov vyššie. Prešla popri kovovej mriežke cez štrkovitý dvor a vybehla po schodoch k portálu. Potlačila staré lakované drevené dvere a vrhla sa do tmy.

Loď sa jej zdala ponorená v absolútnej tme, v skutočnosti jej však šklbanie v sluchách zatemňovalo videnie. Postupne rozoznala zájdené zlato, hrdzavkasté ikony a medené operadlá stoličiek, ktoré pripomínali unavené plamene.

Ostražito napredovala a spozorovala obrysy ďalších skvostov. Každý predmet tu zápasil o kúsok svetla presvitajúceho cez mozaikové okna, sviece, lustre z kovaného železa. Dokonca aj postavy na freskách akoby sa dožadovali vyjsť zo svojich temnôt a napiť sa trochu svetla. Celý priestor rozjasňovala strieborná svätožiara, moarový šerosvit, kde sa odohrával skrytý zápas medzi svetlom a tmou.

Anna lapala po dychu. Hruď jej sužovalo pálenie a telo aj šaty mala prepotené. Zastavila sa, oprela sa o stĺp a vychutnávala osviežujúci chlad kameňa. O chvíľu sa jej srdce upokojilo. Každá drobnosť mala na ňu upokojujúce účinky: sviece horiace v svietnikoch, tváre Krista, dlhé a roztavené ako koláč vosku, zlatohnedé lampy, visiace ako chimerické ovocie.

„Niečo nie je v poriadku?“

Otočila sa a zbadala Borisa Godunova osobne. Obrovský pop, odetý v čiernej sutane, s dlhou bielou bradou ako plastrón. Proti svojej vôli sa ho spýtala, z ktorého obrazu vyšiel. On zopakoval barytónovým hlasom:

„Nič vám nie je?“

Vrhla pohľad na dvere a spýtala sa:

„Máte kryptu?“

„Prosím?“

Usilovala sa jasne artikulovať každé slovo:

„Kryptu. Sálu na pohrebné obrady.“

Zdalo sa, že duchovný pochopil zmysel jej žiadosti. Zatváril sa primerane okolnostiam a schoval si ruky do rukávcov:

„Koho pochovávate, drahé dieťa?“

„Seba.“

Keď vošla na pohotovostnú službu v nemocnici Saint-Antoine, pochopila, že ju čaká ďalšia skúška. Skúška odolnosti proti chorobe a demencii.

Fosforeskujúce rampy v čakárni sa odrážali na stenách z bielych kachličiek a anulovali všetko svetlo, čo prichádzalo zvonka. Mohlo byť pokojne osem hodín ráno alebo jedenásť hodín v noci. Horúčava umocňovala atmosféru plavebnej komory.

Dusivá, nehybná sila sa vznášala nad telami ako olovená masa, plná antiseptických zápachov. Tu sa vchádzalo do tranzitného pásma medzi životom a smrťou, nezávislého od hodín alebo dní.

Na sedadlách priskrutkovaných k stene sa nahromadili ohromujúce vzorky chorého ľudstva. Muž s vyholenou lebkou sa držal za hlavu a neustále si škriabal predlaktia, z ktorých mu na zem padal žltkastý prášok. Jeho sused, tulák, pripútaný na kolieskové kreslo, kričal na ošetrovateľky hrdelným hlasom, aby mu vrátili vnútornosti. Neďaleko nich stála starenka, oblečená v papierovom plášti, neustále sa vyzliekala, niečo nezrozumiteľne hundrala a odhaľovala si sinavé telo so sloními záhybmi, opásané detskou plienkou. Jediný človek, ktorý sa zdal byť normálny, sedel bokom pri okne. Keď sa však otočil, polovicu tváre mal pokrytú úlomkami skla a pramienkami zaschnutej krvi.

Anna nebola ani prekvapená, ani vydesená týmto brlohom chudákov a zlodejov, zvaným Dvor zázrakov. Naopak. Tento bunker sa jej zdal ideálnym miestom na úkryt, tam by ju nikto nehľadal.

Pred štyrmi hodinami zatiahla popa dozadu do krypty. Vysvetlila mu, že je pôvodom Ruska, zanietená ortodoxná veriaca, že je postihnutá ťažkou chorobou a že by chcela byť pochovaná na tomto svätom mieste. Duchovný bol skeptický, ale napriek tomu ju počúval vyše pol hodiny. Poskytol jej tak proti svojej vôli úkryt, kým muži s červenou páskou prehľadávali celú štvrť.

Keď vyšla na ulicu, cesta bola voľná. Krv na rane sa zrazila. Mohla chodiť po uliciach s ramenom zastrčeným pod kimonom, a pritom nevzbudzovať pozornosť. Napredovala veľkými krokmi, velebila značku Kenzo a fantáziu návrhárov, vďaka ktorým mohla mať na sebe župan a vyzerať pritom in.

Vyše dvoch hodín blúdila nepozorovane v daždi na Champs-Elysées. Prinútila sa nerozmýšľať, nepripúšťať si hlboké depresie, ktoré jej vírili v mysli.

Bola slobodná a živá.

A už to bolo dosť.

Na poludnie na námestí de la Concorde nasadla na metro. Linka číslo jeden, smer zámok vo Vincennes. Ako tak sedela v úzadí vagóna, rozhodla sa získať nejaký dôkaz, a ani na chvíľu si nepripustila, že by mohla situáciu riešiť útekom. Vymenúvala si v duchu nemocnice, ktoré sa nachádzali na jej trase, a rozhodla sa pre Saint-Antoine neďaleko zastávky Bastille.

Čakala tu už dvadsať minút, keď sa zjavil lekár s veľkou obálkou z röntgenu. Odložil ju na prázdny pult, naklonil sa k jednej zo zásuviek stola a hrabal sa v nej. Využila príležitosť:

„Musím s vami nevyhnutne hovoriť.“

„Čakajte, kým prídete na rad,“ odvrkol jej cez plece, ani sa na ňu nepozrel. „Sestričky vás zavolajú.“

Anna ho chytila za rameno:

„Prosím vás. Musím si dať urobiť röntgen.“

Muž sa pobavene otočil, ale jeho výraz sa zmenil, keď ju zbadal.

„Boli ste na príjme?“

„Nie.“

„Vy ste neodovzdali kartu poistenca?“

„Ja ju nemám.“

Lekár si ju premeral od hlavy po päty. Bol to statný brunet v bielom plášti bez rukávov a v korkových drevákoch. Opálenou pokožkou, plášťom s véčkom, zlatou retiazkou na chlpatej hrudi pripomínal záletníka z talianskej komédie. Bez rozpakov si ju detailne prezrel s úsmevom znalca na perách. Ukázal na roztrhnuté kimono, zrazenú krv:

„Kvôli ramenu?“

„Nie. Ja… Mám bolesti na tvári. Musím si dať spraviť röntgen.“

Zvraštil obočie, poškriabal si chĺpky na hrudi – drsný vlas žrebca.

„Spadli ste?“

„Nie. Asi ma trápi lícny nerv. Neviem.“

„Alebo len zápal nosných dutín.“ (Žmurkne na ňu.) „Teraz je toho plno.“

Vrhol pohľad do sály a na pacientov: narkoman, opilec, starena… Zvyčajná skladba. Vzdychol si. Zdalo sa, že je odrazu ochotný dopriať si malý oddych v Anninej spoločnosti.

Obdaril ju širokým plážovým úsmevom a zaševelil vrelým hlasom:

„Pošleme vás na skener, krásavica. Panoramatický.“ (Chytil jej roztrhnutý rukáv.) „Ale najprv vám to obviažeme.“

O hodinu neskôr bola Anna pod kamennou kolonádou, ktorá lemuje záhrady nemocnice; lekár jej dovolil počkať tam na výsledky vyšetrenia.

Počasie sa zmenilo, lúče slnka sa rozplynuli v lejaku a premenili ho tak na striebristú hustú hmlu s neskutočným jasom. Anna so záujmom pozorovala poskakovanie dažďa na listoch stromov, trblietavé mláky, úzke potôčiky, ktoré sa črtali medzi štrkom a koreňmi krovín. Táto malá zábavka jej pomáhala udržiavať prázdnu myseľ a ovládať driemajúcu paniku. Najmä nijaké otázky, ešte nie.

Po jej pravici zaklopkali dreváky. Lekár sa vracal popri arkádach kolonády so snímkami v ruke. Už sa vonkoncom neusmieval.

„Mali ste mi povedať o nehode.“

Anna sa zdvihla.

„O akej nehode?“

„Čo sa vám stalo? Asi autonehoda, však?“

Zhrozene cúvla. Muž neveriacky pokrútil hlavou:

„To je šialené, čo už dnes dokážu plastickí chirurgovia. Nikdy by som to nepredpokladal, keby som vás nevidel na vlastné oči…“
Anna mu vytrhla skener z rúk.

Na snímke videla lebku, popraskanú, pozošívanú, nanovo pozliepanú všetkými smermi. Čierne ryhy prezrádzali transplantáty na úrovni čela a lícnych kostí, trhliny okolo nosného otvoru svedčili o kompletnom prerobení nosa, skrutky na čeľustiach a spánkoch pridržiavali protézy.

Anna sa pustila do prerývaného smiechu, bol to smiech aj plač zároveň.

Rozbehla sa popod arkády a snímka jej poletovala v ruke ako modrý plameň.
IV

Už dva dni brázdili po tureckej štvrti.
Paul Nerteaux nechápal Schifferovu stratégiu. Už v nedeľu večer mali vtrhnúť k Marekovi Cesiuzovi alias Mariovi, šéfovi Iskele, hlavnej siete ilegálnych tureckých emigrantov. Mali zatrepať tým otrokárom a vyňuchať identifikačné karty troch obetí.

Namiesto toho Cifra chcel obnoviť styky so „svojou“ štvrťou, nájsť svoje značky, ako povedal. Už dva dni ňuchal, ohmatával, pozoroval svoje bývalé teritórium, nikoho sa nič nevypytoval. Iba vďaka prudkému lejaku mohli ostať v aute neviditeľnými – vidieť a nebyť videní.

Paula zožierala netrpezlivosť, ale musel uznať, že za štyridsaťosem hodín sa o Malom Turecku dozvedel viac ako za celé tri mesiace vyšetrovania.

Jean-Louis Schiffer ho najprv zoznámil s priľahlými prisťahovaleckými etnikami. Zašli do pasáže Brady na bulvári Strasbourg, do srdca indického sveta. Pod dlhým skleným prístreškom stáli vedľa seba miniatúrne pestré butiky, potemnené reštaurácie s pestrými paravánmi. Čašníci lákali okoloidúcich, kým ženy v sárí zas uprostred silných vôní korenia vystavovali na obdiv svoj pupok. V tomto daždivom počasí, keď spŕšky dažďa vnikali všade a zvýrazňovali každú vôňu, si človek mohol myslieť, že je v bombajskom bazáre, uprostred monzúnu.

Schiffer mu ukázal predajné stánky, kde sa stretávali Hindustánci, Bengálci, Pakistanci. Ukázal mu vodcov každého vierovyznania: hinduistov, moslimov, džinistov, sikhov, budhistov… Podrobne mu vylíčil ten koncentrát exotizmu, ktorý si podľa neho žiadal len preriediť.

„O pár rokov,“ zaškľabil sa uštipačne, „sa budú po desiatom obvode promenádovať sikhovia.“

Potom zaparkoval na ulici Faubourg-Saint-Martin, oproti čínskym obchodníkom.

Obchodíky s potravinami, podobajúce sa na jaskyne, presýtené pachom cesnaku a zázvoru, reštaurácie so stiahnutými roletami, ktoré sa otvárali ako zamatové kazety na šperky, lahôdkárstva s vyblýskanými výkladmi a chromovanými pultmi, vykrášlené šalátmi a do zlatista vysmaženými šiškami. Z diaľky mu Schiffer predstavil najdôležitejších šéfov komunity; obchodníkov, ktorých butiky predstavovali iba päť percent ich skutočnej činnosti.

„Nikdy nedôveruj týmto buzerantom,“ zavrčal. „Každý z nich má niečo za ušami. Hlavy majú ako to ich žrádlo. Plné somarín rozkrájaných na štvrťky. Presýtené glutamatom, aby ťa otupili.“

Neskôr sa ešte vrátili na bulvár Strasbourg, kde sa antilskí a africkí holiči dohadovali s obchodníkmi s kozmetikou zo supermaketu a predavačmi rôznych čačiek. Skupinky černochov sa ukrývali pred dažďom pod prístreškami obchodov a predstavovali unikátny kaleidoskop etník, ktoré pendlovali po bulvári. Baulovia, Mbochiovia a Beteovia z Pobrežia slonoviny, Larisovia z Konga, Bakongovia a Balubovia z bývalého Zairu, Bamelekovia a Ewondovia z Kamerunu…

Títo Afričania Paula dráždili, boli všade na očiach a, samozrejme, zaháľali. Vedel, že väčšina z nich sú šmelinári alebo podvodníci, ale nemohol si pomôcť, cítil k nim istú sympatiu. Ich ľahkomyseľnosť, veselosť a tento ich tropický život, ktorý vnucovali dokonca aj na asfalte, ho nadchýnali. Najmä ženy ho fascinovali. Akoby ich magické čierne pohľady záhadne súviseli s ich lesklými vlasmi, práve narovnanými priamo u Afro 2000 alebo v Royal Coiffure. Víly z opáleného dreva, so zamatovými maskami a veľkými temnými očami…

Schiffer mu naservíroval realistickejší popis – a dôkladný:

„Kamerunčania sú králi falšovania, peňazí či preukazov. Konžania robia len podvody s handrami: ukradnúť, zmeniť značku, a tak. Tých z Pobrežia slonoviny prezývajú „36 15“. Špecializujú sa na falošné charitatívne združenia. Vždy si nájdu spôsob ako ťa pumpnúť na hladujúcich v Etiópii alebo sirotách z Angoly. Skvelý príklad solidarity. No najnebezpečnejší sú Zairčania. Ich ríšou sú drogy. Kraľujú vo všetkých štvrtiach. Čierni sú najhorší zo všetkých, uzavrel. Ozajstní paraziti. Majú len jeden dôvod na existenciu: cicať nám krv.“

Paul nereagoval na žiadnu z jeho rasistických poznámok. Rozhodol sa uzavrieť pred všetkým, čo sa netýkalo priamo vyšetrovania. Túžil len po výsledkoch, odmietal akúkoľvek inú úvahu. Napokon, pomaličky napredoval na iných frontoch. Angažoval dvoch vyšetrovateľov z pátracieho oddelenia, Naubrela a Matkowského, aby vypátrali stopu po kesónoch na vysoký tlak. Obidvaja poručíci už navštívili tri nemocnice, dostali však iba negatívne odpovede. Teraz vyšetrovali u kopáčov, ktorí pracovali v parížskom podzemí, pod tlakom, aby zabránili podzemnej vode zaplaviť staveniská. Títo robotníci použijú každý večer jeden kesón na dekompresiu. Tma, podzemné chodby… Paul cítil správnosť tejto stopy. Celý deň čakal správu vyšetrovacieho sudcu.

Taktiež poveril jedného mladíka z Protikriminalistickej brigády, aby mu zohnal ďalších sprievodcov, ďalšie archeologické katalógy o Turecku. Policajt mu predošlý večer doručil prvú zásielku k nemu domov, na ulicu Chemin-Vert v jedenástom obvode. Ešte si ten balík nemal kedy preštudovať, ale čoskoro vyplní jeho bezsenné noci.

Na druhý deň turecké teritórium prevŕtali v pravom zmysle slova. Tento priestor bol vymedzený na juhu bulvármi BonneNouvelle a Saint-Denis, na západe ulicou Faubourg-Poissoniére a na východe ulicou Faubourg-Saint-Martin. Na severe uzatváral okres roh ulice La Fayette a bulvár Magenta. Chrbticou štvrte bol bulvár Strasbourg, ktorý stúpal rovno až po Gare de l’Est a rozvetvoval sa po dvoch stranách: na ulice Petites-Ecuries a Château d’Eau… Srdce zóny bilo v útrobách stanice metra Strassbourg-Saint-Danis, ktorá zásobovala tento zlomok Orientu.

Z architektonického hľadiska štvrť neponúkala nič zvláštne: staré šedivé budovy, niektoré zreštaurované, často schátrané, ktoré pamätajú tisíce životov. Mali vždy ten istý pôdorys: prízemie a prvé poschodie butiky, druhé a tretie poschodie dielne, vyššie poschodia až po strechu poskytovali bývanie – preľudnené byty, predelené na dva, tri, štyri, ktoré naťahovali svoju plochu ako policajné záznamy.

V týchto uliciach vládla atmosféra dočasnosti, dojem prechodného pobytu. Mnoho obchodníkov bolo odkázaných na migráciu, kočovný život, nestálu existenciu, stále byť v strehu. Boli tu stánky so sendvičmi, aby sa človek mohol narýchlo najesť priamo na ulici; cestovné kancelárie, aby sa dalo pohodlnejšie pricestovať alebo odcestovať, zmenárne, kde sa dali vymeniť eurá; fotokopírky na rozmnoženie preukazov totožnosti… nehovoriac o nespočetných realitných kanceláriách a výveskách: Prepustím prenájom, Na predaj…

Paul vo všetkých týchto indíciách postrehol silu permanentného exodu, ľudskej rieky, napojenej na vzdialený prameň, ktorá prúdila bez prestania a nesúvisle v týchto uliciach. Štvrť však poskytovala ešte čosi iné na existenciu: firmu na výrobu konfekcie. Turci neovládali toto odvetvie, udržiavala ho židovská komunita v Sentier, ale od čias veľkých migrácií v päťdesiatych rokoch sa presadili ako dôležitý článok reťaze. Zásobovali veľkoobchod vďaka stovkám dielní a domácim robotníkom, tisícky rúk pracovalo tisícky hodín, mohli – takmer – konkurovať Číňanom. Turci mali v každom prípade výsadu skoršieho usídlenia a o niečo legálnejšiu sociálnu pozíciu.

Obaja policajti sa vnorili do rušných preplnených ulíc. Do virvaru dodávateľov, otvorených kamiónov, vriec, balíkov, odevov, prechádzajúcich z ruky do ruky. Cifra sa znovu hral na sprievodcu. Poznal mená, majiteľov, osobitosti. Spomínal Turkov, ktorí mu slúžili ako udavači, poslíčkov, ktorých „držal v hrsti“ z toho alebo onoho dôvodu, majiteľov reštaurácií, ktorí mu „boli zaviazaní“. Zoznam sa zdal nekonečný. Paul sa najprv pokúšal robiť si poznámky, no potom to vzdal. Dal sa viesť Schifferovými komentármi pozorujúc pritom zhon naokolo, nasával krik, hlučné trúbenie áut, zápach špiny – všetko, čo dávalo punč tejto štvrti.

V utorok na obed napokon prekročili konečnú hranicu a dostali sa do centrálnej bunky. Kompaktný celok s názvom Malé Turecko zahŕňal ulicu Petites-Ecuries, dvor a pasáž toho istého mena, ulice Enghien, Echiquier a Faubourg-Saint-Denis. Iba pár hektárov, kde vo väčšine domov, podkroví, pivníc bývali výlučne Turci.

Tentoraz mu Schiffer poskytol skutočné rozlúštenie tým, že mu dodal kódy a kľúče od tejto ojedinelej aglomerácie. Odhalil zmysel existencie každého podchodu, každého domu, každého okna. Zadný dvor vedúci k hangáru, ktorý v skutočnosti ukrýval mešitu, nezariadený lokál vzadu vo vnútornom dvore, ktorý bol sídlom extrémnej ľavice… Schiffer odhalil Paulovi všetky tajomstvá, ktoré ho už týždne hlodali. Napríklad záhadu svetlovlasých týpkov v čiernom večne stojacich na dvore na Petites-Ecuries:

„Lazovia,“ vysvetlil Cifra, „pochádzajúci od Čierneho mora na severovýchode Turecka. Bojovníci, bitkári. Sám Mustafa Kemal robil medzi nimi nábor na svojich bodygardov. Legenda o nich má dlhú históriu. V gréckej mytológii práve oni strážili v Kolchide zlaté rúno.“

Alebo aj ten pochmúrny bar na ulici Petites-Ecuries, kde trónila fotografia tučného fuzáča:

„Hlavná štvrť Kurdov. Na portréte je Apo. Strýčko. Abdullah Osalan, šéf Kurdskej robotníckej strany, v súčasnosti v base.“

Cifra vzápätí spustil siahodlhú tirádu, takmer ódu.

„Je to najväčší národ bez vlastného štátu. Dokopy dvadsaťpäť miliónov, z toho dvanásť v Turecku. Sú moslimovia, tak ako Turci. Nosia bradu, tak ako Turci. Makajú v dielňach na konfekciu, tak ako Turci. Jediný problém je, že nie sú Turci. A že nič ani nikto ich nedonúti asimilovať.“

Schiffer mu taktiež predstavil Alevisov, ktorí sa zhromaždujú na ulici Enghien.

„Červené hlavy. Moslimovia šítskeho vyznania, ktorí si strážia tajomstvo príslušnosti. Húževnatí, to mi ver… Rebeli, často ľavicoví… A tiež veľmi zomknutá komunita, spojená zasvätením a priateľstvom. Vyberú si „prísažného brata“, „zasväteného spoločníka“ a kráčajú životom pred Bohom vo dvojici. Skutočne silný a vytrvalý odpor voči tradičnému islamu.“
Keď Schiffer takto rozprával, akoby dával najavo zvláštny rešpekt k ľudom, ktorých zároveň neprestával hanobiť. V skutočnosti osciloval medzi nenávisťou a obdivom k tureckému svetu. Paul si dokonca spomenul na klebetu, podľa ktorej sa skoro oženil s nejakou Anatólčankou. Čo sa stalo? Ako sa to skončilo? Obyčajne vždy vo chvíli, keď si predstavoval opojnú romantickú zápletku medzi Schifferom a Orientom, práve vtedy mal Schiffer najrasistickejšie poznámky.

Obaja muži teraz trčali vo svojej podradnej káre, starom golfe, ktorý Paulovi poskytla polícia na začiatku vyšetrovania. Parkovali na rohu ulíc Petites-Ecuries a Faubourg-Saint-Denis, priamo pred lokálom Le Château d’Eau.

Blížila sa noc a spolu s dažďom premieňala všetko naokolo na bahnisko, bezfarebnú bačorinu. Paul sa pozrel na hodinky. Pol deviatej.

„Čo tu robíme, Schiffer? Mali by sme si dnes podať Maria a…“

„Trpezlivosť. O chvíľu sa začne koncert.“

„Aký koncert?“

Schiffer sa zavrtel na sedadle a pohladkal puky na nohaviciach:

„Už som ti to povedal. Marius má sálu na bulvári Strasbourg. Bývalé pornokino. Dnes večer je tam koncert. Jeho bodygardi majú na starosti poriadkovú službu. (Žmurkol.) Ideálna príležitosť priškripnúť ho.“

Ukázal smerom na cestu pred nimi:

„Naštartuj a choď na ulicu Château-d’Eau.“

Paul sa s úsmevom podrobil. V duchu dal Cifrovi jedinú šancu. V prípade neúspechu u Maria ho okamžite odvezie do Longéres, do toho jeho starobinca. No zároveň sa nevedel dočkať, aby mohol zažiť toho chvastavého grobiana v akcii.

„Zaparkuj povyše bulvára Strasbourg,“ nariadil Schiffer. „V prípade maléru vypadneme cez núdzový východ, ktorý poznám.“

Paul prešiel cez kolmú ulicu, minul jeden blok a zaparkoval na rohu ulice Bouchardon.

„Nechcem nijaký malér, Schiffer.“

„Daj mi tie fotky.“

Zaváhal, no potom mu podal obálku so snímkami mŕtvol. Muž sa uškrnul a otvoril dvere auta:

„Ak mi do toho nebudeš kafrať, všetko prebehne hladko.“ Paul vystúpil za ním a pomyslel si: „Jedna šanca, kamarát. Žiadna ďalšia.“

V sále bol taký silný hluk, že zatienil každý iný vnem. Vlna šoku vám prebehla vnútornosťami, rozdrásala nervy, potom zišla do nôh až po päty a zas vystúpila po rebrách, až ich rozochvela ako struny na vibrafóne.

Paul si inštinktívne vopchal hlavu medzi plecia a skrčil sa vo dvoje, akoby sa chcel uhnúť pred údermi, ktoré naňho doliehali, zasahovali mu žalúdok, hruď a obe strany tváre, trhali mu ušné bubienky.

Prižmúril oči a rozhliadal sa v zafajčenom prítmí, zatiaľ čo reflektory z pódia križovali priestor.

Nakoniec si všimol dekoráciu. Balustrády vycizelované zlatom, štukové stĺpy, lustre z falošného krištáľu, ťažké karmínové závesy… Schiffer hovoril o bývalom kine, ale táto výzdoba pripomínala skôr ošúchaný gýč starého kabaretu, akéhosi varieté pre operety v žabó, kde napomádovaní frajeri odmietli prepustiť miesto divokým neometalovým kapelám.

Na pódiu sa kymácali hudobníci, monotónne odriekali „fucking“ a „killing“, akoby sa s nimi roztrhlo vrece. Obnažené hrude, lesknúce sa od potu a vzrušenia, s gitarami, mikrofónmi a s ostatnou aparatúrou manipulovali ako s útočnými zbraňami a dvíhali prvé rady do mexických vĺn.

Paul opustil bar a zostúpil do parteru. Predierajúc sa cez dav pocítil, ako sa ho zmocňuje dôverne známa nostalgia. Koncerty jeho mladosti, divoké pogá skákali ako pružina v zúrivom rytme Clashov, štyri akordy naučené na gitare z bazáru, ktorú potom znovu predal, lebo struny mu príliš živo pripomínali krvavé pruhy na zadku od otca.

Uvedomil si, že stratil Schiffera z očí. Otočil sa za seba, prezeral si divákov, ktorí ostali hore na schodoch pri bare. Stáli tam v blahosklonnej póze s pohárom v ruke a na rachot z pódia reagovali nanajvýš miernym kolísaním v bokoch. Paul si prezrel tie tváre v prítmí, ožiarené farebnými lúčmi, Schiffera nikde.

Odrazu mu do ucha zvrieskol nejaký hlas:

„Chceš si šnupnúť?“

Paul sa otočil a zbadal sinavú tvár, blyštiacu sa pod čapicou.

„Čo?“

„Mám pekelné Black Bombay.“

„Čo?“

Chlap sa nahol a položil ruku Paulovi na plece.

„Black Bombay. Holandské Bombejky. Čo si zač, kámo?“

Paul sa odtiahol a vytiahol preukaz.

„Pozri, čo som zač. Prac sa, kým ťa nezbalím.“

Chlap zdúchol, ako keď sfúkne plameň. Paul chvíľu pozoroval svoje puzdro s policajnou pečaťou a odhadoval priepasť medzi niekdajšími koncertmi a svojím súčasným postavením; nekompromisný policajt, neľútostný reprezentant verejného poriadku, ktorý sa hrabe v bahne. Predstavoval si to tak, keď mal dvadsať?

Dostal buchnát do chrbta.

„To nemyslíš vážne!“ zahučal Schiffer. „Schovaj to.“

Z Paula sa pot len tak lial. Skúšal preglgnúť, nepodarilo sa mu to. Všetko okolo neho sa mihalo, lúče svetla deformovali tváre, krčili ich ako alumíniové fólie.

Cifra ho znovu štuchol, tentoraz priateľskejšie, do ramena.

„Poď. Marius je tu. Priškripneme ho v jeho diere.“

Ponorili sa medzi natlačené, pohybujúce sa rozgurážené telá; frenetická záplava pliec a bokov vydupávala brutálnu, pudovú odpoveď na rytmy chrlené zo scény. Obaja policajti sa lakťami a kolenami prebojovali na pódium.

Schiffer zabočil doprava popri reproduktoroch, z ktorých vyrážalo prenikavé kvičanie gitár. Paul mal čo robiť, aby mu stačil. Zbadal, ako sa baví s vyhadzovačom v besnom reve aparatúry. Muž prikývol a otvoril skryté dvere. Paul sa ledva stihol strčiť do škáry.

Vošli do úzkej, slabo osvetlenej chodby. Na stenách sa leskli plagáty. Na väčšine z nich turecký polmesiac pripojený ku komunistickému kladivu vytváral výrečný politický symbol. Schiffer vysvetlil:

„Marius vedie ultraľavicovú centrálu na ulici Jarry. To sú jeho kamoši, čo minulý rok strieľali v tureckých väzeniach.“

Paul niečo o tých vzburách počul, no na nič sa nepýtal. Nevenoval sa geopolitike. Obaja muži sa pri chôdzi obzerali. Tlmené echo hudby im vrážalo do chrbta. Schiffer sa zarehotal, ale nespomalil:

„Koncerty sú trhák, to je jasné. Skutočne extra kšeft!“

„Nerozumiem.“

„Marius fušuje aj do drog. Extáza. Amfetamíny. Všetko, čo je na báze speedu (Paul mykne hlavou) alebo LSD. Na týchto koncertoch rozširuje svoju vlastnú klientelu. Získava na nich informácie, zoznamy.“

Paul sa impulzívne spýta:

„Black Bombay, vy viete, čo to je?“

„V posledných rokoch sa to veľmi rozmohlo. Extáza strihnutá heroínom. Ako môže päťdesiatdeväťročný chlapík, čo práve vyliezol zo starobinca, poznať posledné tendencie Extázy? Ďalšia záhada.“
„Ideálne na to, ako sa znovu vrátiť do reálu,“ dodal. „Po tranze zo speedu ťa heroín upokojí. Rozšírené zrenice sa ti stiahnu na špendlíkové hlavičky.“
„Na špendlíkové hlavičky?“

„No jasné, heroín uspáva. Narkoman padá vždy na nos.“ (Otočí sa.) „Nechápem. Ty si nikdy nerobil na prípade s drogami alebo čo?“

„Štyri roky som robil na narkotikách. Zato som ešte nemusel brať drogy.“

Cifra mu venoval svoj najkrajší úsmev:

„Ako chceš bojovať proti zlu, keď si ho neskúsil? Ako chceš porozumieť nepriateľovi, ak nepoznáš jeho tromfy? Musíš vedieť, čo mladí vidia v tom svinstve. Treba poznať silu drogy, tá ich láka. Kurva, ak toto nevieš, márne budeš naháňať narkomanov.“

Paul si spomenul na svoju prvú myšlienku: Jean-Louis Schiffer, otec všetkých policajtov. Napoly hrdina, napoly démon. To najlepšie aj najhoršie spojené v jedinom človeku.

Preglgol zlosť. Jeho partner znovu pridal do kroku. Posledná zákruta a zjavili sa dvaja obri v kožených kabátoch, strážiaci dvere namaľované na čierno.

Policajt ostrúhaný na ježka zamával preukazom. Paula myklo: odkiaľ vykutral tú starú kartu? Tento detail mu len potvrdil nový pomer síl: teraz bol pri vesle Cifra. A aby ho dorazil, začal rozprávať po turecky.

Bodygard zaváhal, potom zdvihol ruku a chcel zaklopať na dvere. Schiffer ho zastavil a sám stisol kľučku. Vchádzajúc vyštekol ponad plece na Paula:

„Počas debaty ťa nechcem počuť ani muknúť.“

Paul mal chuť zahlásiť nejakú trefnú poznámku, ale už nebolo kedy. Toto stretnutie malo byť jeho laboratóriom.

„Salam alejkum, Marius!“
Muž rozvalený v kresle sa skoro prevrhol.

„Schiffer…? Alejkum salam, brat môj!“

Marek Cesiuz sa už znovu spamätal. Vstal a s ostentatívnym širokým úsmevom obišiel kovový stôl. Mal na sebe futbalové tričko v červenej a zlatej farbe klubu Galatasaray. Vychudnutý plával v saténovej látke ako vlajka na tribúne štadióna. Nedalo sa mu presne určiť vek. Hrdzavo-sivé vlasy pripomínali zle uhasený popol, zvraštené črty vyjadrovali chladné uspokojenie, čo mu dodávalo pochmúrny vzhľad ostarka, pokožka s medeným zafarbením ešte zdôrazňovala vzhľad automatu a splývala s hrdzavými vlasmi.

Obaja muži sa vrelo objali. Kancelária bez okna, zavalená kopami papierov, bola presýtená cigaretovým dymom. Koberec na zemi bol poprepaľovaný od ohorkov. Všetky dekoračné predmety museli pochádzať zo sedemdesiatych rokov: striebristé skrine s guľatými okienkami, tamtamové taburety, voľne visiace lampy s kužeľovitými tienidlami.

Paul si všimol v jednom kúte tlačiarenské vybavenie. Fotokopírku, dva stroje na viazanie kníh, rezačku na papier – perfektná súprava politického bojovníka.

Mariov hlučný smiech prehlušil vzdialené burácanie hudby:

„Koľko sme sa nevideli?“

„V mojom veku sa vyhýbam rátaniu.“

„Chýbal si nám, brat môj. Naozaj si nám chýbal.“

Turek rozprával po francúzsky bez prízvuku. Znovu sa objali, dokonalá komédia.

„A čo deti?“ zavtipkoval Schiffer.

„Rastú ako z vody. Nespúšťam ich z očí. Mám priveľké obavy, aby som dačo nezmeškal!“

„A môj malý Ali?“

Marius vyslal na Schifferovo brucho boxerský hák, ale tesne pred dopadom ho prudko stopol.

„Ten je najrýchlejší!“

Zrazu zbadal Paula. Jeho pohľad stvrdol, hoci pery sa ďalej usmievali.

„Vraciaš sa do služby?“ opýtal sa Cifru.

„Len na malú konzultáciu. Predstavujem ti Paula Nerteauxa. Kapitána z riaditeľstva kriminálnej polície.“

Paul v pomykove natiahol ruku, ale nikto mu ju na druhej strane nestisol. Váhavo si obzeral prsty, v tejto príliš vysvietenej miestnosti, plnej prešibaných, falošných úsmevov a pachu ohorkov, potom, aby zakryl rozpaky, mrkol sa na kopu letákov po svojej pravici.

„Stále tie tvoje boľševické táraniny?“ zabŕdol Schiffer.

„Ideály nás držia pri živote.“

Policajt vzal jeden list a nahlas prekladal:

„Keď robotníci ovládnu svoje výrobné nástroje…“ (Zachechtal sa.) „Myslím, že kvôli týmto volovinám si premárnil dobrých pár rokov.“

„Schiffer, priateľ môj, tie voloviny nás prežijú.“

„Pod podmienkou, že ich bude ešte niekto aj čítať.“

Marius opäť nasadil svoj dokonalý úsmev, pery a zreničky boli v súlade:

„Dáte si čaj, priatelia?“

Nepočkal na odpoveď, vzal veľkú termosku a naplnil tri šálky z pálenej hliny. Jasot otriasol múrmi.

„Nemáš dosť tých tvojich Zuluov?“

Marius sa znovu usadil za stôl, pojazdné kreslo si pritiahol bližšie k stene. Pomaly dvíhal šálku k perám:

„Hudba je posol mieru, brat môj. Dokonca aj táto. U nás doma mladí počúvajú tie isté skupiny ako tunajší výrastkovia. Rock spojí budúce generácie. Preklenie posledné rozdiely medzi nami.“

Schiffer sa oprel o rezačku a zdvihol svoju šálku:

„Na hardrock!“

Marius urobil čudný vlnitý pohyb, ktorý vyjadroval pobavenie a znechutenie zároveň.

„Schiffer, nedotrepal si sa sem aj s týmto prílepkom, aby si mi rozprával o hudbe alebo o našich starých ideáloch.“

Cifra si sadol na kraj stola, chvíľu si Turka premeriaval, potom vytiahol z obálky tie príšerné snímky. Na konceptoch plagátov sa rozprestreli dobité tváre. Marek Cesiuz v kresle cúvol.

„Brat môj, čo mi to tu ukazuješ?“

„Tri ženy. Tri telá objavené v tvojej štvrti. Od novembra do dneška. Môj kolega si myslí, že ide o robotníčky, ktoré sú tu načierno. Myslel som, že by si nám o tom mohol povedať viac.“
Tón sa zmenil. Akoby Schiffer odsekával každú slabiku ostrím britvy.
„Nič som o tom nepočul, zapieral Marius.“

Schiffer sa spiklenecky pousmial:

„Od prvej mŕtvoly určite celá štvrť hovorí iba o tom. Povedz, čo vieš, ušetríme si čas.“

Priekupník mechanicky siahol po balíčku Kara, miestnych cigaretách bez filtra, a jednu si vytiahol.

„Brat môj, neviem, o čom hovoríš.“

Schiffer sa narovnal a začal ako vyvolávač na jarmoku:

„Marek Cesiuz. Kráľ falše a klamstva. Kráľ kšeftov a podfukov…“

Hlučne sa rozrehotal alebo skôr zaručal, potom vrhol na svojho spoločníka škaredý pohľad:

„Ty všivák, von s tým, kým sa nerozčúlim.“

Turkova tvár stvrdla. Dokonale vystretý v kresle si zapálil cigaretu:

„Schiffer, nemáš nič. Ani príkaz, ani svedka, ani stopu. Nič. Prišiel si si iba po radu, ktorú ti nemôžem dať. Je mi ľúto.“ (Ukázal na dvere dlhým pásom sivého dymu.) „Teraz by bolo lepšie, keby si aj so svojím kamošom odišiel a skončil toto nedorozumenie.“

Schiffer zapichol opätky do prepáleného koberca, tvárou k stolu:

„Je tu jediné nedorozumenie, a to si ty. Všetko v tvojej poondiatej kancelárii je lož. Tvoje sprosté letáky sú drísty. Kašleš zvysoka na chudákov, čo hnijú v base v tvojej krajine.“

„Ty…“

„Tvoja vášnivá láska k hudbe, to sú takisto drísty. Taký moslim ako ty si myslí, že rock pochádza od Satana. Keby si mohol založiť oheň vo svojej vlastnej sále, nezaváhal by si ani minútu.“

Marius sa chystal vstať, ale Schiffer ho zatlačil späť.

„Tvoje skrine napchaté starými lajstrami, tvoje nekonečné ódy, samá lož. Do riti! Za tým všetkým skrývaš iba svoje vydieračské kšefty!“

Podišiel k rezačke a pohladil ostrie.

„A obaja dobre vieme, ja aj ty, že táto mašina ti slúži len na separovanie kyselín, ktoré dostávaš ako pásku napustenú LSD.“

Rozpažil ramená ako v muzikálnej komédii a spustil smerom k fľakatému plafónu:

„Ó, brat môj, povedz mi o tých troch ženách, kým neobrátim na ruby tvoju kanceláriu a nenájdem niečo, za čo ťa pošlem na dlhé roky do Fleury!“

Marek Cesiuz neprestával vrhať pohľady k dverám. Cifra sa postavil zaňho, nahol sa k jeho uchu:

„Tri ženy, Marius.“ (Masíroval mu obe plecia.) „Za sotva štyri mesiace. Umučené, dokaličené, pohodené na chodníku. Ty si ich dal prepašovať do Francúzska. Dáš mi ich záznamy a my sa vyparíme.“

Vzdialené pulzovanie koncertu napĺňalo ticho. Mohlo by sa zdať, že to bije Turkovo srdce v dutine jeho kostry. Zahundral:

„Už ich nemám.“

„Prečo?“

„Zničil som ich. Po smrti každého dievčaťa som kartu vyhodil. Žiadne stopy, žiadne maléry.“
Paul cítil, ako v ňom stúpa strach, ale to odhalenie ocenil. Prvýkrát sa objekt jeho vyšetrovania stal reálnym. Tri obete existovali ako ženy: práve sa rodili pred jeho očami. Korpusy boli naozaj nelegálne imigrantky.

Schiffer si znovu zastal tvárou k stolu.

„Postráž dvere,“ povedal Paulovi, ani naňho nepozrel.

„Č… čo?“

„Dvere.“

Kým stihol Paul zareagovať, Schiffer skočil na Maria a tĺkol mu hlavu o roh stola. Nosná kosť zaprašťala ako orech v kliešťach. Policajt mu zdvihol zakrvavenú hlavu a tresol ňou o stenu:

„Tie karty, ty sviniar.“

Paul priskočil, ale Schiffer ho odstrčil. Paul siahol po zbrani, ale zmrazil ho čierny otvor Manhurinu 44 Magnum. Cifra pustil Turka a vytasil ho v tej samej sekunde:

„Máš strážiť dvere.“

Paul ostal ako omráčený. Skade sa vzala tá pištoľ? Marius sa už pozviechal, posunul sa pojazdným kreslom a otvoril zásuvku.

„Bacha, za vami!“

Schiffer sa obrátil za seba a udrel ho hlavňou priamo do ksichtu. Marius sa na stoličke otočil okolo osi a rozpleštil sa medzi hŕbu plagátov. Cifra ho schmatol za tričko a pritlačil mu pištoľ k hrdlu:

„Tie záznamy, ty turecký bastard. Inak ťa nechám vyhlásiť za mŕtveho, to ti prisahám.“

Marius sa triasol, až ho mykalo, krv sa mu penila medzi rozbitými zubami, ale jeho veselý výraz stále zotrvával. Schiffer zastrčil zbraň a dovliekol Turka k rezačke.

Teraz vytasil zbraň Paul a zreval:

„Prestaňte!“

Schiffer zdvihol gilotínu a strčil pod ňu mužovu pravú ruku:

„Daj mi tie záznamy, ty sukin syn!“

„Prestaňte, lebo strelím!“

Cifra ani nezdvihol hlavu. Pomaly tlačil na lamelu. Pokožka na článkoch prstov sa pod ostrím noža zošúverila. Vystrekli malé čierne guľôčky krvi. Marius zreval, ale slabšie ako Paul:

„Schiffer!“

Kŕčovito zvieral obidvoma rukami pažbu zbrane a mieril na Cifru. Už len vystreliť. Mal by…

Dvere za ním sa prudko otvorili. Niekto ho posotil dopredu, skotúľal sa a ostal zamknutý pri nohe kovového stola so šijou v pravom uhle.

Dvaja bodygardi vytasili, keď ich pofŕkali kvapky krvi. Miestnosťou sa ozvalo skučanie hyeny. Paul pochopil, že Schiffer dokončil svoju robotu. Vztýčil sa na jednom kolene a zakričal, mieriac pištoľou na Turkov:

„Ustúpte!“

Muži sa nehýbali, zhypnotizovaní scénou, ktorá sa im odohrávala pred očami. Trasúc sa od hlavy po päty Paul zdvihol svoju deväťmilimetrový kaliber do výšky ich tvárí:

„Ustúpte, došľaka!“

Udrel ich do hrude pištoľou a prinútil ich cúvnuť cez prah. Zavrel dvere
Marius vzlykal, na kolenách, ruku mal stále uväznenú v rezačke. Prsty neboli celkom potrhané, ale články prstov mal obnažené, mäso na kostiach vyhrnuté. Schiffer ho ešte stále držal za rukáv, tvár zdeformovanú kŕčovitým úškľabkom.

Paul zastrčil zbraň. Bolo sa treba postarať o postihnutého. Práve sa na to chystal, keď Turek natiahol zdravú ruku k striebristým skrinkám vedľa fotokopírky.

„Kľúče!“ zreval Schiffer.

Marius sa pokúsil uchopiť zväzok upevnený na opasku. Cifra mu ho vytrhol a preberal mu pod nosom každý z kľúčov, kývnutím hlavy Turek označil ten, ktorým mal otvoriť zámku.

Starý policajt sa vrhol na hromadu šanónov. Paul to využil a vyslobodil trpiaceho. Opatrne zdvihol lamelu, oblepenú ružovkastými franforcami. Turek sa so stonaním zrútil k nohám nábytku a schúlil sa do klbka:

„Nemocnica… zavolajte lekára…“

Schiffer sa otočil, vyzeral ako nadrogovaný. Držal kartónový obal s plátennými remienkami. Roztržito ho otvoril a našiel karty aj fotografie troch obetí.

Šokovaný Paul pochopil, že vyhrali.

Použili núdzový východ a bežali až ku golfu. Paul vyštartoval ako blázon a skoro narazil do auta, ktoré tadiaľ práve prechádzalo.

Šliapal nadoraz, namieril si to doprava do ulice Lucien-Sampaix. Oneskorene zistil, že sa pustil do zakázaného smeru. Okamžite sa znovu obrátil celkom vľavo: na bulvár Magenta.

Svet mu tancoval pred očami. Slzy sa miešali s dažďom na prednom skle a všetko kazili. Na poslednú chvíľu zbadal svetlá, ktoré v tom lejaku krvácali ako rany.

Prešiel cez prvú križovatku, ani nepribrzdil, potom cez druhú, kde spôsobil chaos šmykmi a trúbením. Pri treťom semafore konečne prudko zabrzdil. Pár sekúnd mu hučalo v hlave, potom mu došlo, čo má urobiť.

Zelená.

Pridal plyn bez vysunutia spojky, zablokoval motor, zaklial.

Otočil štartérom, vtom začul Schifferov hlas:

„Kam ideš?“

„Na centrálu,“ lapal po dychu. „Zatknem ťa, ty gauner.“

Na druhej strane námestia sa Východná stanica blyšťala ako križiacky parník. Znovu naštartoval, keď Cifra zo svojej strany natiahol nohu a šliapol na plynový pedál.

„Kurva…“

Schiffer schytil volant a zamieril doprava. Vrútili sa do ulice Sibour, šikmej uličky, ktorá vedie popri kostole Saint-Laurent. Otočil ešte raz, stále jednou rukou, prinútil golf poskakovať po kovových značkách cyklistickej dráhy a narážať do chodníka.

Paul chytil volant na svojej strane. Štikútal, kašľal, až ho zalial pot. Zovrel päsť a otočil sa k spolucestujúcemu, odhodlaný preraziť mu čeľusť.

Mužova bledosť ho odradila. Jean-Louis Schiffer znovu omladol o dvadsať rokov. Profil mu celkom splynul s líniou ochabnutého krku. Oči mal sklené, vyzerali až priezračné. Ozajstná hlava mŕtvoly.

„Vy ste sa zbláznili,“ dychčal a na znak znechutenia znovu použil vykanie. „Prekliaty cvok. Spoľahnite sa, že sa postarám, aby vám naparili maximum. Skapete v base, bastard jeden násilnícky!“

Schiffer mu neodpovedal, v priehradke našiel starý plán Paríža, vytrhol z neho niekoľko strán a čistil si sako postriekané krvou. Pehovité ruky sa mu triasli, zasyčal cez zuby:

„Neexistuje tridsaťšesť spôsobov, ako zaobchádzať s týmito hajzlami.“

„Sme policajti.“

„Marius je netvor. Tu zotročí svoje kurvy a tam u nich doma zmrzačí ich deti. Ruka, noha: to upokojí turecké mamičky.“

„My predstavujeme zákon.“

Paul znovu naberie dych, aj istotu. Zorné pole sa mu nanovo ustálilo: masívny čierny múr kostola, chŕliče nad ich hlavami, vztýčené ako šibenice, a neustávajúci dážď, otravujúci noc.

Schiffer zamával ružovkastými stránkami, stiahol okno na svojej strane a pľuval.
„Už sa ma nemôžeš zbaviť, je neskoro.“

„Ak si myslíte, že sa bojím zodpovedať sa za svoje činy… poriadne sa mýlite. Pôjdete do basy, aj keby som tam mal sedieť s vami!“

Schiffer jednou rukou zažal stropné svetielko, potom otvoril obal s remienkami, ktorý mal položený na kolenách. Vybral karty troch robotníčok, obyčajné voľné listy z laserovej tlačiarne, na ktorých bol spinkou pripevnený portrét z polaroidu. Vytrhol snímky a zoradil ich na palubnú dosku, akoby to boli tarotové karty.

Znovu si odkašľal a spýtal sa:
„Čo vidíš?“

Paul sa ani nepohol. Nad volantom sa vo svetle pouličných lámp leskli tri fotografie. Dva mesiace hľadal tie tváre. Predstavoval si ich, kreslil, zotieral, znova a znova, hádam stokrát… Teraz, keď ich mal pred sebou, zažíval trému ako panic…

Schiffer ho chytil za šiju a prinútil ho nakloniť sa:
„Čo vidíš?“ zahrmel.

Paul vyvalil oči. Hľadeli naňho tri ženy s jemnými črtami, s trochu vyplašeným výrazom kvôli blesku. Bucľaté tváre im lemovali červenkasté vlasy.
„Všimol si si niečo?“ dotieral Cifra.
Paul bol v rozpakoch:
„Podobajú sa na seba, nie?“
Schiffer to zopakoval a rozosmial sa:

„Podobajú sa na seba? Chceš povedať, že zakaždým je to tá istá!“

Paul sa k nemu otočil. Nebol si istý, či to pochopil:
„Takže čo?“

„Takže si mal pravdu. Ten zabijak prenasleduje jednu a tú istú tvár. Tvár, ktorú miluje a zároveň nenávidí. Tvár, ktorou je posadnutý, ktorá v ňom vzbudzuje protichodné pohnútky. O jeho dôvodoch sa dá predpokladať všeličo. Ale teraz vieme, že sleduje nejaký cieľ.“

Paulov hnev sa zmenil na pocit víťazstva. Jeho intuícia bola správna: ilegálne robotníčky, identické črty. „Mal pravdu aj s tými antickými sochami?“

Schiffer prihodil:

„Tie tváre, to je sakramentský krok vpred, ver mi. Pretože nám poskytujú podstatnú informáciu. Vrah pozná túto štvrť ako svoje ponožky.“

„To nie je až taký objav.“

„Predpokladali sme, že je to Turek, ale nie, že pozná aj tú najmenšiu dielňu alebo pivnicu. Uvedomuješ si, koľko trpezlivosti a námahy treba, aby si našiel dievčatá, ktoré by sa tak podobali? Ten gauner má prístup všade.“

Paul vyhlásil pokojnejším hlasom:

„Okej. Pripúšťam, že bez vás by sa mi do rúk tieto fotografie nikdy nedostali. Takže vás ušetrím väzenia. Zaveziem vás rovno do Longéres bez zastávky na policajnom oddelení.“

Otočil štartérom, ale Schiffer ho chytil za rameno:

„Robíš chybu, krpec. Potrebuješ ma ako ešte nikdy.“

„Pre vás sa to skončilo.“

Cifra nadvihol jednu z kariet, zamával ňou pod svetlom lampy:

„Nielenže máme ich tváre a totožnosť. Ale máme aj kontakt na dielne, kde robili. A to je už sústo.“

Paul pustil kľúč:

„Ich kolegyne by mohli dačo vedieť?“

„Spomeň si, čo povedal súdny lekár. Mali prázdny žalúdok. Vracali sa z roboty. Treba sa povypytovať robotníčok, ktoré chodili každý večer tou istou cestou. A tiež šéfov dielní. A k tomu potrebuješ mňa, chlapče zlatý.“

Schiffer nemusel naliehať: už tri mesiace Paul narážal na ten istý múr. Predstavoval si už, ako bude pokračovať vo vyšetrovaní sám a donekonečna ostane na nule.

„Dobre, dám vám jeden deň, ustúpil. Zájdeme do dielní. Vypočujeme kolegyne, susedov, manželov, ak nejakí existujú. A potom sa vrátime do starobinca. A varujem vás: pri najmenšom svinstve vás zabijem. Tentoraz nezaváham.“

Schiffer sa nútil do úsmevu, Paul však cítil, že sa bojí. Napokon, strach mali obaja. Chcel naštartovať, no znovu sa zarazil – chcel mať jasno.

„Prečo to násilie u Maria?“

Schiffer si obzeral sošky na chŕličoch, ktoré sa rysovali v tme. Diabli stočení do špirály na svojich hradách; zlí duchovia s vyvrátenými papuľami, démoni s krídlami netopierov. Na chvíľu zmĺkol, potom zamrmlal:

„Nebola iná možnosť. Oni boli rozhodnutí všetko zamlčať.“

„Kto sú to „oni“?“

„Turci. Komunita je pod zámkou, do riti! Každý kúsok pravdy budeme musieť vydolovať.“

Paulov zapišťal takmer fistulou:

„Ale prečo to robia? Prečo nám nechcú pomôcť?“

Schiffer stále pozoroval kamenné papule. Jeho bledosť konkurovala stropnému svetlu:

„Ešte si to nepochopil? Chránia vraha.“
V

V jeho náručí bola riekou.
Tečúca, poddajná, rozvinutá sila. Zľahka sa dotýkala nocí a dní, tak ako vlna hladká potopené rastliny a nikdy nezničí ich elán ani ochablosť. Pretekala mu pomedzi ruky, prešla šerosvitom lesov, lôžkom machu, tieňom brál. Vypla sa pred čistinkami zaliatymi slnkom, ktoré jej zažiarili pod viečkami, keď sa objavila rozkoš. Potom sa znovu poddala pomalému pohybu, priesvitná pod jeho dlaňami…

V priebehu rokov boli ročné obdobia rozdielne. Žblnkotanie vody, jemné, rozjarené. Chumáče peny, trasúce sa od hnevu. Brody takisto, pokoj, ktorý trval, kým sa ich nikto nedotýkal. Ale tento pokoj bol príjemný. Mal v sebe ľahkosť rákosia, sladkosť obnažených hladkých kamienkov.

Keď prúd znovu zosilnel a znovu ich tlačil k vzdialeným brehom, ponad vzdychy, pootvorené pery, bolo to vždy pre dosiahnutie jedinečnej rozkoše, kde všetko bolo jeden – a druhý bol všetko.

„Rozumiete, pani doktorka?“

Mathilde Wilcrauová sa strhla. Pozerala na pohovku Knoll, dva metre od nej – jediný kus nábytku v miestnosti, ktorý nepochádzal z 18. storočia. Ležal tam muž. Pacient. Pohrúžený do svojho snenia, celkom naňho zabudla, a nezachytila ani slovo z jeho rečí.

Nedala na sebe poznať nepokoj a odvetila:

„Nie, nerozumiem. Vaše formulácie nie sú dostatočne presné. Skúste to vyjadriť inými slovami. Prosím vás.“

Muž začal odznovu so svojím výkladom, tvárou k plafónu, s rukami skríženými na prsiach. Mathilde diskrétne vytiahla zo zásuvky hydratačný krém. Jeho sviežosť na rukách ju vrátila v myšlienkach späť k nej samej. Jej nesústredenosť bola čoraz častejšia a čoraz väčšia. Neutralitu psychoanalytičky vyhrocovala do extrému: už tam doslova nebola. Kedysi vyznania svojich pacientov počúvala pozorne. Rozoberala ich lapsusy, pochybovania, ich pokĺznutia. Malé biele kamienky, ktoré jej umožňovali bližšie spoznať neurózu, traumatizmus… Ale dnes?

Odložila tubu s krémom a ďalej si natierala prsty. Vyživuje. Zvlažuje. Upokojuje. Mužov hlas sa zmenil na mrmlanie, ktoré zmierňovalo jej vlastnú melanchóliu.

Áno: v jeho náruči bola riekou. Jej brody sa však znásobili, prímeria sa predĺžili. Najprv sa odmietala znepokojovať, vidieť v tých pauzách prvé signály rozpadu. Zavierala oči pred jedinou silou svojej nádeje, svojou vierou v lásku. Potom sa jej na jazyku objavila chuť prachu, končatín sa zmocnila neodbytná únava. Čoskoro akoby jej vyschli žily, pripomínajúc kamenisté pole, bez života. Cítila sa prázdna. Dokonca prv než srdcia pomenovali situáciu, telá prehovorili.

Rozchod sa votrel do vedomia a slová dovŕšili zmenu: odlúčenie sa stalo oficiálnym. Obdobie formalít sa začalo. Bolo nevyhnutné stretnúť sa so sudcom, vypočítať odlučné, zorganizovať sťahovanie. Mathilde sa nedalo nič vytknúť. Bola vždy čulá. Vždy zodpovedná. Ale jej myseľ bola už inde. Keď sa dalo, snažila sa spomínať, cestovať sama v sebe, v svojej vlastnej histórii, prekvapená, že v pamäti nachádza tak málo stôp, tak málo odtlačkov minulosti. Celá jej bytosť pripomínala spálenú púšť, antický kút, krajinu, kde len pár nešťastných brázd na ploche z príliš bielych kameňov evokovalo ešte minulosť.

Upokojila sa, keď si pomyslela na deti. Boli stelesnením jej osudu, budú jej posledným žriedlom. Slepo sa pustila touto cestou. Zabudla na seba, pred poslednými rokmi výchovy sa stiahla do ústrania. No napokon ju opustili aj oni. Syn sa stratil v nejakom čudnom svete, miniatúrnom a obrovskom zároveň, vytvorenom výlučne z kremíkových doštičiek a mikroprocesorov. Dcéra sa, naopak, „našla“ v cestovaní a etnológii. Aspoň to tvrdila. Bola si istá najmä tým, že jej cesta sa uberá ďaleko od rodičov.

Ostávala jej už len posledná osoba, o ktorú sa mohla starať: ona sama. Dopriala si všetky vrtochy, šaty, nábytok, milencov. Dovolila si okružné plavby, úniky na miesta, o ktorých vždy snívala. Nadarmo. Rozmary akoby ešte urýchlili jej pád, priblížili jej starobu.

Pustošenie pokračovalo v jej skaze. Čosi ju rozleptávalo zvnútra. Nielen v tele, ale aj v duši. Stávala sa drsnejšou, nevľúdnejšou k iným. Jej úsudky boli strohé, postoje kategorické, príkre. Veľkodušnosť, porozumenie, súcit ju opustili. Najmenší prejav zhovievavosti ju stál veľké úsilie. Trpela skutočnou paralýzou citov, ktorá ju robila nepriateľskou voči ostatným.

Nakoniec sa pohnevala s najbližšími priateľmi a ocitla sa sama, naozaj sama. Keďže nemala protihráča, dala sa na šport, aby sa konfrontovala sama so sebou. Venovala sa alpinizmu, veslárstvu, paraglaidingu, streľbe… Trénovanie sa pre ňu stalo permanentnou výzvou, posadnutosťou, odvádzalo od nej úzkosť.

Dnes sa vyhýbala každej výstrednosti, ale jej život stále sprevádzali nejaké skúšky. Paraglaidingové sústredenia v Cévennes, každoročný výstup „Dalles“ pri Chamonix, preteky v triatlone vo Val d’Aoste. V päťdesiatich dvoch rokoch mala fyzickú formu, ktorú by jej mohla závidieť hociktorá tínedžerka. A každý deň si s trochou márnivosti prezerala trofeje, ktoré sa blyšťali na pravej oppenordtskej komode.

V skutočnosti ju naplňovalo iné víťazstvo, intímne a tajné hrdinstvo. Ani jediný raz za tie roky samoty sa neuchýlila k liekom. Nikdy neprehltla nijaké anxiolytikum alebo antidepresívum.

Každé ráno sa obzerala v zrkadle a pripomínala si ten výkon. Klenot medzi jej oceneniami. Osobné vysvedčenie vytrvalosti, ktorý jej dokazoval, že ešte nevyčerpala svoje rezervy odvahy a vôle.

Väčšina ľudí verí v to najlepšie.

Mathilde Wilcrauová sa už nebála toho najhoršieho.

Samozrejme, uprostred prázdna jej ostala práca. Konzultácie v nemocnici Sainte-Anne, sedenia vo svojej súkromnej ordinácii. Tvrdý štýl a obratný štýl, ako sa hovorí v bojových umeniach, ktoré tiež praktizovala. Psychiatrická starostlivosť a psychoanalytické sedenia. Obidva póly však časom nakoniec splynuli do tej istej rutiny.

Jej životná náplň teraz pozostávala z niekoľkých rituálov, striktných a nevyhnutných. Raz za týždeň obedovala so svojimi deťmi, ktoré nehovorili o ničom inom ako o svojich úspechoch a o neúspechoch svojich rodičov. Každý víkend medzi dvoma tréningami obišla antikvariáty. A v utorok večer chodila na semináre Psychoanalytickej spoločnosti, kde ešte stretávala pár známych tvárí. Najmä bývalých milencov, ktorým niekedy zabudla aj meno a ktorí jej vždy pripadali fádni. Ale možno práve ona stratila chuť na lásku. Ako keď si človek popáli jazyk a už nerozozná chuť jedla…

Pozrela sa na hodiny, do konca seansy zostávalo ešte vyše päť minút. Muž stále rozprával. Zavrtela sa v kresle. Behali jej mravce po tele pri predstave, čo ju čaká: sucho v hrdle, keď bude hovoriť svoje uzávery po dlhom mlčaní, príjemný pocit, keď bude perom zapisovať do diára budúce stretnutie, vrzgot kože, keď bude vstávať…

O pár minút neskoršie sa pacient vo vestibule otočil a znepokojene sa spýtal:
„Nebol som príliš mimo, pani doktorka?“
Mathilde to s úsmevom poprela a otvorila dvere. Na čo také dôležité mohol dnes zabudnúť? O nič nejde, preberú to nabudúce. Vyšla na chodbu a stlačila vypínač.
Vykríkla, keď ju zbadala.

Žena stála pritisnutá k stene, zakrútená do čierneho kimona. Mathilde ju ihneď spoznala: Anna, tá z minula. Tá, čo potrebovala okuliare. Triasla sa od hlavy po päty, bledá ako stena. Čo to bola za pochabosť?

Mathilde postrčila muža ku schodom a nahnevane sa otočila k drobnej brunetke. Neznášala, keď sa nejaký jej pacient zjavil takto bez ohlásenia, nedohodol si stretnutie. Dobrý psychoanalytik by mal mať v čakárni vždy poriadok.

Chystala sa ju zjazdiť, keď ju žena prudko chytila a mávala jej pred nosom röntgenovou snímkou svojej tváre: „Vymazali mi pamäť. Vymazali mi tvár.“

Paranoidná psychóza.
Diagnóza bola jasná. Anna Heymesová tvrdila, že s ňou jej muž a Eric Ackermann manipulovali, takisto pár iných mužov, patriacich k francúzskej polícii. Bez jej vedomia jej vymyli mozog a pripravili o časť pamäti. Pomocou plastickej chirurgie jej zmenili tvár. Nevedela prečo, ani ako, ale bola obeťou komplotu, experimentu, ktorý zmrzačil jej osobnosť.

Všetko to vyrozprávala zrýchleným tempom, mávajúc cigaretou ako taktovkou. Mathilde ju trpezlivo počúvala, medzitým si všimla jej vychudnutosť – anorexia by mohla byť syptómom paranoje.

Anna Heymesová skončila svoje absurdné rozprávanie. Machinácie objavila dnes ráno v kúpeľni, keď si všimla jazvy na svojej tvári, práve keď ju jej muž chcel odviezť na Ackermanovu kliniku.

Ušla oknom, prenasledovali ju policajti v civile, ozbrojení až po uši, vybavení vysielačkami. Skryla sa v ortodoxnom kostole, potom si dala zröntgenovať tvár v nemocnici Saint-Antoine, aby mala hmatateľný dôkaz operácie. Potom sa túlala až do večera, čakala na tmu, aby sa uchýlila k jedinej osobe, ku ktorej má dôveru: k Mathilde Wilcrauovej. A to je všetko.

Paranoidná psychóza.

Mathilde liečila stovky podobných prípadov v nemocnici Sainte-Anne. Najprv musela zvládnuť záchvat. Pomocou povzbudzujúcich slov sa jej podarilo vpichnúť mladej žene do svalu päťdesiat miligramov tranxénu.

Anna Heymesová teraz spala na pohovke. Mathilde sedela za stolom vo svojej zvyčajnej póze.

Stačilo len zatelefonovať Laurentovi Heymesovi. Mohla tiež zariadiť prijatie Anny do nemocnice alebo rovno dať vedieť Erikovi Ackermanovi, jej ošetrujúcemu lekárovi. Za pár minút by bolo všetko vybavené. Obyčajná rutinná záležitosť.

Tak prečo nevolá? Už vyše hodiny len tak sedela, nezdvihla telefón. Dívala sa na kusy nábytku, ktoré sa leskli v šere, na slabé svetlo prenikajúce cez okno. Už roky bola Mathilde obklopená týmito starožitnosťami v rokokovom štýle, predmetmi, ktoré väčšinou kúpil jej muž a o ktoré sa bila počas rozvodu. Najprv, aby ho otrávila, potom, a to si uvedomila, aby jej niečo od neho zostalo. Nikdy sa ich neodhodlala predať. Dnes žila ako vo svätyni. V mauzóleu prepchatom naleštenými starinami, ktoré jej pripomínali jediné roky, ktoré skutočne stáli za to.

Paranoidná psychóza. Ukážkový školský príklad.

Až na tie jazvy. Tie ryhy, čo spozorovala na čele, ušiach, brade mladej ženy. Dokonca mohla cítiť pod pokožkou skrutky a implantáty, ktoré držali kostnú štruktúru tváre. Desivý röntgen jej poskytol podrobnosti o zákroku.

Mathilde stretla vo svojej kariére veľa paranoikov, ale bolo zriedkavé, aby sa voľne pohybovali s tvárou, na ktorej by bolo vidno konkrétne dôkazy ich psychickej traumy. Anna Heymesová nosila skutočnú masku prišitú na tvár. Stvrdnutá vrstva mäsa, vytvarovaná, aby skrývala polámané kosti a atrofované svaly.

Bolo by možné, že hovorí jednoducho pravdu? Že tí muži – navyše policajti – jej urobili niečo také? Že jej rozdrvili kosti na tvári? Manipulovali s pamäťou?

Na tomto prípade ju znepokojoval aj ďalší rušivý moment: že sa na tom zúčastňuje Eric Ackermann. Pamätala sa na vysokého ryšavca s tvárou posiatou pehami a akné. Jeden z jej nespočetných nápadníkov na univerzite, ale najmä človek s obdivuhodnou inteligenciou, hraničiacou s vytržením.

V tom čase sa vášnivo zaujímal o mozog a „cesty do jeho hlbín“. Sledoval pokusy Timothyho Learyho s LSD na Harvardskej univerzite a mal v úmysle prebádať touto cestou neznáme oblasti vedomia. Užíval všetky druhy psychotropných drog a analyzoval vlastné delíriá. Dokonca sa mu podarilo podstrčiť LSD do kávy iných študentov, len tak, „čo to urobí“. Mathilde sa usmievala, keď si na to spomenula. Celú tú dobu: psychedelický rock, všetky tie pochybné slobody, hnutie hippies…

Ackermann predpovedal, že jedného dňa prístroje umožnia cestovať v mozgu a pozorovať jeho činnosť v reálnom čase. Čas mu dal za pravdu. Stal sa neurológom a jedným z najlepších špecialistov v tomto odbore, vďaka technológiám ako polohová kamera alebo magnetofoencefalografia.

Bolo by možné, že urobil pokus na tejto mladej žene?

Vyhľadala v diári telefónne číslo študentky, ktorá chodila na jej prednášky v roku 1995 na fakulte Sainte-Anne. Na štvrté zvonenie to niekto zdvihol.

„Valérie Rannanová?“

„Áno, to som ja.“

„Tu je Mathilde Wilcrauová.“

„Profesorka Wilcrauová?“

Bolo už po jedenástej večer, ale hlas mala čulý.

„Možno sa vám môj telefonát bude zdať čudný, najmä v túto hodinu…“

„Čo potrebujete?“

„Viete, chcela by som vám položiť len pár otázok o vašej dizertačnej práci. Zaoberali ste sa v nej mentálnou manipuláciou a senzorickou izoláciou, však?“

„Vtedy sa nezdalo, že by vás to zaujímalo.“

Mathilde si v jej odpovedi všimla agresívny podtón. Odmietla byť konzultantkou študentkinej práce. Neverila tejto téme výskumu. Pre ňu sa vymývanie mozgu spájalo skôr s kolektívnym výplodom fantázie, výmyslom mesta. Úsmevom zmäkčila hlas:

„Áno, viem. Bola som dosť skeptická. Ale potrebujem ešte dnes informácie do jedného článku, ktorý súri.“

„Pokojne sa pýtajte.“

Mathilde nevedela čím začať. Ani si nebola istá, čo chce vedieť.

Spustila trochu bezcieľne:

„V synopse vašej tézy píšete, že je možné vymazať pamäť nejakého subjektu. Je to… skrátka, je to pravda?“

„Tie techniky sa vyvinuli v päťdesiatych rokoch.“

„Robili to Sovieti, nie?“

„Rusi, Číňania, Američania, celý svet. Bol to jeden z hlavných zámerov v studenej vojne. Zničiť pamäť. Zmariť presvedčenie. Formovať osobnosti.“

„Aké metódy používali?“

„Stále tie isté: elektrošoky, drogy, izolovanosť zmyslov.“

Nastalo ticho.

„Aké drogy?“ znovu sa ozvala Mathilde.

„Ja som pracovala na programe CIA: MK-Ultra. Američania používali sedatíva. Fenmetrazin, amytal sodný, chlórpromazín.“

Mathilde poznala tie názvy, ťažká artiléria psychiatrie. V nemocniciach zahŕňali tieto produkty pod generický pojem „chemické kazajky“. V skutočnosti však išlo o ozajstné drviče, mašiny na mletie mysle.

„A izolácia zmyslov?“

Valérie Rannanova sa rozosmiala:

„Najpokročilejšie experimenty sa vykonávali v Kanade, od roku 1954 na jednej klinike v Montreale. Psychiatri najprv vyšetrovali depresívne pacientky. Nútili ich, aby si priznali chyby, chúťky, za ktoré sa hanbia. Potom ich zavreli do úplne zatemnenej miestnosti, kde nemohli rozoznať ani podlahu, ani strop, ani steny. Na hlavu im nasadili futbalovú prilbu, do ktorej vysielali dookola úryvky ich priznaní. Ženy počúvali stále tie isté slová, tie najtrápnejšie pasáže zo svojich vyznaní. Ich jediným relaxom boli elektrošoky a umelý spánok.“
Mathilde vrhla krátky pohľad na Annu, ktorá spala na pohovke. Hruď sa jej pri dýchaní pomaly dvíhala. Študentka pokračovala:

„Keď si pacientka nepamätala už ani svoje meno, ani vlastnú minulosť, keď už nemala nijakú vôľu, začalo sa ozajstné programovanie. V helme vymenili pásky: vydávali pokyny, opakované rozkazy, ktoré mali vytvoriť novú osobnosť.“

Ako každý psychiater, aj Mathilde počula o týchto zvrátenostiach, ale nemohla si overiť, či sú reálne, ani či sú účinné.

„Aké boli výsledky?“ spýtala sa bezfarebným hlasom:

„Američanom sa podarilo vyprodukovať len prízraky. Rusi a Číňania dosiahli podľa všetkého lepšie výsledky s takmer rovnakými metódami. Po vojne v Kórei sa vyše sedem miliónov amerických väzňov vrátilo domov totálne oddaných komunistickým hodnotám. Ich osobnosť bola prepísaná.“

Mathilde si pošúchala plecia, v údoch jej stúpal smrteľný chlad.

„Myslíte si, že odvtedy laboratóriá naďalej bádajú v tejto oblasti?“

„Isteže.“

„Aké sú to laboratóriá?“

Valérie sa sarkasticky zasmiala:

„Vy teda máte skutočne medzery. Už sa hovorí o vojenských študijných centrách. Všetky ozbrojené sily pracujú na manipulácii mozgu.“

„Aj vo Francúzsku?“

„Vo Francúzsku, Nemecku, Japonsku, USA. Všade, kde majú dostatočné technologické prostriedky. Objavujú sa stále nové produkty. V súčasnosti sa veľa hovorí o chemickej substancii GHB, ktorá vymaže z pamäti spomienku na posledných dvanásť hodín. Nazývajú ju „droga násilníka“, pretože nadrogované dievča si na nič nespomenie. Som si istá, že vojaci robia v súčasnej dobe na týchto drogách. Mozog je stále najnebezpečnejšou zbraňou na svete.“
„Ďakujem vám, Valérie.“

Zdala sa byť prekvapená:

„Nechcete presnejšie informácie? Nejakú odbornú literatúru?“

„Nie, ďakujem. Zavolám vám, keď to budem potrebovať.“

Mathilde podišla k Anne, ktorá stále driemala. Prezrela si jej ramená, hľadala stopy po injekciách: nič. Preskúmala jej vlasy, opakované požívanie sedatív spôsobuje elektrostatický zápal kože na hlave: nijaké zvláštne príznaky.

Narovnala sa, ohromená, že verí príbehu tejto ženy. Nie, skutočne, aj ona začínala veriť. V tej chvíli znovu spozorovala jazvy na čele – tri vertikálne ryhy, nepatrné, pár centimetrov od seba. Proti svojej vôli ohmatala spánky, čeľuste: pod kožou sa hýbali protézy.

Kto to urobil? Ako mohla Anna zabudnúť na takú operáciu?
Pri svojej prvej návšteve spomenula inštitút, kde prešla tomografickými testami. „Je to v Orsay. Nemocnica plná vojakov.“ Mathilde si poznačila názov niekam do notesa.

Rýchlo listovala v zápisníku a natrafila na stranu so svojimi zvyčajnými ideogramami. Na pravý okraj si poznačila „Henri-Becquerel.“

Mathilde vzala fľašu vody z miestnosti hneď vedľa pracovne, a keď vypila plný pohár, zdvihla telefón. Vytočila číslo:
„René? Tu je Mathilde. Mathilde Wilcrauová.“
Krátke zaváhanie. Predsa len tá hodina. Ubehnuté roky. Prekvapenie… Hlboký hlas sa napokon spýtal:
„Ako sa máš?“

„Nevyrušujem ťa?“

„Žartuješ. Vždy ťa rád počujem.“

René Le Garrec bol jej profesor, keď praxovala v nemocnici vo Val-de-Grâce. Vojenský psychiater, špecialista na vojnové traumy, založil prvé liečebno-psychologické pohotovostné poradne pre obete atentátov, vojen, prírodných katastrof. Priekopník, ktorý Mathilde dokázal, že človek môže nosiť lampasy a nemusí byť nevyhnutne hlupák.

„Chcela som ti len položiť otázku. Poznáš Inštitút Henriho Becquerela?“
Postrehla krátke zaváhanie.
„Áno, poznám. Vojenská nemocnica.“

„Na čom tam pracujú?“

„Zo začiatku robili atómovú medicínu.“

„A teraz?“

Ďalšie zaváhanie. Mathilde už viac nepochybovala: strkala nos, kam nemala.
„Neviem presne,“ povedal lekár. „Liečia niektoré traumy.“

„Vojnové traumy?“

„Myslím. Budem sa musieť informovať.“

Mathilde pracovala u Garreca tri roky. Nikdy tento inštitút nespomenul. Vojak prešiel do útoku, akoby ju chcel nachytať pri klamstve:

„Načo tie otázky?“

Nemala v úmysle uhýbať:

„Mám pacientku, ktorá tam podstúpila vyšetrenia.“

„Aké vyšetrenia?“

„Tomografické testy.“

„Nevedel som, že majú Petscan.“

„Tie testy viedol Ackermann.“

„Kartograf?“

Eric Ackermann napísal publikáciu o vyšetrovacích technikách mozgu, zhromaždil práce rôznych tímov z celého sveta. Kniha sa stala príručkou. Odvtedy bol považovaný za jedného z najvýznamnejších topografov ľudského mozgu. Cestovateľ, ktorý brázdil po tejto anatomickej oblasti, akoby šlo o šiesty kontinent.

Mathilde to potvrdila. Le Garec podotkol:

„To je zvláštne, že robí s nami.“

To „s nami“ ju pobavilo. Armáda bola viac ako nejaké zoskupenie ľudí: bola to rodina.

„Ako hovoríš, potvrdila. Poznala som Ackermanna na fakulte. Ozajstný rebel. Odporca povinnej vojenskej služby, narkoman až po uši. Nevidím ružovo tú jeho spoluprácu s vojakmi. Bol dokonca odsúdený, myslím, že za ‚nelegálnu výrobu omamných prostriedkov‘.“

Le Garrec sa nezdržal smiechu:

„To by mohol byť naopak dôvod. Mám sa s nimi skontaktovať?“

„Nie, ďakujem. Chcela som len vedieť, či si počul o tých výskumoch, to je všetko.“

„Ako sa volá tvoja pacientka?“

Mathilde v tej chvíli pochopila, že riskovala až príliš. Le Garrec možno začne pátrať na vlastnú päsť alebo ešte horšie, bude o tom „referovať“ svojim nadriadeným. Odrazu jej svet Valérie Rannanovej pripadal reálny. Svet tajných, nevyspytateľných pokusov, vedených v mene vyššieho princípu.

Pokúsila sa to zľahčiť:

„To nie je dôležité. O nič nejde.“

„Ako sa volá?“ naliehal dôstojník.

Mathilde cítila, ako jej do tela vkráda čoraz väčší chlad.

„Ďakujem ti,“ odpovedala. „Ja… zavolám priamo Ackermannovi.“

„Ako chceš.“

Aj Le Garrec ustúpil: obaja opäť zaujali svoju zvyčajnú rolu, svoj nenútený tón. Ale vedeli jedno: počas tých pár replík prešli cez to isté mínové pole. Položila slúchadlo, keď mu predtým sľúbila, že ho niekedy zavolá a pôjdu spolu na obed.

Mala istotu: Inštitút Henriho-Becquerela ukrýval tajomstvo. A to, že je do tej veci zapletený Eric Ackermann, ju ešte utvrdilo o vážnosti záhady. „Delíriá“ Anny Heymesovej sa jej zdali čoraz menej choromyseľné…

Mathilde prešla do súkromnej časti apartmánu. Kráčala svojím typickým spôsobom: vystreté plecia, ramená voľne popri tele, dlane a prsty nadvihnuté, a najmä mierne vysunuté boky. Keď bola mladá, dlho sa piplala s touto chôdzou do bokov, zdalo sa jej, že zvýrazňuje postavu. Dnes sa jej to držanie tela stalo druhou prirodzenosťou.

Keď vošla do svojej izby, otvorila lakovaný sekretár, vyzdobený palmovými listami a zväzkami rákosia. Meissonnier 1740. Vytiahla miniatúrny kľúč, ktorý nosila stále pri sebe, a odomkla zásuvku.

Našla tam skrinku upletenú z bambusu vykladaného perleťou. Na spodku bola jelenica. Palcom a ukazovákom odhrnula cíp látky a odkryla lesklý, zlatisto-meňavý predmet, ktorý bol pre ňu doteraz tabu.

Automatickú pištoľ s deväťmilimetrovým kalibrom značky Glock.

Zbraň mimoriadne ľahká s mechanickým uzáverom, vybavená poistkou spúšte Safe-Action. Kedysi bola táto pištoľ legálna a slúžila na športovú streľbu. Ale zbraň nabitá šestnástimi pancierovými nábojmi už povolená nebola. Stala sa obyčajným nástrojom smrti, zabudnutým v labyrinte francúzskej administratívy…

Mathilde poťažkala zbraň v dlani, zamyslela sa nad svojou situáciou. Rozvedená psychiatrička, bez chlapa, skrývajúca v sekretári automatický kaliber. S úsmevom zamrmlala: „Symbol na posúdenie…“

Po návrate do pracovne vybavila ešte jeden telefonát a podišla k pohovke. Musela Annou poriadne zatriasť, aby sa jej podarilo prebudiť v nej nejaké známky života.

Nakoniec sa mladá žena pomaly prebrala. Pozerala na svoju hostiteľku bez údivu, s hlavou nahnutou nabok. Mathilde sa jej ticho spýtala:

„S nikým si nehovorila o svojej návšteve u mňa?“

Anna pokrútila hlavou.

„Nikto nevie, že sa poznáme?“

Tá istá odpoveď. Mathilde zišlo na um, či ju niekto nesledoval – bolo to hop alebo trop.

Anna si dlaňami pretrela oči, čo ešte zvýraznilo jej zvláštny vzhľad: ochabnuté viečka, pretiahnuté nad lícnymi kosťami k spánkom. Na líci mala ešte odtlačok po prikrývke.

Mathilde myslela na svoju vlastnú dcéru, ako odišla s čínskym znakom vytetovaným na pleci, ktorý znamenal: „Pravda“.

„Poď,“ zašepkala. „Ideme preč.“

„Čo so mnou porobili?“
Obe ženy sa hnali plnou rýchlosťou po bulvári Saint-Germain, smerom k Seine. Dážď ustal, ale všade zanechal stopy: všetko sa lesklo, trblietalo.

Mathilde nasadila profesorský tón, aby lepšie zamaskovala neistotu:

„Operačný zákrok,“ vybafla.

„Aký zákrok?“

„Určite dosiaľ neznáma metóda, ktorá zasiahla časť tvojej pamäte.“

„To je možné?“

„A priori nie. Ale Ackermann musel vynájsť niečo… prevratné. Techniku súvisiacu s tomografiou a mozgovou lokalizáciou.“

Pri šoférovaní neprestávala hádzať krátke pohľady na Annu, ktorá sedela skleslá, so strnulým pohľadom a rukami zastrčenými medzi stisnutými stehnami.

„Šok môže vyvolať čiastočnú amnéziu, pokračovala. Liečila som jedného futbalistu po otrase mozgu počas zápasu. Pamätal sa na jednu časť svojho života, ale absolútne zabudol na druhú. Možno Ackermann našiel spôsob, ako vyvolať rovnaký fenomén pomocou chemickej substancie, žiarenia alebo čohokoľvek iného. Akési premietacie plátno vložené do tvojej pamäti.“

„Ale prečo mi to spravili?“

„Podľa mňa treba hľadať kľúč v povolaní pána Laurenta. Videla si niečo, čo si nemala vidieť, alebo poznáš nejaké informácie, ktoré sú spojené s jeho prácou, alebo si niekomu jednoducho poslúžila ako pokusný králik… Všetko je možné. Žijeme vo svete bláznov.“

Na konci bulváru Saint-Germain sa na pravej strane zjavil Inštitút arabského sveta. Po jeho sklených stenách plávali mraky.

Mathilde žasla, aká je pokojná. Šla stokilometrovou rýchlosťou, s automatickou pištoľou v kabelke, s touto morbídnou bábikou vedľa seba a nepociťovala žiadny strach. Skôr akúsi vzdialenú zvedavosť, zmiešanú s určitým detským vzrušením.
„A môže sa mi pamäť opäť vrátiť?“

Anna mala vzdorovitý hlas. Mathilde už poznala ten tón: tisíckrát ho počula počas konzultácií v Saint-Anne. Bol to neodbytný hlas. Hlas svedčiaci o pomätenosti. Až na to, že tu sa choromyseľnosť mysle zhodovala s pravdou.
Šetrne vyberala slová:

„Nemôžem ti odpovedať, kým nepoznám metódu, ktorú použili. Ak je to na chemickej báze, možno existuje protilátka. Ak ide o chirurgický zákrok, bola by som… skeptickejšia.“
Malý mercedes si to šinul popri čiernych mrežiach zoologickej záhrady Jardin des Plantes. Spánok zvierat, nehybnosť parku akoby sa spojili s temnotou a prehlbovali priepasť ticha. Mathilde postrehla, že Anna plače, vzlyky malého dievčatka, tenké a prenikavé. Po dlhej pauze sa cez slzy ozvala:

„Ale prečo mi zmenili tvár?“

„Je to nepochopiteľné. Pripúšťam, že si bola v nesprávnu chvíľu na nesprávnom mieste. Ale nevidím žiadny dôvod, aby ti zmenili tvár. Alebo, a to je ešte strelenejšie: zmenili ti identitu.“

„Žeby som bola predtým niekto iný?“

„Operácia plastického chirurga by tomu mohla nasvedčovať.“

„Ja… žeby som nebola žena Laurenta Heymesa?“

Mathilda neodpovedala. Anna neprestávala:

„Ale… čo moje city? Môj… intímny život s ním?“

Mathilde dostala zlosť. Anne nestačí toto trápenie, ešte sa zaoberá svojím milostným životom. Nič sa nedá robiť, pre ženy topiace sa v problémoch stále platí: „túžba a city nadovšetko“.

„Všetky tie spomienky s ním: nemohla som si ich predsa vymyslieť!“

Mathilde pokrčila plecami, aby zmiernila vážnosť toho, čo povie:

„Tvoje spomienky ti možno implantovali. Sama si povedala, že sa rozsypávajú, že nie sú reálne… Taký zásah ale nie je možný. Aj keď taká osobnosť ako Ackermann má k tomu všetky predpoklady. A policajti mu mohli poskytnúť neobmedzené prostriedky.“

„Policajti?“

„Anna, prebuď sa. Inštitút Henriho Becquerela. Vojaci. Laurentovo povolanie. Okrem Domu čokolády je tvoj svet plný policajtov a uniforiem. Oni ti to spravili. A oni ťa hľadajú.“
Dorazili k stanici Austerlitz, ktorú práve renovovali. Jedna z fasád odkrývala jej vnútro ako filmovú dekoráciu. Okná zívali do oblohy a pripomínali trosky po bombardovaní. Na ľavej strane vzadu tiekla Seina. Pomaly tečúce ponuré bahno…

Po dlhej chvíli sa Anna ozvala:

„V tej celej histórii je niekto, kto nie je policajt.“

„Kto?“

„Zákazník butiku. Poznám ho. S kolegyňou ho voláme ‚Pán Velúr.‘ Neviem, ako ti to vysvetliť, ale cítim, že je mimo toho všetkého. Že patrí do obdobia môjho života, ktorú mi vymazali.“

„A prečo by ti vošiel do cesty?“

„Možno náhodou.“
Mathilde potriasla hlavou:

„Počúvaj. Ak som si niečím istá, tak tým, že v tejto záležitosti neexistujú náhody. Ten chlapík spolupracuje s ostatnými, to si buď istá. A ak ti jeho tvár niečo hovorí, tak si ho musela vidieť s Laurentom.“

„Alebo má rád čokoládu.“

„Čože?“

„Trubičky s mandľovou plnkou. Špecialita butiku.“ (Smeje sa a utiera si slzy.) „V každom prípade ma nespoznal, pretože mám inú tvár.“ (S nádejou dodá:) „Mala by som ho nájsť. Musí vedieť niečo o mojej minulosti!“

Mathilde sa zdrží akéhokoľvek komentára. Stúpa po bulvári Hôpital popri oceľových mostných oblúkoch nadzemnej dráhy metra.

„Kam ideme?“ skríkla Anna.

Mathilde prešla priečne a zaparkovala v protismere pred komplexom budov nemocnice La Pitié-Salpetriére. Vypla motor, zatiahla ručnú brzdu a obrátila sa k malej Kleopatre:

„Jediný spôsob, ako porozumieť tvojmu príbehu, je vypátrať, kto si bola ‚predtým‘. Podľa tvojich jaziev usudzujem, že operácia prebehla približne pred šiestimi mesiacmi. Tak či onak, musíme sa vrátiť pred toto obdobie.“ (Ukáže si prstom na čelo.) „Musíš si spomenúť, čo sa stalo pred týmto dátumom.“
Anna fľochla pohľadom na tabuľu univerzitnej nemocnice:
„Chceš ma… Ty sa ma chceš vypytovať v hypnóze?“

„Na to už nemáme čas.“

„A čo chceš robiť?“

Mathilde schová Anne čiernu kader späť za ucho:
„Ak nám už nemôže nič povedať tvoja pamäť, tvoja tvár je zničená, ostáva jediná vec, ktorá si môže spomenúť za teba.“

„Čo?“

„Tvoje telo.“

Výskumné stredisko biológie v nemocnici La Pitié-Salpetriére je v budove lekárskej fakulty. Dlhý šesťposchodový blok so stovkami okien a ohromujúcim počtom laboratórií.

Charakteristická stavba zo šesťdesiatych rokov pripomenula Mathilde univerzity a nemocnice, kde študovala. Mala zvláštny vzťah k týmto miestam a tento typ architektúry sa v jej mysli natrvalo spájal so vzdelaním, autoritou, vedomosťami.

Kráčali smerom k portálu. Ich kroky klopkali na striebristom chodníku. Mathilde vyťukala vstupný kód. Vnútri ich privítala tma a chlad. Obrovskou halou prešli k oceľovému výťahu naľavo, ktorý sa podobal na trezor.

V nákladnom výťahu páchnucom mastnotou Mathilde zakúsila pocit, že sa po jednotlivých stupienkoch vedy vznáša do samej veže vzdelania. Napriek jej veku a skúsenosti ju toto miesto deptalo, pripomínalo jej chrám. Posvätné teritórium.

Výťah stále stúpal. Anna si zapálila cigaretu. Mathildine zmysly boli také rozjatrené, že zaregistrovala aj praskot horiaceho papiera. Svoju chránenkyňu obliekla do dcériných šiat, ktoré si u nej zabudla po jednom novoročnom večierku. Obe ženy mali rovnakú postavu a nosili aj tú istú farbu: čiernu.

Anna mala teraz na sebe vypasovaný velúrový kabát s dlhými úzkymi rukávmi, zvonové nohavice s hodvábnym opaskom, lakované topánky. Vo večernej róbe vyzerala ako malé dievčatko v smútku.

Na piatom poschodí sa dvere konečne otvorili. Vystúpili na chodbu vyloženú červenými dlaždicami a s dverami s okienkami z matného skla. Na konci koridora prenikalo dnu slabé svetlo. Zamierili k nemu.

Mathilde otvorila dvere bez zaklopania. Profesor Alain Veynerdi ich očakával, stál pri bielom laboratórnom stole.

Malý čulý šesťdesiatnik s tmavou pleťou Inda, vysušený ako papyrus. Pod dokonale čistým bielym plášťom sa dal tušiť ešte dokonalejší vychádzkový oblek. Ruky mal pestované, nechty vyzerali svetlejšie ako jeho pleť, napomádované sivé vlasy mal začesané dozadu. Podobal sa na pomaľovanú figurínu ako vystrihnutú z kresleného filmu o Tintinovi. Motýlik sa mu na krku leskol ako kľúčik od tajného mechanizmu, pripravený na natiahnutie.

Mathilde ich zoznámila a v hlavných rysoch zopakovala klamstvo, ktoré už biológovi naservírovala cez telefón. Anna mala pred ôsmimi mesiacmi autonehodu. Auto zhorelo do tla, doklady tiež, pamäť sa vymazala. Poranenia na tvári si vyžiadali značný chirurgický zásah. Tajomstvo jej totožnosti je teda totálne.

Príbeh nebol veľmi vierohodný, ale Veynerdi sa nepohyboval v racionálnom svete. Pre neho bola dôležitá vedecká výzva, ktorú Annin prípad predstavoval.
Ukázal na antikorový stôl:
„Môžeme hneď začať.“

„Počkajte,“ zaprotestovala Anna. „Možno by bolo načase povedať mi, o čo ide, nemyslíte?“
Mathilda sa obrátila na Veynerdiho:
„Vysvetlite jej to, pán profesor.“
Otočil sa k mladej žene:

„Obávam sa, že musíme prejsť malým kurzom anatómie…“

„Nechajte si svoje naduté reči.“
Venoval jej krátky úsmev, kyslý ako citrón.
„Zložky, ktoré vytvárajú ľudské telo, sa regenerujú podľa špecifických cyklov. Červené krvinky sa zregenerujú za stodvadsať dní. Stiahnutá pokožka dorastie za päť dní. Črevná flóra sa obnoví už za štyridsaťosem hodín. Aj tak však počas tejto nepretržitej rekonštrukcie existujú v imunitnom systéme bunky, ktoré si nadlho uchovajú stopy po dotyku s vonkajšími prvkami. Voláme ich pamäťové bunky.“

Mal fajčiarsky hlas, hlboký a chrapľavý, ktorý sa nehodil k jeho upravenému zovňajšku:

„Pri kontakte s chorobami bunky vytvárajú obranné alebo prieskumné molekuly, ktoré prejavujú známky agresivity. Počas obnovovania vysielajú obranný signál. Povedzme akúsi biologickú spomienku. Princíp očkovania spočíva výhradne na tomto systéme. Stačí jediný raz spojiť ľudské telo s patogénnym faktorom, aby bunky vytvárali dlhé roky obranné molekuly. Čo platí pre chorobu, platí aj pre akýkoľvek vonkajší prvok. Uchovávame si stopu nášho predošlého života, nespočetné kontakty so svetom. Tie stopy sa dajú študovať, ich pôvod a čas vzniku.“

Mierne sa ukloní:

„Táto ešte pomerne neznáma oblasť je mojou špecializáciou.“

Mathilde si spomenula na svoje prvé stretnutie s Veynerdim počas seminára o pamäti na Mallorke roku 1977. Väčšina pozvaných boli neurológovia, psychiatri, psychoanalytici. Hovorili o synapsiách, pletivách, nevedomí a všetci zdôrazňovali zložitosť pamäte. Na štvrtý deň vystúpil jeden biológ s motýlikom na krku a všetky tézy sa zmenili. Alain Veynerdi už za rečníckym pultom nehovoril o pamäti mozgu, ale tela.

Vedec predstavil výskum, ktorý uskutočnil na parfumoch. Sústavná impregnácia pokožky alkoholickou substanciou nakoniec do nej „vryje“ určité bunky a vytvorí identifikačnú značku, dokonca aj keď subjekt prestal používať parfum. Citoval príklad istej ženy, ktorá používala desať rokov Chanel 5 a jej pokožka ešte o štyri roky neskôr mala v sebe chemickú signatúru.

V ten deň účastníci konferencie odišli uchvátení. Zrazu sa pamäť vykladala fyzikálnym spôsobom a mohla byť podrobená analýze, chémii, mikroskopu… Táto abstraktná entita, ktorá stále unikala nástrojom modernej technológie, sa zrazu ukázala ako vecná, hmatateľná, pozorovateľná. Humánna veda sa stala vedou exaktnou.

Anninu tvár osvetľovala sklopená lampa. Napriek únave jej oči vyžarovali zvláštny lesk. Začala chápať:

„Čo môžete nájsť v mojom prípade?“

„Dôverujte mi,“ odvetil biológ. „Vaše telo si uchovalo v tajnej skrýši svojich buniek známky vašej minulosti. Vypátrame stopy vonkajšieho prostredia, v ktorom ste žili pred nehodou. Vzduch, ktorý ste dýchali. Stopy vašich stravovacích návykov. Značku voňavky, ktorú ste používali. Tak či onak, som si istý, ešte stále ste ženou, ktorou ste boli kedysi…“

Veynerdi zapol niekoľko prístrojov. Svetlo kontroliek a obrazoviek odhalilo skutočné rozmery laboratória: veľkú miestnosť, rozdelenú sklenými priečkami so stenami obloženými korkom, zapratanú analytickými prístrojmi. Laboratórny stôl a ďalší kovový pult odrážali každý zdroj svetla a naťahovali ich na zelené, žlté, ružové a červené vlákna.

Biológ ukázal na dvere vľavo:

„Vyzlečte sa v tamtej kabíne, prosím.“

Anna sa vytratila. Veynerdi si natiahol latexové rukavice, rozložil sterilné vrecúška na vykachličkovaný pult, potom sa usadil za súpravu zoradených skúmaviek. Vyzeral ako muzikant, ktorý sa chystá hrať na sklený xylofón.

Keď sa Anna objavila, mala na sebe len čierne nohavičky. Telo mala až chorobne chudé. Akoby jej kosti pri najmenšom pohybe mali preraziť cez kožu.

„Ľahnite si, prosím.“

Anna sa vyhupla na stôl. Keď sa hýbala, vyzerala robustnejšia. Vyziabnuté svaly jej napínali kožu, vyvolávajúc zvláštny dojem sily, moci. Táto žena v sebe skrývala tajuplnosť, potlačenú energiu. Mathilde myslela na škrupinu z vajíčka, spod ktorej presvitá silueta tyranosaura.

Veynerdi vybral zo sterilného obalu ihlu a injekčnú striekačku:

„Začneme odberom krvi.“

Vpichol Anne ihlu do ľavého ramena, neprejavila ani najmenšiu reakciu. Spýtal sa Mathildy so zvrašteným obočím:

„Dali ste jej nejaké utišujúce prostriedky?“

„Áno, tranxén. Do svalu. Dnes večer bola rozrušená a…“

„Koľko?“

„Päťdesiat miligramov.“

Biológ sa zamračil. Tá injekcia by mohla sťažiť jeho rozbory. Vytiahol injekciu, pritisol tampón do jamky lakťa a prešiel za laboratórny stôl.

Mathilde sledovala každý jeho pohyb. Zmiešal odobratú krv s hypotonickým roztokom, aby zničil červené krvinky a získal koncentrát z bielych krviniek. Vzorku dal do čierneho valca, ktorý vyzeral ako varič: odstredivka. Prístroj, nastavený na tisíc otáčok za sekundu, oddelil biele krvinky od posledných usadenín. O chvíľu Veynerdi nabral priesvitnú zrazeninu.

„Vaše imunitné bunky,“ komentoval kvôli Anne. „Práve tie obsahujú stopy, ktoré ma zaujímajú. Pozrieme sa na ne bližšie…“

Koncentrát zriedil fyziologickým sérom, vlial ho do prietokového cytometra – sivého bloku, v ktorom je každá bunka izolovaná a podrobená laserovému lúču. Mathilde poznala postup: prístroj vyznačí obranné molekuly a identifikuje ich podľa katalógu odtlačkov, ktorý Veynerdi zostavil.

„Nič mimoriadne,“ vyhlásil po niekoľkých minútach. „Zistím len kontakt s chorobami a bežnými patogénnymi faktormi. Baktérie, vírusy… Menej ako priemer. Vediete veľmi zdravý život, madam. Nenachádzam ani stopu po exogénnych faktoroch. Ani parfum, ani nejaká iná zvláštna impregnácia. Ozajstný neutrálny terén.“

Anna ležala nehybne na stole, s rukami prekríženými na kolenách. Jej priesvitná pokožka odrážala farby kontrolných svetielok ako namodralý, takmer biely úlomok zrkadla. Veynerdi k nej podišiel s omnoho dlhšou ihlou:

„Teraz urobíme biopsiu.“

Anna sa nadvihla.

„Nebojte sa,“ povedal ticho. Nebolí to. „Odoberiem malú vzorku z lymfatickej uzliny pod pazuchou. Zdvihnite pravé rameno, prosím.“

Anna si dala lakeť nad hlavu. Vpichol ihlu mrmlajúc svojím fajčiarskym hlasom:

„Tie uzliny sú napojené na oblasť pľúc. Ak ste vdychovali nejaký zvláštny prach, plyn, peľ alebo hocičo charakteristické, tieto biele krvinky si na to spomenú.“

Anna, ešte stále otupená anxiolytikom, neurobila ani najmenší pohyb. Biológ sa vrátil za pult a pristúpil k ďalším úkonom.

Prešlo niekoľko minút, kým sa ozval:

„Rozoznávam nikotín aj decht. V predošlom živote ste fajčili.“

Mathilde zasiahla:
„Fajčí aj teraz.“

Biológ prijal poznámku kývnutím hlavy a dodal:
„Inak žiadna dôležitá stopa prostredia alebo ovzdušia.“
Vzal malú fľaštičku a podišiel k Anne:
„Vaše krvinky si nezachovali spomienky aké som očakával, madam. Prejdeme na iný typ analýzy. Oblasť srdca nezachováva odtlačky, ale rovno celé kúsky vonkajších faktorov. Prehľadáme tie ‚mikrozásoby‘.“ (Zamával fľaštičkou.) „Poprosím vás o trochu moču do tejto banky.“

Anna sa pomaly zdvihla a prešla do kabínky. Ako námesačná. Mathilde nadviazala:

„Neviem, čo dúfate, že nájdete v moči. Hľadáme stopy približne spred roka a…“
Vedec ju s úsmevom prerušil:

„Moč sa vytvára v obličkách, ktoré slúžia ako filtre. Kryštáliky sa hromadia vnútri filtrov. Môžem zistiť stopy týchto konkrementov. Sú staré viac rokov a môžu nás informovať napríklad o stravovacích návykoch.“

Anna sa vrátila do miestnosti s bankou v ruke. Čoraz viac vyzerala duchom neprítomná, nezúčastnená na úkonoch, ktorých bola objektom.

Veynerdi znovu použil odstredivku, aby oddelil jednotlivé zložky, potom sa otočil k ďalšiemu, ešte impozantnejšiemu prístroju: k spektrometru hmoty. Vylial zlatožltú kvapalinu do nádržky a spustil proces analýzy.

Na monitore počítača sa objavili zelenkasté kmity. Vedec sa ozval s nespokojným zamľaskaním:
„Nič. Táto mladá žena sa nedá len tak ľahko dešifrovať…“
Zmenil postup. Zdvojnásobil koncentráciu, zvýšil počet odberu vzoriek, analýz, doslova sa ponoril do Anninho tela.

Mathilde sledovala každý jeho pohyb a počúvala jeho komentáre.

Najprv odobral kúsok zuboviny, živé tkanivo vnútri zubov, ktoré akumuluje určité produkty, ako sú antibiotiká, nahromadené krvou. Potom sa zaujímal o melatonín, ktorý produkuje mozog. Podľa neho miera tohto hormónu, vylučovaného predovšetkým v noci, môže odhaliť u Anny jej predošlé návyky „bdenia a spánku“.

Následne opatrne odobral pár kvapiek očného moku, kde sa môžu nakopiť nepatrné zvyšky stravy. Napokon odstrihol pár vlasov, tie uchovávajú v pamäti exogénne substancie, ktoré potom znovu vylúčia. Tento jav je známy: mŕtvola otrávená arzénom aj naďalej vylučuje túto látku korienkami vlasov.

Po troch hodinách skúmania sa vedec dal na ústup: nič nevypátral, alebo skoro nič. Portrét, ktorý mohol z predošlej Anny zostaviť, bol bezvýznamný. Žena, ktorá fajčila, inak viedla veľmi zdravý život; ktorá pravdepodobne trpela nespavosťou, pokiaľ sa to dalo usúdiť z nepravidelnej výšky percenta melatonínu; ktorá od detstva konzumovala olivový olej – v oku našiel mastné kyseliny. Posledným bodom bolo, že si farbila vlasy na čierno. Pôvodne ich mala skôr gaštanovohnedé s nádychom do ryšava.

Alain Veynerdi si stiahol rukavice a umyl si ruky v dreze na konci laboratórneho stola. Na čele sa mu perlili miniatúrne kvapôčky potu. Vyzeral sklamaný a vyčerpaný.

Posledný raz podišiel k Anne, ktorá znovu zaspala. Obišiel okolo nej, zdalo sa, že ešte hľadá nejakú stopu, znamenie, podozrenie, ktoré by mu pomohlo dešifrovať toto priesvitné telo.

Zrazu sa naklonil k jej rukám. Chytil jej prsty a pozorne si ich obzeral. Jediným pohybom ju prebral. Len čo otvorila oči, spýtal sa jej s ledva potlačeným vzrušením:

„Vidím vám na nechte hnedú škvrnu. Neviete, z čoho ju máte?“

Anna sa zmätene pozerala okolo seba. Potom si pozrela na ruku a zdvihla obočie.

„Ja neviem, zamrmlala. Nikotín, nie?“

Mathilda podišla bližšie. Aj ona zbadala nepatrnú okrovú bodku na konci nechta.

„Ako často si striháte nechty?“ spýtal sa biológ.

Anna zívla, neodpovedala. Veynardi sa vrátil k laboratórnemu stolu mrmlajúc: „Ako to, že som si to nevšimol?“ Vzal miniatúrne nožnice, priehľadnú dózu, vrátil sa k Anne a odstrihol kúsok, ktorý sa mu zdal taký zaujímavý.

„Ak rastú normálne, začal ticho, tieto rohovité čiastočky pochádzajú z obdobia, ktoré predchádzalo vašej nehode. Táto škvrna patrí do vášho minulého života.“

Znovu zapol prístroje. Kým nanovo zabzučali motory, rozriedil vzorku v skúmavke obsahujúcej rozpúšťadlo.

„Máme posledné zvyšky, uškrnul sa. Pred pár dňami ste si ostrihali nechty a my sme premárnili takú vzácnu stopu.“

Vložil sterilnú skúmavku do odstredivky a zapol prístroj.

„Ak je to nikotín“, odvážila sa podotknúť Mathilde, „neviem, čo by ste mohli…“

Veynardi umiestnil kvapalinu do spektrometra:

„Možno z toho vydedukujem značku cigariet, ktorú táto mladá žena fajčila pred nehodou.“

Mathilde nechápala jeho nadšenie, taký detail neprinesie predsa nič prevratné. Na monitore prístroja pozoroval svetielkujúce diagramy. Minúty bežali.

„Pán profesor,“ znepokojila sa Mathilde, „ja vám nerozumiem. Naozaj nie je dôvod prikladať tomu nejaký význam, ja…“

„To je úžasné.“

Svetlo monitoru zvýrazňovalo na biológovej tvári výraz nadšenia:

„To nie je nikotín.“

Mathilde podišla ku spektrometru. Anna sa nadvihla na kovovom stole. Veynardi sa na stoličke otočil k obidvom ženám.

„Hena.“

Nastalo nekonečné ticho.

Vedec vytrhol zo stroja vytlačený milimetrový papier a údaje naťukal na klávesnici do počítača. Na monitore sa vzápätí objavil zoznam chemických komponentov.

„Podľa môjho katalógu substancií táto škvrna zodpovedá špecifickému rastlinnému zloženiu. Veľmi zriedkavý druh heny, pestovaný na pláňach v Anatólii.“

Alain Veynerdi sa triumfálne pozrel na Annu. Akoby bol žil len pre tento okamih:

„Madam, vo vašom predošlom živote ste boli Turkyňa.“
VI

Zobudil sa ako po fláme.
Paulovi Nerteauxovi sa celú noc snívalo o kamennom monštre, o zlovestnom obrovi, ktorý brázdi desiaty obvod, molochovi, ktorý má v moci tureckú štvrť a vymáha si svoje obete.

V jeho sne mal netvor masku poločloveka, polozvieraťa, gréckeho aj perzského pôvodu zároveň. Ústa z minerálov boli rozpálené do biela, pohlavie mal dorezané žiletkami. Pri každom jeho kroku sa všetko triaslo, dvíhal sa prach a praskali domy.

Napokon sa zobudil o tretej v noci celý spotený. Trasúc sa v malom trojizbovom byte si urobil kávu a pohrúžil sa do ďalších archeologických dokumentov, ktoré mu chlapci z policajnej stanice nechali pred dverami minulý večer.

Až do rána listoval v katalógoch múzeí, v turistických brožúrkach, vedeckých knihách, prezeral si do detailu každú sochu, porovnával ju s pitevnými snímkami – a nevedomky aj s maskou zo svojho sna. Sarkofág Antalye. Fresky zo Kilíkie. Basreliéfy z Karetape. Busty z Efezu…

Prechádzal vekmi, civilizáciami, ale nedospel ani k najmenšiemu výsledku.

Paul Nerteaux vošiel do lokálu Les Trois Obus pri Porte Saint-Cloud. Zacítil vôňu kávy a tabaku, prinútil sa uzavrieť na závoru svoje zmysly a potlačiť žalúdočnú nevoľnosť. Náladu pod psa nemal iba kvôli nočnej more. Bola streda a skoro každú stredu musel hneď zrána zavolať Reynu a oznámiť jej, že sa nebude môcť postarať o Céline.

Na konci pulta zbadal postávať Jeana-Louisa Schiffera. Čerstvo oholený, vyfešákovaný v nepremokavom plášti od Burberryho, ten chlap priam ožil. Samoľúbo si namáčal croissant do kávy so šľahačkou.

Keď zbadal Paula, nahodil široký úsmev:

„Dobre vyspatý?“

„Užasne.“

Schiffer si obzrel jeho unavenú tvár, ale odpustil si poznámku.

„Kávu?“

Paul prikývol. Na pulte sa ihneď zhmotnil čierny koncentrát s hnedou penou. Cifra zobral šálku a ukázal na voľný stolík pri okne.

„Poď si sadnúť. Zdá sa, že nie si vo svojej koži.“

Keď už sedeli, podal mu košík s croissantami. Paul odmietol. Pri pomyslení, že by mal niečo prehltnúť, zacítil kyselinu až v krku. Ale musel uznať, že Schiffer bol dnes ráno priateľský. Na oplátku sa ho spýtal:

„A vy ste spali dobre?“

„Ako drevo.“

Paulovi sa pred očami znovu zjavili odseknuté prsty, skrvavená rezačka. Po masakre odviezol Cifru až po Porte Saint-Cloud, kde mal na ulici Gudin byt. Od tej chvíle ho zožierala jedna otázka:

„Keď máte svoj byt (ukázal cez sklo na pochmúrne námestie), čo hľadáte v Longéres?“

„Pud stádovitosti. Náklonnosť k policajtom. Sám som sa strašne otravoval.“

Vysvetlenie vyznelo hlucho. Paul si spomenul, že Schiffer sa zapísal do domu dôchodcov pod pseudonymom, pod matkiným dievčenským menom. Prezradil mu to jeden chlapík z inšpektorátu mestskej polície. Ďalšia záhada. Skrýval sa? Ale pred kým?

„Vytiahni papiere,“ požiadal ho Cifra.

Paul otvoril obal s dokumentami a položil ich na stolík. Neboli to originály. Skoro ráno sa zastavil v kancelárii a urobil kópie. Preštudoval každý papier vyzbrojený tureckým slovníkom. Podarilo sa mu rozlúštiť priezviská obetí a základné informácie o nich.

Prvá sa volala Zeynep Tutengilová. Pracovala v dielni susediacej s Hammamom La Porte bleu, patriacim istému Talatovi Gurdilekovi. Dvadsaťsedemročná. Vydatá za Burbu Tutengila. Bezdetná. Bytom na ulici Fidélité, číslo 34. Pochádzala z dediny s nevysloviteľným názvom neďaleko mesta Gaziantep na juhovýchode Turecka. Bola v Paríži od septembra 2001.

Druhá sa menovala Ruya Berkesová. Dvadsaťšesť rokov. Slobodná. Robila doma, na ulici Enghien číslo 58, pre Gozara Halmana – meno, s ktorým sa Paul viackrát stretol v protokoloch: otrokár špecializovaný na kožený tovar a kožušiny. Ruya Berkesová pochádzala z veľkého mesta Adany na juhu Turecka. Bola v Paríži len osem mesiacov.

Tretia bola Roukiyé Tanyolová. Tridsať rokov. Slobodná. Robotníčka v konfekcii firmy Súrelik, umiestnenej v pasáži Industrie. Prišla do Paríža v auguste minulého roku. Žiadna rodina v hlavnom meste. Žila inkognito v ženskej ubytovni na ulici Petites-Ecuries. Narodená v provincii Gaziantep, ako prvá obeť.

Tieto informácie sa nedali nijako overiť. Nebol tu ani najnepatrnejší spoločný bod, ktorý by mohol napríklad odhaliť, ako ich vrah objavil alebo sa k nim dostal. Ale najmä, tieto informácie neudávali o ženách nič bližšie. Turecké mená dokonca ešte viac zahmlievali ich záhadný charakter. Aby sa presvedčil o ich existencii, musel sa vrátiť k fotografiám. Široké črty s hladkými obrysmi, čo dávalo tušiť telá plných tvarov. Niekde čítal, že kánon tureckej krásy zodpovedá týmto formám, tváram okrúhlym ako mesiac v splne…

Schiffer s okuliarmi na nose stále študoval údaje. Paul váhal, či má vypiť kávu, ešte vždy mu bolo na zvracanie. Vrava, cinkot pohárov a kovu mu nerobili dobre. Pijanské reči chlapov prisatých na pult mu pílili mozog. Neznášal tie typy, čo už nevedeli o sebe, čo ledva stáli na nohách a ešte stále nemali dosť…

Koľkokrát hľadal svojich rodičov, obidvoch alebo osobitne, po tmavých kútoch barov? Koľkokrát ich zbieral z pilín a špakov, aj keď potláčal nutkanie opľuť tých, čo ho splodili?

Cifra si dal dolu okuliare a uzavrel:

„Začneme treťou dielňou. Poslednou obeťou. To je najlepší spôsob, ako zozbierať čerstvé spomienky. Potom sa postupne vrátime až po prvú. A ďalej, zájdeme k nim domov, k susedom, prejdeme si ich trasu. Niekde ich predsa museli napadnúť, nikto nie je neviditeľný.“
Paul vlial do seba kávu na jeden šup. Žlčovito vyhlásil:
„Schiffer, varujem vás: pri najmenšom maléri…“

„Môžeš mi fúkať. Je ti to jasné. Ale dnes ráno zmeníme metódu.“

Pohýbal prstami, akoby manipuloval s nitkami bábky:

„Pracujeme pružne.“

Rútili sa v rýchlom pruhu so zapnutou húkačkou. Šedivosť Seiny spolu s kamennou klenbou a vyvýšenými brehmi vytvárali jednofarebný, bezvýrazný svet. Paul mal rád takýto čas rozleptaný nudou a smútkom. Takto musel vďaka svojej vôli energického policajta zdolávať prekážku navyše.

Cestou si vypočul odkazy na mobile. Sudca Bomarzo mal nové informácie. Jeho hlas bol napätý. Dával Paulovi dva dni na to, aby zvolal Kriminálnu brigádu a ujal sa nových vyšetrovateľov. Naubrel a Matkowský pokračovali v pátraní. Predošlý deň strávili s „kesonistami“, kopáčmi, ktorí sa ryjú v parížskom podzemí a podrobujú sa dekompresii každý večer v prispôsobených kesónoch. Oslovili šéfov ôsmich rôznych spoločností, bez výsledku. Takisto navštívili hlavného konštruktéra týchto kesónov v Arcueil. Podľa majiteľa bola predstava, že by pretlakovú kabínu riadil človek bez inžinierskeho vzdelania, načisto absurdná. To by ale znamenalo, že vrah mal potrebné znalosti alebo naopak, sú na zlej stope? Polícia pokračovala v pátraní v iných priemyselných odvetviach.

Keď došli na námestie Châtelet, Paul zbadal hliadkové vozidlo, ktoré sa pustilo po bulvári Sébastopol. Dohonil ho pri ulici Lombards a dal šoférovi znamenie, aby zastal.
„Len na minútku,“ povedal Schifferovi.
Vybral z priehradky kindervajcia a čokoládové tyčinky, ktoré kúpil pred hodinou. V náhlivosti sa papierové vrecko otvorilo a vysypalo na podlahu. Paul pozbieral sladkosti a vystúpil z auta, červený od rozpakov.

Policajti v uniforme zastavili a čakali pri vozidle s palcami za- strčenými za opaskom. Paul im niekoľkými slovami vysvetlil, čo od nich chce a otočil sa na opätkoch. Keď si sadol za volant, Cifra zamával čokoládovou tyčinkou:

„Streda, deň detí.“

Paul mlčky naštartoval.

„Ja som tiež využíval hliadky ako kuriérov. Aby doručili darčeky mojim priateľkám…“

„Chcete povedať, vašim zamestnankyniam.“

„Tak je, mladý. Hej…“

Schiffer rozbalil karamelovú tyčinku a strčil si ju do úst:

„Koľko máš detí?“

„Jednu dcéru.“

„Koľko má?“

„Sedem.“

„Ako sa volá?“

„Céline.“

„Dosť snobské pre dcéru policajta.“

Paul súhlasil. Nikdy nepochopil, prečo Reyna, marxistka hľadajúca absolútno, dala ich dieťaťu meno, ktoré bolo na každej reklamnej taške.

Schiffer prežúval vo veľkom:

„A matka?“

„Sme rozvedení.“

Paul nezastavil na svetlách a prešiel cez ulicu Réaumur.

Manželské fiasko bola posledná téma, ktorú by mal chuť preberať so Schifferom. S úľavou spozoroval červenožltý reklamný štít McDonalda, ktorý označoval začiatok bulváru Strasbourg.

Ešte viac pridal plyn, nedal tak partnerovi čas na ďalšiu otázku.

Ich revír bol na dohľad.

O desiatej dopoludnia ulica Faubourg-Saint-Denis vyzerala ako bojové pole v tom najväčšom ťažení. Chodníky a ulice splývali do jedného frenetického prúdu chodcov, ktorí sa preplietali v labyrinte zablokovaných a vytrubujúcich áut. To všetko pod bezfarebnou oblohou, natiahnutou ako plachta napitá vodou, ktorá sa každú chvíľu pretrhne.

Paul radšej zaparkoval na rohu ulice Petites-Ecuries a kráčal za Schifferom, ktorý si už razil cestu pomedzi škatule, ktoré muži prenášali na chrbtoch, plné náručia šiat, náklady kývajúce na vozíkoch.

Pustili sa cez pasáž Industrie a ocitli sa pod kamennou klenbou vedúcou do uličky.

Sürelikova dielňa bol tehlový barák podopretý nitovanou kovovou konštrukciou. Fasáda sa pýšila štítom s hviezdicovou klenbou, zasklenými tympanónmi, vlysmi z pálenej hliny. Budova žiarivočervenej farby dýchala akýmsi entuziazmom, živou vierou v priemyselnú budúcnosť, akoby za jej múrmi vynašli spaľovací motor.

Pár metrov od brány chytil Paul Schiffera prudko za chlopne plášťa a tlačil ho pod portál. Začal ho prehľadávať podľa predpisov, hľadal zbraň.
Starý policajt vypustil pohŕdavé „tss, tss“:
„Strácaš čas, mladý. Nenásilne, povedal som ti.“
Paul bez slova prestal a zamieril k dielni.
Spoločne otvorili železnú bránu a vošli do veľkého štvorcového priestoru s bielymi stenami a podlahy z pomaľovaného cementu. Všetko bolo čisté ako zo škatuľky, ligotavé. Svetlozelená kovová konštrukcia s vypuklými nitmi ešte umocňovala dojem celkovej solídnosti. Z veľkých okien prúdili šikmé lúče svetla, spojovacie chodby sa tiahli popri každom múre, pripomínajúc paluby na diaľkových lodiach.

Paul očakával nejakú dieru a našiel umelecký ateliér. Asi štyridsať robotníkov, výlučne mužov, pracovalo v patričnej vzdialenosti od seba za šijacími strojmi, obložení látkami a otvorenými kartónmi. V plášťoch, čo mali na sebe, vyzerali ako zamestnanci spojovacej služby, zhotovujúci kódované projekty počas vojny. Rádiomagnetofón hral tureckú hudbu, na variči prskal kávovar. Raj remeselníkov.

Schiffer dupol opätkom o zem:

„To, na čo myslíš, je pod nami. V pivniciach. Stovky robotníkov natlačených ako sardinky. Všetci načierno. Sme dnu. Toto tu je výkladná skriňa.“

Ťahá Paula k pultu, prejdú pomedzi robotníkov, ktorí sa snažia nevšímať si ich.

„Nie sú zlatí? Ukážkoví robotníci, chlapče. Makači. A poslušní. Disciplinovaní.“

„Prečo ten ironický tón?“

„Turci nie sú pracovití, sú to špekulanti. Sú neporiadni, povrchní. Sú nedisciplinovaní, riadia sa podľa vlastných pravidiel. Hnusní vydriduchovia, to hej. Lupiči, ktorí sa ani len nenamáhajú naučiť našu reč… Na čo je to dobré? Sú tu, aby čo najviac zarobili a čo najrýchlejšie odtiaľto zdúchli. Ich devízou je: Všetko brať, nič nenechať.“

Schiffer chytil Paula za rameno:

„Je to ako lepra, synu.“

Paul ho prudko odstrčil:

„Už ma takto nikdy nenazvite.“

Schiffer zdvihol ruky, akoby ho Paul ohrozoval zbraňou, tváril sa posmešne. Paul mal chuť vymazať mu ten výraz z tváre, ale za chrbtami im zaznel hlas:

„Čo môžem pre vás urobiť, páni?“

Zavalitý muž v dokonalom modrom plášti sa k nim blížil s úlisným úsmevom pod fúzami.

„Pán inšpektor?“ zvolal ohromene. Už je to dlho, čo sme nemali potešenie vidieť vás.

Schiffer sa nahlas rozosmial. Hudba stíchla. Ruch strojov ustal. Okolo nich zavládlo mŕtve ticho.

„Už nie som pre teba Schiffer? Ani mi už netykáš?“

Namiesto odpovede sa šéf dielne nedôverčivo pozrel na Paula.

„Paul Nerteaux,“ nadviazal policajt. „Kapitán kriminálnej polície. Podľa hierarchie môj nadriadený, ale predovšetkým priateľ. (S posmešným výrazom buchol Paula do chrbta.) Hovoriť pred ním je presne to isté ako hovoriť predo mnou.“

Potom podišiel k Turkovi a ovinul mu ruku okolo pliec. Fraška ako vyšitá:

„Ahmid Zoltanoi,“ dal do pozornosti Paulovi, „najlepší šéf dielne v Malom Turecku. Škrobený ako jeho plášť, ale príležitostne s dobrým základom. Tu ho volajú Tanoi.“

Turka poklona potešila. Spod obočia ako uhoľ si premeriaval nového návštevníka.

Priateľ alebo nepriateľ? Znovu sa s podlízavým tónom obrátil na Schiffera: „Povedali mi, že ste odišli do dôchodku.“

„Vyššia moc. Keď je niečo naliehavé, koho zavolajú? Strýčka Schiffera.“

„Čo je také naliehavé, pán inšpektor?“
Cifra odsunul kusy látky na stole a položil naň portrét Roukiyé Tanyolovej:
„Poznáš ju?“

Muž sa nahol, ruky vo vreckách, prst na spúšti revolveru. Akoby udržiaval naškrobené záhyby plášťa v rovnováhe.
„Nikdy som ju nevidel.“

Schiffer obrátil polaroidovú snímku. Na bielom okraji sa dalo zreteľne prečítať, napísané nezmazateľným značkovačom, meno obete a adresa Sürelikových dielní.

„Marius vyložil karty na stôl. A vy všetci to urobíte tiež, to mi ver.“

Turek znervóznel. Rezervovane chytil fotografiu, nasadil si okuliare a sústredil sa:
„Niečo mi to hovorí.“

„Hovorí ti to oveľa viac. Bola tu od augusta 2001. Mám pravdu?“

Tanoi položil fotku opatrne naspäť.

„Áno.“

„Čo robila?“

„Mechaničku v konfekcii.“

„Nasadil si ju dolu?“

Šéf dielne povytiahol obočie, zložil si okuliare. Robotníci za nimi sa znovu pustili do roboty. Pochopili, že policajti sem neprišli kvôli nim, že problémy má len ich kauč.

„Dolu?“ zopakoval.

„V tvojich pivniciach,“ odsekol podráždene Schiffer. „Prebuď sa, Tanoi. Inak sa skutočne naštvem.“

Turek sa zľahka knísal na opätkoch. Napriek svojmu veku sa podobal na kajúcneho školáčika:

„Áno, robila v dolných dielňach.“

„Odkiaľ pochádzala, z Gaziantepu?“

„Nie presne z Ganziantepu, zo susednej dediny. Rozprávala južným dialektom.“

„Kto má jej pas?“

„Nemala pas.“

Schiffer vzdychol, akoby rezignoval na ďalšiu lož:

„Povedz mi niečo o jej zmiznutí.“

„Nemám čo povedať. Dievča odišlo z dielne vo štvrtok ráno. Nikdy domov nedošla.“

„Vo štvrtok ráno?“

„Áno, o šiestej. Pracovala v noci.“

Obaja policajti si vymenili pohľady. Žena sa teda vracala domov, keď ju prekvapili, ale všetko sa odohralo na svitaní. Dedukovali správne, len obrátili hodiny.

„Vravíš, že nikdy domov nedošla,“ znovu sa ozval Cifra. „Kto ti to povedal?“

„Jej snúbenec.“

„Nevracali sa spolu?“

„On pracoval cez deň.“

„Kde ho nájdeme?“

„Nikde. Vrátil sa domov.“

Tanoiove odpovede boli napnuté ako švy jeho plášťa.

„Nepokúšal sa získať jej telo?“

„Nemal papiere. Nehovoril po francúzsky. Zmizol aj so svojim žiaľom. Osud Turka. Osud exilu.“

„Nefňukaj. Kde sú jej kolegyne?“

„Aké kolegyne?“

„Tie, ktoré sa vracali s ňou. Chcem ich vypočuť.“

„To nie je možné. Všetky odišli. Vyparili sa.“

„Prečo?“

„Majú strach.“

„Z vraha?“

„Z vás. Z polície. Nikto nechce mať opletačky.“

Cifra sa postavil tvárou k Turkovi, s rukami založenými za chrbtom.

„Myslím, že vieš toho oveľa viac, ako si ochotný povedať, tučniak. Takže spolu zídeme do pivníc. Možno ťa to bude inšpirovať.“

Turek sa nehýbal. Šijacie stroje klepotali. Hudba sa vinula pod kovovou konštrukciou. Na pár sekúnd zaváhal, potom zamieril k železnému schodisku pod jednou zo spojovacích chodieb.

Policajti šli za ním. Pod schodmi sa pohrúžili do tmavej chodby, prešli kovovými dverami a šli ďalšou chodbou s podlahou z udupanej zeme. Museli sa zohnúť, aby mohli pokračovať. Holé žiarovky, zavesené medzi kanalizáciou na strope, im vyznačovali cestu. Dva rady dverí oproti sebe, urobené len z dosiek a očíslované kriedou. V útrobách sa ozývalo bzučanie.

Na rohu sa ich sprievodca zastavil a zobral železnú tyč, zasunutú za starým matracom s odkrytými pružinami. Kráčal opatrne, potom začal búchať po trúbkach na strope, čím vyvolal silné ozveny.

Odrazu sa objavili neviditeľní nepriatelia. Potkany, zhŕknuté na liatinovom oblúku nad ich hlavami Paul si spomenul na slová súdneho lekára: U tej druhej to bolo iné. Myslím si, že použil niečo… živé.

Šéf dielne zanadával po turecky a udrel tyčou celou silou ich smerom, potkany zmizli. Teraz celá chodba vibrovala. Všetky dvere sa otriasali v závesoch. Napokon sa Tanoi zastavil pred číslom 34.

Zaprel sa plecom, s ťažkosťami otvoril dvere. Bzučanie prepuklo naplno. Dielňu osvetľovalo slabé svetlo. Asi tridsať žien sedelo za šijacími strojmi a krútili ich na plné obrátky, akoby unesené svojou vlastnou rýchlosťou. Robotníčky, sklonené pod fluoreskujúcou rampou pod ihlami posúvali kusy látky a nevenovali ani najmenšiu pozornosť návštevníkom.

Miestnosť nemala viac ako dvadsať metrov štvorcových a žiadnu ventiláciu. Vzduch bol taký hustý – pach farby, čiastočky látky, zápach rozpúšťadla – že sa tam dalo sotva dýchať. Niektoré ženy mali na ústach šatky. Iné držali na kolenách bábätká zabalené v šáloch. Pracovali aj deti, zoskupené na hromade látok, skladali hotové kusy a ukladali ich do kartónov. Paul sa dusil. Bol ako tie postavy z filmov, ktoré sa prebudia uprostred noci a zistia, že ich zlý sen je skutočnosťou.

Schiffer nasadil ton Pána Lojálneho:

„Pravdivá tvár Súrelikových podnikov! Dvanásť až pätnásť hodín driny, niekoľko tisíc kusov za deň a na robotníčku. Trojfázová turecká verzia, lenže iba s dvoma skupinami, ak nie iba s jednou. A v každej pivnici tá istá pesnička, chlapče. (Vyzeral, že sa na krutosti tohto predstavenia baví.) Ale pozor to všetko sa deje s požehnaním štátu. Každý zatvára oči. Konfekčná výroba je založená na otrokárstve.“

Turek sa snažil tváriť zahanbene, ale v hĺbke zreničiek mu svietil plamienok hrdosti. Paul pozoroval robotníčky. Pár očí sa zdvihlo, ale ruky pokračovali vo svojom kolotoči, akoby nič a nikto nemohli ten pohyb zastaviť.

Premietol si mdlé tváre a dlhé rezné rany, krvavé trhliny obetí. Ako sa vrah dostal k týmto ženám v podzemí? Ako objavil ich podobnosť?

Cifra sa s vervou znovu pustil do výsluchu:

„Poslíčkovia nakladajú hotovú robotu, keď sa zmeny striedajú, je tak?“

„Presne.“

„Keď k tomu pripočítame robotníkov, ktorí vychádzajú z dielne, to je už o šiestej ráno dosť ľudí na ulici. Nikto nič nevidel?“

„Prisahám.“

Policajt sa oprel o stenu z tvárnic.

„Neprisahaj. Tvoj Boh je menej zhovievavý ako môj. Rozprával si sa so šéfmi ostatných obetí?“

„Nie.“

„Klameš, ale nevadí. Čo vieš o tej sérii vrážd?“

„Hovorí sa, že ženy boli týrané a že mali zohavené tváre. Nič viac neviem.“

„Nebol za tebou žiadny policajt?“

„Nie.“

„A čo vaša milícia, kašle na to?“

Paul sa zachvel… Nikdy o tom nepočul. Štvrť teda mala vlastnú políciu. Tanoi kričal, aby prehlušil hukot strojov:
„Neviem. Nič nenašli.“
Schiffer ukázal na robotníčky:
„A ony, čo si o tom myslia?“

„Neodvážia sa už vychádzať von. Majú strach. Alah to nesmie pripustiť. Štvrť je prekliata! Anjel smrti, Azrael je tu!“

Cifra sa usmial, priateľsky potľapkal muža po chrbte a ukázal na dvere:

„Výborne. Konečne normálny ľudský cit…“
Vyšli na chodbu. Paul šiel tesne za nimi a potom zavrel dvere z dosák za peklom strojov. Ešte ani nedokončil ten pohyb, keď začul pridusené chrčanie. Schiffer pritláčal Tanoia o kanalizáciu.
„Kto zabíja tie dievčatá?“

„Ja… ja neviem.“

„Koho, vy buzeranti, kryjete?“

Paul nezasiahol. Tušil, že Schiffer nezájde ďalej. Posledný záchvat hnevu, symbolické gesto. Tanoi neodpovedal, oči navrch hlavy.

Cifra pustil svoju korisť, nechal ho nadýchnuť pod holou žiarovkou, ktorá balansovala ako dotieravé kyvadlo, a zamrmlal:

„Na toto všetko zabudneš, Tanoi. Nikomu ani slovo o našej návšteve.“

Šéf dielní zdvihol oči k Schifferovi. Na tvári mal znovu svoj servilný výraz.

„Vždy som na všetko zabudol, pán inšpektor.“

Druhá obeť, Ruya Berkesová, nerobila v dielni, ale u seba doma, na ulici Enghien, číslo 58. Ručne šila vložky do kabátov, ktoré potom dodávala do skladu kožušníčky Gozar Halmanovej na ulici Sainte-Cécile 77, kolmej na hlavnú os bulváru Faubourg – Poissonniére. Mohli začať robotníčkinym bytom, ale Schiffer dal prednosť vypočutiu zamestnávateľky, ktorú podľa všetkého už dlho poznal.

Paul mlčky šoféroval a vychutnával si návrat na čerstvý vzduch. Ale už sa obával nových radovánok. Ako sa vzďaľovali od ulíc Faubourg-Saint-Denis a Faubourg-Saint-Martin, pozoroval, ako sa zatemňujú výklady, zaťahujú hnedými nudnými závesmi. V každom butiku látky a tkaniny ustupovali koži a kožušinám.

Zabočil doprava na ulicu Sainte-Cécile.
Schiffer ho zastavil: boli pri čísle 77.

Paul tentoraz očakával stoku naplnenú stiahnutými kožami, šachty so zaschnutou krvou, pach odumretého mäsa. Ocitol sa priamo na malom dvore, zaliatom svetlom a vyzdobenom kvetmi, s dlažbou akoby vyleštenou ranným mrholením. Obaja policajti prešli až dozadu k budove so zamrežovanými oknami, jedinej fasáde, ktorá pripomínala skladisko tovaru.

„Upozorňujem ťa,“ povedal Schiffer, keď prekročil prah, „Gozar Halmanová je obdivovateľka Tansu Cillerovej.“

„To je kto? Nejaká herečka?“

Policajt sa zachichotal. Šli po veľkom schodisku zo sivého dreva.

„Tansu Cillerová je bývalá predsedníčka vlády Turecka. Štúdium na Harvarde, medzinárodná diplomacia, ministerka zahraničných vecí. Neskôr riadenie vlády. Vzor úspechu.“ 
Paul nahodil blazeovaný tón: 
„Klasická dráha politika.“

„Ibaže Tansu Cillerová je žena.“

Prešli druhým poschodím. Každé medziposchodie bolo priestorné a tmavé ako kaplnka. Paul podotkol:

„V Turecku sa nestáva často, že by si žena brala za vzor inú ženu.“ 
Cifra sa uchechtol:

„Gozar je ‚teyze‘. ‚Teta‘, kmotra v širokom zmysle slova. Stará sa o svojich bratov, synovcov, bratancov a o všetkých robotníkov, ktorí pre ňu makajú. Vylepšuje im ich situáciu. Posiela za nimi chlapíkov, aby im zrenovovali brlohy. Berie si na starosť odosielanie ich balíkov, peňazí. A podpláca z času na čas policajtov, aby im dali pokoj. Je to otrokárka, ale láskavá.“

Tretie poschodie. Halmanovej sklad bola veľká hala so sivou podlahou posiatou polystyrénovými hrudkami a pokrčenými kusmi hodvábneho papiera. V strede miestnosti dosky na podstavcoch vytvárali pult. Na ňom sa kopili lepenkové škatule, akrylové nákupné košíky, ružové bavlnené tašky s logom TATI, ochranné obaly na šaty…

Muži z nich vyťahovali kabáty, vetrovky, štóly. Ohmatávali, hladili, kontrolovali podšívky, potom odevy vešali na ramienka na vodorovnej tyči. Oproti nim ženy v utiahnutých šatkách a dlhých sukniach, s tmavšou pleťou, čakali na verdikt s unaveným výrazom v tvári.

Nad celým priestorom vyčnieval zasklený mezanín zastretý bielym závesom: ideálny výhľad na tento malý svet práce. Schiffer sa bez zaváhania a bez pozdravu chytil zábradlia a vykročil po príkrych schodoch, ktoré viedli na plošinu.

Navrchu narazili na hradbu zelených rastlín pred vchodom do podkrovnej miestnosti, skoro rovnako veľkej ako dolná sála. Okná lemované závesmi mali výhľad na bridlicové a zinkové parížske strechy.

Napriek svojim rozmerom dielňa prepchatou výzdobou pripomínala skôr salónik z roku 1900. Paul vykročil dopredu a vnímal prvé detaily. Dečky chrániace moderné prístroje – počítač, hi-fi vežu, televízor… – alebo zvýrazňujúce zarámované fotografie, sklené čačky, veľké bábiky utopené v šuštiacich čipkách. Steny boli oblepené turistickými plagátmi s najkrajšími časťami Istanbulu. Kelímové koberčeky v živých farbách viseli na priečkach ako závesy. Skoro všade boli rozmiestnené papierové turecké vlajky, podobne ako pohľadnice prišpendlené po tuctoch na drevených stĺpoch podopierajúcich podkrovie.

Masívny písací stôl z bukového dreva s koženou podložkou zaberal pravú stranu miestnosti, prenechajúc stred pohovke potiahnutej zeleným zamatom, ktorá trónila na veľkom koberci.

Schiffer zamieril k výklenku, zastretému perličkovým závesom a zahrkútal:

„Princeznička, to som ja, Schiffer. Nemusíš sa prikrášľovať.“

Ticho. Nikto sa neozýval. Paul urobil pár krokov a obzeral si zblízka niekoľko fotografií. Na každej sa usmievala žena s krátkymi ryšavými vlasmi, pomerne pekná, v spoločnosti slávnych prezidentov: Billa Clintona, Borisa Jeľcina, Franqoisa Mitteranda. Istotne povestná Tansu Cillerová…

Cinkanie ho prinútilo otočiť hlavu. Perličkový záves sa roztvoril a objavila sa žena z fotografií, skutočná, len v masívnejšej podobe.

Gozar Halmanová zdôrazňovala svoju podobnosť s predsedníčkou vlády určite preto, aby si zaistila väčšiu autoritu. Jej oblečenie, tunika a čierne nohavice, zvýraznené len niekoľkými šperkmi, vyjadrovalo striedmosť. Jej gestá a chôdza sa prejavovali v tom istom duchu, prezrádzala tak povýšenecký odstup obchodníčky. Akoby jej výzor vytváral okolo nej neviditeľný kruh. Posolstvo bolo jasné: každý pokus o zvádzanie bol vylúčený.

A predsa, tá tvár mala aj inú podobu, takmer opačnú. Bol to veľký mesačne bledý obličaj pierota, orámovaný purpurovočervenými vlasmi, ktorého oči sa prenikavo jagali: Gozarine viečka boli zdôraznené oranžovou ceruzou, posiate lesklými flitrami.

„Schiffer, povedala chrapľavým hlasom, viem, prečo si tu.“

„Konečne to niekomu zapaľuje.“

Poukladala niekoľko papierov na svojom stole a pobavene poznamenala:

„Tušila som dobre, že ťa z tej škatule nakoniec vytiahnu.“

Nemala nejaký prízvuk – len jemné zaťahovanie na konci každej vety, ktoré si s koketériou pestovala.

Schiffer ich predstavil, na chvíľu upustil od uštipačného tónu. Paul vycítil, že hrá so ženou vyrovnanú hru.

„Čo vieš?“ spýtal sa bez obalu.

„Nič. Vôbec nič.“

Na pár sekúnd sa sklonila nad stolom, potom si šla sadnúť na pohovku, pomaly si prekrížila nohy.

„V štvrti vládne strach,“ povedala ticho. „Všeličo sa šíri.“

„A čo také?“

„Kadejaké reči. Protichodné fámy. Dokonca som počula, že vrah je niekto z vašich.“

„Z našich?“

„Áno, policajt.“

Schiffer tú myšlienku zahnal mávnutím ruky.
„Povedz mi niečo o Ruyi Berkesovej.“
Gozar pohladila dečku, ktorá zakrývala operadlo pohovky.
„Dodávala tovar každý druhý deň. A prišla šiesteho januára 2001, nie ôsmeho. To je všetko, čo viem.“

Schiffer vytiahol z vrecka blok a robil sa, že niečo číta. Paul v tom videl iba snahu zachovať si rozvahu. „Teyze“ pred ním zrejme robila drahoty.

„Ruya je druhá vrahova obeť,“ pokračoval s očami zabodnutými do zápisníka. „Telo, ktoré sme našli desiateho januára.“

„Nech Boh opatruje jej dušu. (Prstami sa stále hrala s čipkou.) Ale to sa ma netýka.“

„To sa týka vás všetkých. A ja potrebujem informácie.“
Zvyšoval hlas, ale Paul cítil v tej zmene zvláštnu familiárnosť. Spolčenie ohňa a vody, ktoré nemalo nič spoločné s vyšetrovaním.

„Nemám čo povedať,“ opakovala. „Štvrť sa uzavrela pred týmto prípadom. Ako aj pred všetkými ostatnými.“

Jej slová, hlas aj tón prinútili Paula lepšie si obzrieť Turkyňu. Uprela na Schiffera svoje tmavé oči so zlatočervenou škvrnou. Pomyslel si na čokoládové tyčinky plnené pomarančovou kôrou. Ale najmä v tejto chvíli pochopil pravdu, ktorú tušil: Gozar Halmanová bola tá osmanská žena, s ktorou sa Schiffer takmer oženil. Čo sa stalo? Prečo sa tá epizóda tak náhle skončila?

Obchodníčka s kožušinami si zapálila cigaretu. Dlhý výdych namodralej únavy.
„Čo chceš vedieť?“

„Kedy prinášala tie kabáty?“

„Podvečer.“

„Sama?“

„Celkom sama. Vždy.“

„Vieš, kadiaľ chodila?“

„Cez ulicu Faubourg-Poissoniére. V tom čase tade chodí kopa ľudí, ak ťa zaujíma toto.“

Schiffer prešiel na všeobecné údaje:
„Kedy prišla Ruya Berkesová do Paríža?“

„V máji 2001. Nebol si za Mariom?“
Ignoroval otázku:
„Čo to bolo za ženu?“

„Vidiečanka, ale žila v meste.“

„V Adane?“

„Najprv v Gaziantepe, potom v Adane.“
Schiffer sa nahol, zdalo sa, že ho ten detail zaujal:
„Pochádzala z Gaziantepu?“

„Myslím, že áno.“

Chodil po miestnosti, zľahka sa dotýkal ozdobných predmetov:
„Gramotná?“

„Nie. Ale moderná. Nie tradičná otrokyňa.“

„Túlala sa po Paríži? Chodila von? Zabávať sa?“

„Povedala som moderná, nie skazená. Bola moslimka. Vieš tak dobre ako ja, čo to znamená. Napokon, nevedela ani slovo po francúzsky.“

„Ako sa obliekala?“

„Po európsky.“ (Zvýšila hlas.) „Schiffer, o čo ti ide?“

„Chcem vedieť, ako ju mohol ten vrah prekvapiť. Nie je ľahké dostať sa do blízkosti dievčaťa, čo nevychádza von, s nikým sa nerozpráva, nemá nijaké rozptýlenie.“

Výsluch sa točil dookola. Tie isté otázky ako pred hodinou, tie isté očakávané odpovede. Paul sa postavil pred zasklené dvere do dielne a odhrnul záclonu. Turci pokračovali vo svojej rutine; „peniaze si vymieňali z ruky do ruky pod kožušinami, zvinutými ako driemajúce šelmy.“
Schifferov hlas za jeho chrbtom pokračoval:
„O čom rozmýšľala Ruya?“

„O tom, čo ostatné. ‚Moje telo je tu, hlava tam‘. Myslela len na návrat domov, ako sa vydá, bude mať deti. Tu žila dočasne. Každodenný život mravca, pripútaného k šijaciemu stroju, v dvojizbovom byte s ďalšími dvoma ženami.“

„Chcem hovoriť s jej spolubývajúcimi…“
Paul viac nepočúval. Pozoroval trmu-vrmu o poschodie nižšie. Ten cirkus dole zjavne predstavoval výmenný obchod, starodávny rituál. Cifrove slová mu prenikli do vedomia:
„A ty, čo si ty myslíš o tom vrahovi?“
Zavládlo ticho. Dosť dlhé na to, aby sa Paul znovu otočil do miestnosti.

Gozar sa zdvihla a pozorovala strechy cez okná. Zamrmlala, ani sa nepohla:
„Myslím, že je to skôr… politická záležitosť.“
Schiffer k nej podišiel bližšie:
„Čo tým chceš povedať?“
Otočila:

„Prípad by mohol presahovať záujmy jedného vraha.“

„Gozar, prepánajána, vysyp to!“

„Nemám čo. Vládne tu strach a ja nie som výnimka. Nenájdeš nikoho, čo by ti pomohol.“

Paula zatriaslo. Moloch z jeho sna, ktorý držal v šachu celú štvrť, sa zdal byť viac ako reálny. Kamenný pánboh, ktorý prišiel hľadať svoju korisť do pivníc a brlohov Malého Turecka.
‚Teyze‘ uzavrela:
„Rozhovor sa skončil, Schiffer.“

Policajt zastrčil notes a cúvol, nenaliehal viac. Paul vrhol posledný pohľad na handlovanie dole v dielni.
A vtedy ho zbadal.

Nosič – s čiernymi fúzmi a v modrej adidasovej bunde – práve vchádzal do skladu s kartónom v náručí. Automaticky sa pozrel hore k mezanínu. Keď zbadal Paula, zmeravel.

Položil svoj náklad, povedal pár slov pomocnému robotníkovi pri vešiakoch a cúvol až k dverám. Posledný pohľad na plošinu potvrdil Paulovu intuíciu: strach.

Obaja policajti zišli do dolnej sály. Schiffer spustil:

„Štve ma tá mulica s tými jej prekliatymi narážkami. Svinskí Turci. Všetci sú vyšinutí, všetci…“

Paul pridal do kroku a skočil na prah. Fľochol do šachty schodiska: počerná ruka sa kĺzala po zábradlí. Muž bežal ozlomkrky.

Zamrmlal Schifferovi, ktorý sa zjavil na odpočívadle.

„Poďte. Rýchlo.“

Paul bežal až k autu. Usadil sa za volant a súčasne otočil kľúčom v štartéri. Schiffer sotva stačil naskočiť.

„Čo sa deje?“ zašomral.

Paul bez slova odštartoval. Silueta zabočila doprava, na koniec ulice Sainte-Cécile. Pridal plyn a zabočil do ulice Faubourg-Poissonniére, znovu sa dostal do rušnej premávky a zmätku.

Muž šiel rýchlym krokom, preplietajúc sa pomedzi nosičov, chodcov v čmude zo stánkov predavačov palaciniek a pity, hádzal pritom bleskové pohľady ponad plece. Stúpal hore ulicou smerom na bulvár Bonne-Nouvelle. Schiffer sa rozladene ozval:

„Vysvetlíš mi to, hej?“

Paul zahundral, keď preradil na trojku:

„Jeden muž u Gozar. Keď nás zbadal, ušiel.“

„No a?“

„Zavetril policajtov. Dostal strach z výsluchu. Možno vie niečo o našom prípade.“

‚Klient‘ odbočil doľava, do ulice Enghien. Mali šťastie: kráčal v smere jazdy.

„Alebo nemá povolenie k pobytu,“ zafrflal Schiffer.

„U Gozar? Kto tam má povolenie? Ten chlap má osobitný dôvod na strach. Cítim to.“
Cifra si oprel kolená o prednú dosku. Spýtal sa mrzuto:

„Kde je?“

„Ľavý chodník. Adidasová bunda.“

Turek stále stúpal hore ulicou. Paul sa snažil jazdiť nenápadne. Naskočila červená. Modrá škvrna s meňavým leskom sa vzdialila. Paul si domýšľal Schifferov pohľad, ktorý ho takisto sledoval. Ticho v kabíne zvláštne zhustlo: porozumeli si, pociťovali rovnaký pokoj, rovnakú ostražitosť, sústredili sa na svoj terč.

Zelená.

Paul vyrazil, len mierne stláčal pedále, v nohách cítil prúdiť čoraz väčšiu horúčavu. Pridal plyn, práve včas, aby zahliadol Turka, ako sa prešmykol doprava, do ulice Faubourg-Saint-Denis, stále v smere jazdy.

Paul pokračoval v jazde, ale doprava sa zasekla. Ulica bola zablokovaná, naprataná množstvom áut, a v pochmúrnom ovzduší sa ozýval samý krik a klaksóny.

Natiahol krk a prižmúril oči. Nad karosériami a hlavami sa kopili svetelné reklamy – veľké, stredné, malé… Adidasová bunda sa stratila. Pozeral ešte ďalej. Fasády domov splývali v hmle zo znečistenia. V začmudenom svetle sa črtal vzadu oblúk brány Saint-Denis.

„Už ho nevidím.“

Schiffer otvoril okienko. Do kabíny sa vovalil hluk. Vystrčil von plecia.

„Vyššie,“ zahlásil. „Vpravo.“

Premávka sa znovu pohla. Modrý bod sa odlepil od hlúčika chodcov. Ďalšie zastavenie. Paul si pomyslel, že zápcha im hrá do karát, ísť krokom a sledovať niekoho…

Turek sa znovu stratil, potom zas objavil medzi dvoma dodávkami tesne pred kaviarňou Le Sully. Neprestával sa obzerať za seba. Zazrel ich?
„Má plné gate,“ komentoval Paul. „Niečo vie.“

„To nič neznamená. Šanca je jedna k tisícom…“

„Dôverujte mi. Aspoň raz.“

Paul preradil znovu na jednotku. Šija mu horela, golier na veste mal vlhký od potu. Zvýšil rýchlosť a dohonil Turka na konci ulice Faubourg-Saint-Denis.

Vtom pri oblúku muž prešiel cez cestu, prakticky im pred nosom, nevšimol si ich. Pustil sa do behu po bulvári Saint-Denis.

„Došľaka,“ zaklial Paul. „To je jednosmerka.“

Schiffer sa narovnal:

„Zaparkuj. Pôjdeme peši… Kurva, ide do metra!“

Utekajúci prešiel na druhú stranu bulváru a zmizol vo vchode metra Strasbourg-Saint-Denis. Paul prudko stočil a zastal pred barom Arcade, v ostrej zatáčke obchádzajúcej víťazný oblúk.

Schiffer bol už vonku.

Paul sklopil tienidlo v aute s označením Polícia a vyrazil z golfu.

Cifrov nepremokavý plášť plápolal medzi vozidlami ako vojnová zástava. Paul zacítil, ako mu stúpa horúčka. V sekunde zachytil všetko, chvenie vzduchu, Schifferovu rýchlosť, závislosť, ktorá ich v tomto okamihu spájala.

Teraz zas on kľučkoval pomedzi autá a dostihol svojho partnera vo chvíli, keď schádzal dolu schodmi.

Obaja policajti sa vrútili do staničnej haly. Natlačený dav sa pohyboval pod oranžovou klenbou. Paul pozrel na panel: vľavo sklené kabínky parížskeho dopravného podniku, vpravo modré tabuľky s trasami metra, naproti automatické dvierka.

Turek nikde.

Schiffer sa zamiešal medzi cestujúcich, razil si cestu smerom k pneumatickým dverám. Paul si stúpol na špičky a zahliadol, ako ich chlapík odbočil doprava.

„Linka 4!“ zareval na kolegu, strateného niekde v dave.

Na konci vykachličkovanej chodby sa ozvalo zafučanie otváraných dverí metra. Dav zachvátila vlna rozrušenia. Čo sa deje? Kto to kričí? Kto sa to strká? Odrazu do toho hurhaja niekto zreval.

„Dvere, došľaka!“

Bol to Schiffer.

Paul sa poponáhľal k prijímaciemu okienku hneď naľavo. S tvárou tesne pri skle zasipel:
„Otvorte dvierka!“

Zamestnanec zmeravel:
„Čože?“

Vzadu siréna ohlasovala odchod súpravy. Paul pritisol na okienko policajný preukaz:

„Do riti, tak otvoríš tie dvere?“
Závora sa otvorila.

Paul si lakťami razil cestu, potkol sa, podarilo sa mu prešmyknúť z druhej strany. Schiffer bežal pod červenú klenbu, kde to teraz len tak vrelo.

Dohonil ho na schodoch. Policajt bral schody po štyroch. Nezdolali ešte ani polovicu vzdialenosti, keď sa rozľahlo cvaknutie dverí.

Schiffer zreval, neprestal bežať. Už bol na nástupišti, keď ho Paul chytil za golier a prinútil ho ustúpiť dozadu. Cifra stuhol od ohromenia. Svetlá súpravy sa mu kĺzali po stuhnutých vráskach. Vyzeral ako šialenec.
„Nesmie nás vidieť!“ zakričal mu Paul do tváre.
Schiffer ešte civel ako obarený, neschopný znovu chytiť dych. Zatiaľ čo sa metro so syčaním vzďaľovalo, Paul dodal tichšie:

„Máme štyridsať sekúnd, aby sme stihli nasledujúcu stanicu. Čapneme ho na Château-d’Eau.“

Porozumeli si jediným pohľadom. Znovu vyšli po schodoch, dlhými krokmi prešli bulvár, naskočili do vozidla. Prešlo dvadsať sekúnd.

Paul obišiel víťazný oblúk, zabočil doprava, stiahol okienko. Nasadil maják s magnetom na strechu a vyrútil sa na bulvár Strasbourg so zapnutou sirénou.

Za sedem sekúnd prešli päťsto metrov. Keď dorazili na križovatku na ulici Château-d’Eau, Schiffer sa zatváril, akoby chcel vystúpiť. Paul ho znovu zadržal:

„Počkáme ho hore. Sú tu iba dva východy. Párna a nepárna strana bulváru.“

„Ako vieš, že vystúpi tu?“

„Počkáme dvadsať sekúnd. Ak ostane vo vlaku, máme ešte dvadsať sekúnd na to, aby sme ho chytili na Gare de l’Est.“

„A ak nevystúpi ani na nasledujúcej?“

„Nevyjde z tureckej štvrte. Buď sa zdekuje, alebo dá niekomu vedieť. V každom prípade sa to odohrá tu, na našom území. Musíme ho sledovať až do cieľa. Zistiť, kam pôjde.“

Cifra pozrel na hodinky:

„Upaľuj.“

Paul si posledný raz prezrel cestu, sprava doľava, párnu a nepárnu stranu, a vyrazil na plný plyn. V žilách cítil vibráciu metra, ktoré fičalo pod jeho kolesami.

O sedemnásť sekúnd neskôr zastavil pri mriežkach na priestranstve stanice a vypol sirénu aj maják. Schiffer chcel znovu vyskočiť. Paul mu znovu nariadil:

„Ostaneme tu. Máme výhľad skoro na všetky východy. Na hlavný, na priestranstvo pred stanicou. Napravo na ulicu Faubourg-Saint-Martin. Naľavo na ulicu 8. mája 1945. To nám dáva tri šance z piatich.“

„Tie ostatné dva východy sú kde?“

„Po bokoch stanice. Na ulici Faubourg-Saint-Martin a druhý na ulici Alsace.“

„A čo ak vyjde jedným z nich?“

„Tie sú najďalej od trasy. Potrebuje viac ako minútu, aby sa tam dostal. Počkáme tu tridsať sekúnd. Ak sa nevynorí, vysadím vás na ulici Alsace a ja pôjdem po Saint-Martin. Ostaneme v kontakte cez mobil. Nemôže nám uniknúť.“

Schiffer zachoval ticho. Na čele sa mu vyhĺbili vrásky:

„Tie východy. Ako to, že ich tak presne ovládaš?“

Paul sa napriek horúčke usmial:

„Naučil som sa ich naspamäť. Pre prípad prenasledovania.“

Tvár so sivými lišajmi mu úsmev vrátila:

„Ak sa ten chlap nezjaví, rozbijem ti hlavu.“

Desať, dvanásť, pätnásť sekúnd.

Najdlhšie v jeho živote. Paul pozoroval do detailu postavy vynárajúce sa z východov metra, zhrbené od vetra: nijaká adidasová bunda.

Dvadsať, dvadsaťdva sekúnd. Záplava pasažierov sa mu mihala pred očami, chvejúc sa do rytmu jeho vlastného búšenia srdca.

Tridsať sekúnd.

Zaradil jednotku a ticho zahlásil: 
„Zaveziem vás na ulicu Alsace.“

Pneumatiky zaškrípali, vošiel do ulice 8. mája z ľavej strany a vyložil Cifru na začiatku ulice Alsace, ani mu nedal čas čokoľvek povedať. Otočil sa a s pedálom na zemi dorazil na ulicu Faubourg-Saint-Martin. 
Uplynulo ďalších desať sekúnd.

Ulica Faubourg-Saint-Martin sa v tejto úrovni veľmi líšila od dolnej časti, z tureckej strany: ponúkala iba prázdne chodníky, zóny skladov a administratívnych budov. Ideálny východ.

Paul pozoroval sekundovú ručičku; každé cvaknutie mu trhalo uši. Anonymný dav sa trúsil, strácal na tejto príliš rozľahlej ulici. Kradmo sa pozrel smerom dovnútra stanice. Zbadal sklenú stenu a pomyslel si na botanický skleník, plný jedovatých klíčkov a mäsožravých rastlín. 
Desať sekúnd.

Šanca, že sa zjaví adidasová bunda, sa zredukovala takmer na nulu. Myslel na súpravy metra, ako uháňajú pod zemou, na odchody diaľkových liniek a predmestských vlakov, ktoré sa rozchádzajú pod šírym nebom, na tisícky tvárí a myslí, ktoré sa tlačia pod sivými konštrukciami. Nemohol sa pomýliť: to jednoducho nebolo možné. 
Tridsať sekúnd. 
Stále nič.

Zazvonil mu mobil. Počul Schifferov hrdelný hlas: 
„Ten prekliaty magor!“

Paul šiel za ním ku schodom, ktoré pretínajú v strede ulicu Alsace, a dvíhajú sa ponad obrovskú jamu s koľajnicami. Policajt vliezol do auta opakujúc: 
„Magor.“

„Skúsime Severnú stanicu. Človek nikdy nevie. My…“

„Drž hubu. Je to tutovka. Stratili sme ho.“

Paul pridal a predsa len zamieril na sever.

„Nikdy som ťa nemal poslúchnuť,“ znovu sa ozval Schiffer. „Nemáš žiadnu skúsenosť. Nevieš absolútne nič. Ty…“

„Tam je.“

Napravo, na konci ulice Deux-Gares, Paul práve zbadal adidasovú bundu. Muž miernym klusom bežal po hornej časti ulice Alsace, rovno nad železničnou traťou.

„Bastard,“ utrúsil Cifra. „Použil vonkajšie schodisko železničnej stanice. Vyšiel cez nástupištia.“

Zdvihol ukazovák:

„Choď rovno dopredu. Žiadna siréna, žiadne pridávanie plynu. Chytíme ho na nasledujúcej ulici. A potichu.“

Paul zaradil nižšiu rýchlosť a s trasúcimi rukami dodržiaval dvadsaťkilometrovú rýchlosť. Prešli krížom cez ulicu La Fayette, keď sa Turek vynoril o sto metrov ďalej. Vrhol pohľad okolo seba a zmeravel.

„Do riti!“ vykríkol Paul, keď si zrazu spomenul, že nechali maják na streche vozidla.

Muž začal utekať, akoby pod ním začal horieť asfalt. Paul šliapol na plynový pedál. Veľký most, ktorý sa pred nimi ukázal, mu pripadal ako symbol. Kamenný obor otvárajúci svoje čierne ramená do búrkovej oblohy.

Ešte viac zrýchlil a predbehol Turka uprostred lávky. Schiffer vyskočil von počas jazdy. Paul zabrzdil a v spätnom zrkadle zbadal Schiffera, ako z Turka vytĺka dušu.

Zaklial, vypol motor, vystúpil z auta. Policajt už držal chlapíka za vlasy a búchal ním o mreže mosta. Paulovi preblesla pred očami Mariova ruka pod rezačkou. Tak toto už nikdy viac.

Vytiahol svoj Glock a bežal k mužom:

„Prestaňte!“

Schiffer teraz tlačil svoju obeť nad mrežu. Jeho sila a rýchlosť boli ohromujúce. Muž v teplákoch chabo metal nohami, zaseknutý medzi dvoma kovovými tyčkami.

Paul si bol istý, že ho zhodí do prázdna. Ale Cifra vyliezol za ním, chytil sa prvého kamenného kríža a vytiahol Turka do svojej úrovne.

Zásah trval len pár sekúnd a Schifferova fyzická zdatnosť ešte pridávala na vierohodnosti o jeho neblahej povesti. Keď Paul došiel k ním, obidvaja muži boli mimo jeho dosahu, zakliesnení v priehlbine betónovej vidlice. Turek vrieskal, lebo jeho trýzniteľ ho tlačil do prázdna, mlátil ho hlava-nehlava a ešte mu po turecky niečo nadával. 
Paul preliezal kovové tyčky, no v polovici výstupu stuhol. 
„Bozkurt! Bozkurt! Bozkurt!“

Turkove výkriky sa rozliehali vo zvlhnutom ovzduší. Paul si najprv myslel, že privolá pomoc, ale videl, že Schiffer svoju obeť pustil a odstrčil ju na chodník, akoby dostal, čo chcel. 
Zatiaľ čo Paul vyťahoval putá, muž krívajúc utekal. 
„Nechaj ho tak!“

„Čo-čože?“

Teraz zas Schiffer padol na asfalt. Dopadol na ľavý bok, skrivil tvár, potom sa nadvihol na kolene.

„Povedal, čo vedel,“ vychrlil Schiffer medzi dvoma zakašľaniami.

„Čo? Čo povedal?“

Schiffer vstal. Celý udychčaný si držal ľavé stehno. Tvár mal fialkastú, posiatu bielymi bodkami.

„Býva v tom istom baraku ako Ruya. Videl, ako dievča zbalili na schodisku ôsmeho januára o ôsmej večer.“

„Kto?“

„Bozkurtovia.“

Paul ničomu nerozumel. Sústredil sa na Schifferov oceľovomodrý pohľad a prišla mu na um jeho ďalšia prezývka: Železo.

„Siví vlci.“

„Kto?“

„Siví vlci. Klan krajnej pravice. Zabijaci tureckej mafie. Od začiatku bolo všetko inak. To oni zabíjajú ženy.“

Koľajnice sa ťahali do nedohľadna, nedopriali oku pokoj. Bola to nehybná a pevná spleť, ktorá zvierala ducha aj zmysly. Oceľové čiary, ktoré sa vrývali do zreničiek ako ostnaté drôty, výhybky, ktoré načrtávali nové destinácie, hoci sa samy nikdy neoslobodia od svojich nitov a okov, zákruty, ktoré sa strácali na horizonte, ale stále vyvolávali rovnaký pocit nevyhnutného zakorenenia. A mosty, či už z nečistého kameňa alebo z čierneho kovu, svojimi schodíkmi, stĺpikmi, pouličnými lampami len vyčačkávali celok.

Schiffer použil zakázané schodisko, aby sa dostal na koľaje. Paul ho dohonil vykrúcajúc si členky na pražcoch.

„Tí Siví vlci, čo sú to zač?“

Schiffer kráčal bez slova, pomaly nasávajúc vzduch. Čierne kamene sa mu prevaľovali pod nohami.

„Dlho by trvalo, kým by som ti to vysvetlil. Je to súčasť tureckej histórie.“

„Prepána, hovorte! Ste mi dlžný to vysvetlenie.“

Schiffer ešte stále kráčal dopredu, stále sa držal za ľavé stehno, potom sa naňho oboril dutým hlasom:

„V sedemdesiatych rokoch vládla v Turecku rovnako prehriata atmosféra ako v Európe. Ľavičiarske idey zvíťazili na plnej čiare. Pripravoval sa akýsi máj 68… Ale u nich prevláda vždy silná tradícia. Vytvorila sa skupina reakcionárov. Príslušníci krajnej pravice, vedení mužom, ktorý sa volal Alpaslan Turkes, pravý nacista. Najprv vytvorili malé klany na univerzitách, neskôr naverbovali mladých sedliakov z vidieku. Títo nováčikovia sa nazvali ‚Siví vlci‘: ‚Bozkurtovia‘. Alebo tiež ‚Mladí idealisti‘: ‚ÜIkü Ocaklari‘. A ich základným argumentom sa stalo okamžite násilie.“

Napriek horúčave, ktorú v sebe Paul pociťoval, drkotal zubami, až počul, ako mu v lebke rezonujú čeľuste.

„Koncom sedemdesiatych rokov,“ pokračoval Schiffer, „si extrémna pravica aj ľavica zadovážili zbrane. Atentáty, drancovanie, vraždy: v tej dobe sa dalo napočítať takmer tridsať mŕtvych denne. Ozajstná občianska vojna. Siví vlci sa cvičili v táboroch. Brali medzi seba čoraz viac mladých. Získavali ich pre svoje myšlienky. Premieňali ich na stroje na zabíjanie.“

Schiffer stále šliapal dlhými krokmi po koľajniciach. Dýchal už pravidelnejšie. Sústredene upieral oči na lesklé čapy, akoby načrtávali smerovanie jeho myšlienok:

„Roku 1980 turecká armáda nakoniec prevzala moc. Všetko sa vrátilo na poriadok. Bojovníci na obidvoch frontoch boli pozatváraní. Siví vlci však boli rýchlo prepustení: ich presvedčenie bolo rovnaké ako presvedčenie vojakov. Ibaže boli bez práce. A ich decká, ktoré vychovávali v táboroch, vedeli robiť iba jedinú vec: zabíjať. Celkom logicky ich verbovali tí, čo potrebovali zabijakov. Najprv vláda, nanajvýš spokojná, že našla chlapcov, ktorí ju diskrétne zbavia arménskych lídrov alebo kurdských teroristov. A potom turecká mafia, ktorá práve prenikala do obchodu s ópiom na Zlatom polmesiaci. Pre mafiánov boli Siví vlci ternom. Aktívna sila, ozbrojená a skúsená. A najmä: spojená s mocou vyšších miest.

Odvtedy Siví vlci pracujú na zmluvy. Ali Agsa, muž, čo strieľal na pápeža roku 1981, bol tiež Bozkurt. Väčšina z nich sú dnes žoldnieri, ktorí svoje politické presvedčenie nechali bokom. Ale najnebezpečnejší ostali fanatici, teroristi schopní toho najhoršieho. Fanatici, ktorí veria v zvrchovanosť tureckej rasy, vo veľký návrat Osmanskej ríše.“

Paul ohromene počúval. Nevidel nijakú spojitosť medzi dávnou históriou a svojím vyšetrovaním. Napokon sa spýtal: „A vy si myslíte, že oni zabili tie ženy?“

„Chlap v adidasovej bunde videl, ako odvliekli Ruyu Berkesovú.“

„Videl im tváre?“

„Boli zamaskovaní a v rovnošate komanda.“

„V rovnošate komanda?“ 
Cifra sa zachechtal:

„Sú to bojovníci, chlapče. Vojaci. Odišli v čiernom sedane. Turek si nepamätá ani číslo, ani značku autu. Alebo si nechce pamätať.“

„Ako si môže byť taký istý, že sú to Siví vlci?“

„Vyrevúvali nejaké heslá. Majú svoje charakteristické znaky. O tom niet pochýb. Napokon, sedí to s tým ostatným. Mlčanie komunity. Poznámka Gozar, že je to ‚politická záležitosť‘. Siví vlci sú v Paríži. A štvrť skapína od strachu.“

Paul sa nemohol zmieriť s takým odlišným a úplne nečakaným vyústením, v úplnom rozpore s jeho vlastnou interpretáciou. Príliš dlho šiel po stope jediného vraha. Nástojil:

„Ale načo také násilnosti?“

Schiffer stále sledoval koľaje, ktoré sa blyšťali v tom mrholení.

„Prichádzajú zo vzdialenej krajiny. Planiny, púšte, hory, kde tento druh mučenia je pravidlom. Ty si vychádzal z hypotézy, že ide o sériového vraha. So Scarbonom ste si mysleli, že ste spoznali v zraneniach obetí túžbu po utrpení, stopy po traumatizme a čo ja viem čo ešte… Ale zabudli ste na to najjednoduchšie rozlúštenie: tie ženy mučili profesionáli. Experti vycvičení v táboroch v Anatólii.“

„A to zohavenie post mortem? Rozrezané tváre?“

Cifra rozladene kývol rukou, akoby na reakciu na všetky krutosti:

„Jeden z nich je možno šibnutejší ako ostatní. Alebo jednoducho chcú, aby sa obete nedali identifikovať, aby sa nedala rozoznať tvár, ktorú hľadajú.“

„A koho hľadajú?“

Policajt zastal a otočil sa k Paulovi:

„Nepochopil si, o čo ide, chlapče: Siví vlci majú zmluvu. Hľadajú jednu ženu.“

Siahol si do plášťa pofŕkaného krvou a podal mu fotografie:

„Ženu s touto tvárou a s týmto popisom: červenovláska, krajčírka, nelegálna imigrantka, pôvodom z Gaziantepu.“

Paul si mlčky prezeral snímky v zvráskavenej ruke.

Všetko začalo do seba zapadať. Všetko naberalo grády.

„Ženu, ktorá niečo vie, a musia z nej vytĺcť priznanie. Už trikrát si mysleli, že ju majú. Trikrát sa zmýlili.“

„Prečo tá istota? Ako si môžu byť istí, že ju nenašli?“

„Pretože keby to bola tá správna, bola by prehovorila, ver mi. A oni by zmizli.“

„Vy… Vy si myslíte, že tá štvanica pokračuje?“

„To si píš.“

Schifferove dúhovky sa leskli spod poklesnutých viečok. Paul myslel na strieborné guľky, ktoré jediné môžu zabiť vlkodlakov.

„Pomýlil si sa s tým vyšetrovaním, mladý. Hľadal si vraha. Oplakával si mŕtve ženy. Ale ty musíš nájsť živú ženu. Naozaj živú. Ženu, ktorú prenasledujú Siví vlci.“

Rozmáchol sa smerom k domom, ktoré lemovali železničnú trať:

„Je niekde tu, v tejto štvrti. V pivniciach. V podkroviach. V nejakom squate alebo ubytovni. Prenasledujú ju tí najhorší zabijaci, akých si vieš predstaviť, a len ty ju môžeš zachrániť. Ale budeš musieť byť rýchly. Veľmi, veľmi rýchly. Pretože tí sviniari sú vycvičení a majú v štvrti všetky právomoci.“

Cifra chytil Paula za obe plecia a uprene sa naňho zahľadel:

„A keďže nešťastie nechodí samo, oznamujem ti ďališiu Jóbovu zvesť: som tvoja jediná šanca, aby sa ti to podarilo.“
VII

Pri zazvonení telefónu mu skoro praskli bubienky.
„Haló?“

Žiadna odpoveď. Eric Ackermann pomaly zavesil, potom pozrel na hodinky: tri hodiny popoludní. Odvčera druhý anonymný telefonát. Naposledy počul ľudský hlas včera ráno, keď mu volal Laurent Heymes a povedal mu o Anninom úteku. Keď mu chcel poobede zavolať on, na žiadnom z jeho čísel sa neozval. Žeby bolo pre Laurenta príliš neskoro?

Skúsil ďalšie kontakty – zbytočne.

Ešte v ten večer mal prvý anonymný telefonát. Vzápätí sa mu to potvrdilo pri okne: pred jeho domom, na avenue Trudaine, stáli dvaja policajti. Situácia bola teda jasná: už nebol osobou, ktorej volajú, partnerom, ktorého informujú. Teraz bol ten, ktorého strážia, nepriateľ, ktorého treba kontrolovať. Za pár hodín sa hranica presunula pod jeho okná. Odteraz sa nachádzal na zlej strane bariéry, na strane zodpovedných za fiasko.

Vstal a zamieril k oknu izby. Dvaja policajti ešte vždy stáli na stráži pred lýceom Jacqua Decourta. Pozoroval pás trávnika, ktorý oddeľoval avenue po celej dĺžke, platany, ktoré sa ešte holé týčili v slnečnom povetrí, pochmúrnu konštrukciu kiosku na námestí Anvers. Neprešlo ani jedno auto a dopravná tepna ako vždy budila dojem, že sa na ňu zabudlo.

Mysľou mu prebehol jeden citát: „Úzkosť je fyzická, ak je nebezpečenstvo konkrétne, psychická, ak je podvedomé.“ Kto to napísal? Freud? Jung? Ako sa prejaví nebezpečenstvo preňho? Zabijú ho na ulici? Prekvapia ho v spánku? Alebo ho iba zavrú do nejakého vojenského väzenia? Budú ho týrať, aby získali dokumenty týkajúce sa programu?

Čakať. Bude musieť čakať na noc, aby mohol uskutočniť svoj plán.

Ešte stále stál pri výklenku, v duchu si znovu premietal cestu, ktorá ho doviedla až sem, do predsiene smrti.

Všetko sa začalo strachom.

Všetko sa ním aj skončí.

***
Jeho odysea sa začala v júni 1985, keď sa zapojil do tímu profesora Wayna C. Drevetsa z Washingstonovej univerzity v Saint Louis v štáte Missouri. Tamojší vedci si stanovili rozsiahlu úlohu: pomocou tomografie s pozitrónovými lúčmi lokalizovať zónu strachu v mozgu. Na dosiahnutie tohto cieľa vyhotovili veľmi presný protokol pokusov so zámerom vyvolať u dobrovoľníkov hrôzu. Objavenie sa hadov, hrozba elektrického šoku, ktorý sa zdal silnejší práve preto, že bol očakávaný…

Po viacerých sériách testov objavili tajuplnú zónu. Nachádzala sa v spánkovom laloku na okraji limbického obvodu, v malej oblasti zvanej amygdala. Akýsi výklenok, ktorý zodpovedá nášmu „archeomozgu“. Najstaršia časť orgánu – tá, ktorú má človek spoločnú s plazmi – a ktorá zahŕňa sexuálny pud aj agresivitu.

Ackerman si spomínal na tie vzrušujúce momenty. Prvý raz pozoroval na monitoroch mozgové zóny, keď sa práve aktivujú. Po prvýkrát pozoroval priebeh myslenia, pristihnutého v jeho tajných súkoliach. Vedel to, našiel svoju cestu a svoj koráb. Pozitrónová kamera sa stane vozidlom na jeho ceste po ľudskom mozgu.

Stane sa jedným z priekopníkov, kartografom mozgu.

Po návrate do Francúzska požiadal o príspevok z fondov a informoval Štátny ústav zdravotníctva a lekárskeho výskumu, Štátne stredisko vedeckého výskumu, Vysokú školu sociálnych vied a tiež rôzne univerzity a parížske nemocnice, aby tak zväčšil šance na pridelenie peňažných prostriedkov.

Rok prešiel bez odozvy. Odišiel do Veľkej Británie a pripojil sa k oddeleniu profesora Anthonyho Jonesa na univerzite v Manchestri. S týmto novým tímom sa pustil do ďalšej neurónovej oblasti, a to do zóny bolesti.

Opäť sa zúčastnil na sérii pokusov na ľuďoch, ktorí súhlasili, že sa podrobia bolestivým stimulom. Opäť zažil, ako sa na monitoroch rozsvietila doposiaľ neznáma oblasť: zóna utrpenia. Nešlo o koncentrované pásmo, ale o súbor bodov, ktoré sa aktivovali súčasne, ako pavúk, ktorý sa roztiahol po celej mozgovej kôre.

Po roku profesor Jones napísal do časopisu Veda: „Pocit bolesti, keď ho talamus zaregistruje, sa šíri pletencom vlákien a čelnou kôrou viac alebo menej negatívne. Až vtedy sa tento pocit premieňa na utrpenie.“

Tento fakt mal prvoradý význam. Potvrdil podstatnú úlohu myslenia pri vnímaní bolesti. Keby cingulum fungovalo ako selektor kombinácií, dal by sa pocit utrpenia zmierniť pomocou série čisto psychologických cvičení, zmenšiť jeho „rezonanciu“ v mozgu a usmerniť ho. Napríklad pri popálení by stačilo myslieť na slnko, a nie na spálenú pokožku, aby bolesť ustúpila… Myseľ mohla prekonať bolesť: topografia mozgu to dokazovala.

Ackermann sa vrátil do Francúzska nanajvýš povzbudený. Už sa videl na čele tímu multidisciplinárneho výskumu, superštruktúry, združujúcej kartografov, neurológov, psychiatrov, psychológov… Teraz, keď mozog vydal svoje fyziologické kľúče, mohli všetky odbory spolupracovať. Čas rivality pominul: stačilo pozrieť si kartu a spojiť sily!

Jeho žiadosti o príspevok však zostali na papieri. Znechutený a zúfalý uviazol v maličkom laboratóriu v Maisons-Alfort, kde sa uchýlil k amfetamínom, aby sa pozviechal. Tabletkami benzedrínu sa čoskoro znovu postavil na nohy a presvedčil sa, že jeho žiadosť zanedbali jednoducho z nevedomosti a nie z nezáujmu: schopnosti Petscanu neboli príliš známe.

Rozhodol sa zhromaždiť všetky zahraničné štúdie o kartografii mozgu do jednej večerpávajúcej knihy. Vydal sa na cesty. Tokio, Kodaň, Boston… Stretol sa s neurológmi, biológmi, rádiologmi, lúštil ich články, zhŕňal syntézy. Roku 1922 publikoval šesťstostranové dielo: Funkčné diagnostické metódy mozgovej geografie, naozajstný atlas, ktorý odkrýval nový svet, výnimočnú geografiu kontinentov, mori, súostroví…

Napriek úspechu knihy v medzinárodnej vedeckej obci francúzske úrady stále mlčali. Ešte horšie, dve pozitrónové kamery boli nainštalované v Orsay a v Lyone a ani raz sa nespomenulo jeho meno. Dokonca ani raz s ním nekonzultovali. Ackermann, bádateľ bez korábu, sa pohrúžil hlbšie do svojho sveta syntézy. Tak, ako si spomínal na niektoré úlety pod vplyvom extázy, ktoré ho v tom období unášali mimo samého, pripomenul si aj priepasti, do ktorých padal po ťažkých halucinačných stavoch.

Bol na dne jednej z týchto priepastí, keď dostal list z CEA – Komisie pre atómovú energiu.

Najprv si myslel, že jeho delírium pokračuje. Potom si uvedomil: je to pozitívna odpoveď. CEA sa zaujímala o jeho prácu, pretože pomocou pozitrónovej kamery sa dali vstrekovať rádioaktívne značkovacie látky. Osobitný výbor si dokonca želal stretnúť sa s ním, aby zistil, do akej miery by sa CEA mohla zapojiť do financovania jeho programu.

Eric Ackermann sa predstavil nasledujúci týždeň v sídle Fonteney-aux-Roses. Prekvapenie: prijímacia komisia bola zložená najmä z vojakov. Neurológ sa usmial. Tie uniformy mu pripomínali jeho skvelé obdobie v roku 1968, ked bol maoista a rozdával si to s poriadkovou službou na barikádach v ulici Gay-Lussac. Tá predstava ho naplnila nadšením. O to viac, že si vzal za hrsť benzedrínu, kvôli tréme. Keby bolo treba tých sivých vtákov presvedčiť, vedel by im rozprávať…

Jeho výklad trval niekoľko hodín. Začal vysvetľovaním, ako používanie Petscanu umožnilo od roku 1985 identifikovať zónu strachu a ako sa teraz, keď je táto oblasť známa, stanovuje špecifický liekopis na zmiernenie jeho vplyvu na ľudskú myseľ.

Porozprával to vojakom.

Potom opísal práce profesora Jonesa, ako tento Brit lokalizoval neurónový okruh bolesti. Upresnil, že spojením týchto lokalizácií do psychologického usmerňovania by bolo možné utrpenie obmedziť.

Povedal to komisii generálov a vojenských psychiatrov.

Spomenul aj ďalšie výskumy – pri schizofrénii, s pamäťou, obrazotvornosťou…

Pomocou výdatnej gestikulácie, štatistík a článkov im naznačil unikátne možnosti: odteraz sa vďaka kartografii mozgu dá pozorovať, kontrolovať, formovať ľudský mozog!

O mesiac neskôr dostal ďalšiu pozvánku. Schválili financovanie jeho projektu, pod výslovnou podmienkou, že bude pracovať v Inštitúte Henriho Becquerela, vojenskej nemocnici v Orsay. Bude tiež musieť spolupracovať s kolegami z armády, a to celkom transparentne.

Ackermann sa nahlas rozosmial: bude pracovať pre ministerstvo obrany! On, jasný protispoločenský produkt sedemdesiatych rokov, psychiater, liečený zo závislosti od amfetamínov… Nahovoril si, že bude ľstivejší ako jeho tichí spoločníci, že ich bude manipulovať, ale sám sa nedá zmanipulovať.

Poriadne sa mýlil.

V izbe sa znovu rozľahlo zvonenie telefónu..

Už sa ani nenamáhal zdvihnúť slúchadlo. Odhrnul záclony a postavil sa k oknu. Hliadky tam boli stále.

Avenue Trudaine poskytovala delikátne variácie hnedej farby – odtiene uschnutého blata, zájdeného zlata, starých kovov. Keď ju pozoroval, vždy myslel, a nevedel prečo, na čínsky alebo tibetský chrám, ktorého zošúchaný náter, žltý alebo hrdzavý, odhaľoval vrstvu inej reality.

Boli štyri hodiny popoludní a slnko bolo ešte vysoko.

Odrazu sa rozhodol, že nebude čakať na noc.

Nevedel sa dočkať úteku.

Prešiel cez obývačku, schmatol cestovnú tašku a otvoril dvere.

Všetko sa začalo strachom.

Všetko sa ním aj skončí.

Zišiel na parkovisko pri dome po núdzovom schodisku. Na prahu preskúmal temnú zónu: nikto. Prešiel cez parkovisko, potom odomkol dvere z čierneho plechu, ukryté za stĺpom. Na konci chodby došiel k stanici metra Anvers. Vrhol pohľad za seba: nikto ho nesledoval.

V staničnej hale ho dav cestujúcich na chvíľu vyviedol z miery, potom mu napadlo: tí pasažieri mu pomôžu pri úteku. Kliesnil si cestu, nespomalil, s pohľadom upretým na ďalšie dvere, na druhej strane vykachličkovanej haly.

Pri automate na fotografovanie sa zatváril, že čaká na snímky a obrátený k okienku urobil ťah, ktorý si pripravil. Po chvíľke zaváhania vylovil správny kľúč a nenápadne otvoril dvierka s nápisom: Vyhradené pre personál.

Odľahlo mu, keď ostal sám. V chodbe sa vznášal prenikavý pach, ostré, výrazné výpary, ktoré nevedel identifikovať a ktoré ho celého obklopili. Ponoril sa do úzkeho priechodu, potkýnajúc sa o splesnivené kartóny, zabudnuté káble, kovové kontajnery. Ani raz sa nesnažil zasvietiť. Pasoval sa s viacerými zámkami, otváral zamrežované priečky, zaplombované dvere. Nenamáhal sa ich znovu zamknúť na kľúč, ale aj tak mal pocit, akoby sa hromadili za ním ako nejaké ochranné vrstvy.

Konečne sa prebojoval na druhé parkovisko, nachádzajúce sa pod námestím Anvers. Presná replika prvého, okrem podlahy a stien natretých na svetlozeleno. Všade bolo pusto. Znovu sa pohol. Tiekol z neho pot, celý sa triasol a v nárazoch striedavo pociťoval horúčavu a mrazenie. Odhliadnuc od úzkosti rozpoznal tie symptómy: mal absťák.

Konečne na čísle 2033 spozoroval malú dodávku volvo. Jeho pôsobivý vzhľad, karoséria v sivej metalíze, štátna poznávacia značka departmánu Horný Rýn v ňom vyvolali pocit útľavy. Akoby sa celý organizmus stabilizoval, našiel rovnováhu.

Od prvých Anniných problémov pochopil, že situácia sa zhorší. Lepšie ako ktokoľvek iný vedel, že poruchy sa budú znásobovať a celý zámer sa skôr či neskôr zmení na katastrofu. Rozhodol sa teda vypracovať ústupový plán. V prvom rade sa vráti do svojho rodiska: do Alsaska. Keďže si nemôže zmeniť meno, zamieša sa medzi ostatných Ackermannov na planéte – viac ako tristo len v departmánoch Dolného a Horného Rýna. Potom bude uvažovať o skutočnom odchode: Brazília, Nový Zéland, Malajzia…

Vytiahol z vrecka diaľkový ovládač. Chcel naň kliknúť, keď ho za chrbtom ohromil hlas:

„Si si istý, že si nič nezabudol?“

Otočil sa a niekoľko metrov ďalej zbadal čierno-bielu postavu, obopnutú vo velúrovom kabáte.

Anna Heymesová.

Najprv pocítil záchvev hnevu. Pomyslel si na vtáka prinášajúceho nešťastie, na kliatbu, ktorá sa mu lepí na päty. Potom zmenil názor: „Vydám ju,“ povedal si. „Vydať ju je moja jediná spása.“

Pustil tašku a povedal povzbudzujúco:

„Anna, kde si bola, preboha? Všetci ťa hľadajú.“ (Pohol sa k nej s rozpaženými rukami.) „To je rozumné, že si ma vyhľadala. Ty…“

„Nehýb sa.“

Zrazu stŕpol a pomaly, veľmi pomaly sa otočil za novým hlasom za sebou. Ďalšia postava sa odlepila od stĺpa po jeho pravici. Ostal taký ohromený, že sa mu zakalil zrak. Vybavili sa mu spomienky, zmätene, matne. Poznal tú ženu.

„Mathilde?“

Neodpovedala a podišla bližšie. Celý ohlúpnutý zopakoval:

„Mathilde Wilcrauová?“

Postavila sa pred neho s namierenou automatickou pištoľou, na rukách rukavice. Zajachtal, pozerajúc z jednej na druhú:

„Vy… Vy sa poznáte?“

„Keď niekto nedôveruje neurológovi, na koho sa obráti? Na psychiatra.“

Hlbokým hlasom naťahovala slabiky ako kedysi. Ako mohol zabudnúť na taký hlas? Príval slín mu zaplavil ústa. Nános, ktorý mal v sebe rovnakú pachuť ako ten čudný pach pred chvíľou.

Tentoraz ho identifikoval: pachuť strachu, prenikavá, strašná, zlá. Mala jediný pôvod. Presakovala mu všetkými pórmi pokožky.

„Sledovali ste ma? Čo chcete?“

Anna podišla k nemu. Jej indigovomodré oči sa leskli v zelenkastom svetle parkoviska. Oči ako temný oceán, pretiahnuté, skoro ázijské. Povedala s úsmevom:

„Čo myslíš?“

Som najlepší, alebo aspoň jeden z najlepších v oblasti neurologických vied, neuropsychológie a poznávacej psychológie, a to na celom svete. To nie je márnomyseľnosť, iba fakt uznávaný v medzinárodnej vedeckej obci. V päťdesiatich dvoch rokoch som to, čomu sa hovorí hodnota, odporúčanie.

A predsa som sa stal naozaj významným v tejto oblasti, až keď som sa odtrhol od vedeckého sveta, keď som zišiel z vyšliapaných chodníčkov a pustil som sa po zakázaných koľajach. Zvolil som si cestu, ktorú predo mnou nikto nepoužil. Až vtedy som sa stal veľkým bádateľom, priekopníkom, ktorý poznačí svoju dobu.

Ibaže pre mňa je už príliš neskoro…

Marec 1994

Po šestnástich mesiacoch tomografických pokusov s pamäťou – treťom období programu „Osobná pamäť a kultúrna pamäť“ – ma opakovanie určitých anomálií podnietilo kontaktovať laboratória, ktoré v rámci svojich výskumov používajú ten istý rádioaktívny izotop ako môj vlastný tím: oxygén 15.

Jednohlasná odpoveď: nič nezbadali.

To neznamená, že sa mýlim. To znamená, že svojim pokusným objektom vstrekujem vyššie dávky a že výnimočnosť mojich výsledkov tkvie práve v tomto dávkovaní. Predvídam tento fakt: prekročil som istý prah a ten prah odhalil silu hmoty.

Je príliš skoro čokoľvek publikovať. Uspokojím sa s napísaním správy pre tichých spoločníkov, Komisiu pre atómovú energiu a vypracujem bilanciu minulého obdobia. V poznámkach na poslednej strane uvediem opakovanie pozoruhodných faktov, spozorovaných počas testov. Faktov, ktoré sa týkajú nepriameho vplyvu O 15 na ľudský mozog, a ktoré by si určite zaslúžili byť predmetom osobitného programu.

Reakcia je okamžitá. V máji ma pozvú do sídla Komisie pre atómovú energiu. Vo veľkej konferenčnej sále na mňa čaká desiatka špecialistov. Vlasy na ježka, strohé formulácie: rozoznám ich na prvý pohľad. Sú to vojaci, ktorí ma prijali pred dvoma rokmi, keď som prvý raz prezentoval svoj výskumný program.

Začnem svoj výklad po poriadku:

„Princíp tomografie pozitrónovej emisie spočíva vo vstreknutí rádioaktívneho izotopu do krvi subjektu. Takto aktivovaný označí polohy, ktoré kamera zachytáva v reálnom čase, čo umožňuje lokalizovať mozgovú aktivitu. Pokiaľ ide o mňa, zvolil som klasický rádioaktívny izotop oxygén 15 a…“

Nejaký hlas ma preruší:

„Vo vašej poznámke spomínate anomálie. Hovorte k veci: čo sa stalo?“

„Konštatoval som, že subjekty po testoch si zamieňali vlastné spomienky s bájkami, ktoré im boli podsunuté počas sedenia.“

„Vyjadrite sa presnejšie.“

„Viaceré cvičenia z môjho protokolu sa zakladajú na šírení domnelých historiek, malých fikcií, ktoré potom musí subjekt ústne zhrnúť. Po testoch subjekty podávali tie príbehy ako hodnoverné skutočnosti. Všetci boli presvedčení, že tie fikcie skutočne prežili.“

„A vy, že tento jav vyvolalo použitie O 15?“

„Predpokladám. Pozitrónová kamera nemôže mať vplyv na vedomie: nie je to násilná technika. O 15 je jediná látka podávaná skúšobným osobám.“

„Ako si to vysvetľujete?“

„Ja si to nevysvetľujem nijako. Možno vplyv rádioaktivity na neuróny. Alebo účinok molekuly na neurotransmitery. Všetko sa odohráva tak, akoby experiment povzbudzoval poznávací systém a prepúšťal informácie, nadobudnuté počas testu. Mozog už nevie rozoznať rozdiel medzi vymyslenými údajmi a prežitou skutočnosťou.“

„Myslíte si, že je možné pomocou tejto látky implantovať do vedomia jedinca spomienky, povedzme… umelo vyrobené?“

„Je to zložitejšie, ako by sa zdalo, ja…“

„Myslíte si, že je to možné, áno alebo nie?“

„Dalo by sa uvažovať v tomto zmysle, áno.“

Ticho. Iný hlas:

„Počas svojej kariéry ste pracovali na technikách vymývania mozgu, je tak?“

Zasmejem sa. Márny pokus uvoľniť inkvizítorskú atmosféru, ktorá tu vládne:

„Už vyše dvadsať rokov. Bola to téza mojej dizertačnej práce!“

„Sledovali ste pokroky dosiahnuté v tejto oblasti?“

„Viacmenej áno. Ale v tomto odvetví je veľa nepublikovaných výskumov. Práce klasifikované ako Tajná obrana. Neviem, či…“

„Dali by sa tie látky účinne použiť ako chemická zástena zatemňujúca ľudskú pamäť?“

„Existuje viacero látok.“

„Ktoré?“

„Hovoríte o manipulácii…“

„Ktoré?“

Odpoviem s nechuťou:

„V súčasnosti sa veľa hovorí o látkach ako GHB, gamahydroxybutyrát. Ale na dosiahnutie takéhoto cieľa by bolo lepšie použiť skôr bežnejšiu látku: napríklad válium.“

„Prečo?“

„Pretože válium v určitých infraanestetických dávkach vyvoláva nielen čiastočnú amnéziu, ale aj automatizmy. Pacient ľahko podľahne sugescii. Navyše, máme protilátku: subjektu potom môžeme znovu vrátiť pamäť.“

Ticho. Prvý hlas:

„Dajme tomu, že človek podstúpil takúto liečbu, je možné vstreknúť mu potom nové spomienky pomocou oxygénu 15?“

„Ak odo mňa čakáte…“

„Áno alebo nie?“

„Áno.“

Znovu mlčanie. Všetky pohľady sú upriamené na mňa.

„Ten subjekt si na nič nespomenie?“

„Nie.“

„Ani pri podaní vália, ani pri oxygéne 15?“

„Nie. Ale je predčasné…“

„Kto okrem vás ešte pozná tieto účinky?“

„Nikto. Kontaktoval som sa s laboratóriami, ktoré používajú izotop, ale oni nič nespozorovali a…“

„Vieme, s kým ste sa skontaktovali.“

„Vy… Som sledovaný?“

„Rozprávali ste sa so šéfmi tých laboratórií?“

„Nie. Všetko prebiehalo cez e-maily. Ja…“

„Ďakujem, pán profesor.“

Na konci roku 1994 je odsúhlasený nový rozpočet. Program venovaný výlučne účinkom oxygénu 15. Irónia osudu: mne, ktorý som narazil na toľko ťažkostí pri získavaní prostriedkov na program, ktorý som vymyslel, prezentoval, bránil, teraz prideľujú finančné prostriedky na projekt, o ktorom som ani len neuvažoval.

Apríl 1995

Zlý sen sa začína. Navštívi ma policajt v sprievode dvoch gangstrov v čiernom. Kolos so sivými fúzami, oblečený v gabardénovom plášti. Predstaví sa: komisár Philippe Charlier. Vyzerá žoviálny, usmievavý, dobromyseľný, ale môj inštinkt bývalého hipisáka mi šepká, že je nebezpečný. Spoznávam v ňom výtržníka, štrajkokaza, sebaistého gaunera, ktorý si myslí, že je vždy v práve.

„Prišiel som ti vyrozprávať jeden príbeh,“ oznámil. „Osobnú spomienku. Na margo vlny atentátov, ktoré vo Francúzsku rozšírili paniku od decembra 1985 do septembra 1986. Spomínaš si na ulicu Rennes a to všetko? Dokopy trinásť mŕtvych a dvestopäťdesiat zranených.

V tom čase som pracoval pre Protišpionážne oddelenie štátnej bezpečnosti. Schválili nám všetky prostriedky. Tisícky chlapcov, odpočúvacie systémy, neobmedzený počet špehov. Obrátili sme hore nohami islamské ubytovne, zburcovali palestínske frakcie, libanonské siete, iránske komunity. Paríž bol úplne pod našou kontrolou. Dokonca sme ponúkli odmenu milión frankov komukoľvek, kto by nás mohol informovať. Nebolo nám to nič platné. Nevyhrabali sme žiadnu indíciu, ani informáciu. Nič. A atentáty pokračovali, zabíjali, zraňovali, demolovali, a my sme nemohli zabrániť masakre.

Jedného dňa, v marci 1986 sa to trochu zmenilo a jediným záťahom sme zadržali všetkých členov frakcie: Fouada Aliho Salaha a jeho kumpánov. Skladovali zbrane a výbušniny v byte na ulici Voute, v dvanástom obvode. Stretávali sa v tuniskej reštaurácii na ulici Chartres v štvrti Zlatá kvapka. Ja som viedol operáciu. Všetkých sme pochytali za pár hodín. Čistá robota, bravúrne vykonaná. Z jedného dňa na druhý atentáty prestali. Do mesta sa vrátil pokoj.

A vieš, ako sa podaril ten zázrak? Čo zmenilo pomer síl? Jeden z členov skupiny, Lotfi ben Kallak, sa jednoducho rozhodol obrátiť kabát. Skontaktoval nás, udal svojich komplicov za odmenu. Dokonca súhlasil so zorganizovaním pasce zvnútra.

Lotfi bol blázon. Nikto sa nezriekne života za pár stotisíc frankov. Nikto sa nezmieri so životom štvanej zveri, neodíde dobrovoľne do vyhnanstva na kraj sveta, a pritom vie, že skôr či neskôr príde odplata. Ale ja som mohol odhadnúť následky jeho zrady. Prvýkrát sme sa dostali do vnútra skupiny. Do srdca systému, chápeš? Od toho okamihu bolo všetko jasné, ľahké, účinné. To je poučenie z môjho príbehu. Teroristi majú len jedinú silu: tajomstvo. Keď sa im zachce, udrú hocikde. Je iba jediný spôsob, ako ich zastaviť: preniknúť do ich siete. Vniknúť im do mozgu. Len vtedy je možné všetko. Ako s Loftim. A vďaka tebe dostaneme aj všetkých ostatných.“

Charlierov plán je jasný: prerobiť myslenie ľudí blízkych teroristickým sieťam pomocou oxygénu 15, naočkovať im umelo vytvorené spomienky – napríklad motív pomsty – a presvedčiť ich, aby spolupracovali a zradili svojich bratov v zbrani.

„Program sa bude volať Morfo,“ vysvetľuje, „pretože zmeníme psychickú morfológiu tých špinavých Arabov. Pozmeníme ich osobnosť, ich mozgovú geografiu. Potom ich vrátime do pôvodného prostredia. Nakazené svinské psy v svorke.“

Uzavrel hlasom, že by sa pri ňom krvi nedorezal:

„Tvoja voľba je jednoduchá. Na jednej strane neobmedzené prostriedky, subjektov koľko len chceš, príležitosť riadiť vedeckú revolúciu vo všetkej diskrétnosti. A na druhej strane návrat k otravnej existencii bádateľa, naháňanie sa za prachmi, bankrotujúce laboratória, bezvýznamné publikácie. Nehovoriac o tom, že v každom prípade je ten program v našich rukách, ďalším, ktorým tvoju robotu, tvoje poznámky, všetko poskytneme. S týmito vedcami môžeš rátať pri využití účinkov oxygénu 15 a pripísať si autorstvo.“

V nasledujúcich dňoch zbieram informácie. Philippe Charlier je jeden z piatich komisárov šiestej divízie Ústrednej správy súdnej polície. Jeden z vodcov medzinárodného protiteroristického boja, pôsobiaci pod vedením Jeana-Paula Magnarda, riaditeľa „Šiestej sekcie“.

V službe prezývaný „Zelený obor“, vychýrený svojou posadnutosťou infiltrácie ľudí a tiež pre svoje násilnícke metódy. Dokonca aj Magnard si ho drží od tela, sám známy svojou nekompromisnosťou, ale verný tradičným metódam, alergický na každé experimentovanie.

Je jar 95 a Charlierove myšlienky sa dočkali zvláštnej odozvy. Nad Francúzskom visí hrozba teroristickej siete. 25. júla vybuchne v stanici metra Saint-MicheI bomba a zabije desať ľudí. Podozriví sú členovia Ozbrojenej islamskej organizácie, ale neexistuje ani náznak stopy, že sa zastavila vlna atentátov.

Ministerstvo obrany sa spolu s ministerstvom vnútra rozhodnú financovať projekt Morfo. Aj keby sa operáciou so špecifickým spisom – „príliš krátke“ – nepodarilo dosiahnuť účinok, je čas použiť nové zbrane proti terorizmu voči štátu.

Koncom leta 1995 ma Philippe Charlier znovu poctí svojou návštevou a avizuje už výber morčaťa spomedzi stoviek islamistov zadržaných v rámci plánu Vigipirate.

V tej chvíli Magnard získava rozhodujúce víťazstvo. Keď sa na trati TGV nájde plynová bomba a lyonskí žandári sa ju chystajú zneškodniť, Magnard požiada o prehliadku objektu. Objavia odtlačky podozrivého, Khaleda Kelkala, ktorý sa javí ako jeden z autorov atentátov. Pokračovanie patrí histórii, médiám: Kelkala, štvaného ako zver v lesoch lyonskej oblasti, zabijú 29. septembra a sieť je zničená.

To je triumf Magnarda a starých dobrých metód.

Koniec spisu Morfo.

Philippe Charlier končí.

Napriek tomu finančný príspevok ostáva. Ministerstvá, poverené bezpečnosťou krajiny, mi pridelia nemalé prostriedky na pokračovanie výskumov. Od prvého roku moje výsledky ukazujú, že som videl veci správne. Oxygén 15, podaný v signifikantnej dávke, umožňuje prepúšťať cez neuróny umelo vytvorené spomienky. Pod týmto vplyvom pamäť spórovatie, prefiltruje časti fikcie a integruje ich ako realitu.

Môj protokol sa vybrusuje. Pracujem s niekoľkými desiatkami pacientov, všetkých dodáva armáda, sú to dobrovoľní vojaci. Ide o zmeny veľmi slabého rozsahu. Zakaždým jediná umelá spomienka. Potom čakám niekoľko dní, kým sa uistím, že sa „štep“ ujal.

Ostáva pokúsiť sa o posledný experiment: zatemniť subjektu pamäť a implantovať mu úplne nové spomienky. Neponáhľam sa s takouto čistkou. Tým skôr, že armáda a polícia akoby na mňa zabudli. V tom čase je Charlier preradený na vyšetrovačky v teréne, odrezaný od mocenských kruhov. Magnard vládne neobmedzene, podľa svojich tradičných princípov. Mám nádej, že ma definitívne uvoľnia zo svojej slučky. Snívam o návrate do civilného života, o oficiálnej publikácii mojich výsledkov, o normálnej aplikácii mojich experimentov…

Všetko toto by bolo možné, nebyť 11. septembra 2001.

Atentáty na Dvojičky a Pentagón.

Závan explózie rozprášil všetky policajné istoty, všetky techniky pátrania a špionáže v celosvetovom meradle. Tajné služby, spravodajské agentúry, polície a armády krajín ohrozovaných Al-Kaidou sú v koncoch. Politickí pohlavári sú vystrašení. Teroristické nebezpečenstvo zase raz predviedlo svoju najväčšiu silu: tajomstvo.

Hovorí sa o svätej vojne, o chemickej hrozbe, o atómovom poplachu…

Philippe Charlier sa znovu vracia do prvej línie. Je to človek plný zlosti a posadnutosti. Silná osobnosť s nekalými metódami, násilnými a účinnými. Spis Morfo je exhumovaný. Hanebné slová sa znovu vracajú na všetky pery: spracovanie, vymývanie mozgov, infiltrácia…

V novembri sa Charlier objaví v Inštitúte Henriho Becquerela. So širokým úsmevom oznámi:

„Starci sú späť.“

Pozve ma do reštaurácie. Lyonská krčma: pečená klobáska a burgundské víno. Zlý sen sa znovu začína v pachu pripáleného tuku a krvi.

„Poznáš ročný rozpočet CIA a FBI?“ spýta sa.

Odpovedám negatívne.

„Tridsať miliárd dolárov. Dve agentúry vlastnia satelity, špionážne ponorky, prieskumné automaticky riadené strely, centrá mobilného odpočúvania. Špičková technológia v oblasti elektronického dohľadu. Nepočítajúc NSA (National Security Agency) a jej schopnosť. Američania môžu všetko odpočúvať, všetko pozorovať. Na zemi už neexistuje tajomstvo. Veľa sme sa o tom rozprávali. Celý svet je prebádaný. Spomenuli sme aj Veľkého brata… Lenže prišiel 11. september. Pár chlapom vyzbrojeným plastovými nožmi sa podarilo zničiť veže Svetového obchodného centra a dobrý kus Pentagónu a dosiahnuť výsledok skoro tritisíc mŕtvych. Američania odpočúvajú všetko, zachytia všetko, okrem mužov, ktorí sú naozaj nebezpeční.“

Zelený obor sa prestal smiať. Pomaly obrátil dlane k stropu, nad hlavu:

„Vieš si predstaviť dve misky na váhe? Na jednej strane tridsať miliárd dolárov. Na druhej plastové nože. V čom je podľa teba ten rozdiel? Čo vychýlilo tú posranú váhu?“ (Buchne prudko do stola.) „Vôľa. Viera. Šialenstvo. Celej artilérii technológie, tisíckam americkým agentov sa nepodarilo ustriehnuť hŕstku odhodlaných mužov. Pretože žiadny stroj nebude nikdy taký silný ako ľudský mozog. Pretože nikdy žiadny funkcionár, ktorý žije normálne a má normálne ambície, nemôže zneškodniť nejakého fanatika, ktorý kašle na vlastný život a celkom sa oddá vyššiemu poslaniu.“
Zmlkne, nadýchne sa a pokračuje:

„Piloti kamikadze z 11. septembra si depilovali telo. Vieš prečo? Aby boli dokonalé čistí vo chvíli, keď vstúpia do raja. Proti takým lotrom sa nedá nič robiť. Ani ich špehovať, ani kúpiť, ani pochopiť.“

Oči sa mu blyštia čudným leskom, akoby celý svet varoval pred blízkosťou katastrofy:

„Opakujem ti: je jediný prostriedok, ako dostať tých fanatikov. Obrátiť jedného spomedzi nich. Zmeniť ho, aby sme sa dostali na rub ich šialenstva. Len vtedy sa bude dať s nimi bojovať.“

Zelený obor si oprie lakte na obrus, priloží pery na pohár s červeným vínom, úsmevom nadvihne fúzy:

„Mám pre teba dobrú správu. Počnúc dneškom projekt Morfo znovu štartuje. Dokonca som našiel kandidáta.“ (Uškľabok zosilnie.) „Skôr by som mal povedať: kandidátku.“

„Ja.“
Annin hlas sa odrazil od cementu ako pingpongová loptička. Eric Ackermann k nej vyslal chabý úsmev, takmer ospravedlňujúci. Skoro hodinu rozprával bez prerušenia, sediac v breaku pri otvorených dverách, s nohami vyloženými von. Mal sucho v hrdle a dal by čokoľvek za pohár vody.

Anna Heymesová stála nehybne opretá o stĺp, tenká ako uhlík. Mathilde Wilcrauová chodila stále sem a ta, stláčajúc časový spínač, keď neónky zhasli.

Pri rozprávaní pozoroval jednu aj druhú. Malá, bledá a celá v čiernom, mu napriek mladému veku pripadala neoblomná, takmer ako skala. Veľká naopak, ako rastlina, vibrujúca nenarušenou sviežosťou. Stále tie príliš červené ústa, príliš čierne vlasy, ostrý kontrast farieb, ako v stánku na trhu.

Ako mohol mať v tejto chvíli podobné myšlienky? Charlierovi muži teraz iste brázdili štvrť s eskortou ozbrojených policajtov, ktorí chceli jeho kožu. A tá čoraz nutkavejšia potreba drogy, k tomu smäd, ktorý dráždil aj tú najmenšiu čiastočku jeho tela…

Anna zopakovala o niečo tichším hlasom:

„Ja…“

Vytiahla z vrecka škatuľku cigariet. Ackermann to riskol:

„Ja… Môžem poprosiť o jednu?“

Najprv si zapálila marlborku, a po istom zaváhaní mu jednu ponúkla. Keď šťukla zapaľovačom, zhaslo svetlo. Plameň prerazil temnotu a vytvoril zo scény negatív.

Mathilde znovu stisla spínač.

„A čo ďalej, Ackermann. Chýba nám hlavný údaj: kto je Anna?“

Tón bol stále výhražný, ale už bez hnevu alebo nenávisti. Už vedel, že tie ženy ho nezabijú. Človek nevraždí len tak. Jeho spoveď bola dobrovoľná a uľavilo sa mu. Počkal, kým mu chuť spáleného tabaku zaplní hrdlo, až potom odpovedal:

„Ja neviem všetko. Ani zďaleka. Podľa toho, čo mi povedali, voláš sa Sema Gokalpová. Si Turkyňa, robíš tu načierno. Prišla si z regiónu Gaziantep, z juhu Anatólie. Pracovala si v desiatom obvode. Do Inštitútu Henriho Becquerela ťa priviedli 16. novembra 2001, po krátkej hospitalizácii v nemocnici Sainte-Anne.“

Anna ostala ľahostajná, stále pritisnutá k stĺpu. Slová akoby sa míňali účinkom, ako ostreľovanie časticami, neviditeľné, ale smrteľné. „Vy ste ma odtiaľ vzali?“

„Skôr našiel. Neviem, ako sa to stalo. Hádka medzi Turkami, vyplienenie jednej dielne na Strasbourg-Saint-Denis. Výpalníctvo, neviem presne. Keď prišli policajti, v dielni už nebol nikto. Okrem teba. Schovanej v tmavej kutici…“ Potiahol si z cigarety. Napriek nikotínu pach strachu zotrvával. „O afére sa dozvedel Charlier. Okamžite pochopil, že má ideálny subjekt na vyskúšanie projektu Morfo.“

„Prečo,ideálny‘?“

„Bez papierov, bez rodiny, bez záväzkov. A najmä v šoku.“ Ackermann vrhol na Mathilde pohľad odborníka. Potom sa vrátil k Anne:

„Neviem, čo si videla v tú noc, ale muselo to byť niečo hrozné. Bola si úplne traumatizovaná. Po troch dňoch si mala stále ochromené končatiny. Totálna strnulosť. Vyskakovala si pri najmenšom zvuku. Ale najzvláštnejšie bolo, že tá trauma ti zatemnila pamäť. Nebola si schopná spomenúť si na svoje meno, totožnosť, na pár informácií zapísaných v pase. Stále si mrmlala nesúvislé slová. Tá amnézia mi pripravila pôdu. Mohol som ti inplantovať nové spomienky rýchlejšie. Perfektný pokusný králik.“ Anna vykríkla: 
„Sviniar!“

Prikývol, privrel oči, no potom si to rozmyslel, uvedomil si svoje počínanie a cynicky dodal:

„Okrem toho, rozprávala si bezchybnou francúzštinou. A práve tento detail vnukol Charlierovi nápad.“

„Aký nápad?“

„Zo začiatku sme chceli iba vstreknúť umelé fragmenty do hlavy cudzieho subjektu odlišnej kultúry. Chceli sme vedieť, čo by to prinieslo. Napríklad pozmeniť náboženské presvedčenie moslima. Alebo mu naištalovať motív rozhorčenia. Ale u teba sa rysovali iné možnosti. Hovorila si perfektne naším jazykom. Tvoj zovňajšok zodpovedal dobre udržiavanej Európanke. Charlier položil priečku vyššie: totálna premena. Vygumovať tvoju osobnosť a výchovu v prospech identity človeka zo západu.“

Odmlčal sa. Obidve ženy ostali ticho. Nevyslovená výzva na pokračovanie:

„Najprv som prehĺbil tvoju amnéziu vstreknutím nadmiernej dávky vália. Potom som sa pustil do skutočnej premeny. Do vytvorenia tvojej novej osobnosti. S oxygénom 15.“

Mathilde sa podráždene spýtala:

„V čom to spočívalo?“

Ďalší šluk, potom odpovedal, nespúšťajúc oči z Anny:

„V podstate vybaviť ťa informáciami. Všetkými formami. Rozprávaním. Filmovými snímkami. Nahratými zvukmi. Pred každou seansou som ti vpichol rádioaktívnu látku. Výsledky boli neuveriteľné. Každá dávka sa v tvojom mozgu premieňala na reálnu spomienku. Každým dňom si sa stávala trochu viac ozajstnou Annou Heymesovou.“

Drobná žena sa odlepila od pylónu:

„Chceš povedať, že ona naozaj existuje?“

Vnútorný pach bol čoraz silnejší, až zahnívajúci. Veru, hnil zaživa. Zatiaľ čo nedostatok amfetamínu mu spôsoboval miernu paniku v hlave.

„Tvoju pamäť bolo treba vybaviť súvislým súborom spomienok. Najlepší spôsob bol nájsť existujúcu osobu, použiť jej životný príbeh, fotky, videofilmy. Preto sme vybrali Annu Heymesovú. Mali sme materiál.“

„Kto je to? Kde je skutočná Anna Heymesová?“

Nadvihol si okuliare na nose a spustil:

„Pár metrov pod zemou. Je mŕtva. Heymesová žena spáchala samovraždu pred šiestimi mesiacmi. Miesto bolo voľné, v istom zmysle. Všetky tvoje spomienky patria do jej príbehu. Zosnulí rodičia. Rodina na juhozápade. Svadba v Saint-Paul-de-Vence. Právnický titul.“

V tej chvíli svetlo zhaslo. Mathilde znovu rozsvietila. Súčasne so svetlom sa ozval jej hlas:

„To ste si museli vybrať práve ženu z tureckého prostredia?“

„Nie. To by nemalo žiadny zmysel. Bol to ťah naslepo. Len pokus o premenu… ale totálnu. Zistiť, až pokiaľ môžeme ísť.“

„A nakoniec,“ spýtala sa Anna, „čo ste mali v úmysle zo mňa urobiť?“

„Nemám tušenia. To už nebol môj rezort.“

Ďalšie klamstvo. Samozrejme, že vedel, čo čaká túto ženu. Lobotómia alebo eliminácia. Keď Anna znovu prehovorila, akoby prekukla tú zlovestnú skutočnosť:

„Kto je Laurent Heymes?“

„Presne to, čo tvrdí: riaditeľ výskumného a rozpočtového oddelenia ministerstva vnútra.“

„Prečo sa prepožičal na túto maškarádu?“

„Všetko súvisí s jeho ženou. Bola depresívna, nekontrolovateľná. V poslednom čase sa ju Laurent pokúšal zamestnať. Vo zvláštnej misii na ministerstve obrany, ktorá sa týkala Sýrie. Anna ukradla dokumenty. Chcela ich speňažiť u vysokých hodnostárov v Damašku a ujsť bohviekam. Bláznivá. Aféra bola odhalená. Anna zdrhla a spáchala samovraždu.“

Mathilde myklo:

„A tým vydierali Laurenta Heymesa ešte aj po jej smrti?“

„On sa stále obával škandálu. Zničilo by mu to kariéru. Vysoký funkcionár ženatý so špiónkou… Charlier má o tom kompletný spis. Drží Laurenta v hrsti ako všetkých.“

„Všetkých?“

„Alaina Lacrouxa. Pierra Caracilliho. Jeana-Frangoisa Gaudemera.“ (Otočí sa znovu k Anne.) „Takzvaní vysokí úradníci, ktorí chodili k tebe na večeru.“

„Kto sú to?“

„Šašovia špekulanti, skorumpovaní policajti, o ktorých má Charlier informácie a ktorí boli nútení pristúpiť na tieto cirkusácke stretnutia.“

„A načo tie stretnutia?“

„To bol môj nápad. Chcel som konfrontovať tvoju myseľ s vonkajším svetom, pozorovať tvoje reakcie. Všetko sa filmovalo. Rozhovory sa nahrávali. Musíš chápať, že celá tvoja existencia bola umelá, lživá: dom na avenue Hoche, domovníčka, susedia… Všetko bolo pod našou kontrolou.“

„Laboratórna myš.“

Ackermann sa zdvihol a chcel urobiť pár krokov, ale zasekol sa medzi otvorené dvierka a stenu parkoviska. Klesol späť na sedadlo:

„Ten program je vedeckou revolúciou,“ odsekol drsne. „Morálne ohľady neprichádzali do úvahy.“

Ponad dvere mu Anna podala ďalšiu cigaretu. Budila dojem, že mu odpúšťa, pod podmienkou, že jej prezradí všetky detaily:

„A čo Dom čokolády?“

Keď si pripaľoval marlboro, všimol si, že sa trasie. Ohlasovala sa šoková vlna. Absťák mu čochvíľa prejde pod kožu.

„To bol jeden z problémov,“ povedal v oblaku dymu. „Ten džob nám dal zabrať. Bolo nevyhnutné zosilniť dozor. Policajti ťa mali na muške neustále. Vrátnik reštaurácie, myslím, že sa volá…“

„La Marée.“

„Áno, La Marée.“

„Keď som robila v Dome čokolády, často sa tam objavoval jeden zákazník. Muž, pri ktorom som mala dojem, že ho poznám. To bol tiež policajt?“

„Je to možné. Nepoznám detaily. Viem iba to, že si nám unikla.“

Svetlo znovu zhaslo. Mathilde znovu zažala neónové trubice.

„Ale naozajstným problémom boli tie krízy,“ nadviazal. „Hneď som vytušil, že je to výpadok. A že sa to bude zhoršovať. Ten problém s tvárami bol len predzvesťou: tvoja skutočná pamäť sa chystala znovu preraziť na povrch.“

„Prečo práve tváre?“

„Nemám tušenie. Je to len experimentovanie.“

Ruky sa mu triasli čoraz viac. Koncentroval sa na to, čo hovorí:

„Keď ťa Laurent pristihol, ako ho pozoruješ uprostred noci, bolo jasné, že tie poruchy sa stupňujú. Bolo ťa treba internovať.“

„Prečo si trval na biopsii?“

„Aby som si bol načistom. Možno že silná dávka oxygénu 15 spôsobila poškodenie. Musím tomu prísť na koreň!“

Náhle sa zarazil a oľutoval, že kričal. Mal dojem, že mu v koži skáču skraty. Odhodil cigaretu a zastrčil si prsty pod stehná. Ako dlho ešte vydrží?

Mathilde Wilcrauová položila rozhodujúcu otázku:

„Tí Charlierovi muži: kde hľadajú? Koľkí sú?“

„Neviem. Som mimo hry. Aj Laurent. Už s ním nie som v kontakte… Pre Charliera je program uzavretý. Jediné, čo súri: znovu sa ťa zmocniť a stiahnuť z obehu. Čítate noviny. Viete, čo sa deje v médiách, vo verejnej mienke pri najmenšom neoprávnenom telefonickom odpočúvaní. Predstavte si, čo by sa stalo, keby sa vedelo o tomto projekte.“

„Takže ma treba zabiť?“ spýtala sa Anna.

„Skôr liečiť. Ty nevieš, čo máš v hlave. Musíš sa vzdať, znovu sa zveriť do Charlierových rúk. Do našich rúk. To je jediné riešenie, aby si sa vyliečila a aby sme všetci ostali nažive!“

Zdvihol oči ponad okuliare. Videl ich zahmlene a bolo to tak lepšie. Zveličil:

„Panebože, vy nepoznáte Charliera! Som si istý, že konal v absolútnej ilegalite. A teraz zahladzuje stopy. O tomto čase nie som si istý, či Laurent ešte žije. Všetko je v ťahu, iba že by sa ťa dalo liečiť…“

Hlas sa mu zadrhol. Načo v tom pokračovať? On sám tejto možnosti neveril. Mathilde sa ticho ozvala:

„To všetko nám ešte nehovorí, prečo ste jej zmenili tvár.“

Ackermann pocítil, ako sa mu na pery vkráda úsmev: od začiatku čakal na tú otázku.

„My sme ti tvár nezmenili…“

„Čože?“

Znovu si ich obzeral cez okuliare. Úžas im zmrazil črty. Zabodol oči do Anniných zreničiek:

„Bola si taká, keď sme ťa našli. Už na prvých röntgenových snímkach som objavil jazvy, implantáty, mostíky. Bolo to neuveriteľné. Kompletná plastická operácia. Musela stáť strašné peniaze. Zákrok, ktorý by si nemohla dovoliť robotníčka, nieto ešte čierna imigrantka.“

„Čo tým chceš povedať?“

„Že nie si robotníčka. Charlier a ostatní sa zmýlili. Mysleli si, že uniesli anonymnú Turkyňu. Ale ty si niečo viac. Je to asi bláznivejšie, ako sa zdá, ale myslím si, že ty si sa skrývala v tureckej štvrti už predtým, ako ťa objavili.“

Anna sa rozplakala:

„To nie je možné… To nie je možné… kedy sa to všetko skončí?“

„V určitom zmysle,“ pokračoval zanietene, „to vysvetľuje úspech zákroku. Nie som kúzelník. Nikdy by som nemohol zmeniť až do takej miery robotníčku, ktorá prišla z Anatólie. A už vôbec nie za pár týždňov. Iba Charlier mohol zhltnúť niečo také.“

Mathilde sa pozastavila pri poslednej poznámke:

„Čo povedal, keď si mu oznámil, že jej tvár je zmenená?“

„Nepovedal som mu to. Zamlčal som ten šialený fakt pred všetkými.“ (Hľadel na Annu.) „Dokonca aj minulú sobotu, keď si prišla k Becquerelovi, som zamenil rôntgeny. Tvoje jazvy sa zjavili na všetkých snímkach.“

Anna si osušila slzy:

„Prečo si to urobil?“

„Chcel som dokončiť pokus. Príležitosť bola príliš lákavá… Tvoj psychický stav bol ideálny pokúsiť sa o to dobrodružstvo. Pre mňa mal význam len program…“

Anna a Mathilde ostali zarazené.

Keď sa malá Kleopatra spamätala, hlas mala príkry:

„Ak nie som Anna Heymesová ani Sema Gokalpová, kto som?“

„Nenám ani najmenšie tušenie. Intelektuálka, politická imigrantka… Alebo teroristka. Ja…“

Neónky znovu zhasli. Mathilde sa ani nepohla. Tma sa prehlbovala ako záplava dechtu. Na okamih si pomyslel: „Zmýlil som sa, zabijú ma.“ Ale z tmy sa ozval Annin hlas:

„Je jediný spôsob, ako sa to dozvedieť.“

Nikto nezasvietil. Eric Ackermann si domyslel zvyšok. Anna zrazu celkom blízko pri ňom zamrmlala:

„Vrátiš mi to, čo si mi ukradol. Moju pamäť.“

Zbavil sa chalana a bolo to.
Po koride na stanici a po tých odhaleniach odviedol Jean-Louis Schiffer Paula Nerteauxa do lokálu Strasbouregeoise, naproti Východnej stanici. Znovu mu objasnil, o čo v tomto vyšetrovaní naozaj ide, dalo sa to zhrnúť do výroku „chercher la femme“. V tejto chvíli nebolo dôležité nič, ani obete, ani vrahovia. Bolo treba vypátrať terč Sivých vlkov, terč, ktorý zabijaci hľadali päť mesiacov v tureckej štvrti a ktorý im doteraz unikal.

Napokon, po hodine ostrej a vecnej diskusie, Paul Nerteaux kapituloval a urobil obrat o stoosemdesiat stupňov. Jeho inteligencia a schopnosť prispôsobiť sa neprestávali Schiffera udivovať. Ten chalan sám určil novú stratégiu.

Po prvé: zostaviť identikit koristi na základe fotografií troch mŕtvol a rozšíriť ho po tureckej štvrti.

Po druhé: posilniť hliadky, znásobiť kontroly totožnosti, prehliadky v Malom Turecku. Takéto prečesávanie sa mohlo zdať smiešne, ale podľa Nerteauxa by bolo možné na tú ženu natrafiť aj náhodou. Už sa to stalo: dvadsaťpäť rokov po úteku Tota Riinu bol tento najväčší šéf Cosa Nostry zatknutý pri banálnej kontrole totožnosti uprostred Palerma.

Po tretie: vrátiť sa k Mariovi, šéfovi Iskele, preštudovať karty a zistiť, či ďalšie robotníčky nezodpovedajú opisu. Tento nápad sa Schifferovi pozdával, ale nemohol sa tam objaviť po tom, čo spôsobil obchodníkovi s otrokmi.

Na revanš si vyhradil štvrtý bod: navštíviť Talata Gurdileka, u ktorého pracovala prvá obeť. Bolo treba ukončiť výsluch zamestnávateľov zavraždených žien a on bol na to povolaný.

A konečne piaty bod, jediný zameraný na samotných vrahov: spustiť pátranie na prisťahovaleckom úrade a na víza v prípade, že tureckí štátni príslušníci, známi svojím vzťahom k extrémnej pravici alebo k mafii, prišli do Francúzska po novembri 2001. Čo vyžadovalo preskúmať všetkých prišelcov z Anatólie za posledných päť mesiacov, porovnať ich s kartotékou Interpolu a takisto ich predložiť tureckým policajným orgánom.

Schiffer neveril tejto stope, príliš dobre poznal tesné zväzky medzi tureckými kolegami a Sivými vlkmi, ale nechal hovoriť zapáleného mladého policajta.

V skutočnosti neveril žiadnej z týchto možností. Ale preukázal trpezlivosť, pretože už mal niečo za lubom…

Zatiaľ čo boli na ceste k Cité, kde Nerteaux mienil predložiť svoj nový plán sudcovi Bomarzovi, skúsil šťastie. Vysvetlil mu, že najlepší spôsob, ako sa posunúť dopredu, bude teraz rozdeliť sa. Paul by rozširoval identikity a v krátkosti informoval ľudí na komisariátoch desiateho obvodu, on by mohol zájsť za Gurdilekom…

Mladý kapitán si šetril odpoveď po návšteve na magistráte. Nechal ho tvrdnúť vyše dvoch hodín v kaviarni oproti justičnému palácu, dokonca pod dohľadom službukonajúceho policajta. Keď vyšiel, bol spokojný: Bomarzo mu nechal voľnú ruku pre jeho plán Vigipirate. Táto perspektíva ho zrejme nadchla, lebo teraz súhlasil so všetkým.

O šiestej večer vysadil Schiffera na bulvári Magenta, blízko Východnej stanice, a dal si s ním stretnutie na ôsmu v kaviarni Sancak na ulici Faubourg-Saint-Denis, aby to prebrali.

Schiffer teraz kráčal po ulici Paradis. Konečne sám! Konečne voľný… Vdychoval dráždivú chuť štvrte, cítil magnetickú silu „svojho“ teritória. Koniec dňa pripomínal horúčku, bol fádny a ochromujúci. Slnko ožarovalo každý výklad čiastočkami svojho svetla, akýmsi zlatistým povlakom, ktorý mal desivé čaro, ozajstné líčenie balzamovača.

Šiel rýchlym krokom, naberajúc kondíciu na stretnutie s jedným z najväčších šéfov v štvrti: s Talatom Gurdilekom. S mužom, ktorý zakotvil v Paríži v šesťdesiatych rokoch ako sedemnásťročný, bez haliera, bez najmenšieho tromfu, a ktorý teraz vlastnil okolo dvadsiatky dielní a fabrík na výrobu konfekcie vo Francúzsku a Nemecku, ako aj dobrú desiatku samoobslužných žehliarní a práčovní. Buldog, ktorý vládol na všetkých podlažiach tureckej štvrte, oficiálnych aj polooficálnych, legálnych aj nelegálnych. Keď Gurdilek kýchol, celé geto dostalo nádchu.

Na čísle 58 Schiffer otvoril bránu. Vydal sa po tmavej pasáži s odvodňovacím žliabkom uprostred, lemovanej dielňami a bzučiacimi tlačiarňami. Na konci uličky došiel na obdĺžnikový dvor vyložený kosoštvorcovými dlaždicami. Na pravej strane sa nachádzalo malé schodisko vedúce k priekope a obvodovému múru s napolo vyschnutými záhradkami.

Zbožňoval toto skryté miesto uprostred štvrte, utajené pred zrakmi, neznáme dokonca aj pre väčšinu obyvateľov bloku, srdce v srdci, zákop, ktorý prekrútil všetky značky, vertikálne aj horizontálne. Pasáž uzatvárala zhrdzavená kovová stena. Položil ruku na priečku: bola vlažná.

Usmial sa a potom prudko zabúchal.

Po dlhej chvíli prišiel otvoriť muž v oblaku pary. Schiffer vyrazil zo seba pár vysvetlení po turecky. Vrátnik sa uhol a vpustil ho dnu. Policajt si všimol, že je bosý. Znovu sa usmial: nič sa nezmenilo. Ponoril sa do dusivého vzduchu.

Biele svetlo mu odkrylo známy obraz: chodbu obloženú fajansou, objemné, tepelne izolované trúbky upevnené pod stropom, potiahnuté svetlozeleným chirurgickým plátnom, prúdy kvapiek na dlaždičkách, vypuklé železné dvere, ktoré boli na každom odvzdušňovači a podobali sa na bočnice ohrievača, vybieleného čerstvým vápnom.

Kráčali tak pár minút. Schiffer cítil, ako mu v kalužiach špliechajú topánky. Telo mal už zvlhnuté od potu. Zahli do dalšieho na bielo vykachličkovaného zahmleného priechodu. Vpravo sa zjavil otvor a odhalil dielňu, odkiaľ sa ozývalo hlasité dýchanie.

Schiffer si dal načas a vychutnal ten výjav.

Pod plafónom s kanalizáciou a vetracími šachtami prepúšťajúcimi svetlo sa asi tridsať robotníčok, bosých a s bielymi rúškami na tvári, horlivo skláňalo nad kaďami alebo žehliacimi doskami.

Prúdy pary syčali v pravidelnom rytme, pach pracích prostriedkov a liehu presycoval ovzdušie.

Schiffer vedel, že čerpacia stanica hammamu bola blízko, niekde pod ich nohami, pumpovala vodu z vyše osemstometrovej hĺbky, kde prúdila v potrubiach, zbavená železa, chlórovaná, ohriata, skôr ako ju odvedú potrubím buď do hammamu v pravom zmysle slova, alebo do tejto ilegálnej farbiarne. Gurdilek dostal nápad umiestniť vedľa kúpeľov čistiareň, aby na svoje rôzne aktivity využil jeden kanalizačný systém. Ekonomická stratégia: ani kvapka vody nevyšla nazmar.

Ako tadiaľ prechádzali, policajt si popásal oči, pozorujúc ženy zahalené do bavlny, s čelom zaroseným od potu. Premočené blúzky im formovali prsia a stehná, veľké a voľné, aké mal rád. Všimol si, že má erekciu. Bral to ako dobré znamenie.

Znovu vykročili.

Horúčava a vlhkosť sa stále zväčšovali. Objavila sa a vzápätí zmizla zvláštna vôňa, až si Schiffer pomyslel, že sa mu to zdalo. Ale o pár krokov ďalej sa znovu objavila a bola už zreteľnejšia.

Tentoraz si bol Schiffer istý.

Začal ju pomaličky vdychovať. Prenikavé šteklenie mu zaútočilo na nosné dierky a hrdlo. Jeho dýchacieho systému sa zmocňovali protichodné pocity. Mal dojem, že cmúľa ľad, zatiaľ čo ústa mu horeli. Tá vôňa osviežovala a pálila zároveň, jedným razom útočila aj prečisťovala.

Mäta.

Šli dalej. Z vône sa stala rieka, more, do ktorého sa Schiffer ponáral. Bolo to ešte horšie ako v jeho spomienke. Pri každom kroku sa čoraz viac premieňal na nálevové vrecúško na dne šálky. Pľúca mu tuhli od chladu ľadovca, zatiaľ čo tvár mu pripadala ako maska rozpáleného vosku.

Keď došiel na koniec chodby, skoro sa dusil, nadychoval sa len krátkymi dúškami, s krátkymi prestávkami. Povedal si, že vchádza do obrovského inhalátora. Vedel, že nie je ďaleko od pravdy, a vošiel do trónnej sály. Bol to prázdny bazén, nie hlboký, ale lemovaný tenkými bielymi stĺpmi, ktoré sa ostro črtali na pozadí zahmlenom od pary. Okraj nádrže zdobili modré kachličky v štýle niekdajších staníc metra. Zadnú stenu pokrývali drevené paravány, popretkávané osmanskými ornamentami: mesiace, kríže, hviezdy.

V strede bazéna sedel muž na keramickej platni.

Okolo tela mal obkrútenú hrubú bielu osušku. Tvár mal ponorenú v šere.

V spaľujúcich výparoch sa ozýval jeho smiech.

Smiech Talata Gurdileka, mätového muža, muža s vypáleným hlasom.

V tureckej štvrti každý poznal jeho príbeh.
Do Európy prišiel v roku 1961 klasickým spôsobom, v dvojitom dne cisterny. V Anatólii ho spolu s ďalšími spolucestujúcimi strčili pod železnú priečku, ktorú potom priskrutkovali. Čierni pasažieri museli takto ležať bez vzduchu, bez svetla počas celej cesty, asi štyridsaťosem hodín.

Horúčava a nedostatok vzduchu ich veľmi rýchlo zmohli. Potom zas, keď prechádzali horské priesmyky v Bulharsku, chlad, ešte umocnený kovom, im prenikal až do kostí. Ozajstná kalvária sa však začala po príchode do Juhoslávie, keď cisterna, naplnená kyselinou kadmiovou, začala presakovať.

Nádrž po kvapkách vylučovala do kovovej truhly toxické výpary. Turci revali, búchali, triasli priečkou, ktorá ich drvila, kamión však pokračoval v ceste. Talat pochopil, že kým dorazia na miesto, nikto ich nevyslobodí a kričanie a pohyb iba zväčšujú skazu spôsobovanú kyselinou.

Zostal pokojný a snažil sa čo najmenej dýchať.

Na talianskej hranici sa utečenci pochytali za ruky a začali sa modliť. Na nemeckej hranici bola väčšina mŕtva. V Nancy, kde malo bvť prvé vyloženie, šofér našiel tridsať mŕtvol v moči a výkaloch, s ústami otvorenými v poslednom kŕči.

Prežil iba jeden mladík. Mal však zničený dýchací systém. Priedušnicu, hrtan a nosné dutiny mal nenávratne spálené – chlapec navždy stratil čuch. Hlasivky mal vysušené – hlas mu už bude navždy iba chrapčať ako šmirgeľ. Pokiaľ ide o dýchanie, chronický zápal ho prinúti natrvalo inhalovať horúce a vlhké výpary.

V nemocnici musel doktor privolať tlmočníka, aby vysvetlil mladému imigrantovi tento smutný výsledok a oznámil mu, že o desať dní odletí charterovým letom do Istanbulu. O tri dni Talat Gurdilek ušiel s tvárou obviazanou ako múmia a dorazil do hlavného mesta peši.

Schiffer ho odjakživa poznal len s inhalátorom. Keď bol ešte mladým šéfom dielne, mal ho vždy so sebou a hovoril len medzi dvoma odparovaniami. Neskôr nosil priesvitnú masku, ktorá uväznila jeho chrapľavý hlas. Jeho trápenie sa potom ešte zhoršilo, ale finančné prostriedky sa navýšili. Koncom osemdesiatych rokov si Gurdilek otvoril hammam Modrá brána na ulici Faubourg-Saint-Denis a jednu sálu zariadil na svoje osobné používanie. Akési obrovské pľúca, vydláždené útočisko s parami presýtenými mentolovým balsofumínom. 
„Salam alejkum, Talat. Prepáč, že ťa vyrušujem pri tvojej kúre.“ 
Muž sa znovu rozosmial, zahalený do kúdolu pary: 
„Alejkum salam, Schiffer. Vraciaš sa spomedzi mŕtvych?“ 
Turkov hlas pripomínal sykot konárov v plameňoch. 
„Skôr mŕtvi ma posielajú sem.“

„Čakal som, že prídeš.“

Schiffer si dal dolu plášť (bol premoknutý do nitky) a zišiel schodíkmi do bazéna:

„Akoby ma každý očakával. Vieš niečo povedať o tých vraždách?“

Turek vypustil ťažký vzdych. Zavŕzgame starého šrotu: 
„Keď som odišiel z domu, matka za mnou vyliala vedro vody. Načrtla cestu šťastia, ktorou by som sa mal vrátiť. Nikdy som sa nevrátil, brat môj. Ostal som v Paríži a neustále som pozoroval, ako všetko ide dolu vodou. Nič tu nefunguje.“

Policajt bol len dva metre od naboba, no ešte vždy mu nevidel do tváre.

„Exil je tvrdý chlebík, ako hovorí básnik. A ja dodávam, že sa stáva čoraz tvrdším. Kedysi sa k nám správali ako ku psom. Zneužívali nás, okrádali, zatýkali. Teraz nám zabíjajú ženy. Kedy sa to zastaví?“

Schiffer nemal náladu na takúto lacnú filozofiu.

„Ty určuješ hranice, odvrkol. Tri robotníčky zabité na tvojom teritóriu, z toho jedna v tvojej vlastnej dielni: to je už priveľa.“

Gurdilek ľahostajne hodil rukou. Jeho hnedé plecia vyzerali ako zuhoľnatený pahorok.

„Sme na francúzskom území. Vaša polícia by nás mala chrániť.“

„Dovoľ, aby som sa zasmial. Vlci sú tu a ty to vieš. Koho hľadajú? A prečo?“

„Neviem.“

„Nechceš to vedieť.“

Nastalo ticho. Turek stále ťažko dýchal.

„Som pánom tejto štvrte,“ povedal nakoniec. „Nie mojej krajiny. Táto záležitosť má svoje korene v Turecku.“

„Kto ich posiela?“ spýta sa Schiffer hlasnejšie. „Klany z Istanbulu? Rodiny z Antepu? Lazovia? Kto?“

„Schiffer, ja neviem. Prisahám.“

Policajt podišiel bližšie. Vtom sa na konci bazéna hmla zachvela: bodygardi. Prudko sa zastavil, ešte sa pokúsil rozoznať Gurdilekove črty. Zbadal však len časť pliec, rúk, trupu. Matnú, tmavú pokožku, zvraštenú od vody ako krepový papier.

„Takže ty si za to, aby sa v tej masakre pokračovalo?“

„Ona sa zastaví, keď tú vec vybavia, keď nájdu to dievča.“

„Alebo keď ho nájdem ja.“

Tmavé plecia sa zatriasli:

„Teraz sa zas zasmejem ja. Nemáš na to, priateľko.“

„Kto mi s tým môže pomôcť?“

„Nikto. Keby aj niekto o tom niečo vedel, už by to bol povedal. Ale nie tebe. Im. Táto štvrť túži mať pokoj.“

Schiffer chvíľu rozmýšľal. Gurdilek vravel pravdu. To bolo jedno z tajomstiev príbehu, ktoré ho zamestnávalo. Ako sa tej žene v tejto komunite podarilo až doteraz zostať nažive? A prečo Vlci ešte stále snorili v tejto štvrti? Prečo si boli takí istí, že sa stále schováva v týchto končinách? Zmenil tému:

„A ako to bolo v tvojej dielni?“

„Bol som vtedy v Mníchove a…“

„Prestaň trepať, Talat. Chcem všetky podrobnosti.“

Turek rezignovane vzdychol:

„Vrútili sa sem, rovno do dielne. V noci 13. novembra.“

„O koľkej?“

„O druhej v noci.“

„Koľkí boli?“

„Štyria.“

„Videl niekto ich tváre?“

„Mali kukly. Podľa dievčat boli po zuby ozbrojení. Mali pušky. Boxery. Komplet.“

Chlapík v adidasovej bunde ich opísal rovnako. Bojovníci v úbore komanda, zasahujúci uprostred Paríža. Za štyridsať rokov svojej kariéry ešte nikdy nepočul o podobnom šialenstve. Kto bola tá žena, že si zaslúžila takú eskadrónu? 
„A ďalej?“ zamrmlal.

„Zbalili dievča a odtiahli, to je všetko. Netrvalo to ani tri minúty.“

„A ako ju v dielni vôbec objavili?“

„Mali fotku.“

Schiffer cúvol a odrecitoval cez paru: 
„Volala sa Zeynep Tütengilová. Mala dvadsaťsedem rokov. Vydatá za Burbu Tütengila. Bezdetná. Bývala na ulici Fidélité 34. Pôvodom z regiónu Gaziantep. Zdržiavala sa tu od septembra 2001.“

„Dobre si makal, braček. Ale tentoraz ťa to nezavedie nikam.“

„Kde má muža?“

„Vrátil sa domov.“

„A ostatné robotníčky?“

„Zabudni na to. Máš príliš tvrdú hlavu na takú špinavú záležitosť.“

„Prestaň hovoriť v hádankách.“

„Za našich čias boli veci jednoduché a jasné. Každý mal jasne vymedzené územie. Teraz už tieto hranice neexistujú.“

„Vybaľ to už, do riti!“

Talat Gurdilek urobil pauzu. Stále ho zahaľovali kúdoly pary. Napokon vyštekol:

„Ak chceš vedieť viac, spýtaj sa polície.“

Schiffer sa zachvel.

„Polície? Akej polície?“

„Už som to všetko povedal chlapcom z Louis-Blanc.“

Mentolové pálenie sa mu zrazu zdalo prenikavejšie.

„Kedy?“

Gurdilek sa nahol nad svoju fajansovú kocku:

„Dobre ma počúvaj, Schiffer: nebudem sa opakovať. Keď Vlci v tú noc odišli, križovali sa s hliadkovým vozom. Prenasledovali ich. Zabijaci sa striasli vašich chlapcov. Ale policajti si to vzápätí prišli sem obzrieť.“

Schiffer si vypočul tú informáciu a na chvíľu ho to vzalo. Aj si pomyslel, že Nerteaux mu zamlčal ten zápis. Ale nebol na to nijaký dôvod. Jednoducho, ten chalan o tom nevedel.

Hlas z kráteru pokračoval:

„Medzitým moje dievčatá zdupkali. Policajti skonštatovali len násilné vniknutie a škody. Môj vedúci dielne nehovoril o únose, ani o chlapoch v úbore komanda. V skutočnosti by nebol povedal nič, nebyť toho dievčaťa.“

Schiffer vyletel:

„Dievčaťa?“

„Policajti objavili robotníčku, vzadu v hammame, schovanú medzi strojmi.“

Schiffer neveril vlastným ušiam. Od začiatku tejto aféry prvá žena, čo videla Sivých vlkov. A túto ženu vypočúvali tajní z desiateho obvodu! Ako to, že Nerteaux nikdy o takom niečom nepočul? Teraz to už bolo isté: policajti zo strážnice ten protokol zahrabali. Do riti!
„Tá žena, ako sa volala?“

„Sema Gokalpová.“

„Aká stará?“

„Tridsiatnička.“

„Vydatá?“

„Nie. Slobodná. Zvláštne dievča. Samotárka.“

„Odiaľ pochádzala?“

„Z Gaziantepu.“

„Ako Zeynep Tütengilová?“

„Ako všetky dievčatá v dielni. Robila tu pár týždňov. Povedzme, od októbra.“

„Videla ten únos?“

„Mala to celé pred očami. Obidve dievčatá nastavovali reguláciu teploty v priestore kanalizácie. Vlci vzali Zeynep so sebou. Sema sa ukryla v kutici. Keď ju policajti vytiahli, bola v šoku. Mŕtva od strachu.“

„A ďalej?“

„Žiadne správy.“

„Poslali ju naspäť do Turecka?“

„Nemám tušenie.“

„Odpovedz, Talat. Musel si sa niečo dozvedieť.“

„Sema Gokalpová zmizla. Na druhý deň už nebola na hlavnom komisariáte. Nadobro sa vyparila. Yemim ederim. Prisahám!“

Zo Schiffera sa stále lial pot. Nútil sa kontrolovať svoj hlas:

„Kto velil hliadke v tú noc?“

„Beauvanier.“

Christophe Beauvanier bol jedným z kapitánov z Louis-Blanc. Zanietený kulturista, ktorý trávil veľa času v telocvičniach. Nebol to typ policajta, ktorý by si vzal podobnú záležitosť na vlastnú zodpovednosť. Bolo treba ísť vyššie… Zmočené šaty sa na ňom od rozrušenia chveli.

Nabob podľa všetkého vyzeral, že sleduje jeho myšlienky:

„Kryjú Vlkov, Schiffer.“

„Hovoríš nezmysly.“

„Hovorím pravdu a ty to vieš. Zlikvidovali svedka. Ženu, ktorá všetko videla. Možno tvár jedného z vrahov. Možno detail, ktorý by ich mohol identifikovať. Kryjú Vlkov, je to jasné ako facka. Ostatné vraždy boli vykonané s ich požehnaním. Takže si môžeš zbaliť svoje maniéry veľkého vykonávateľa spravodlivosti. Nemáte väčšiu cenu ako my.“

Schiffer sa ovládol, aby nepreglgol a ešte nezväčšil pálenie v hrdle. Gurdilek sa mýlil: vplyv Turkov nemohol vystúpiť tak vysoko do sietí francúzskej polície. On to musel predsa vedieť: dvadsať rokov bol hromozvodom medzi týmito dvoma svetmi.

Ponúkalo sa teda iné vysvetlenie.

A predsa mu jeden detail vŕtal v hlave. Detail, ktorý mohol potvrdiť verziu o machinácii na vyšších miestach. Fakt, že zverili vyšetrovanie troch vrážd Paulovi Nerteauxovi, kapitánovi bez skúseností, ktorý akoby spadol z mesiaca. Bol to len chalan, ktorý si myslel, že mu bohvieako dôverujú. Všetko to vyzeralo zrelé do šrotu…

Pod rozpálenými spánkami sa mu rojili myšlienky. Ak bol celý ten cirkus pravdivý, ak sa tá záležitosť točila na francúzsko-tureckej báze, ak politické mocnosti oboch krajín reálne pracovali na svojich záujmoch na úkor životov úbohých dievčat a nádejí mladého policajta, tak Schiffer pomôže chlapcovi až do konca.

Dvaja proti všetkým: to je reč, ktorá mu vyhovuje.

Vycúval späť do pary, pozdravil starého pašu a bez slova vyšiel po schodoch.

Gudilek sa posledný raz zasmial:

„Je čas urobiť v sebe poriadok, braček.“

Schiffer strčil plecom do dverí komisariátu.
Upriamili sa na neho všetky pohľady. Premočený na kosť si ich na oplátku rad radom ošacoval, vychutnávajúc si ich vystrašené výrazy. Dve skupiny policajných strážnikov v lesklých pláštenkách boli na odchode. Poručíci v kožených bundách si naťahovali červené pásky. Veľké manévre sa už začali.

Na pulte zočil Schiffer hromadu identikitov. Pomyslel si na Nerteauxa, ktorý roznášal tie vývesky po všetkých policajných staniciach desiateho obvodu, akoby šlo o politické letáky, a iste ani na sekundu nemal tušenie, že je v tejto afére naivka. Znovu ho od zlosti zalial pot.

Bez slova vyšiel na prvé poschodie. Vrútil sa na chodbu s radom dvier z preglejky a vošiel rovno do tretích.

Beauvanier sa nezmenil. Ramenatý, sako z čiernej kože, tenisky Nike. Policajt mal zvláštnu záľubu, čoraz viac rozšírenú u policajných komisárov: omladzovanie. Blížil sa k päťdesiatke, ale vytrvalo sa hral na rappera bez predsudkov.

Práve si upevňoval puzdro na opasok na nočnú výpravu.

„Schiffer?“ zadrhol sa mu hlas. „Čo tu robíš?“

„Ako sa máš, holúbok?“

Skôr ako mohol odpovedať, Schiffer ho zdrapil za chlopne saka a pritlačil k stene. Kolegovia mu už išli na pomoc. Beauvanier im upokojujúco kývol ponad útočníka:

„Nič sa nedeje, chlapci! To je kamoš!“

Schiffer mu zasipel do tváre:

„Sema Gokalpová. 13. november. Gurdilekov hammam.“

Vyvalil oči. Ústa sa mu roztriasli. Schiffer mu udrel hlavou o priečku. Pribehli k nim policajti. Cítil, ako ho chytili za plecia, ale Beauvanier so sileným úsmevom znovu iba kývol rukou:

„Je to priateľ, nechajte to. Všetko je v poriadku!“

Zovretie povolilo. Kroky sa vzďaľovali. Nakoniec sa dvere zatvorili, pomaly, neochotne. Aj Schiffer uvoľnil zovretie a spýtal sa pokojnejšie:

„Čo si urobil s tou svedkyňou? Ako to, že zmizla?“

„Všetko sa to tak zbehlo. Ja s jej zmiznutím nemám nič spoločné…“

Schiffer cúvol, aby sa mu lepšie prizrel. Mal zvláštne jemnú tvár. Dievčenskú tvár s výrazne modrými očami lemovali havranie vlasy. Pripomínal mu írsku snúbenicu, ktorú mal v mladosti: „Čierna Írka“, ktorá obľubovala čierno-biele kontrasty namiesto klasických „bielo-ryšavých“.

Policajt-rapper mal na hlave baseballovú čapicu so šiltom otočeným na šiju, určite z frajeriny.

Schiffer vzal stoličku a nasilu ho posadil:

„Počúvam ťa. Chcem všetky detaily.“

Beauvanier sa pokúsil o úsmev, ale jeho pokus ostal márny.

„V tú noc sa skrížil hliadkový voz s bavorákom. S chlapmi, ktorí práve vychádzali z hammamu Modrá brána a…“

„To všetko viem. Kedy si zasiahol?“

„Pol hodiny nato. Chlapci mi volali. Stretli sme sa u Gurdileka. S policajnou technickou jednotkou.“

„Ty si objavil dievča?“

„Nie. Našli ju medzitým. Bola premočená. Vieš, ako tam tie chudery drú… Je to…“

„Opíš mi ju.“

„Malá. Brunetka. Chudá ako kosť. Drkotala zubami. Brblala niečo nezrozumiteľné. Po turecky.“

„Povedala vám, čo videla?“

„Kdeže! Ani nás nevnímala. Straumatizovaná baba.“

Beauvanier neklamal: hlas mu znel pravdivo. Schiffer chodil hore-dolu po miestnosti, nespúšťal z neho oči.

„Čo sa podľa teba stalo v hammame?“

„Neviem. Asi výpalníci. Chlapi prišli predviesť svoje široké ramená.“

„Výpalníci u Gurdileka? Kto by si s ním začínal?“

Dôstojník si upravil kožené sako, akoby ho omínal golier.

„S Turkami si človek nikdy nie je načistom. Možno to bol nový klan v štvrti. Alebo Kurdi. Človeče, to je obrovský biznis. Gurdilek sa dokonca ani nesťažoval. Celá akcia vyšla nazmar a…“

Ohromila ho ďalšia okolnosť. Muži z Modrej brány nehovorili o únose Zeynep ani o Sivých vlkoch. Beauvanier teda naozaj veril svojej hypotéze s vydieraním. Nikto nenadškrtol súvislosť medzi obyčajnou „návštevou“ v kúpeľoch a objavením prvého tela o dva dni nato.

„Čo si spravil so Semou Gokalpovou?“

„Na strážnici jej dali nejaké teplé oblečenie, prikrývky. Celá sa triasla. Našli sme jej pas zašitý v sukni. Nemala víza, nič. Jasná záležitosť pre imigračný úrad. Dal som im to vedieť faxom. A poslal som správu aj na štáb, na námestie Beauvau, aby som sa kryl. Stačilo už len čakať.“

„A ďalej?“

Beauvanier vzdychol, vopchal si ukazovák za golier:

„Stále sa triasla. Bolo to priam deprimujúce. Drkotala zubami, nemohla nič vypiť ani zjesť. O piatej ráno som sa ju rozhodol odviesť do Sainte-Anne.“

„Prečo ty, a nie hliadka?“

„Tí somári ju chceli poviazať. A potom… Ja neviem. Na tom dievčati bolo niečo… Vyplnil som ‚32 13‘ a naložil som ju.“

Hlas mu uviazol. Neprestával sa škrabať po šiji. Schiffer si všimol hlboké stopy po akné. „Narkoman,“ pomyslel si.

„Na druhý deň ráno som zavolal chlapov z cudzineckej polície. Nasmeroval som ich do Sainte-Anne. Napoludnie mi zavolali späť: dievča nenašli.“

„Stratila sa?“

„Nie. Prišli po ňu policajti, už o desiatej ráno.“

„Akí policajti?“

„Nebudeš mi veriť.“

„No skús.“

„Podľa službukonajúceho lekára to boli chlapci z protiteroristickej divízie.“

„Z protiteroristickáej divízie?“

„Šiel som si to sám overiť. Ukázali mi rozkaz na prevoz. Všetko sedelo.“

Pre návrat medzi svojich si Schiffer nemohol priať krajšiu slávobránu. Sadol si na kraj stola. Každé jeho gesto ešte vydávalo závan mäty.
„Skontaktoval si sa s nimi?“

„Hej, skúsil som to. Ale tí chlapi boli diskrétni. Podľa toho, čo som stihol pochopiť, na námestí Beauvau zachytili moje hlásenie. A Charlier vydal pokyny.“

„Philippe Charlier?“

Kapitán prikývol. Celá tá história bola nad jeho sily. Charlier bol jedným z piatich komisárov antiteroristickej divízie. Ambiciózny policajt, ktorého Schiffer poznal od jeho nástupu do antigangu v sedemdesiatom siedmom roku. Vyložený gauner. Možno ešte mazanejší ako Schiffer, ale rovnako brutálny.

„A potom?“

„Potom už nič. Nikdy viac som o nej nepočul.“

„Nerob zo mňa vola.“

Beauvanier zaváhal. Pot sa mu perlil na čele. Oči mal sklopené.

„Na druhý deň mi Charlier zatelefonoval osobne. Položil mi kopu otázok okolo prípadu. Kde sme Turkyňu našli, za akých okolností, a to všetko.“

„Čo si mu povedal?“

„Čo som vedel.“

„To znamená nič, trpák,“ pomyslel si Schiffer. Policajt v šiltovke dokončil:

„Charlier mi oznámil, že prevzal prípad. Prevoz na vyšetrovňu, oddelenie kontroly cudzincov, zvyčajný postup. Dal mi tiež na vedomie, že som mal záujem, aby ju zavreli.“

„Máš ešte tú svoju správu?“

Na vyľakanej tvári sa mu zjavil úsmev.

„Čo myslíš? Ešte v ten deň si po ňu prišli.“

„A kópia?“

Úsmev sa zmenil na smiech:

„Aká kópia? Človeče, oni všetko vymazali. Dokonca aj nahrávku z vysielačky. Vygumovali svedka! Jednoducho a prosto.“

„Ale prečo?“

„Čo ja viem? To dievča nemalo čo povedať. Bolo úplne mimo.“

„A prečo si ju zavrel ty?“

Policajt stíšil hlas:

„Charlier ma má v hrsti. Stará história…“

Schiffer ho kamarátsky štuchol do ramena a zodvihol sa. Vstrebával tie informácie a znovu chodil po miestnosti. Aj keď sa to zdalo neuveriteľné, únos Semy Gokalpovej protiteroristickou brigádou patril k inej záležitosti. Záležitosti, ktorá nemala nič spoločné so sériou vrážd, ani so Sivými vlkmi. Ale to ešte nespochybňovalo dôležitosť svedka v jeho vyšetrovaní. Musí nájsť Semu Gokalpovú – pretože niečo videla.

„Ty sa vraciaš do služby?“ odvážil sa spýtať Beauvanier.

Schiffer si upravil namoknuté nohavice a ignoroval otázku. Všimol si jeden z Nerteauxových identikitov položených na stole. Vzal ho do ruky ako lovec odmien a spýtal sa:

„Spomínaš si na meno doktora, ktorý sa postaral o Semu v Sainte-Anne?“

„Pravdaže. Jean-Frangois Hirsch. Pomohol mi pri jednom špinavom prípade s receptmi a…“

Schiffer už nepočúval. Pohľadom sa vrátil k portrétu. Bola to šikovná syntéza tvárí troch obetí. Široké a mäkké črty, nesmelo žiariace pod ryšavými vlasmi. Prišiel mu na um úryvok z jednej tureckej básne: „Padišach mal dcéru podobnú lune štrnásteho dňa…“

Beauvanier znovu nabral odvahu:

„Tá vec z Modrej brány má nejakú súvislosť s touto ženou?“

Schiffer si strčil portrét do vrecka. Chytil policajta za čiapku a obrátil šilt dopredu:

„Keď ti niekto položí túto otázku, radšej niečo zarepuj, chlape.“

Nemocnica Sainte-Anne, deväť hodín večer.
Dobre poznal to miesto. Dlhý múr z nahusto uložených kameňov, s bránkou na ulici Broussais číslo 17, rovnako nenápadnou ako vchod pre umelcov, a potom samotný areál na pahorkovitom teréne, vyumelkovaný, obrovský. Súbor blokov a pavilónov z rôznych storočí a štýlov. Ozajstná pevnosť, uzamykajúca svet demencie.

Dnes večer však citadela nevyzerala až tak dobre strážená. Už od prvých budov transparenty určovali kolorit: „Bezpečnosť pri štrajku“, „Práca alebo smrť!“ O niečo ďalej zasa iné pútače ohlasovali: „Koniec nadčasom!“, „Odbory klamú“, „Sviatky sú fuč“…

Myšlienka najväčšej psychiatrickej nemocnice v Paríži, ktorá umožňovala pacientom úplne voľne pobehovať, Schiffera pobavila. Už si predstavoval veľkú loď bláznov, všeobecný chaos, kde by chorí nahradili lekárov za jednu noc. No keď prišiel na miesto, našiel len neskutočne pusté mestečko mimo akejkoľvek reality.

Držal sa červených tabúľ, smerujúcich na neurochirurgickú a neurologickú pohotovosť a cestou si všímal názvy alejí. Práve kráčal po aleji „Guy de Maupassanta“ a vzápätí stúpal po cestičke „Edgara Allana Poa“. Rád by vedel, či to nebol od manažérov nemocnice vtip. Maupassant pred smrťou zošalel a ani autor Čiernej mačky, alkoholik, nemohol skončiť so zdravým rozumom. V mestách komunistických krajín sa ulice volali po Karlovi Marxovi alebo Pablovi Nerudovi. V Saint-Anne boli aleje pomenované podľa prominentných šialencov.

Schiffer sa pochechtával popod fúzy, nútil sa však hrať obvyklú rolu policajta s dobre podrezaným jazykom, ale už cítil, že sa ho zmocňuje strach. Príliš veľa spomienok, príliš veľa trápenia bolo za tými múrmi…

Práve v jednej z týchto budov uviazol po vojne v Alžírsku, a to nemal ani dvadsať rokov. Vojnová trauma. Bol internovaný niekoľko mesiacov, prenasledovali ho halucinácie, zhrýzali myšlienky na samovraždu. Ostatní, čo slúžili v Alžírsku spolu s ním v operatívnych obranných jednotkách, toľko neváhali. Spomenul si na mladíka z Lille, ktorý sa obesil hneď po návrate domov. A na Bretónca, ktorý si odsekol sekerou pravú ruku na rodinnej farme – ruku, ktorá pripájala elektródy a tlačila hlavy do vaní…

Hala na pohotovosti bola pustá.

Veľká prázdna štvorcová miestnosť obložená granátovými kachličkami. Ako dužina krvavého pomaranča. Schiffer stlačil zvonček a videl prichádzať sestričku v klasickej výstroji: plášť prepásaný šnúrkou, drdol a silné okuliare.

Ženu myklo pri pohľade na jeho nedbalý vzhľad, ale Schiffer sa rýchlo preukázal a vysvetlil, čo ho privádza. Ošetrovateľka bez slova odišla pohľadať doktora Jeana-Francoisa Hirscha. Sadol si na jednu zo stoličiek, pripevnenú k stene. Vykachličkované steny akoby potemneli. Napriek snahe sa mu nepodarilo zahnať spomienky, ktoré sa mu vynárali v hlave.

Keď sa vylodil v Alžírsku, kde mal pôsobiť ako „agent spravodajskej služby“, nesnažil sa vykrúcať, ani zmierňovať krutú drinu alkoholom alebo práškami z ošetrovne. Naopak: oddával sa tomu naplno vo dne, v noci, v presvedčení, že sa stane pánom svojho osudu. Vojna ho postavila pred dôležitú voľbu, jednu jedinú: na ktorej strane stojí. Už nemohol cúvnuť ani sa vrátiť. A nemohol urobiť chybu. Buď toto, alebo si rovno vpáliť guľku do hlavy.

Vo dne aj v noci niekoho mučil a vyťahoval priznania z alžírskych partizánov. Najprv zvyčajnými spôsobmi: údery, elektrické kreslo, vaňa. Potom inicioval svoje vlastné metódy. Organizoval fingované popravy, odvláčal väzňov s kuklami na hlave von z mesta a díval sa, ako púšťajú do gatí, keď im k spánku pritláčal zbraň. Vyrábal kokteily z kyseliny, ktoré im potom lievikom nasilu lial do hrdla. Ukradol v nemocnici lekárske nástroje a urobil na nich zopár zmien. Napríklad sondu do žalúdka, ktorou im potom vstrekoval vodu do nozdier…

Modeloval strach, tvaroval ho, dodával mu čoraz intenzívnejšie formy. Keď sa rozhodol väzňom pustiť výdatne žilou, aby ich oslabil a zároveň dal ich krv obetiam atentátov, pociťoval zvláštne opojenie. Cítil sa ako boh, ktorý má právo rozhodovať o živote a smrti ľudí. Niekedy sa sám smial vo vyšetrovacej sieni, zaslepený vlastnou mocou, a s obdivom si prezeral svoje prsty poškvrnené krvou.

Keď ho o mesiac neskôr poslali naspäť do Francúzska, bol postihnutý úplným mutizmom. Mal paralyzované čeľuste: nemohol prerieknuť ani slovo. Bol internovaný v Sainte-Anne, v budove obývanej výlučne mužmi postihnutými vojnovou traumou. Na mieste, kde sa chodby ozývali stonmi, kde ste nemohli dojesť obed bez toho, aby vás niektorý zo susedov pri stole nezafŕkal zvratkami.

Schiffer, uväznený v tichu, žil v úplnej hrôze. V záhradách bol dezorientovaný, už ani nevedel, kde je, ani či tí ostatní pacienti nie sú väzni, ktorých týral. Keď kráčal po kolonáde pavilónu, držal sa tesne popri múre, aby ho „nevideli obete“.

V noci halucinácie vystriedali zlé sny. Strhaní nahí muži na stoličkách, pohlavné orgány škvariace sa pod elektródami, čeľuste trieštiace sa o glazúru umývadiel, krvácajúce nozdry zapchaté striekačkou… V skutočnosti to neboli vízie, ale spomienky. Neustále sa mu zjavoval muž zavesený dolu hlavou, ktorému roztrieštil lebku jediným kopnutím. A zobudil sa celý mokrý pri predstave, že je ešte stále postriekaný mozgom. Skúmal interiér izby a rozoznal okolo seba hladké múry pivnice, nedávno nainštalovanú vaňu a na stole v strede rádiový generátor ANGRC 9 – povestné elektrické mučidlo.

Lekári mu vysvetlili, že nie je možné takéto spomienky potlačiť. Naopak, poradili mu, aby sa im nevyhýbal, aby im každý deň zámerne venoval nejaký čas. Taká taktika sa priečila jeho povahe. Nestratil odvahu, nepoloží sa predsa teraz v záhradách zaplnených fantómami.

Podpísal priepustku a vrhol sa do civilného života.

Uchádzal sa o miesto policajta, zatajil pobyt na psychiatrii a zdôrazňoval svoju hodnosť seržanta a vojenské zásluhy. Politické okolnosti mu nahrávali. Atentáty Organizácie tajnej armády sa v Paríži množili. Chýbali muži na prenasledovanie teroristov. Chýbal niekto, čo by sliedil, oňuchával terén… A to bola jeho parketa. Jeho zmysel pre ulicu ihneď zabral. Jeho metódy takisto. Pracoval sám, bez parťáka, a snažil sa mať vždy výsledky. A tie dosahoval všetkými možnými prostriedkami.

Jeho život viac-menej zodpovedal tomuto obrazu. Staval vždy len a len na seba. Bol povznesený nad zákon, nad ľudí. Uznával svoj vlastný a jediný zákon, silnú vôľu vykonávať svoju spravodlivosť. Akýsi kozmický pakt: jeho slovo proti bordelu sveta.

„Čo chcete?“

Pri tomto hlase podskočil. Zdvihol sa a prezeral si nového prichádzajúceho.

Jean-Frangois Hirsch bol vysoký – viac ako meter osemdesiat – a chudý. Dlhé ramená so silnými rukami. Dve protizávažia, pomyslel si Schiffer, ktoré dávali rovnováhu jeho dlhonohej a dlhorukej postave. Aj hlavu mal peknú, ovenčenú hnedými kučeravými vlasmi. Ďalší znak rovnováhy… Nemal na sebe plášť, ale lodénový kabát. Bolo jasné, že je na odchode.

Schiffer sa predstavil, ale preukaz nevytiahol:

„Vrchný poručík Jean-Louis Schiffer. Mám na vás pár otázok. Bude to trvať len pár minút.“

„Končí sa mi služba. A už meškám. Nemôže to počkať do zajtra?“

Hlas bol ďalším protizávažím. Hlboký. Vyrovnaný. Pevný.

„Ľutujem,“ odsekol policajt. „Je to dôležité.“

Lekár si ho premeral. Vôňa mäty sa vznášala medzi nimi ako osviežujúca plenta. Hirsch si vzdychol a sadol si na jednu z priskrutkovaných stoličiek:

„O čo ide?“

Schiffer ostal stáť.

„O jednu Turkyňu, ktorú ste vyšetrovali ráno 14. novembra 2001. Priviezol ju poručík Christophe Beauvanier.“

„A čo má byť?“

„Vyzerá to tak, že pri tejto záležitosti nastala procedurálna chyba.“

„Z ktorého ste vlastne oddelenia?“

Policajt ho uzemnil:

„Vyšetrovanie vnútorných záležitostí. Generálny inšpektorát.“

„Upozorňujem vás, že nepoviem proti kapitánovi Beauvanierovi ani slovo. Služobné tajomstvo, hovorí vám to niečo?“

Doktor si zle vyložil motív pátrania. Iste mal v úmysle pomôcť Beauvanierovi, vytiahnuť ho z jedného z jeho problémov s drogami. Schiffer nahodil veľkodušný tón:

„Moje pátranie sa nevzťahuje na Christopha Beauvaniera. Vôbec ma nezaujíma, že ste mu predpísali metadon.“

Lekár povytiahol obočie – Schiffer trafil presne – potom zmäkol:

„Čo vás zaujíma?“

„Tá turecká robotníčka. Zaujímajú ma policajti, ktorí prišli po ňu potom.“

Psychiater si prekrížil nohy a uhladil puky na nohaviciach:

„Prišli asi štyri hodiny po jej prijatí. Mali príkaz na prevoz, nariadenie na vyhostenie. Všetko bolo v absolútnom poriadku. Povedal by som, až príliš.“

„Príliš?“

„Formuláre boli opečiatkované, podpísané. Vydané priamo ministerstvom vnútra. To všetko o desiatej ráno. Prvýkrát som videl toľko papierovania okolo obyčajnej ilegálnej imigrantky.“

„Povedzte mi o nej niečo.“

Hirsch si obzeral špičky topánok. Dával si dokopy myšlienky:

„Keď prišla, myslel som, že ide o podchladenie. Triasla sa. Ledva lapala dych. Pri vyšetrení som zistil, že má normálnu teplotu. Ani jej dýchací systém nebol porušený. Jej symptómy boli skôr hysterického charakteru.“

„Čo tým chcete povedať?“

Povýšenecky sa usmial:

„Mala skôr fyzické príznaky, neboli v tom žiadne fyziologické dôvody. Všetko vychádzalo odtiaľto.“ (Ukázal si na spánok.) „Z hlavy. Tá žena utrpela psychický šok. A jej telo naň zareagovalo.“

„Aký šok mohla podľa vás prežiť?“

„Obrovský strach. Prejavovala charakteristické znaky exogénnej úzkosti. Analýza krvi to potvrdila. Odhalili sme stopy značného úbytku hormónov. A takisto nadmieru kortizolu, veľmi príznačné. Ale pre vás je to asi príliš odborné…“

Povýšený úsmev zosilnel.

Ten chlap ho svojimi neomalenými spôsobmi začínal dráždiť. Zdalo sa, že to cíti a dodal prirodzenejším tónom:

„Tá žena prežila silný stres. V tejto rovine by som uvažoval dokonca o traume. Pripomenula mi prípady, s ktorými sa človek stretáva po bojoch, na ozbrojených frontoch. Nevysvetliteľné ochromenie, náhle dusenie, jachtanie, typické pre…“

„Chápem. Opíšte mi ju. Chcem povedať: fyzicky.“

„Brunetka. Veľmi bledá. Veľmi chudá, až na hranici anorexie. Účes á la Kleopatra. Výzor veľmi tvrdý, ale neuberalo jej to vôbec na kráse. Skôr naopak. Z tohto hľadiska bola veľmi… pôsobivá.“

Schiffer si začal skladať obraz dievčiny. Inštinktívne vytušil, že tá žena nebola obyčajná robotníčka. Ani obyčajný svedok.

„Ošetrili ste ju?“

„Najprv som jej vpichol anxiolytikum. Uvoľnilo jej to svalstvo. Začala sa hlúpo smiať, bľabotať. Ozajstný záchvat pomätenosti. Jej reči nemali žiadny zmysel.“

„Ale bolo to určite po turecky?“

„Nie. Hovorila po francúzsky. Ako vy alebo ja.“

Hlavou mu prebehla úplne bláznivá myšlienka. Ale radšej si ju nepripustil, aby si zachoval chladnú hlavu.

„Povedala vám, čo videla? Čo sa udialo v hammame?“

„Nie. Boli to len útržky viet, nesúvislé slová.“

„Napríklad?“

„Povedala, že vlci sa pomýlili. Áno, to je ono. Vravela o vlkoch. Opakovala, že odviedli nesprávne dievča. Nepochopiteľné.“

V mozgu sa mu zablyslo. Myšlienka sa vrátila s plnou silou. Ako tá robotníčka prišla na to, že votrelci boli Siví vlci? Ako vedela, že si zmýlili terč? Existovala jediná odpoveď: skutočnou korisťou bola ona sama.

Žena, ktorú mali zabiť, bola Sema Gokalpová.

Schiffer si bez námahy poskladal dalšie informácie. Vrahovia mali tip: ich terč pracoval v noci v kúpeľoch Talata Gurdileka. Vtrhli do dielne a vzali prvú ženu, ktorá sa podobala na tvár na fotografii: Zeynepu Tutengilovú. Ale pomýlili sa: tá pravá červenovláska sa zabezpečila a prefarbila si vlasy na čierno.

Napadla mu ďalšia myšlienka. Vytiahol z vrecka identikit:

„To dievča sa podobalo na túto?“

Muž sa nahol:

„Vôbec nie. Prečo sa pýtate?“

Schiffer zastrčil fotku do vrecka bez odpovede.

Ďalší záblesk. Ďalšia istota. Sema Gokalpová – žena, ktorá sa ukrývala za toto meno – šla vo svojej premene ešte ďalej: zmenila si tvár. Obrátila sa na plastického chirurga. Klasický postup tých, čo definitívne dvíhajú kotvy. Najmä v kriminálnom svete. Potom na seba navliekla kožu anonymnej robotníčky v kulisách pary Modrej brány. Ale prečo ostala v Paríži?

Na pár sekúnd sa snažil vžiť do kože Turkyne. Keď videla v noci 13. novembra 2001 ako zakuklení Vlci zbehli do dielne, myslela si, že je s ňou amen. Zabijaci sa však vrhli na jej kolegyňu. Červenovlásku, ktorá vyzerala ako ona kedysi… Tá žena zažila silný stres. To bolo to najmenšie, čo sa dalo povedať.

„Čo ešte vravela?“ opäť sa ozval. „Skúste si spomenúť.“

„Myslím…“ (Natiahol si nohy a znovu sa zahľadel na šnúrky topánok.) „Myslím, že hovorila o čudnej noci. Neobyčajnej noci, keď žiarili štyri luny. Spomenula tiež muža v čiernom kabáte.“

Ak potreboval posledný dôkaz, tak to bol práve tento. Štyri luny. Turci, ktorí poznali význam tohto symbolu, sa dali spočítať na prstoch jednej ruky. Pravda prekonala domnienku.

Pretože teraz pochopil, kto je tá korisť.

A prečo na ňu turecká mafia pustila Vlkov.

„Prejdime k policajtom z nasledujúceho rána,“ vyhŕkol, snažiac sa ovládnuť rozrušenie. „Čo vraveli, keď ju brali so sebou?“

„Nič. Len ukázali povolenie.“

„Ako vyzerali?“

„Obri. V drahých oblekoch. Ako nejakí bodygardi.“

Cerberovia Philippa Charliera. Kam ju odviedli? Do vyšetrovacej väzby? Poslali ju naspäť domov? Vedela protiteroristická divízia, kto je v skutočnosti Sema Gokalpová? Nie, to sotva. Ten únos a to tajomstvo mali iné dôvody.

Rozlúčil sa s doktorom, prešiel červenou chodbou a na prahu sa otočil:

„Ak pripustíme, že Sema je ešte v Paríži, kde by ste ju hľadali vy?“

„V ústave pre duševne chorých.“

„Už sa predsa mala kedy spamätať z toho rozrušenia, nie?“ Vysoký muž to spresnil:

„Zle som sa vyjadril. Tá žena nemala strach. Stretla sa so stelesnenou hrôzou. Prekročila prah, ktorý môže ľudská bytosť vydržať.“

Kancelária Philippa Charliera sa nachádzala na na ulici Faubourg-Saint-Honoré, číslo 133, neďaleko ministerstva vnútra.

Nenápadné budovy pár krokov od Champs-Elysées boli v skutočnosti dobre strážené bunkre. Patrili parížskym policajným silám.

Jean-Louis Schiffer prešiel bránou a ocitol sa v záhrade. Rozprestierala sa na veľkom štvorci ohraničeného sivými vyhladenými kamienkami, čistá a prostá ako záhrada v štýle zen. Dôkladne pristrihnuté živé ploty vytvárali nepreniknuteľné steny, stromy vypínali oklieštené konáre ako pahýle. Miesto nevhodné na boj, myslel si Schiffer, prechádzajúc cez ohradu: miesto ilúzie.

V pozadí pozoruhodný palác, budova s bridlicovou strechou s presklenou verandou, ktorú podopierala konštrukcia z čierneho kovu. Nad ňou biela fasáda vystavovala na obdiv rímsy, balkóny a iné cizelované práce z kameňa. „Empír“, usúdil Schiffer, keď zbadal skrížené vavríny na guľatých amforách vo výklenkoch. V skutočnosti takto označil každú architektúru, ktorá prekonala štádium cimburia a donjonov.

Na vonkajšom schodisku mu vyšli oproti dvaja policajti v uniforme.

Schiffer udal Charlierovo meno. Bol si istý, že ešte aj o desiatej večer policajt v bielom golieri ešte spriada svoje komploty vo svetle stolnej lampy.

Jeden zo strážnikov to oznámil telefónom, no nespúšťal ho z očí. Vypočul si odpoveď a ešte intenzívnejšie preskúmal návštevníka. Potom ho muži nechali prejsť cez detektor kovu a prehľadali ho.

Napokon mohol prejsť verandou a ocitol sa vo veľkej kamennej sále. „Prvé poschodie,“ inštruovali ho.

Schiffer zamieril ku schodisku. Jeho kroky sa ozývali ako v kostole. Medzi dvoma svietnikmi z tepaného železa viedli na poschodie zošliapané žulové schody s mramorovým zábradlím.

Schiffer sa usmieval: lovci teroristov si potrpeli na dekórum.

Prvé poschodie dalo prednosť modernejšej fazóne: panely z olovnato-bieleho dreva, mahagónové aplikácie, hnedý koberec. Na konci chodby ostávala posledná prekážka: kontrolná rampa, ktorá svedčila o skutočnom postavení Philippa Charliera.

Za opancierovanou sklenou prepážkou držali stráž štyria muži oblečení v čiernych kevlarových kombinézach. V zásahových vestách mali zastrčených niekoľko boxerov, zásobníky do automatov, granáty a iné „hračky“ podobného kalibru. Každý z nich držal ľahký guľomet s krátkou hlavňou značky H&K.

Schiffer podstúpil ďalšiu prehliadku. Upovedomili Charliera, tentoraz cez vysielačku. Konečne mohol prejsť cez dvojité dvere zo svetlého dreva, vyčnievajúce z medenej platne. Nemusel klopať, bol očakávaný.

Zelený obor sedel za masívnym dubovým stolom len v košeli. Vstal a nasadil široký úsmev.

„Schiffer, môj starý Schiffer…“

Nasledoval mlčanlivý stisk ruky, počas ktorého sa obaja premeriavali. Charlier sa nemenil. Meter osemdesiatpäť. Vyše sto kíl. Prívetivá skala s rozbitým nosom a fúzami plyšového medveďa, napriek svojej zodpovednej funkcii so zbraňou za opaskom.

Schiffer si všimol jeho kvalitnú košeľu – blankytne modrá s bielym golierom, slávny model od Charveta. No napriek úsiliu o eleganciu si policajt vo výzore zachoval niečo odstrašujúce, fyzickú moc, ktorá ho stavala na inú úroveň ako ostatných smrteľníkov. Keby nastal koniec sveta a všetkým ľuďom by ostávali na záchranu už len vlastné ruky, Charlier by bol jeden z posledných, čo by zomreli…

„Čo máš na srdci?“ spýtal sa a znovu sa zaboril do koženého kresla. (S pohŕdaním si premeral svojho zanedbaného návštevníka. Poklepkával prstami po spisoch, ktoré sa mu kopili na stole.) „Mám dosť práce.“

Schiffer cítil, že bezstarostnosť len predstiera: Charlier bol napätý. Zaútočil, ignorujúc stoličku, ktorú mu komisár ponúkol:

„14. novembra 2001 si previezol svedkyňu prípadu násilného vniknutia do súkromného podniku Modrá brána, hammamu v desiatom obvode. Svedkyňa sa volala Sema Gokalpová. Vyšetrovaním bol poverený Christophe Beauvanier. Problém je v tom, že nikto nevie, kam si ženu previezol. Zmazal si stopu, nechal si ju zmiznúť. Kašlem na tvoje dôvody. Chcem vedieť len jedno: kde je dnes?“

Charlier zazíval, ale neodpovedal. Dobre to zahral, ale Schiffer vedel čítať medzi riadkami: obor bol vykoľajený. Práve mu niekto položil pod stôl bombu.

„Neviem, o čom hovoríš,“ povedal napokon. „Prečo hľadáš tú ženu?“

„Súvisí s prípadom, na ktorom teraz robím.“ Komisár nahodil mudrlantský tón: „Schiffer, ale veď ty si na dôchodku.“

„Vrátil som sa do služby.“

„Čo je to za prípad? Do akej služby?“

Schiffer vedel, že musí urobiť ústupok, ak chce získať nejakú informáciu.

„Vyšetrujem tri vraždy v desiatom obvode.“ Zmraštená tvár stuhla:

„To má na starosti kriminálna centrála desiateho obvodu. Kto ťa do toho zatiahol?“

„Kapitán Nerteaux, poverený prípadom.“

„Čo má s tým tá tvoja Sema, neviem aká.“

„Je to ten istý prípad.“

Charlier sa začal pohrávať s nožom na papier. Vyzerala ako orientálna dýka. Každý ďalší pohyb prezrádzal jeho rastúcu nervozitu.

„Videl som protokol k tomu prípadu z Hammamu,“ pripustil nakoniec. „Problém s výpalníctvom, myslím…“

Schiffer dokázal rozoznať najmenší odtieň, najmenšiu vibráciu hlasu – výsledok dlhoročných výsluchov. Charlier bol v podstate úprimný: útok na Modrú bránu v jeho očiach neznamenal nič. Hodí mu ešte nejakú návnadu a má ho.

„Nebolo to výpalníctvo.“

„Nie?“

„Siví vlci sú späť, Charlier. To oni vtrhli do hammamu. V tú noc uniesli dievča. O dva dni neskôr sa našla jej mŕtvola.“

Husté obočie akoby sa zmenilo dva otázniky:

„Prečo by sa zaťažovali masakrovaním nejakej robotníčky?“

„Majú zmluvu. Hľadajú ženu. V tureckej štvrti. V tých veciach mi môžeš dôverovať. Už trikrát netrafili.“

„Ako to súvisí so Semou Gokalpovou?“

Nastal čas na malú lož:

„V noci v kúpeľoch všetko videla. Je to hlavná svedkyňa.“

V Charlierových očiach sa zjavil nepokoj. Neočakával niečo také. To teda vôbec nie.

„O čo ide podľa teba? Čo je v hre?“

„Neviem,“ ešte stále klamal Schiffer. „Ale hľadám tých vrahov. A Sema ma môže priviesť na stopu.“

Charlier sa zaboril hlbšie do kresla.

„Povedz mi jediný dôvod, prečo by som ti mal pomôcť.“

Policajt si konečne sadol. Začalo sa vyjednávanie.

„Mám veľkorysú náladu,“ usmial sa, „poviem ti až dva dôvody. Prvý, že by som tvojim nadriadeným mohol prezradiť, ako zatajuješ svedkov v prípade zabitia. To vyvolá paniku.“

Charlier mu opätoval úsmev:

„Ja môžem predložiť všetky papiere. Príkaz na jej vyhostenie. Jej letenku. Všetko je v poriadku.“

„Máš dlhé prsty, Charlier, ale nedosiahnu až do Turecka. Jediným telefonátom dokážem, že Sema Gokalpová tam nikdy nedorazila.“

Komisár akoby sa vo svojom obleku scvrkol. 
„Kto by veril skorumpovanému policajtovi? Od protigangového si mal samé maléry.“ (Rozpažil ruky, ukazujúc po miestnosti.) „A ja som na vrchole pyramídy.“

„To je pre mňa výhoda. Nemám čo stratiť.“

„Radšej mi povedz druhý dôvod.“ 
Schiffer sa oprel lakťami o stôl. Už vedel, že zvíťazil. 
„Plán Vigipirate 1995. Keď si sa na stanici Louis-Blanc odreagovával na podozrivých Araboch.“

„Vydieranie komisára?“

„Alebo uľahčenie svedomia. Ja som penzista. Chcel by som dostať chuť vyklopiť všetko, čo mám na srdci. Spomenúť si na Abdela Saraouia, ktorý zomrel pod tvojimi päsťami. Keď raz spustím lavínu, pôjdu za mnou všetci z Louis-Blanc. Rev toho chlapa v onú noc im ešte leží v žalúdku, to mi ver.“

Charlier si stále obzeral nôž na papier vo svojich obrovských rukách. Keď znovu prehovoril, mal zmenený hlas: 
„Sema Gokalpová ti už nemôže pomôcť.“

„Vy ste ju…?“

„Nie. Podrobili sme ju experimentu.“

„Akému experimentu?“

„Psychickému preprogramovaniu. Nová technika..“ 
Takže predsa. Charlier bol vždy posadnutý psychickou manipuláciou. Preniknúť teroristom do mozgu, spracovať ich vedomie, a podobné kraviny… Sema Gokalpová bola pokusný králik, predmet pokusného delíria.

Schiffer uvažoval o absurdite situácie: Charlier si Semu Gokalpovú nevybral, len mu jednoducho padla do rúk. Nevedel, že si zmenila tvár. A samozrejme nevedel, kto je v skutočnosti.

Znovu sa vystrel, zelektrizovaný od hlavy po päty: 
„Prečo ona?“

„Pre jej psychický stav. Sema trpela čiastočnou amnéziou, a tak sa perfektne hodila na náš zákrok.“

Schiffer sa naklonil, akoby zle počul:

„Chceš mi povedať, že ste jej vymyli mozog?“

„Program pripúšťa zákrok tohto typu, áno.“

Udrel oboma päsťami po stole:

„Ty hovado sprosté, to bola tá posledná pamäť, ktorú ste mali vymazať! Mohla mi toho toľko povedať!“

Charlier zvraštil obočie:

„Nerozumiem, o čo ti ide. Čo také dôležité môže to dievča odhaliť? Videla pár Turkov odviesť nejakú ženu, no a čo?“

Hodil spiatočku:

„Má informácie o tých vrahoch,“ povedal Schiffer, kráčajúc po kancelárii ako lev v klietke. „Myslím si tiež, že pozná totožnosť koristi.“

„Koristi?“

„Ženu, ktorú hľadajú Siví vlci. A ktorú stále nenašli.“

„Je to také dôležité?“

„Tri vraždy, Charlier, to je už dosť veľké číslo, nemyslíš? A budú zabíjať ďalej, kým ju nechytia.“

„A ty im ju chceš vydať?“

Schiffer sa pousmial, ale neodpovedal.

Charlier mykol plecami, až mu takmer praskli švíky na košeli. Napokon povedal:

„Aj tak ti nepomôžem.“

„Prečo?“

„Ušla nám.“

„Trepeš nezmysly.“

„Vyzerám na to?“

Schiffer nevedel, či sa má smiať alebo ručať. Posadil sa a schmatol nôž na papier, ktorý Charlier práve pustil:

„Policajti budú naveky idioti. Vysvetli mi to.“

„Cieľom nášho experimentu bolo totálne zmeniť jej osobnosť. Niečo nevídané. Podarilo sa nám ju zmeniť na francúzsku meštiačku, ukážkovú manželku. Obyčajnú Turkyňu, len si to predstav. Teraz už neexistujú žiadne hranice pri zmene identity. Šli sme až…“

„Kašlem na tvoj experiment,“ skočil mu do reči Schiffer. „Povedz mi radšej, ako zmizla?“

Komisár sa zachmúril:

„V posledných týždňoch sa sťažovala na problémy. Výpadky pamäte, halucinácie. Jej nová osobnosť, ktorú sme jej naočkovali, dostávala trhliny. Chystali sme sa ju hospitalizovať, ale ona sa nám práve vtedy vyšmykla.“

„Kedy to bolo?“

„Včera. V utorok ráno.“

Neuveriteľné: korisť Sivých vlkov bola znovu na slobode. Ani Turkyňa, ani Francúzka, s deravým mozgom. V tom marazme zablikalo svetielko: 
„Znovu sa jej teda vracia pôvodná pamäť?“

„O tom nič neviem. V každom prípade nám nedôverovala.“

„Ako sú na tom tvoji muži?“

„Nijako. Prečesávame celý Paríž. Nijako ju nemôžeme dolapiť.“

To bola chvíľa zahrať vabank. Položil nôž na papier na drevenú plochu:

„Ak sa jej vrátila pamäť, bude sa správať ako Turkyňa. A to je moja parketa. Môžem ju vystopovať lepšie ako ktokoľvek iný.“

Komisárov výzor sa zmenil. Schiffer nástojil: „Je to Turkyňa, Charlier. Veľmi zvláštna sorta. Potrebuješ policajta, ktorý sa vyzná a bude konať v najväčšej diskrétnosti.“

Mohol sledovať myšlienku, ktorá prebehla obrovou hlavou. Stiahol sa, aby zasadil presnejší úder

„Ponúkam ti obchod. Dáš mi voľnú ruku na dvadsaťštyri hodín. Ak ju dostanem, vydám ti ju. Ale predtým ju vypočujem.“

Znovu nastalo ticho, veľmi výrazné. Nakoniec Charlier otvoril zásuvku a vytiahol zväzok papierov:

„Jej spis. Teraz sa volá Anna Heymesová a…“ 
Jedným chmatom Schiffer schytil kartónový obal a otvoril ho. Prelistoval strojom napísané papiere, lekárske správy a natrafil na novú tvár terča. Presne portrét, ako ho opísal Hirsch. Žiadna spoločná črta s červenovláskou, ktorú vrahovia hľadali. Z tohto hľadiska sa Sema Gokalpová nemusela ničoho báť.

Bojovník proti terorizmu pokračoval:

„Jej ošetrujúci neurológ sa volá Eric Ackermann a…“

„Kašlem na jej novú podobu a na chlapov, ktorí jej to urobili. Ona sa vráti k svojim koreňom. To je dôležité. Čo vieš o Seme Gokalpovej? O Turkyni, ktorou bola predtým?“

Charlier sa pomrvil v kresle. Na hrdle mu navreli žily, presne nad golierom košele:

„No… nič! Len to, že bola robotníčka, mala amnéziu a…“

„Zadržal si jej handry, papiere, osobné veci?“

Mávol záporne rukou:

„Všetko sme zničili. Aspoň si myslím.“

„Over to.“

„Sú to len také haraburdy robotníčky. Nič zaujímavé pre…“

„Zdvihni ten prekliaty telefón a over to.“

Charlier zdvihol slúchadlo. Po dvoch telefonátoch zahrešil:

„To nepochopím. Tí trkvasi zabudli zničiť jej handry.“

„Kde sú?“

„V sklade v Cité. Beauvanier vysnoril ďalšie šaty dievčaťa. Muži z Louis-Blanc poslali tie staré na prefektúru. Nikomu nenapadlo po ne zájsť. Také mám ja elitné kádre.“

„Na aké meno sú zaregistrované?“

„Sema Gokalpová. U nás sa hlúposť nezastaví na polceste.“

Chytil další formulár, tentoraz čistý a začal ho vypĺňať. Zázračné heslo pre policajnú prefektúru.

„Dvaja predátori si delia korisť,“ pomyslel si Schiffer.

Komisár podpísal formulár a posunul mu ho po stole:

„Dám ti na to dnešnú noc. Pri najmenšom podraze zavolám generálny inšpektorát.“

Strčil si do vrecka sprievodný list a zdvihol sa:

„Skokanský mostík neprepíliš. Sedíme na tom istom…“

Bol čas zasvätiť chlapca.
Jean-Louis Schiffer vyšiel hore ulicou Faubourg-Saint-Honoré, prešiel cez avenue Matignon, potom zbadal telefónnu búdku na kruhovom námestí Champs-Elysées. Jeho sólová jazda sa skončila.

Po jedinom zazvonení Paul Nerteaux zahučal:

„Panebože, Schiffer, kde ste?“

Hlas sa mu triasol od zlosti.

„V ôsmom obvode. V štvrti pohlavárov.“

„Je skoro polnoc. Kde ste trčali? Ja som tvrdol u Sancaka a…“

„Bláznivá historka, ale mám niečo nové.“

„Ste v búdke? Nájdem nejakú a zavolám vám: mám vybitú batériu.“

Schiffer položil a pýtal sa sám seba, či jedného dňa policajné sily nezmeškajú zatknutie storočia kvôli nabíjaniu batérií. Pootvoril dvere kabínky – dusil sa vlastným pachom mäty.

Noc bola príjemná, bez dažďa a vetra. Obzeral si chodcov, obchodné pasáže, kamenné budovy. Celý ten luxusný, pohodlný život, ktorý mu unikol, ale možno bol znovu na dosah ruky…

Ozvalo sa zvonenie. Nepustil Nerteauxa k slovu:

„Ako si na tom s hliadkami?“

„Mám dva antony a tri vozy s vysielačkou,“ odpovedal Paul pyšne. „Sedemdesiat okrskových strážnikov a policajtov z kriminálky prečesáva štvrť. Celú štvrť som vyhlásil za ‚ohrozenú zločinom‘. Všetky komisariáty a policajné útvary v Desiatke som zavalil identikitmi. Všetky ubytovne, bary a spolky sú hore nohami. Niet chlapa v Malom Turecku, ktorý by nevidel ten portrét. Chystám sa zájsť na policajné ústredie do Dvojky a…“

„Zabudni na všetko.“

„Čože?“

„Nie je čas hrať sa na vojačikov. To nie je správna tvár.“

„Čo to vravíš?“

Schiffer sa zhlboka nadýchol:

„Žena, ktorú hľadáme, podstúpila plastickú operáciu. Preto ju Siví vlci nemôžu nájsť.“

„Vy… Máte dôkazy?“

„Mám dokonca jej novú tvár. Všetko do seba zapadá. Zaplatila si operáciu za niekoľko stotisíc frankov, aby zmazala svoju predošlú identitu. Celkom zmenila podobu: prefarbila sa na brunetku a zhodila dvadsať kíl. Ešte pred šiestimi mesiacmi sa schovávala v tureckej štvrti.

Nastalo ticho. Keď sa Nerteaux znovu ozval, jeho hlas zoslabol o niekoľko decibelov:
„Kto… Kto to je? Kde vzala peniaze na operáciu?“

„Nemám šajnu,“ klamal Schiffer. „No nie je to obyčajná robotníčka.“

„Čo ešte máte?“

Schiffer pár sekúnd rozmýšľal. Potom všetko vybalil. Raziu Sivých vlkov, ktorí si splietli korisť. Semu Gokalpová v šoku. Svoju návštevu v Louis-Blanc, potom jeho prijatie v Sainte-Anne. Charlierov únos a jeho debilný program.

Nakoniec novú identitu ženy: Anna Heymesová.

Keď zmĺkol, zazdalo sa mu, že počuje, ako mozog mladého policajta pracuje na plné obrátky. Predstavil si ho úplne vykoľajeného, strateného niekde v desiatom obvode, v telefónnej búdke. Ako bol on sám. Dvaja lovci korálov trčiaci v opustených klietkach uprostred hlbočiny…

Napokon sa Paul skepticky spýtal:

„Kto vám to všetko narozprával?“

„Charlier osobne.“

„Všetko vyklopil?“

„Sme starí komplici.“

„Nezmysel.“

Schiffer vybuchol smiechom:

„Vidím, že začínaš chápať, v akom svete žiješ. Roku 1995, po atentáte na stanici Saint-Michel, protiteroristická brigáda, vtedy ešte Šiesta divízia – bola nanajvýš dopálená. Nový zákon umožňoval znásobiť hliadky bez presne stanoveného dôvodu. Ozajstný chaos – bol som tam. Razie krížom krážom v islamských komunitách, zvlášť v desiatom obvode. Raz v noci Charlier zbehol do LouisBlanc. Bol presvedčený, že dolapil podozrivého, muža menom Abdel Saraoui. Vrhol sa naňho holými rukami. Ja som bol vedľa v kancelárii. Chlapec zomrel na druhý deň v Saint-Louis na roztrhnutie pečene. Dnes večer som mu tie krásne časy pripomenul.“

„Všetci ste takí prehnití, že musíte držať spolu.“

„Čo to mení na veci, ak sa tým dosiahne výsledok?“

„Predstavoval som si svoju križiacku výpravu inak, to je všetko.“ Schiffer znovu otvoril dvere kabíny a zhlboka nasal do seba vzduch zvonku.

„A kde je teraz Sema?“ spýtal sa Paul.
„To je tá čerešnička na torte, chlapče. Práve si zbalila kufre. Včera ráno im unikla z rúk. Prišla na ich podfuk. Dokonca sa jej vracia pamäť.“

„Do riti…“

„Presne ako hovoríš. V tejto chvíli behá po Paríži žena s dvoma rozdielnymi podobami, dvoma bandami gangstrov v pätách a my sme niekde uprostred. Podľa mňa práve pátra sama po sebe. Snaží sa dozvedieť, kto v skutočnosti je.“ 
Ďalšia pauza na druhom konci linky. 
„Čo urobíme?“

„Uzavrel som so Charlierom obchod. Vsugeroval som mu, že ja som ten najpovolanejší, čo tú ženu vyženie zo skrýše. Turkyňa je moja parketa. Dal mi dôverné informácie o onej noci. Je na konci so silami. Jeho operácia je ilegálna: môže mu to vybuchnúť rovno pod nosom. Mám spis novej Semy a dve stopy. Jedna je pre teba, ak si ešte stále v kurze.“

Začul šuchot papiera. Nerteaux si vytiahol notes: 
„Tak poďme.“

„Plastická chirurgia. Sema si dopriala jedného z najlepších chirurgov v Paríži. Musíme ho nájsť, mal kontakt so skutočným ‚terčom‘. Pred zmenou podoby. Pred vymytím mozgu. Možno je to jediný chlap v Paríži, ktorý by nám mohol niečo povedať o skutočnej žene, ktorú hľadajú Siví vlci. Stačíš alebo nie?“

Nerteaux neodpovedal hneď, asi si to zapisoval.

„Na mojom zozname budú stovky mien.“

„Vôbec nie. Treba osloviť najlepších, virtuózov. A medzi nimi tých, čo nemajú škrupule. Prerobiť totálne tvár, to nemôže byť nijaké neviniatko. Máš na to noc, musíš nájsť toho chlapa. Podľa toho, ako to vyzerá, čoskoro nebudeme jediní na tejto stope.“

„Charlierovi muži?“

„Nie. Charlier nevie ani, že si Sema zmenila tvár. Ja ti hovorím o samotných Sivých vlkoch. Trikrát zlyhali. Čochvíľa im to dôjde, že nehľadajú správny ksicht. Napadne im plastická chirurgia a budú pátrať po doktorovi. Stretneme sa na tej istej stope, cítim to. Nechám ti spis dievčaťa na ulici Nancy s fotkou jej novej tváre. Zájdeš si po ňu a začneš makať.“

„Ten portrét: dám ho hliadkam?“

Schiffer si utrel studený pot:

„Len to nie. Ukážeš ho len doktorom, ktorí prichádzajú do úvahy, rozumel si?“

Na linke znovu nastalo ticho.

Dvaja potápači stratení v hlbinách viac ako kedykoľvek inokedy.

„A čo vy?“ spýtal sa Nerteaux.

„Ja pôjdem po druhej stope. Chlapci z protiteroristického zabudli zničiť staré Semino šatstvo. To je terno. Šaty budú možno obsahovať nejaký detail, nejakú indíciu, niečo, čo nás zavedie k pôvodnej žene.“

Pozrel sa na hodinky: polnoc. Čas súril, ale chcel sa ešte uistiť.

„Z tvojej strany nič nové?“

„Turecká štvrť je ako vo vojnovom stave, ale teraz…“

„Vyšetrovanie Naubrela a Matkowského neprinieslo nič?“

„Nie, stále nič.“

Zdalo sa, že Nerteauxa tá otázka zaskočila. Chalan si asi myslel, že sa nezaujíma o stopu vedúcu ku kesónom. Mýlil sa. Od začiatku ho tá záležitosť s dusíkom zaujímala.

Keď mu to Scarbon pripomenul, povedal: „Nie som potápač“. Ale Schiffer ním bol. Za svojich mladých čias roky robil sondáže v Červenom a Čínskom mori. Dokonca uvažoval o tom, že sa na všetko vykašle a otvorí si školu potápania v Pacifiku.

Vedel teda, že vysoký tlak nevyvoláva iba problémy s plynom v krvi, ale má aj halucinogénny účinok, delírium, ktoré všetci potápači poznajú ako opojenie z hĺbok.

Na začiatku vyšetrovania, keď si mysleli, že prenasledujú sériového vraha, Schiffer sa cítil nesvoj pri tejto indícii: nechápal, prečo by sa vrah, schopný hrabať sa vo vagíne s britvou, otravoval s vyrábaním dusíkových bublín v žilách svojich obetí. To nesedelo. No ako vyšetrovanie pokračovalo, dostávalo to delírium z hĺbok zmysel.

Jeden zo základov mučenia spočíva v striedavom púšťaní chladu a tepla na väzňa. Sfackovať a potom ponúknuť cigaretu. Dať elektrické šoky a potom mu ponúknuť sendvič. Práve v týchto chvíľach úľavy sa človek najčastejšie zlomí. Túto alternáciu Vlci použili spolu s kesónom, pričom ju doviedli k vrcholu. Po tých najhorších mukách podrobili svoju obeť obrovskému uvoľneniu, náhlej eufórii vyvolanej nadmerným tlakom. Určite dúfali, že prudký kontrast väzňa položí alebo jednoducho, že jeho halucinácie zapôsobia ako sérum pravdy…

Za touto technikou nočnej mory Schiffer rozoznal krutý spôsob vykonávateľa obradu. Odborníka na týranie.

Kto to bol?

Zahnal vlastný strach a zahundral:

„Kesón na vysoký tlak, to sa predsa v Paríži nemôže len tak voľne vyskytovať.“

„Hliadky nenašli nič. Navštívili podniky, kde sa vyskytuje tento typ prístroja. Vypytovali sa priemyselníkov, ktorí robia testy pevnosti. Slepá ulička.“

Schiffer cítil v Nerteauxovom hlase nepokoj. Žeby mu niečo tajil? Nemal čas sa tým zaoberať.

„A čo antické masky?“ nadviazal.

„Aj to vás zaujíma?“

Paulov skepticizmus vzrastal.

„Vzhľadom na súvislosti ma zaujíma všetko,“ odvrkol Schiffer. „Možno jeden z Vlkov má takú úchylku, zvláštny druh šialenstva. Ako si v tom pokročil?“

„Nijako. Nemal som na to čas. Dokonca ani neviem, či môj človek našiel ďalšie objekty a…“

Prerušil ho a uzavrel:

„O dve hodiny sa stretneme. A dobi si mobil.“

Zavesil. Prebleskla mu pred očami Nerteauxova silueta. Vlasy ako Indián, spaľujúce mandľové oči. Policajt s príliš jemnou tvárou, ktorý sa neholil a obliekal sa do čierneho, aby pôsobil ako tvrdý chlap. Ale tiež rodený policajt, napriek svojej naivite.

Uvedomil si, že má toho chlapca rád. Nebol si istý, či dokonca nezmäkol, či urobil dobre, že ho zatiahol do vlastne už „svojho“ vyšetrovania. Nepovedal mu toho priveľa?

Vyšiel z kabíny a privolal si taxík.

Nie. Nechal si svoj najväčší tromf.

Neprezradil Nerteauxovi to najdôležitejšie.

Nasadol do vozidla a udal adresu hlavného veliteľstva na Quai des Orfèvres.

Už vedel, kto je korisť, aj prečo ju Siví vlci hľadajú.

Z jednoduchého dôvodu, ktorý ho samého prenasledoval už desať mesiacov.

Podlhovastá schránka z bieleho dreva, sedemdesiat centimetrov dlhá, tridsať centimetrov hlboká, opatrená červenou pečaťou republiky. Schiffer sfúkol z vrchnáka prach a povedal si, že jediné dôkazy o existencii Semy Gokalpovej sú teraz v tejto detskej truhle.

Vytiahol svoj švajčiarsky nožík, vsunul najjemnejšiu čepeľ pod vrchnák, odstránil pečať a nadvihol veko. Do nosa mu udrel pach plesne. Len čo zbadal šatstvo, istota mu zovrela srdce: dnu bolo niečo preňho.

Inštinktívne sa obzrel za seba. Bol v podzemí justičného paláca, za špinavou plentou, kde si prepustení väzni vo všetkej diskrétnosti preberajú osobné veci, ktoré im vrátia.

Ideálne miesto na exhumáciu mŕtvoly.

Najprv našiel biely plášť a zriasený papierový čepiec s volánikmi – predpísaná uniforma Gurdilekových robotníčok. Potom civilné oblečenie: svetlozelenú dlhú sukňu, háčkovaný malinový sveter, modro-bridlicovú košeľu s okrúhlym golierom. Lacné veci z Tatiho obchodov.

Oblečenie bolo európske, ale strih, farby a najmä jeho kombinovanie pripomínali štýl tureckých sedliačok, ktoré ešte nosia široké fialkasté nohavice a pistáciové alebo citrónovožlté košele. Cítil, ako v ňom stúpa zlovestná túžba, roznecovaná ešte myšlienkou na obnaženie, poníženie, zotročenú chudobu. Bledé telo, ktoré si predstavoval pod týmito šatami, mu drásalo nervy.

Prešiel k spodnej bielizni. Podprsenka telovej farby, malé číslo, čierne nohavičky, obnosené, ošúchané, ich meňavý lesk bol len dôsledok opotrebovania. Jej bielizeň naznačovala miery dospievajúceho dievčaťa. Myslel na tri mŕtvoly: široké boky, ťažké prsia. Žena sa neuspokojila len so zmenou tváre: skresala svoju postavu až na kosť.

Pokračoval v prehrabávaní. Zničené topánky, lesklé pančušky, ošúchaný kabát z barančeka. Vrecká boli vyprázdnené. Šmátral na dne schránky v nádeji, že sa ich obsah vysypal. Plastové vrecúško povzbudilo jeho nádeje. Zväzok kľúčov, blok lístkov, líčidlá privezené z Istanbulu…

Upriamil sa na kľúče. Tie boli vždy jeho vášňou. Poznal všetky typy: ploché, diamantové, s výsuvnými zúbkami… Takisto ho priťahovali zámky. Mechanizmy, ktoré mu pripomínali ľudské súkolia: tie, ktoré rád hanobil, skrúcal, kontroloval.

Prezrel si dva kľúče na krúžku. Jeden by otvoril zámku s drážkou – určite od ubytovne, hotelovej izby alebo nejakého podradného bytu, obývaného už dlho ďalšími Turkami. Druhý, plochý kľúč bol určite od hornej zámky na tých istých dverách.

Nič zaujímavé.

Schiffer potlačil nadávku: jeho korisť bola nulová. Tie veci, šaty naznačovali osobu anonymnej robotníčky. Dokonca príliš anonymnej. Všetko všedné veci. Zbierka čačiek.

Bol si istý, že Sema niečo ukryla. Keď je niekto schopný zmeniť tvár, zhodiť dvadsať kíl, prispôsobiť sa dobrovoľne podradnej existencii otrokyne, nevyhnutne si zaistí nejaké zázemie.

Schiffer si spomenul na Beauvanierove slová. „Našli sme jej pas zašitý v sukni“. Ohmatal každý kus odevu. Zdržal sa pri podšívke kabáta. Pozdĺž spodného lemu sa mu prsty zastavili na malom hrbolčeku. Podlhovastá tvrdá hrčka so zárezmi.

Roztrhol látku a potriasol plášťom.

Do dlane mu vypadol kľúč.

Kľúč so zubatou lamelou, s vyrazeným číslom: 4C 32.

Pomyslel si: Jedna ku stom, že je to úschovňa batožín.

„Nemajú úschovňu. Teraz používajú kódy.“
Cyril Brouillard bol geniálny zámočník. Jean-Louis Schiffer našiel jeho náprsnú tašku pri vlámačke, kde bol majstrovsky otvorený nedobytný trezor. Vybral sa za majiteľom osobných dokladov a objavil mladého blondiaka, strapatého a krátkozrakého. Keď mu vracal doklady, varoval ho: „S podobným menom by si sa mal viacej sústrediť.“ Schiffer nad vlámaním privrel oči výmenou za originálnu Bellmerovu litografiu.

„Takže čo?“

„Je od skladu.“

„Čože?“

„Sklad nábytku.“

Od tej noci Brouillard Schifferovi nič neodmietol. Otvorenie dverí na nepovolenú domovú prehliadku, porušenie zámky pri nočnom do očí bijúcom trestnom čine, otvorenie sejfu na získanie kompromitujúcich materiálov. Zlodej bol perfektnou alternatívou proti legálnym oprávneniam.

Býval pod svojím obchodíkom, na ulici Lancry – zámočníckou dielňou, ktorú sa mu podarilo splácať zo zisku svojich nočných záťahov.

„Môžeš mi o tom povedať viac?“

Brouillard si obzrel kľúč pod lampou. Tento lupič bol jedinečný svojho druhu: len čo sa priblížil k nejakej zámke, stal sa zázrak. Vibrácia, dotyk. Tajomstvo bolo odhalené. Schiffer neodolal a pozoroval ho pri práci. Pripadalo mu to, ako keď človek natrafí na skrytý prírodný jav. Dokonca ako podstata nevysvetliteľnej schopnosti.

„Surger,“ vyrazil zo seba ten darebák. „Tu na zadnej hrane vidno písmená.“

„Poznáš to?“

„Jasné. Mám tam niekoľko skrýš. Je to dostupné vo dne v noci.“

„Kde?“

„Château-Landon. Girardova ulica.“

Schiffer preglgol slinu. Nakopila sa.

„Pri vchode je kód?“

„AB 756. Tvoj kľúč má číslo 4C 32. Štvrté poschodie. Poschodie miniboxov.“

Cyril Brouillard zdvihol oči, dotkol sa svojej výzbroje. Jeho hlas akoby až spieval:

„Poschodie malých trezorov…“

50

Budova sa vypínala nad koľajnicami východnej stanice, impozantná a osamelá ako nákladná loď vchádzajúca do prístavu. Budova so štyrmi poschodiami vystavovala na obdiv renovovaný, čerstvo premaľovaný vzhľad. Ostrovček čistoty poskytujúci prechodné prístrešie cudzím veciam zvereným do údržby.

Schiffer zdolal prvú závoru a prešiel cez parkovisko.

O druhej v noci očakával, že sa zjaví hliadka v čiernej kombinéze s logom strážnej služby Surger, v sprievode agresívnych psov a s elektronickým obuškom.

Ale nič také sa nestalo.

Vyťukal kód a prešiel cez zasklený portál. Na konci vestibulu, ponoreného do zvláštneho červeného svetelného kruhu, objavil betónovú chodbu, vybavenú sériou kovových roliet. Každých dvadsať metrov pretínali hlavný koridor kolmé chodby a dávali tušiť labyrint s boxami.

Kráčal rovno dopredu pod núdzovým osvetlením, až kým nenatrafil na konci na schody. Každý krok na perlovosivom cemente spôsobil slabý zvuk, takmer nepostrehnuteľný. Schiffer vychutnával to ticho, samotu, napätie zmiešané s mocou votrelca.

Došiel na štvrté poschodie a zastal. Odkryla sa pred ním ďalšia chodba a boxy vyzerali ešte viac natlačené. „Poschodie malých trezorov“. Schiffer sa pohrabal vo vrecku a vytiahol kľúč. Čítal čísla na dvierkach, pomýlil sa, potom konečne našiel 4C 32.

Prv ako otvoril zámku, ostal nehybne stáť. Takmer cítil prítomnosť tej druhej bytosti ukrytej za zámkou – tej, ktorej meno ešte nepoznal.

Kľakol si, prudko vopchal kľúč do zámky, vytiahol železnú roletu.

V šere sa zjavil priestor meter krát meter. Prázdny. Len žiadnu paniku: neočakával, že objaví box napchatý nábytkom a hi-fi vybavením.

Vytiahol z vrecka baterku, ktorú potiahol Brouillardovi. Čupol si na prahu, pomaly krúžil svetlom po cementovej kocke, osvecoval každé zákutie, každý centimeter, až kým nenatrafil celkom vzadu na kartónovú škatuľu.

Tá druhá bytosť bola čoraz bližšie.

Vliezol do tmy a zastavil sa pred škatuľou. Zacvakol si baterku medzi zuby a začal obhliadku.

Šatstvo jednotne tmavé, zo známych módnych salónov. Issey Miyake. Helmut Lang. Fendi. Prada… Prstami natrafil na spodnú bielizeň. Čisto čierna: to mu mohlo napadnúť. Materiál bol hebký, až neslušne zmyselný. Meňavý lesk akoby zadržiaval vlastný odraz. Čipky akoby sa pri dotyku prstov chveli… Tentoraz ani túžba, ani erekcia: okázalosť bielizne, prefíkaná pýcha, ktorá sa z nej dala vyčítať, mu vyrazili dych.

Prehrabával sa ďalej a z hodvábnej šatky vylovil kľúč.

Čudný kľúč, jednoduchý, plochý.

Ďalší hlavolam pre pána Brouillarda.

Chýbala mu posledná istota.

Hľadal ďalej, nadvihoval, prevracal.

Odrazu lúč baterky osvietil zlatú brošňu predstavujúcu okvetie maku. Vyzerala ako magický skarabeus. Pustil zaslinenú lampu, odpľul si a zamrmlal do tmy:

„Allaha sükür! (Buď pochválený, Alah.) Vrátila si sa.“

Mathilde Wilcrauová ešte nikdy nebola tak blízko pozitrónovej kamery.

Navonok vyzeral prístroj ako tradičný skener. Veľké biele koleso, v strede zabudované nosidlá z nehrdzavejúcej ocele vybavené rôznymi analytickými a meracími prístrojmi, vedľa stojan s vreckom na infúziu, na stolíku s kolieskami zoradené striekačky vo vákuových obaloch a plastikové fľaštičky. V pološere sály celok tvoril zvláštnu konštrukciu – grandiózny hieroglyf.

Utečenci sa mohli k tomuto prístroju dostať len vtedy, keď sa dostavili do Univerzitného zdravotného strediska v Remeši, sto kilometrov od Paríža. Eric Ackermann poznal riaditeľa rádiologickej stanice. Lekár, ktorého zavolali domov, sa ihneď prihnal a s neurológom sa vrelo zvítal. Pripomínal dôstojníka na hranici, ktorý prijíma nečakanú návštevu legendárneho generála.

Ackermann sa krútil okolo prístroja už šesť hodín. Mathilde Wilcrauová sa prizerala z provizórnej kabíny. Naklonený nad Annu, ktorá ležala s hlavou v prístroji, vstrekoval, reguloval infúzie, premietal snímky na naklonené zrkadlo, umiestnené vnútri vrchného oblúka valca. A najmä rozprával.

Mathilde sa nemohla ubrániť istej fascinácii, keď ho cez sklo videla kmitať ako plameň. Tomuto veľkému nezrelému chlapovi, ktorému by nezverila ani vlastné auto, sa pod extrémnym politickým nátlakom podaril unikátny experiment s mozgom. Prekročil rozhodujúci bod v poznaní a kontrole mozgu.

Pokrok, ktorý by za iných okolností mohol otvoriť cestu dôležitému terapeutickému vývoju. Za čo by si zaslúžil, aby bolo jeho meno uvedené v neurologických a psychiatrických príručkách. Mohla by Ackermannova metóda dostať druhú šancu?

Vysoký ryšavec sa stále vrtel v rýchlom nervóznom tempe. Mathilde vedela čítať v gestách. Okrem toho, že tá seansa bola horúčkovitá, Ackermann bol nadrogovaný až do špiku kostí. Bol závislý na amfetamínoch alebo iných povzbudzujúcich prostriedkoch. Napokon, hneď po príchode si „doplnil palivo“ v lekárni nemocnice. Syntetické drogy mu perfektne vyhovovali: človek s horúcou hlavou, ktorý žil pre a vďaka chémii… 
Šesť hodín.

Mathilde, ukolísaná bzučaním počítačov, viackrát zaspala. Keď sa zobudila, snažila sa dať dohromady myšlienky. Márne. Iba jediná predstava ju fascinovala, ako keď lampa priťahuje nočné motýle. 
Premena Anny.

Večer prijala bytosť postihnutú amnéziou, zraniteľnú a obnaženú ako dieťa. Objavenie heny všetko zmenilo. Žena pri tom odhalení stuhla ako kameň. Akoby v tom momente pochopila, že toho najhoršieho sa už nemusí obávať, ale naopak, ísť mu v ústrety – a čeliť mu. Chcela ísť naproti nepriateľovi a prekvapiť Ackermanna, napriek tomu, že sa vystaví riziku. 
Odteraz ona držala kormidlo.

Potom, vďaka výsluchu na parkovisku, sa zjavila Sema Gokalpová. Záhadná robotníčka s mnohými protirečeniami. Tajná imigrantka z Anatólie, ktorá rozprávala perfektne po francúzsky. Väzenkyňa v stave šoku, ktorá za svojím mlčaním a zmenenou tvárou zatajovala inú minulosť…

Kto sa skrýval za novým menom? Kto bola bytosť, schopná premeniť sa až natoľko, že sa stala niekým iným?

Odpoveď by dostala, keby definitívne našla znovu svoju pamäť. Anna Heymesová. Sema Gokalpová… Bola ako matrioška, v ktorej každá bábika ukrývala v sebe iné meno, inú osobu a zakaždým iné tajomstvo.

Eric Ackermann vstal zo svojho miesta, odstránil Anne katéter, ustúpil pred stojanom s infúziou a zdvihol oblúkové zrkadlo. Experiment sa skončil. Mathilde sa pretiahla a skúsila ešte raz zosumarizovať svoje myšlienky. Nepodarilo sa jej to. Myseľ jej zamestnávala nová predstava. 
Hena.

Tie červené čiary, ktoré poznačujú ruky moslimských žien, jej naznačili radikálnu hranicu medzi jej parížskym svetom a vzdialeným svetom Semy Gokalpovej. Svet pustatín, organizovaných svadieb, starodávnych rituálov. Divoký a desivý svet, zrodený v tieni pálivého ovzdušia, dravcov a kamenistej pôdy.

Mathilde privrela oči.

Tetované ruky. Hnedé arabesky, vinúce sa v strede mozoľnatých dlaní, okolo pevných zápästí, svalnatých prstov. Ani centimeter pokožky nebol tých čiar ušetrený, červená línia sa nikdy nepreruší: ťahá sa, vlní v kruhoch a v cizelovaní, až kým sa nevráti na svoj začiatok. Hypnotická geografia…

„Zaspala.“

Mathilde sa strhla. Ackermann stál pred ňou. Plášť mu splýval z pliec ako biela zástava. Na čele sa mu trblietali kropaje potu. Tiky a trasenie ním lomcovali, ale z jeho postavy vyžarovala aj zvláštna odolnosť, sebadôvera vo vlastné vedomosti, aj keď pod nervozitou narkomana.

„Ako to prebehlo?“

Chytil cigaretu z konzoly s počítačmi a zapálil si ju. Vychutnal si hlboký šluk, až potom v kúdole dymu odpovedal:

„Najprv som jej vstrekol flumazenil, protilátku valia. Potom som zmazal svoju vlastnú úpravu tým, že som nabudil každú zónu jej pamäte pomocou oxygénu 15. Zvolil som presne ten istý postup.“ (Cigaretou načrtol vertikálnu os.) „Tými istými slovami, tými istými symbolmi. Škoda, že už nemám fotografie, ani videá od Heymesovcov. No myslím, že to najdôležitejšie som urobil. V tejto chvíli sú jej myšlienky zmätené. Jej skutočné spomienky sa jej pomaly vrátia. Anna Heymesová zmizne a nahradí ju pôvodná osobnosť. Ale pozor,“ (zamáva cigaretou), „je to len pokus!“

Ozajstný cvok, pomyslela si Mathilde, zmes chladu a nadšenia. Otvorila ústa, ale zadržal ju nový záblesk. Zase hena. Čiary na rukách ožívajú. Kľučky, zvinuté strapce, špirály sa kľukatia po žilách, ovíjajú sa okolo článkov prstov až po nechty, sfarbené pigmentom…
„Spočiatku to nebude nijaká slasť,“ pokračoval Ackermann, poťahujúc si z cigarety. „Odlišné úrovne jej vedomia na seba narazia. Niekedy už nebude vedieť rozlíšiť, čo je pravdivé a čo umelé. Ale postupom času jej pôvodná pamäť nadobudne prevahu. Flumazil môže spôsobiť kŕče, ale dal som jej ďalší prípravok na zmiernenie vedľajších účinkov…“

Mathilde si uhladila vlasy dozadu, musela vyzerať ako prízrak

„A čo tvár?“

Zaháňal dym rozpačitým pohybom.

„To by sa malo takisto zmierniť. Jej črty znovu vyjdú na povrch. Spomienky, odkazy sa vyjasnia, a tým sa aj jej reakcie dostanú do rovnováhy. Ale opakujem, je to nevyskúšané a…“

Mathilde si všimla pohyb na druhej strane sklenej tabule. Hneď sa pobrala do sály s lekárskymi prístrojmi. Anna už sedela na lôžku Petscanu s ovisnutými nohami a rukami opretými dozadu.

„Ako sa cítiš?“

Na tvári jej pohrával úsmev. Bledé pery sa ledva dali odlíšiť od pokožky.

Ackermann sa vrátil a vypol posledné prístroje.

„Ako sa cítiš?“ zopakovala.

Anna sa na ňu rozpačito pozrela. V tej chvíli Mathilde pochopila. Už to nebola tá istá žena: indigovomodré oči sa na ňu usmievali zvnútra iného vedomia.

„Máš cigu?“ spýtala sa vzápätí hlasom s neurčitým zafarbením.

Mathilde jej podala marlborku. Sledovala, ako ju ochabnutá ruka chytila. V dvojexpozícii sa vracali kresby s henou. Kvety, štíty, hady sa ovíjali okolo zaťatej päste. Tetovanej päste, zvierajúcej automatickú pištoľ…

Žena s čiernou šticou zamrmlala spoza oblaku dymu:

„Radšej by som bola Anna Heymesová.“

Železničná stanica vo Falmières, desať kilometrov západne od Remeša, bola dosť opustená budova pri trati v otvorenej krajine. Kamenná stavba zastrčená medzi čiernym horizontom a nočným tichom. A predsa, s malou žltou lampou a priesvitnou vejárovitou markízou budova pôsobila upokojujúco. Škridlová strecha, múry rozdelené dvoma obrubami, modrou a bielou, drevené závory jej dodávali vzhľad lakovanej hračky – dekorácie elektrického vláčika.

Mathilde zastavila auto na parkovisku.

Eric Ackermann ju požiadal, aby ho vysadila na nejakej stanici. „Na hociktorej, poradím si.“

Odvtedy, ako opustili nemocnicu, nikto z nich neprehovoril. Ale spôsob mlčania sa zmenil. Nenávisť, hnev, nedôvera opadli, medzi tromi utečencami sa matne rysovala zvláštna forma spoluúčasti.

Mathilde vypla motor. V spätnom zrkadle uvidela bledú tvár neurológa sediaceho vzadu. Skutočná žiletka z niklu. Vystúpili v tej istej chvíli.

Vonku sa zdvihol vietor. Prudké nárazy hlučne udierali do asfaltu. V diaľke sa hromadili oceľové mraky ako armáda kopijí, odkrývajúc veľmi čistý mesiac, veľký ovocný plod s modrou dužinou.

Mathilde si zapla kabát. Čo by teraz dala za tubu dobrého hydratačného krému. Zdalo sa jej, že každý náraz vetra jej vysušuje pokožku, prehlbuje o čosi viac vrásky na tvári.

Kráčali až ku kvetinovej ohrade, stále mlčky. Myslela na výmenu rukojemníkov, na obdobie studenej vojny, na múr bývalého Berlína – žiadna možnosť rozlúčiť sa.

Náhle sa Anna spýtala:

„A čo Laurent?“

Túto otázku už položila na parkovisku na námestí Anvers. Bola to druhá strana jej príbehu: odhalenie lásky, ktorá trvala napriek zrade, klamstvám, krutosti.

Ackermann vyzeral príliš vyčerpaný, aby klamal:

„Úprimne povedané, je malá šanca, že je ešte nažive. Charlier nezanechá za sebou žiadnu stopu. A Heymes nebol spoľahlivý. Pri najmenšom výsluchu by zlyhal. Dokonca by bol v stave vydať sám seba. Od smrti svojej ženy bol…“

Neurológ sa zastavil. Nejaký čas Anna vzdorovala vetru, potom jej plecia ochabli. Mlčky sa otočila a vrátila sa do auta.

Mathilde si posledný raz prezrela vysokú štangľu s ryšavou hrivou, zahalenú do plášťa.

„A ty?“ spýtala sa takmer súcitne.

„Odchádzam do Alsaska. Stratím sa v dave Ackermannovcov.“

Poriadne zlomyseľný smiech mu otriasol kostrou. Potom dodal s prepiatym lyrizmom.

„Nájdem si iné miesto. Som kočovník!“

Mathilde neodpovedala. Kymácal sa, zvierajúc na hrudi aktovku. Presne tú istú, ako mal na fakulte. Pootvoril pery, zaváhal, potom zašeptal:

„V každom prípade ti ďakujem.“

Dvihol ukazovák v kovbojskom pozdrave, otočil sa na opätkoch k osamelej stanici, nastaviac plecia proti vetru. Kam vlastne pôjde? „Nájdem si iné miesto. Som kočovník!“

Hovoril o pozemskej krajine alebo o novej oblasti mozgu?

„Droga.“
Mathilde sa sústredila na biele značkovanie na diaľnici, ktoré sa pri tej rýchlosti rýchlo strácalo. Obrysy sa jej mihali pred očami, ako keď sa podmorské planktóny v noci lesknú na tráme prednej časti lode. Po pár sekundách vrhla pohľad na svoju spolujazdkyňu. Kriedová, vyhladená, nepreniknuteľná tvár.

„Som priekupníčka drog,“ ozvala sa Anna mdlo. „To, čomu sa po francúzsky hovorí dílerka. Dodávateľka. Pašeráčka.“

Mathilde prikývla, akoby také niečo očakávala. Naozaj očakávala všetko. Pravda už nemala hranice. Túto noc každý nový krok mohol spôsobiť závrat.

Znovu zaostrila pozornosť na cestu. Ubehli dlhé sekundy, kým sa spýtala:

„Aké drogy? Heroín? Kokaín? Amfetamíny? Čo?“

Pri posledných slabikách skoro kričala. Nervózne poklepkávala prstami na volante. Len sa upokojiť. A ihneď.

Hlas pokračoval:

„Heroín. Výlučne heroín. Niekoľko kíl pri každej ceste. Nikdy nie viac. Z Turecka do Európy. Na tele. V batožine. Alebo inými spôsobmi. Podľa vynaliezavosti a rôznymi kombináciami. Mojou prácou bolo ovládať ich. Všetky.“

Mathilde mala tak sucho v krku, že každý nádych bol pre ňu utrpením.

„Pre… Pre koho si pracovala?“

„Pravidlá sa zmenili, Mathilde. Čím menej o tom vieš, tým lepšie.“

Mathilde nasadila čudný, takmer blahosklonný tón.

„Ako sa skutočne voláš?“

Nijaké mená. To je súčasť povolania.

„Ako si to robila? Povedz mi nejaké detaily.“

Anna sa znovu odmlčala, nemá ako skala. Potom, po dlhej chvíli pokračovala:

„Nebola to nijaká lukratívna existencia. Tvrdnúť na letiskách. Ovládať najlepšie miesta na medzipristátie. Najmenej strážené hranice. Najrýchlejšie spojenia alebo naopak najkomplikovanejšie. Mestá, kde na vás batožina čaká na dráhe. Colnice, kde vás prehľadávajú, aj tie, kde vás nechajú na pokoji. Topografiu podpalubných skladísk, tranzitné miesta.“

Mathilde počúvala, ale najmä vnímala hlas: Anna nikdy nerozprávala tak pravdivo.

„Schizofrenická aktivita. Hovoriť bez prestania rôznymi jazykmi, reagovať na viacero mien, mať viacero národností. A mať jediný domov, štandardný komfort salónov VIP na letiskách. A stále všadeprítomný strach.“

Mathilde klipla očami, aby zahnala spánok. Jej zorné pole strácalo ostrosť. Obrysy cesty poletovali, trhali sa… Znovu sa spýtala:

„Odkiaľ presne pochádzaš?“

„Ešte si presne nespomínam. Ale to príde, som si istá. Zatiaľ sa držím prítomnosti.“

„Ale čo sa stalo? Ako si sa ocitla v Paríži ako robotníčka? Načo tá zmena tváre?“

„Klasika. Chcela som si nechať poslednú zásielku. Oklamať svojich chlebodarcov.“

Zastavila sa. Akoby ju každá spomienka vyčerpávala.

„Bolo to v júni minulého roku. Mala som dodať drogu do Paríža. Špeciálnu zásielku. Veľmi cennú. Mala som tu kontakt, ale zvolila som si iný spôsob. Ukryla som heroín a vyhľadala plastického chirurga. Verím, vlastne… myslím, že som mala obrovskú šancu… Ale počas mojej rekonvalescencie sa stalo niečo, s čím som nerátatala. S čím nikto nerátal: atentát 11. septembra. Colnice sa zo dňa na deň zmenili na hradby. Všade prehliadky, kontroly. Už neprichádzalo do úvahy, aby som odišla s drogou, ako som si naplánovala. Ani aby som ju nechala tu v Paríži. Musela som zostať, vyčkať, kým sa situácia upokojí, i keď som vedela, že moji spoločníci urobia všetko, aby ma znovu našli…

Dekovala som sa teda tam, kde by a priori nikto nehľadal Turkyňu, ktorá sa skrýva: u samotných Turkov. Medzi ilegálne robotníčky v desiatom obvode. Mala som novú tvár, novú identitu. Nikto ma nemohol objaviť.“

Hlas zanikal, akoby od vyčerpania. Mathilde sa snažila oživiť ten zápal:

„Čo sa stalo potom? Ako ťa našli policajti? Vedeli o drogách?“

„Takto sa to neodohralo. Je to ešte nejasné, ale už sa mi to začína vybavovať… V novembri som pracovala vo farbiarni. V akejsi suterénnej žehliarni, v jednom hammame. Miesto, aké si nevieš predstaviť. Ani nie kilometer od teba. Raz v noci prišli.“

„Policajti?“

„Nie. Turci, ktorých poslali moji zamestnávatelia. Vedeli, že sa tam skrývam. Niekto ma musel zradiť, neviem… Ale podľa všetkého nevedeli, že som si zmenila tvár. Pred mojimi očami odviedli dievčinu, ktorá sa mi podobala. Zeynep tak nejako… Panebože, keď som videla bežať po schodoch tých zabijakov… Tá spomienka mi ostala len ako obrovský záblesk strachu.“

Mathilde sa pokúšala rekonštruovať ten príbeh, doplniť medzery:

„Ako si sa ocitla u Charliera?“

„Nespomínam si presne. Bola som v šoku. Policajti ma museli nájsť v hammame. Vybavuje sa mi komisariát, nemocnica… Nech je to už akokoľvek, Charlier bol o mne informovaný. Robotníčka postihnutá amnéziou. Bez legálneho pobytu vo Francúzsku. Perfektný pokusný králik.“

Anna zvážila svoju vlastnú hypotézu a zamrmlala:

„V celom tom mojom príbehu je neuveriteľná irónia. Pretože policajti sa nikdy nedozvedeli, kto naozaj som. Napriek svojej vôli ma zachránili pred tými druhými, pred Turkami.“

Mathilde začalo zvierať žalúdok – od strachu, ešte zosilneného únavou. Videnie sa jej zatemňovalo. Biele obrysy na ceste sa menili na čajky, sťahovavé vtáky v kŕčovitých vzletoch.

V tej chvíli sa zjavili tabule objazdového okruhu. Paríž bol na dosah. Koncentrovala sa na bielu čiaru na asfalte a pokračovala:

„Kto sú tí muži, čo ťa hľadajú?“

„Zabudni na to všetko. Opakujem ti, čím menej vieš, tým lepšie to unesieš.“

„Pomohla som ti,“ odsekla Mathilde so zaťatými zubami. „Ochránila som ťa. Hovor! Chcem poznať pravdu.“

Anna stále váhala. Bol to jej svet – svet, ktorý určite nikdy nikomu neodkryla.

„Turecká mafia má jednu zváštnosť, povedala napokon. Má posily medzi politikmi. Hovorí sa im Siví vlci. Nacionalisti. Fanatici krajnej pravice, ktorí veria v návrat Veľkého Turecka. Teroristi cvičení v táboroch už od detstva. Zbytočne ti budem hovoriť, že v porovnaní s nimi sú Charlierovi drábi skauti ozbrojení vrekovými nožíkmi.“

Modré tabule pribúdali. Porte de Clignancourt. Porte de la Chapelle. Mathilde mala v hlave už len jednu myšlienku: vysadiť túto výbušninu na prvom stanovisku taxíkov. Vrátiť sa do svojho bytu, do pohodlia a bezpečia. Taký bol jej zámer: spať dvadsať hodín, zobudiť sa na druhý deň a povedať si: „Bol to len zlý sen.“ Do Paríža vošla cez Chapelle a vyhlásila: „Ostanem s tebou.“

„Nie. To nie je možné. Musím urobiť niečo dôležité.“

„Čo?“

„Vybrať si svoju zásielku.“

„Pôjdem s tebou.“

„Nie.“

V žalúdku jej navrela hrča. Skôr z pýchy ako z odvahy. 
„Kde je? Kde je tá droga?“

„Na cintoríne Père-Lachaise.“

Mathilde fľochla na Annu: zdala sa jej skleslá, ale aj tvrdšia, koncentrovanejšia – kryštál kremeňa stlačený pod vrstvami pravdy… 
„Prečo práve tam?“

„Dvadsať kíl. Musela som nájsť nejakú schránku.“

„Nevidím súvislosť s cintorínom.“ 
Anna sa usmiala, zasnene, akoby obrátená do seba. 
„Trochu bieleho prášku medzi sivým prachom…“ 
Zastavila ich červená na semafore. Po tejto križovatke a ulici Chapelle nasledovala ulica Marx-Dormoy. Mathilde zopakovala hlasnejšie: 
„Ako to súvisí s cintorínom?“

„Zelená. Námestie Chapelle, zamier na Stalingradský bulvár.“

Mesto mŕtvych.
Široké a priamočiare aleje, lemované impozantnými stromami, stojacimi v zákrytoch. Masívne kamene, vznešené pomníky, hladké čierne náhrobky.

Za jasnej noci táto časť cintorína štedro rozdeľovala svoje parcely – luxus, nadbytok priestoru.

V ovzduší sa vznášala vôňa Vianoc, všetko sa zdalo kryštalické, ako malé sklené gule, ktoré treba potriasť, aby sneh zasypal krajinu.

Do pevnosti vnikli cez vchod z ulice Pére-Lachaise neďaleko námestia Gambetta. Anna viedla Mathilde popri žľabe, lemujúcom priečelie, potom pomedzi železné štíty ohradového múru. Zostup na druhej strane bol ešte ľahší: elektrické káble sa na tomto mieste ťahajú popri kameňoch.

Teraz stúpali po aleji Zahraničných bojovníkov. V svetle mesiaca sa náhrobky s epitafmi jasne rysovali. Jeden bunker bol venovaný padlým československým vojakom z 1. svetovej vojny, biely monolit bol spomienkou na belgických vojakov, kolosálny klas s pribúdajúcimi osťami ako od Vasarelyho vzdával poctu arménskym mŕtvym…

Keď Mathilde zbadala navrchu veľkú budovu s dvoma komínmi, pochopila. Trochu bieleho prášku medzi sivým prachom. Kolumbárium. Anna so zvláštnym cynizmom priekupníčky schovala svoju zásobu heroínu medzi urny s popolom.

Na pozadí nočnej oblohy stavba pripomínala krémovo-zlatistú mešitu so širokou kupolou a komínmi čnejúcimi ako minarety. Obklopovali ju štyri dlhé budovy, usporiadané do kríža.

Vošli dovnútra a prešli po uličkách vyzdobených kvetmi, s pevnými štvorcovými ohrádkami. Za nimi rozoznávala galérie posiate výklenkami a kvetmi. Myslela na mramorové dosky s vyrytým písmom a farebnými pečaťami.

Všade bolo pusto.

Nočný strážca v nedohľadne.

Anna dorazila na koniec uličky, kde boli pod kríkmi schované schody krypty. Pod schodmi boli čierne liatinové dvere zavreté na závoru. Pár sekúnd hľadali vchod. Vyrušil ich trepot krídel, zdvihli oči: holuby sa natriasali, natlačené v zamrežovanom svetlíku v dvojmetrovej výške.

Anna cúvla, chcela odhadnúť rozmery výklenku. Potom sa zaprela nohami o kovové ozdoby dverí a šplhala sa. O pár sekúnd neskôr Mathilde zbadala doničené kovové mreže, ktoré niekto vytrhol, a rozbité okno.

Bez rozmýšľania sa pustila rovnakou cestou.

Keď vyliezla hore, preklzla okienkom. Dotkla sa zeme, keď Anna stlačila vypínač.

Sanktuárium bolo obrovské. Vyrovnané galérie okolo štvorcovej šachty, vyhĺbené do žuly, sa tiahli do temnoty. Lampy v pravidelných intervaloch vydávali záblesky svetla.

Priblížila sa k zábradliu šachty: pod ich nohami boli tri úrovne znásobujúce tunely. Keramická nádrž na spodku priepasti sa zdala miniatúrna. Človek by sa mohol domnievať, že je v strede podzemného mesta, vytvoreného čo najbližšie pri posvätnom prameni.

Anna sa vydala po jednom z dvoch schodísk. Mathilde za ňou. Ako schádzali, ozývalo sa hučanie vetracieho systému. Pocit chrámu, obrovského náhrobku sa na každom odpočívadle zväčšoval a stával sa zdrvujúcim.

V druhom suteréne sa Anna vydala uličkou po pravej strane, vyplnenou stovkami schránok, vydláženou bielymi a čiernymi dlaždicami. Kráčali dlho. Mathilde pozorovala scénu so zvláštnym odstupom. Niekedy si v rade výklenkov všimla detail. Kyticu čerstvých kvetov, položenú na zemi, zabalenú v celofáne. Ornament, ozdoba, ktorá odlišovala schránku s urnou. Ako tá serigrafia tváre čiernej ženy, ktorej kučeravé vlasy sa vlnili na mramorovom povrchu. Epitaf hlásal: ‚Bola si tu vždy. A navždy aj budeš.‘ Alebo fotografia dieťaťa so sivými kruhmi pod očami, nalepená na jednoduchej sadrovej plakete. Pod ňou bolo napísané: ‚Neumrela, len spí. Saint-Luc.‘

„Tu,“ povedala Anna.

Uličku uzatvárala väčšia schránka.

„Hever,“ prikázala.

Mathilde otvorila tašku, ktorú mala prevesenú na pleci a vytiahla nástroj. Anna ho jedným pohybom zaklinila medzi mramor a múr, potom celou silou nadvihla páčidlo. Na povrchu sa urobila prvá trhlina. Znovu zatlačila na kameň. Platňa sa rozpleskla na zem v dvoch kusoch.

Anna vybrala hever a použila ho ako kladivo na sadrovú priečku na dne výklenku. Lietali z nej kúsky, ktoré sa jej zachytávali v čiernych vlasoch. Vytrvalo udierala, nedbala na ozvenu úderov.

Mathilde ani nedýchala. Rany sa podľa nej ozývali až na námestie Gambetta. Koľko im ešte zostáva času, kým sa priženú strážcovia?

Znovu nastalo ticho. V belavom mraku Anna siahla do regálu a uvoľňovala rumovisko. Popri múre sa valili veľké chuchvalce prachu.

Odrazu sa im za chrbtom ozvalo cinknutie.

Obidve ženy sa obrátili.

Pri nohách sa im medzi zvyškami sadry zaleskol kovový kľúč.

„Skús to týmto. Získaš čas.“

Muž ostrihaný na ježka stál na prahu galérie.

Jeho silueta sa odrážala na šachovnicovej dlažbe. Akoby stál na vodnej hladine.

S namierenou zbraňou sa spýtal:

„Kde je?“

Mal na sebe pokrčený plášť, ktorý mu deformoval postavu, ale neuberal nič z dojmu moci, ktorá z neho sálala. Najmä jeho tvár, ožiarená lúčom svetla, vyjadrovala silu omračujúcej ukrutnosti.

„Kde je?“ zopakoval a postúpil o krok.

Mathilde sa necítila dobre. Náhla bolesť jej zovrela žalúdok, nohy jej ochabli. Musela sa prichytiť schránky, aby nespadla. Už išlo do tuhého. Nešlo o športovú streľbu ani o triatlon, o nijaké vypočítané riziko.

Celkom jednoducho zomrú.

Votrelec urobil ďalší krok a presným pohybom nabil zbraň:

„Tak, do riti, kde je droga?“

Muž v plášti vystrelil.
Mathilde sa vrhla na zem. V okamihu, keď sa dotkla zeme, pochopila, že z jeho zbrane vyšľahol plameň. Kotúľala sa v úlomkoch sadry. V tej chvíli jej mysľou na sekundu preblesla pravda: Anna vystrelila prvá – v schránke musela mať schovanú automatickú pištoľ.

Detonácie sa stupňovali. Mathilde sa schúlila, rukami si zakryla hlavu. Nad ňou vybuchovali schránky, vypadávali z nich urny a ich obsah. Zrevala, keď sa jej dotkol prvý popol. Sivé mraky poletovali, guľky svišťali, odrážali sa. V oblakoch prachu zazrela iskry odrážajúce sa od mramorových hrán, šľahy ohňa preskakujúce nad rumoviskom, vázy, kotúľajúce sa po zemi, odskakujúce striebristé odrazy. Chodba pripomínala hviezdne peklo, plné zlata a železa…

Znovu sa schúlila. Nárazy trieštili priehradky. Kvety sa trhali na kúsky. Urny sa rozbíjali, vyprázdňovali, kým guľky svišťali povetrím. Začala sa plaziť, so zatvorenými očami sa stŕhala pri každom výbuchu.

Odrazu nastalo ticho.

Mathilde sa naraz zastavila a pár sekúnd načúvala, kým otvorila oči.

Nič nevidela.

Galéria bola úplne zavalená popolom ako po sopečnom výbuchu. Zápach z korditu sa miešal so struskou a sťažoval dýchanie.

Mathilde sa neodvážila pohnúť. Takmer zakričala na Annu, ale zdržala sa. Nechcela na seba upozorniť vraha.

Ako premýšľala, ohmatávala si telo, nebola zranená. Znovu privrela viečka a sústredila sa. Okolo nej nijaký dych či šuchnutie, okrem trošky sutín, ktoré ešte dopadali s tlmeným zvukom.

Kde bola Anna?

Kde bol ten muž?

Boli azda obaja mŕtvi?

Prižmúrila oči a pokúšala sa niečo zahliadnuť. Napokon spozorovala o dva, tri metre ďalej lampu, ktorá vrhala nevýrazné svetlo. Spomenula si, že svietidlá vyznačovali chodbu približne každých desať metrov. Ale ktorá to bola? Tá pri vchode? Na ktorej strane môže byť východ? Vpravo alebo vľavo?

Potlačila kašeľ, prehltla slinu a potichu sa nadvihla na lakti. Pustila sa kolenačky doľava, vyhýbajúc sa sutinám, nábojniciam, kalužiam z rozliatych váz…

Odrazu sa rovno pred ňou zhmotnil mrak.

V absolútne sivej podobe: vrah.

Otvorila ústa, ale na pery sa jej pritlačila dlaň. Mathilde čítala v očiach podliatych krvou, ktoré na ňu hľadeli: Keď zakričíš, si mŕtva. Hlaveň revolveru sa jej zabárala do hrdla. Prudko klipla viečkami na znak súhlasu. Muž pomaly odtiahol prsty. Uprela naňho ešte úpenlivý pohľad, akoby mu sľubovala absolútnu poslušnosť.

V tej chvíli zacítila niečo odporné, čo ju zdrvilo ešte viac ako strach pred smrťou: pustila pod seba.

Jej zvierače sa uvoľnili.

Moč a výkaly jej tiekli pomedzi nohy, zmáčali jej pančucháče.

Muž ju schytil za vlasy a ťahal po zemi. Mathilde si zahryzla do pier, aby nekričala. Prešli cez chumáče hmly, pomedzi vázy, kvety a ľudský popol.

V galériach sa viackrát obrátili. Mathilde, stále surovo ťahaná, sa kĺzala v prachu za tlmeného šuchotania. Trepala nohami, ale jej pohyby nevyvolávali žiadny hluk. Otvorila ústa, ale nevyšiel z nich žiadny zvuk. Vzlykala, stonala, syčala pomedzi pery, ale prach vstrebal všetko. Cez bolesť pochopila, že to ticho bolo jej najlepším spojencom. Pri najmenšom hluku by ju ten muž zabil.

Krok sa spomalil. Pocítila, že tlak povolil. Potom ju muž znovu chmatol a donútil stúpať po schodoch. Mathilde sa napla. Od lebky až po spodnú časť chrbtice jej vystreľovala bolesť. Zdalo sa jej, že vražedné peány jej zvliekajú pokožku z tváre. Nohy sa jej stále hýbali, ťažké, vlhké, hynúce od hanby. Cítila špinavé blato, ktoré sa jej rozmazávalo po stehnách.

Znovu sa všetko zastavilo.

Bola to len sekunda, ale stačilo to.

Mathilde sa skrátila, chcela vidieť, čo sa stalo. Z hmly sa vynoril Annina silueta a vrah na ňu nehlučne namieril revolver.

Jedným trhnutím si kľakla na koleno, aby ju vystríhala.

Príliš neskoro: muž stlačil spúšť, ozval sa neznesiteľný rachot.

Nič sa nestalo tak, ako malo. Silueta sa roztrieštila na tisíc kúskov, popol sa premenil na zraňujúce krupobitie. Muž zreval. Mathilde sa mu vytrhla a na chrbte sa rútila dolu schodmi.

Pri páde pochopila, čo sa stalo. Nevystrelil na Annu, ale na sklené dvere zanesené prachom, ktoré odrazili jeho vlastný obraz. Mathilde spadla na chrbát a zistila niečo neskutočné. Keď sa šijou udrela o zem, zbadala skutočnú Annu, chladnú a stuhnutú, zavesenú na vylomených svetlíkoch. Čakala tam na nich, visiac nad mŕtvymi ako v stave beztiaže.

V tej chvíli Anna skočila. Ľavou rukou sa kŕčovito pridržiavala kamenného výklenku a celou silou sa rozhojdala. V druhej ruke držala črepinu z rozbitého skla. Ostrá hrana sa zaryla mužovi do tváre.

Kým zacielil pištoľ, Anna vytiahla svoju čepeľ. Strela preletela cez prach. V nasledujúcej sekunde znovu zaútočila. Črepina minula spánok a šuchla sa o kožu. Ďalšia strela minula cieľ. Anna už bola pritlačená na bočnú stenu.

Čelo, sluchy, ústa: viackrát dostali zabrať. Z vraha striekala krv. Tackajúc sa pustil zbraň, nemotorne mávajúc rukami, akoby naňho zaútočili vražedné včely.

Anna mu napokon zasadila ranu z milosti. Celou váhou sa naňho vrhla. Váľali sa po zemi. Črepina sa mu zaborila do pravého líca. Anna stále pritláčala, doslova mu vytrhávala pokožku a odkrývala ďasno.

Mathilde sa posúvala po chrbte, pomáhala si lakťami. Revala, no pritom nemohla spustiť oči z divokého súboja.

Anna napokon pustila svoju čepeľ a vystrela sa. Muž, gestikulujúc v kaši z popola sa pokúšal vytrhnúť si črepinu zabodnutú v očnici. Anna zdvihla revolver a odtiahla umierajúcemu ruky. Chytila hrdlo fľaše, pokrútila ním a vytrhla ho z očnej jamky – so zakrvaveným okom. Mathilde chcela ešte odvrátiť pohľad, ale nepodarilo sa jej to. Anna strčila hlaveň do zívajúcej diery a vystrelila.

Znovu ticho.
Znovu štipľavý pach popola.

Rozhádzané urny s vyzdobenými vrchnákmi.

Umelé kvety, rozhádzané a farebné.

Telo sa zvalilo pár centimetrov od Mathilde, zafŕkané krvou, mozgom a úlomkami kostí. Jedna ruka sa dotkla jej nohy, ale ona nemala silu odstrčiť ju. Jej tlkot srdca bol taký slabý, že interval medzi dvomi pulzmi sa jej zakaždým zdal posledný.

„Musíme zmiznúť. Stráž tu bude každú chvíľu.“

Mathilde zdvihla oči.

To, čo videla, jej trhalo srdce.

Annina tvár sa zmenila na kameň. Prach mŕtvych sa jej usadil všade po tvári, zjavili sa na nej popraskané ryhy, rozryté vrásky. V kontraste so živými očami podliatymi krvou.

Mathilde myslí na oko, ktoré sa kotúľa v hrdle fľaše: chce sa jej zvracať.

Anna drží v ruke športový vak, určite bol v schránke.

„Droga je v ťahu,“ povie. „Niet času za ňou plakať.“

„Kto si? Preboha, kto si?“

Anna položí vak na zem a otvorí ho:

„Ver mi, že by nám to nedaroval.“

Vezme zväzok dolárov a eur, rýchlo ich prepočíta a znovu vloží dovnútra.

„To bol môj kontakt v Paríži,“ pokračuje. „Ten, čo mal rozdeliť drogu v Európe. Postarať sa o distribučnú sieť.“

Mathilde sklopí oči k mŕtvole. Všimne si skrivenú červenú tvár, z ktorej žiari nehybné oko upreté do stropu. Už mu len dať meno namiesto epitafu:

„Ako sa volal?“

„Jean-Louis Schiffer. Bol to policajt.“

„Policajt ako kontakt?“

Anna neodpovie. Z vaku vyberie pas a rýchlo ho prelistuje. Mathilde sa vráti k telu:

„Vy ste boli… partneri?“
„On ma nikdy nevidel, ale ja som poznala jeho tvár. Mali sme poznávacie znamenie. Brošňu v tvare červeného maku. A tiež heslo: štyri luny.“

„Čo to znamená?“

„Vykašlite sa na to.“

S kolenom na zemi pokračuje v prehľadávaní. Objaví viacero zásobníkov do automatickej pištole. Mathilde ju neveriacky sleduje. Tvár má ako masku z uschnutého blata, rituálna hlinená maska. Anna nemá už nič ľudské.

„Čo budeš robiť?“ spýtala sa Mathilde.

Žena sa zdvihne a vytiahne spoza opasku pištoľ – určite automatickú, ktorú našla v schránke. Stisne pružinu na pažbe a vyberie prázdy zásobník. Isté pohyby svedčia o výcviku.

„Odídem. V Paríži už nemám budúcnosť.“

„Kam?“

Nanovo nabije zásobník.

„Do Turecka.“

„Do Turecka? Ale prečo? Ak tam pôjdeš, nájdu ťa.“

„Nájdu ma, kamkoľvek pôjdem. Musím zničiť zdroj.“

„Zdroj?“

„Zdroj nenávisti. Pôvod pomsty. Musím sa vrátiť do Istanbulu. Prekvapiť ich. Tam ma neočakávajú.“

„Kto?“

„Siví vlci. Skôr či neskôr odhalia moju novú tvár.“

„A čo potom? Je tisíc miest, kde sa môžeš ukryť.“

„Nie. Keď spoznajú moju novú tvár, budú vedieť, kde ma nájdu.“

„Prečo?“

„Pretože ich šéf ju už videl v úplne inej súvislosti.“

„Ničomu nerozumiem.“

„Opakujem ti: zabudni na všetko! Budú ma prenasledovať až do smrti. Pre nich to nie je obyčajná zmluva. Je to otázka cti. Zradila som ich. Porušila som prísahu.“

„Akú prísahu? O čom to hovoríš?“

Stlačí poistku a zastrčí si zbraň za chrbát.

„Som jednou z nich. Som vlčica.“

Mathilde cíti, ako sa jej zastavuje dych, tuhne krv. Anna si kľakne a chytí ju za plecia. Jej tvár stratila farbu, ale keď hovorí, medzi perami jej vidno ružový, takmer svetielkujúci jazyk.

Ústa zo surového mäsa.

„Si živá a to je zázrak,“ povie vľúdne. „Keď sa všetko skončí, napíšem ti. Dám ti mená, všetky náležitosti. Chcem, aby si vedela pravdu, ale s odstupom. Keď s tým budem končiť a keď budeš v bezpečí.“

Mathilde neodpovie, je vydesená. Pár hodín – celú večnosť – chránila túto ženu ako seba samu. Spravila z nej svoju dcéru, svoje dieťa.

A v skutočnosti je to zabijak.

Násilnícka a krutá bytosť.

Vo vnútri jej tela sa prebúdza strašný pocit. Zvírené bahno v špinavej nádrži. Modrozelená vlhkosť uvoľnených, otvorených útrob.

V tej chvíli jej vyrazí dych predstava tehotenstva.

Áno: túto noc splodila netvora.

Anna sa znovu zdvihne, chytí športový vak:

„Napíšem ti. Prisahám. Všetko ti vysvetlím.“

Zmizne vo víre popola.

Mathilde stojí nehybne, s očami upretými na prázdnu galériu.

V diaľke sa ozývajú sirény cintorína.

„Tu je Paul.“
Na druhej strane linky počuť dýchanie, potom:

„Vieš, koľko je hodín?“

Pozrie na hodinky: sotva šesť hodín ráno.

„Mrzí ma to. Nespal som.“

Dýchanie sa zmení na ťažký vzdych.

„Čo chceš?“

„Len vedieť, či Céline dostala bonbóny.“

Reynin hlas stvrdne:

„Ty nie si normálny.“

„Dostala ich, alebo nie?“

„A preto mi voláš o šiestej ráno?“

Paul udrel do skla telefónnej búdky – znovu mal vybitý mobil.

„Len mi povedz, či jej to urobilo radosť. Dva týždne som ju nevidel!“

„Radosť jej tak urobili dvaja chlapi v uniforme, ktorí jej ich priniesli. Celý deň hovorila len o tom. Do riti. Toľko cirkusu okolo toho. Policajti ako baby-sitters…“

Paul si predstavoval dcéru, ako obdivuje strieborné stužtičky a oči jej žiaria pri pohľade na maškrty, ktoré jej doniesla hliadka. Tá predstava mu potešila srdce. Odrazu prisľúbil radostným tónom:

„Zavolám o dve hodiny, kým pôjde do školy!“

Reyna bez slova zložila.

Vyšiel z kabíny a zhlboka sa nadýchol nočného vzduchu. Bol na námestí Trocadéro, medzi Múzeami človeka a námorníctva a divadlom Chaillot. Jemný dážď kropil hlavné priestranstvo ohradené drevenými doskami, zjavne v rekonštrukcii.

Šiel po doskách, ktoré umožňovali prechod a prešiel cez esplanádu. Drobné mrholenie mu vytváralo olejový povlak na tvári. Na túto ročnú dobu bolo pomerne teplo a pod bundou sa začínal potiť. Usmoklené počasie sa zhodovalo s jeho náladou. Cítil sa špinavý, opotrebovaný, vyčerpaný, na jazyku mal pachuť požutého papiera.

Po Schifferovom telefonáte o jedenástej večer sledoval stopu plastických chirurgov. Po novom obrate vyšetrovania – žena so zmenenou tvárou, prenasledovaná Charlierovými mužmi a zároveň Sivými vlkmi – zašiel do sídla Lekárskej komory na avenue Friedland v ôsmom obvode a pátral po doktoroch, ktorí by mohli mať problémy s justíciou. „Prerobiť tvár, to nie je také nevinná záležitosť“, povedal Schiffer. Bolo teda treba hľadať chirurga bez škrupúľ. Paulovi napadlo začať tými, čo mali zápis v trestnom registri.

Pohrúžil sa do archívov, nemal zábrany zavolať uprostred noci šéfovi oddelenia a požiadať ho o pomoc. Výsledok: viac ako šesťsto spisov len v departmánoch Île-de-France za posledných päť rokov. Ako sa vyznať v takom zozname? O druhej v noci zavolal Jeana-Philippa Arnauda, prezidenta asociácie plastických chirurgov, aby mu poradil. Rozospatý muž mu dal tri mená: majstrov s pochybnou povesťou, ktorí by sa bez problému dali nahovoriť na tento druh operácie.

Kým zavesil, Paul sa ho ešte spýtal na ďalších chirurgov-reparátorov – „vážené osobnosti“. Jean-Philippe Arnaud mu s nechuťou pridal sedem mien a upresnil, že títo praktici – známi a uznávaní – by sa nikdy nepúšťali do podobných zákrokov. Paul skrátil jeho komentáre poďakovaním.

O tretej v noci mal teda zoznam s desiatimi menami. Noc sa preňho len začínala…

Zastavil na druhej strane terasy na Trocadére, medzi dvomi pavilónmi múzea, s výhľadom na svah zvažujúci sa k Seine. Sedel na schodoch a dal sa unášať krásnou vyhliadkou. Záhrady dopĺňali odpočívadlá, fontány a sochy na čarovnú scenériu. Most léna odrážal svetelné dotyky na hladine až po Eiffelovu vežu na druhom brehu, ktorá pripomínala veľké liatinové ťažidlo. Tmavé budovy na Champ-de-Mars všade naokolo spali priam v posvätnom tichu. Celkový obraz navodzoval tajomné kráľovstvo Tibetu, nádherné Xanadu na hranici známeho sveta.

Paul zhrnul svoje spomienky za posledné hodiny.

Najprv skúsil kontaktovať chirurgov cez telefón. Ale hneď po prvom telefonáte pochopil, že takýmto spôsobom nič nedosiahne: zavesili mu pred nosom. Rozhodne im musí najprv predložiť portréty obetí a tiež portrét Anny Heymesovej, ktorý mu Schiffer nechal na komisariáte v Louis-Blanc.

Vybral sa k najbližšiemu „pochybnému“ chirurgovi na ulici Clément-Marot. Pôvodom Kolumbijčan, miliardár, podľa Jeana-Philippa Arnauda podozrivý z toho, že operoval polovicu „krstných otcov“ z Medellínu a Cali. Bol povestný svojou šikovnosťou. Hovorilo sa, že je celkom jedno, či operuje pravou alebo ľavou rukou.

Napriek neskorej hodine umelec ešte nebol v posteli – teda aspoň nespal. Paul ho vyrušil uprostred intímnych radovánok, v pološere veľkého navoňaného ateliéru. Nevidel mu zreteľne do tváre, ale pochopil, že fotky mu nič nehovoria.

Druhý bol spojený s klinikou na ulici Washington, z druhej strany Champs-Elysées.

Paul zastihol chirurga tesne pred urgentným zákrokom na ťažkej popálenine. Zahral svoju rolu: preukaz, pár slov o prípade, portréty rozložené na laboratórnom stole. Lekár si ani len nedal dolu chirurgické rúško. Iba pokrútil hlavou „nie“ a odobral sa k svojim zvápenateným telám. Paul si spomenul na Arnaudove slová: človek umelo vytvára ľudskú kožu. Povrávalo sa, že po spálení sa dajú upraviť odtlačky prstov, a tak sa pohrať so zmenou identity zločincov na úteku…

Paul znovu vykročil do noci.

Tretieho chirurga prepadol uprostred spánku v jeho byte na avenue Eylau pri Trocadére. Ďalšia celebrita, ktorej pripisovali zákroky na najväčších hviezdach šoubiznisu. A predsa nikto nevedel „na kom“ ani „na čom“. Šepkalo sa, že sám si zmenil tvár po nepríjemnostiach s justíciou svojej pôvodnej krajiny, Juhoafrickej republiky.

Paula prijal s nedôverou, obidve ruky mal zastrčené vo vreckách županu ako revolvery. Keď si s nechuťou prezrel fotografie, kategoricky vyhlásil: „Nikdy som ich nevidel.“

Paulovi sa pri každej z tých troch návštev zastavil dych. O šiestej ráno náhle pocítil, že mu chýbajú známe signály, dôverné gestá. Preto aj zavolal svoju jedinú rodinu – alebo aspoň to, čo z nej zostalo. Telefonát ho však nepovzbudil. Reyna vždy žila na inej planéte. A Céline v hlbokom spánku bola na míle vzdialená od jeho sveta. Sveta, v ktorom vrahovia strkajú živé hlodavce do ženských pohlavných orgánov, kde policajti odsekávajú prsty, aby získali informácie…

Paul zdvihol oči. Obloha sa sa začala rozjasňovať farbami svitania, akoby vychádzali zo vzdialeného nebeského telesa. Široký bledofialový pás pomaly naberal ružovkastú farbu a na vrchole oblúka svetiel farbou síry, už pigmentovanej bielymi a lesklými čiastočkami.

Postavil sa a vrátil sa cestou, ktorou prišiel. Keď dorazil na námestie Trocadéro, práve otvárali kaviarne. Spozoroval svetlá v Malakoffe, lokále, kde si dal stretnutie s Naubrelom a Matkowským zo súdnej polície.

Večer im nariadil, aby prestali sledovať stopu kesónov na vysoký tlak a aby zohnali všetko, čo môžu zistiť o Sivých vlkoch a ich politickej histórii. Keď sa Paul zameral na „korisť“, chcel poznať aj lovcov.

Na prahu lokálu sa na chvíľu zastavil, zvažoval nový problém, ktorý ho zožieral už niekoľko hodín: zmiznutie Jeana-Louisa Schiffera. Od telefonátu o jedenástej večer sa mu neozval. Paul sa ho snažil viackrát kontaktovať, márne. Mohol pomýšľať na to najhoršie, znepokojovať sa o policajtov život, ale nie, skôr tušil, že ho ten sviniar oblafol. Schiffer, zase raz voľný, určite objavil horúcu stopu a šiel po nej sám.

Paul ovládol hnev a dal mu v duchu posledný odklad: bude ho čakať do desiatej hodiny. Nebolo to po prvý raz.

Strčil do dverí lokálu a znovu cítil chmúrnu náladu.

Obaja agenti už sedeli v boxe. Kým k nim zamieril, oboma rukami si pretrel tvár a pokúsil sa vyhladiť bundu. Chcel vyvolať aspoň zdanie toho, kým bol – podľa hierarchie ich nadriadený – a nevyzerať ako tulák, ktorý sa odkiaľsi vynoril uprostred noci.

Prešiel cez príliš vysvietenú, príliš vynovenú miestnosť, kde všetko, aj lesk na operadlách stoličiek, sa zdalo falošné. Napodobenina zinku, napodobenina dreva, napodobenina kože. Škaredý podradný podnik s alkoholickými výparmi a pultovými klebetami, ale ešte pustý.

Paul si sadol oproti svojim vyšetrovateľom a potešili ho ich veselé tváre. Naubrel a Matkowsky neboli nejakí skvelí policajti, ale mali mladícke nadšenie. Pripomínali Paulovi cestu, ktorou on nikdy nedokázal ísť: bezstarostnú a ľahkú. Začali ho zasypávať detailami svojho nočného pátrania. Paul ich prerušil, potom ako objednal kávu:

„Okej. Poďme k veci.“

Spiklenecky sa na seba pozreli, potom Naubrel otvoril hrubý fascikel s fotokópiami:

„Siví vlci, to je hlavne a predovšetkým politická záležitosť. Podľa toho, čo sme pochopili, v šesťdesiatych rokoch nadobudli v Turecku dôležitosť ľavicové myšlienky. Presne ako vo Francúzsku. Reakciou bol prudký odpor extrémnej pravice. Muž menom Alpaslan Turkes, plukovník, ktorý piekol s nacistami, založil Stranu nacionalistického boja. On a jeho oddiely sa postavili ako hradba proti červenej hrozbe.“

Matkowsky prebral štafetu:

„V závese tejto oficiálnej skupiny sa vytvorili ideologické domovy, určené pre mládež. Najprv pri faklultách, potom na vidieku. Decká, ktoré tam vstúpili, sa sami nazývali Idealisti alebo aj Sivý vlci“. (Nazrel do poznámok.) „‚Bozkurt‘, po turecky.“

Informácie potvrdzovali Schifferove zistenia.

„V sedemdesiatych rokoch,“ pokračoval Naubrel, „došlo ku konfliktu medzi komunistami a fašistami. Siví vlci sa zmocnili zbraní. V niektorých oblastiach Anatólie sa otvorili výcvikové centrá. Mladí Idealisti tam boli presvedčovaní, formovaní bojovými športami, zasväcovaní do zaobchádzania so zbraňami. Negramotní sedliaci sa premieňali na ozbrojených, cvičených, sfanatizovaných zabijakov.“

Matkowsky listoval v novom zväzku fotokópií:

„Od roku 77 prešli Siví vlci do akcie: bombové atentáty, ostreľovanie verejných priestranstiev guľometmi, vraždy známych osobností… Komunisti pohotovo odpovedali. Strhla sa ozajstná občianska vojna. Koncom sedemdesiatych rokov bolo v Turecku každý deň zabitých pätnásť až dvadsať osôb. Pravý a jednoduchý teror.“

Paul mu skočil do reči:

„A čo vláda? Polícia? Armáda?“

Naubrel sa usmial:

„Veď práve. Vojaci nechali situáciu dozrieť, aby mohli lepšie zasiahnuť. Roku 1980 zorganizujú štátny prevrat. Čistý a bravúrny. Teroristi z obidvoch strán sú zaistení. Siví vlci to prežívajú ako zradu: bojovali proti komunistom a pravicoví vládni činitelia ich dali do basy… Turkes v tom čase napíše: ‚Som vo väzení, ale moje myšlienky vládnu ďalej. V skutočnosti sa Siví vlci ocitnú rýchlo na slobode.‘ Turkes sa pozvoľna vracia k politickej činnosti. V jeho stopách si ďalší Siví vlci kupujú postavenie. Stávajú sa poslancami, členmi parlamentu. Ale sú tu ďalší: pomocníci, sedliaci vycvičení v táboroch, ktorí doteraz poznali len násilie a fanatizmus.“

„Áno,“ nadviazal Matkowsky, „a to sú siroty. Pravica je pri moci a už ich nepotrebuje. Sám Turkes sa im otočí chrbtom, je príliš zaneprázdnený tým, aby si získal vážnosť. Keď vyjdú z basy, čo môžu robiť?“

Naubrel položí šálku s kávou a odpovie na otázku. Ich duo vrcholí:

„Stanú sa žoldniermi. Sú vyzbrojení a skúsení. Pracujú pre tých, čo ponúkajú najviac, pre štát a mafiu. Podľa tureckých novinárov, s ktorými sme sa stretli, to nie je pre nikoho tajomstvo: Sivých vlkov využívali turecké tajné sily a vyradili arménskych a kurdských lídrov. Vytvárali tiež milície, eskadróny smrti. Ale využíva ich predovšetkým mafia. Vymáhanie dlhov, výpalníctvo, poriadková služba… Uprostred osemdesiatych rokov dohliadajú na obchod s drogami, ktorý sa v Turecku rozmáha. Dokonca občas zastúpia mafiánske klany a ujmú sa moci. V porovnaní s klasickými zločincami majú silný tromf: udržali si spojenie s mocou a zvlášť s políciou. V posledných rokoch vypukli v Turecku škandály a odhalili tie najdôvernejšie spojenia, aké kedy boli medzi mafiou, štátom a nacionalizmom.“

Paul premýšľal. Všetky tie informácie sa mu zdali nejasné a vzdialené. Už len výraz „mafia“ bol skutočnou španielskou dedinou. Stále tie predstavy o chobotnici, komplote, sprisahaní, o neviditeľných sieťach… Čo to vlastne presne označovalo? Nič mu nepomáhalo priblížiť vrahov, ktorých hľadal, ani ženu – terč. Nemal tvár, ani meno, ktoré by bolo na osoh.

Akoby Naubrel uhádol jeho myšlienky, plný pýchy sa zasmial:

„A teraz sa ide na obrázky!“

Odsunul šálky a vopchal ruku do obálky:

„Na internete sme surfovali po fotografických archívoch časopisu Milliyet, jednom z najväčších istanbulských plátkov. A podarilo sa nám vyňuchať toto.“

Paul vzal do ruky prvú snímku.

„Čo je to?“

„Pohreb Alpaslana Turkesa. „Starý vlk“ zomrel v apríli 1997. Mal osemdesiat rokov. Ozajstná národná udalosť.“

Paul neveril vlastným očiam: ten pohreb prilákal tisícky Turkov. Vysvetlivky k fotografii dokonca upresňovali v angličtine: „Štvorkilometrový sprievod, na ktorý dohliadalo desaťtisíc policajtov.“

Bol to dôstojný a veľkolepý obraz. Čierny ako dav, ktorý sa zhŕkol okolo smútočného sprievodu pred veľkou ankarskou mešitou. Biely ako sneh, ktorý v ten deň padal v dvojnásobných vločkách. Červený ako turecká vlajka, ktorá viala skoro všade medzi „vernými“…

Nasledujúce snímky zobrazovali prvé rady sprievodu. Spoznal bývalú predsedníčku vlády, Tansu Cillerovú, a z toho usúdil, že prišli aj ďalší tureckí politickí predstavitelia. Všimol si dokonca prítomnosť emisárov zo susedných krajín, oblečených v tradičnom odeve strednej Ázie, v čiapkach a kabátcoch vyšívaných zlatom.

Zrazu Paul dostal nápad. Patróni tureckej mafie sa predsa tiež museli zúčastniť na tom defilé… Šéfovia rodín z Istanbulu a z ďalších regiónov Anatólie, ktorí prišli vzdať poslednú poctu svojmu politikému spojencovi. Možno bol medzi nimi dokonca ten, čo ťahal za nitky celej aféry. Muž, ktorý vyslal vrahov za Semou Gokalpovou…

Prelistoval ďalšie vydania časopisu, ktoré prinášali jednotlivé detaily spomedzi davu. Takže na väčšine červených vlajok nebol vyrazený polmesiac – turecký emblém – ale tri polmesiace zoradené do trojuholníka. Ako ozvena plagáty stavali na obdiv hlavu vlka zavýjajúceho na tri luny.

Paul mal dojem, že hľadí na pochodujúcu armádu, tvrdých bojovníkov s primitívnymi hodnotami a ezoterickými symbolmi. Siví vlci boli viac ako obyčajná politická strana, tvorili akúsi sektu, tajuplný klan so starodávnymi odkazmi.

Na posledných snímkach ho prekvapil jeden detail: vojaci nedvíhali zovretú päsť pri prevoze rakvy, ako by čakal. Salutovali originálne dvoma zdvihnutými prstami. Zameral sa v tom snehu na ženu v slzách, ktorá robila to isté záhadné gesto.

Keď sa prizrel bližšie, dvíhala ukazovák a malíček, kým jej prostredník a prstenník sa spojili proti palcu, akoby vytvárali štipec. Spýtal sa nahlas:

„Čo znamená to gesto?“

„Neviem,“ odpovedal Matkowsky. „Všetci to robia. Určite nejaké poznávacie znamenie. Pripadajú mi neprístupní!“

To znamenie bolo kľúčom. Dva prsty zdvihnuté k nebu ako dve uši…

A zrazu pochopil.

Napodobnil to gesto pred Naubrelom a Matkowskym. „Preboha,“ zašepkal, „nevidíte, čo to znázorňuje?“ Paul stočil ruku zboku ku sklu, vyzerala ako tlama: „Pozrite sa lepšie.“

„Do riti,“ zašepkal Naubrel. „To je vlk. Vlčia papuľa.“

Pri odchode z lokálu Paul oznámil:
„Rozdelíme sa.“

Obaja policajti to očividne neschvaľovali. Po prebdenej noci určite dúfali, že pôjdu domov. Ignoroval ich nahnevaný výraz:

„Naubrel, ty prevezmeš vyšetrovanie nad kesónmi na vysoký tlak.“

„Čože? Ale…“

„Chcem kompletný zoznam miest, ktoré majú tento typ zariadení v Ile-de-France.“

Agent rozpažil ruky na znak bezmocnosti:

„Kapitán, je to slepá ulička. S Matkowskym sme všetko prečesali. Od murárov po kúrenárov, od sanitárov po sklenárov. Navštívili sme skúšobné dielne, aj…“

Paul ho prerušil. Keby bolo podľa neho, aj on by sa na to vykašľal. Ale Schiffer sa ho v telefóne na to opýtal, to znamená, že mal dobrý dôvod zaujímať sa o to. A viac ako inokedy Paul veril na inštinkt starého mazáka…

„Chcem ten zoznam,“ odsekol. „Všetky miesta, kde existuje aj tá najmenšia možnosť, že vrahovia použili kesón.“

„A ja?“ spýtal sa Matkowsky.

Paul mu podal kľúče od svojho bytu:

„Ty zabehni ku mne, na ulicu Chemin-Vert. Z poštovej schránky vyberieš katalógy, časopisy a všetky dokumenty týkajúce sa masiek a antických búst. Zbierajú to pre mňa chlapci z kriminálky.“

„A čo s tým?“

Tejto stope už veľmi neveril, ale znovu počul Schifferov hlas: „A antické masky?“ Paulova hypotéza nebola možno taká zlá…

„Ostaneš v mojom byte,“ pokračoval energickým hlasom. „Porovnáš každú podobizeň s tvárami obetí.“

„Prečo?“

„Hľadaj podobu. Som si istý, že vrah sa pri ich zohyzdení inšpiruje archeologickými nálezmi.“

Policajt neveriaco pozeral do dlane na lesknúce sa kľúče. Paul viac nevysvetľoval. Smerom k autu uzavrel:

„Stretneme sa na poludnie. Ak dovtedy objavíte niečo závažné, ihneď ma volajte.“

Teraz nastal čas zaoberať sa novou myšlienkou, ktorá ho pokúšala: kultúrny radca tureckého veľvyslanectva Ali Ajik býval pár blokov odtiaľto. Stálo by za to zatelefonovať mu. Ten muž mal vždy zmysel pre spoluprácu v rámci vyšetrovania a Paul sa potreboval rozprávať s nejakým tureckým občanom.

V aute mu zavolal cez mobil, konečne ho mal nabitý. Ajik nespal – aspoň ho o tom uistil.

O pár minút neskôr Paul vystupoval po diplomatových schodoch. Trochu sa tackal. Nedostatok spánku, hlad, rozrušenie…

Muž ho prijal v malom modernom byte, prerobenom na Alibabovu jaskyňu. Lakovaný nábytok sa blyšťal zlatohnedým leskom. Steny zaplavovali medailóny, rámy, svietidlá žiariace zlatom a meďou. Podlaha sa strácala pod navrstvenými orientálnymi kobercami tých istých okrových odtieňov. Dekorácia z Tisíc a jednej noci sa nezhodovala s Ajikovou osobnosťou, s moderným štyridsaťročným tureckým polyglotom.

„Predo mnou tu býval diplomat zo starej školy,“ vysvetľoval ospravedlňujúco.

Usmial sa, ruky zastrčené vo vreckách perlovosivého joggingového úboru:

„Tak čo tak súri?“

„Chcel by som vám ukázať nejaké fotky.“

„Fotky? Bez problému. Poďte dnu. Urobil som čaj.“

Paul chcel odmietnuť, ale musel hrať svoju rolu. Jeho návšteva bola neformálna, takpovediac ilegálna – vstúpil na pôdu diplomatickej imunity.

Sadol si priamo na zem, medzi koberce a vyšívané vankúše, kým Ajik v tureckom sede servíroval čaj do malých oblých šálok.

Paul ho pozoroval. Mal pravidelné črty, pod čiernymi nakrátko ostrihanými vlasmi, ktoré mu pokrývali lebku ako kapucňa. Čistá, jasná tvár, akoby nakreslená rotringom. Iba pohľad bol znepokojujúci, s tými jeho asymetrickými očami. Ľavá zornička sa nehýbala, stále upretá na vás, kým druhá bola naplno pohyblivá.

Paul sa nedotkol horúcej šálky a spustil:

„Chcel by som vám najprv čosi povedať o Sivých vlkoch.“

„Nové vyšetrovanie?“

Paul sa vyhol otázke:

„Čo o nich viete?“

„Všetko je to bolo veľmi dávno. Boli pri moci najmä v sedemdesiatych rokoch. Veľmi násilnícki muži…“ (Uvážlivo si odpil.) „Všimli ste si moje oko?“

Paul sa zatváril prekvapene, asi ako: „Teraz, keď mi to hovoríte…“

„Áno, všimli ste si ho,“ usmial sa Ajik. „Vypichli mi ho Idealisti. V univerzitnom tábore, keď som bojoval za ľavicu. Ich metódy boli skôr… tvrdé.“

„A dnes?“

Ajik zareagoval rozčarovane.

„Už neexistujú. Rozhodne aspoň nie vo svojej teroristickej forme. Už nepotrebujú používať silu: v Turecku sú pri moci.“

„Nemám na mysli politiku. Hovorím o ich poskokoch. Tých, čo robia pre kriminálne kartely.“

Jeho výraz nadobudol ironický nádych:

„Čo všetko sa povraví… V Turecku je ťažké oddeliť legendu od reality.“

„Niektorí z nich sú v službách mafiánskych klanov, áno či nie?“

„V minulosti áno, to bola istá vec. Ale dnes…“ (Zvraštil čelo.) „Načo tie otázky? Súvisia nejako s tou sériou vrážd?“

Paul radšej pokračoval:

„Podľa mojich informácii tí muži, aj keď pracujú pre mafie, ostávajú verní svojej veci.“

„Presne tak. V podstate pohŕdajú gangstrami, ktorí ich využívajú. Sú presvedčení, že slúžia vznešenému ideálu.“

„Povedzte mi niečo o tom ideáli.“

Ajik sa zhlboka nadýchol, zveličene vypol hruď, akoby zadržiaval obrovský nával vlastenectva. „Návrat tureckej ríše. Ilúzia Turanu.“

„Čo je to?“

„Potreboval by som na to celý deň, aby som vám to vysvetlil.“

„Prosím vás,“ povedal Paul strohejším tónom, „musím vedieť, o čo ide tým chlapom.“ Ali Ajik sa oprel o lakeť.

„Počiatky tureckého národa siahajú do stepí strednej Ázie. Naši predkovia mali šikmé oči a žili v tých istých regiónoch ako Mongoli. Húni napríklad boli Turci. Títo kočovníci sa roztiahli po celej strednej Ázii a približne v 10. storočí nášho letopočtu dorazili do Anatólie.“

„Ale čo je Turan?“

„Zakladateľ ríše, ktorá kedysi existovala, a kde boli zjednotené všetky turkofónne národy strednej Ázie. Niečo ako Atlantída, ktorú historici často oživovali, hoci nikdy nepriniesli najmenší dôkaz o jej existencii. Siví vlci snívajú o tom stratenom kontinente. Snívajú, že spoja Uzbekov, Tatárov, Ujgurov, Turkménov… Že znovu obnovia obrovskú ríšu, ktorá by sa rozprestierala od Balkánu po Bajkal.“

„Je ten projekt realizovateľný?“

„Samozrejme že nie, ale v tejto ilúzii je jedna časť reálna. Dnes nacionalisti velebia ekonomické aliancie, rozdelenie prírodných zdrojov medzi turkofónne národy. Napríklad nafta.“

Paul si spomenul na mužov so šikmými očami a brokátovými kabátmi na Túrkesovom pohrebe. Pochopil správne: svet Sivých vlkov predstavoval štát v štáte. Podzemný štát, postavený mimo zákony a hranice ostatných krajín.

Vytiahol snímky zo smútočného obradu. Jeho pozícia budhu mu začala spôsobovať kŕče.

„Hovoria vám niečo tieto fotky?“

Ajik chytil prvý záber a zamrmlal:

„Turkesov pohreb… Nebol som v tom čase v Istanbule.“

„Poznáte významné osobnosti?“

„Veď je tam celá elita! Členovia vlády. Zástupcovia pravicových strán. Nádejní nástupníci Turkesa…“

„A čo aktívni Siví vlci? Chcem povedať: známi lotri?“

Diplomat si prezeral jednu snímku za druhou. Nebol celkom vo svojej koži. Akoby už len predstava týchto mužov v ňom oživila niekdajšiu hrôzu. Ukázal prstom:

„Tento tu: Oral Celik.“

„Kto je to?“

„Komplic Aliho Agsu. Jeden z dvoch mužov, ktorí sa pokúsili zavraždiť pápeža roku 1981.“

„Je na slobode?“

„Turecký systém. Nezabúdajte nikdy na prepojenie Sivých vlkov a polície. Ani na obrovskú korupciu našej justície…“

„Poznáte aj ďalších?“

Ajik sa zdal rezervovaný:

„Nie som znalec.“

„Hovorím o celebritách. Hlavách rodín.“

„Chcete povedať o šéfoch zvaných baba?“

Paul sa snažil zapamätať si ten výraz, určite turecký ekvivalent „krstného otca“. Ajik sa zdržal pri každej snímke:

„Niektorí mi niečo hovoria,“ priznal napokon, „ale nespomínam si na ich mená. Osoby, ktoré sa pravidelne objavujú v novinách, príležitostne pri procesoch: obchod so zbraňami, únosy, herne…“

Paul vybral z vrecka zvýrazňovaciu fixku:

„Zakrúžkujte každú tvár, ktorú poznáte. A nabok poznačte meno, ak si spomeniete.“

Turek zakreslil viacero krúžkov, ale nenapísal nijaké meno. Zrazu sa zastavil:

„Toto je skutočná hviezda. Národná osobnosť.“

Označil veľmi vysokého muža, najmenej sedemdesiatnika, opierajúceho sa o paličku. Vysoké čelo, sivé vlasy sčesané dozadu, vyčnievajúce čeľuste, ktoré pripomínali jeleňa. Úžasný ksicht.

„Ismaél Kudseyi. Určite ‚bujúk-baba‘, najmocnejší človek v Istanbule. Nedávno som o ňom čítal článok… Zdá sa, že ešte dnes je v kurze. Jeden z najväčších priekupníkov drog v Turecku. Jeho fotky sú veľkou raritou. Rozpráva sa, že dal vypichnúť oči fotografovi, ktorý potajme urobil sériu fotiek.“

„Vie sa o jeho zločinoch?“ 
Ajik vybuchol smiechom:

„Samozrejme. V Istanbule sa hovorí, že jediná vec, ktorej sa Kudseyi môže ešte obávať, je zemetrasenie.“

„Má spojenie na Sivých vlkov?“

„Že či! Je to ich historický líder. Väčšina súčasných policajných dôstojníkov bola vychovaná vo výcvikových táboroch. Je tiež slávny pre svoje filantropické skutky. Má nadáciu, ktorá prideľuje štipendiá chudobným deťom. Vždy v záchvate vybičovaného vlastnectva.“ Paul postrehol jeden detail: „Čo to má na rukách?“

„Jazvy od kyseliny. Hovorí sa, že začínal ako najatý vrah v šesťdesiatych rokoch. Odstraňoval mŕtvoly kyselinou sodnou. Zas len chýry.“
Paul pocítil v žilách zvláštne brnenie. Taký človek mohol nariadiť smrť Semy Gokalpovej. Ale z akého dôvodu? A prečo on a nie jeho sused zo sprievodu?

Ako sa dá viesť vyšetrovanie na dvetisíckilometrovú vzdialenosť?

Prezrel si ostatné zakrúžkované tváre. Tvrdé, odmerané ksichty so snehovobielymi fúzmi…

Napriek svojej vôli cítil k tým vládcom zločinu podozrivý rešpekt. Zbadal medzi nimi mladého muža s rozstrapatenými vlasmi. „A tento?“

„Nová generácia. Azer Akarsa. Kudseyiov kôň. Vďaka podpore nadácie sa ten malý sedliak stal významným obchodníkom. Zbohatol na obchode s ovocím. Dnes Akarsa vlastní obrovské sady vo svojom rodnom regióne neďaleko Gaziantepu. A nemá ani štyridsať rokov. Zlatý chlapec na turecký spôsob.“
Meno Gazientep vyvolalo v Paulovej mysli cvaknutie. Všetky obete pochádzali z tejto oblasti. Obyčajná zhoda okolností? Pristavil sa pri mladíkovi vo velúrovom saku zapnutom až po krk. Pripomínal skôr študenta, bohéma a rojka, ako zázračného obchodníka.

„Venuje sa politike?“

Ajik súhlasne prikývol hlavou.

„Moderný líder. Založil vlastné kluby. Počuť tam rap, diskutuje sa o Európe, pije sa alkohol. Všetko to vyzerá veľmi liberálne,“

„Patrí medzi umiernených politikov?“

„Len zdanlivo. Podľa mňa je Akarsa pravý fanatik. Možno ten najhorší zo všetkých. Verí v radikálny návrat ku svojim koreňom. Je posadnutý slávnou minulosťou Turecka. Má tiež vlastnú nadáciu, ktorou financuje archeologické práce.“

Paul si pomyslel na antické masky, na tváre vytesané ako z kameňa. Ale to nebola stopa. Ani teória. Iba blúznenie, ktoré sa doteraz nezakladalo na ničom.

„Nejaké zločiny?“ znovu sa ozval.

„Myslím, že nie. Akarsa nepotrebuje peniaze. A som si istý, že opovrhuje Sivými vlkmi, ktorí sa kompromitujú mafiou. V jeho očiach to nie je hodné ‚poslania‘.“

Paul sa pozrel na hodinky: deväť hodín tridsať minút. Bol najvyšší čas vrátiť sa k chirurgom. Pozbieral fotografie a vstal:

„Ďakujem, Ali. Som si istý, že tie informácie mi budú nejako užitočné.“

Muž ho vyprevadil až k dverám. Na prahu sa spýtal:

„Stále ste mi nepovedali, čo majú Siví vlci spoločné s tou sériou vrážd?“

„Je možné, že sú do toho zapletení.“

„Ale… ako?“

„Nemôžem nič povedať.“

„Vy… Vy si myslíte, že sú v Paríži?“

Paul vyšiel na chodbu bez odpovede. Zastavil sa na schodoch:

„Ešte posledná vec, Ali. Siví vlci: prečo ten názov?“

„To je odvolávka na starý mýtus.“

„Aký mýtus?“

„Rozpráva sa, že vo veľmi dávnych dobách boli Turci len vyhladovaný kočovný kmeň, bez útočiska, stratený uprostred strednej Ázie. A keď boli v agónii, živili a ochraňovali ich vlci. Siví vlci, ktorí stvorili skutočný turecký národ.“

Paul si uvedomil, že zviera zábradlie, až mu zbeleli kĺby. Predstavil si svorku preháňajúcu sa po nekonečných stepiach, splývajúcu s prachom vyšediveným od slnka. Ajik dokončil:

„Oni chránia tureckú rasu, kapitán. Sú strážcovia jeho koreňov, jeho pôvodnej čistoty. Niektorí z nich dokonca veria, že sú to pradávni synovia bielej vlčice Aseny. Dúfam, že sa mýlite a tí muži nie sú v Paríži. Pretože to nie sú obyčajní zločinci. Nepodobajú sa na nič z toho, čo ste doteraz poznali, či už zblízka alebo na diaľku.“

Paul nasadol do golfu, keď mu zazvonil telefón:

„Kapitán, asi niečo mám.“

Bol to Naubrelov hlas.

„A čo?“

„Pri výsluchu jedného kúrenára som vypátral, že tlak sa používa pri činnosti, kde sme nehľadali.“

Hlavu mal ešte plnú vlkov a stepí, takmer nechápal, o čom agent hovorí. Spýtal sa len tak náhodne:

„Čo je to za činnosť?“

„Konzervácia potravín. Technika prevzatá z Japonska, pomerne nová. Namiesto zahrievania výrobkov ich dajú pod zvýšený tlak. Je to drahšie, ale umožní to uchovať vitamíny a…“

„Do riti, tak hovor! Máš stopu?“

Naubrel sa naježil.

„Túto techniku používa viacero fabrík na parížskom predmestí. Špeciálni dodávatelia bioproduktov alebo lahôdok. Zaujímavým miestom sa mi zdá údolie Biévre.“

„Prečo?“

„Patrí jednému tureckému podniku.“

Paulovi znovu prebehli po tele mravce.

„Ako sa volá?“

„Matak.“

Tie dve slabiky mu samozrejme nič nehovorili.

„Čo za produkty vyrábajú?“

„Ovocné džúsy, vyberané konzervy. Podľa mojich informácií je to skôr laboratórium ako priemyselný podnik. Ozajstná experimentálna jednotka.“

Svrbenie sa zmenilo na elektrické vlnenie. Azer Akarsa. Nacionalistický zlatý chlapec, ktorý založil svoj úspech na pestovaní ovocných stromov. Chlapčisko z Gaziantepu. Mohlo to mať súvislosť?

Paulovi stvrdol hlas:

„Urobíš nasledovné: nejako si poraď, ale navštív to miesto.“

„Teraz?“

„Čo myslíš? Chcem, aby si obhliadol ich priestory od základov až po strechu. Ale pozor: nijaká oficiálna obhliadka, neukazuj preukaz.“

„Ale ako potom chcete…?“

„Poraď si, ako vieš. Chcem tiež, aby si zistil totožnosť majiteľov fabriky v Turecku.“

„To bude nejaký holding alebo anonymná spoločnosť!“

„Povypytuj sa tunajších zodpovedných šéfov. Skontaktuj sa s Obchodnou komorou vo Francúzsku. Alebo v Turecku, ak treba. Chcem zoznam hlavných akcionárov.“

Naubrel začal tušiť, že jeho nadriadený sledoval nejakú jasnú predstavu.

„Čo hľadáme?“

„Možno jedno meno: Azer Akarsa.“

„Došľaka, tie mená… Mohli by ste mi ho vyhláskovať?“

Paul sa podvolil. Chcel zavesiť, keď sa ho agent spýtal:

„Máte zapnuté rádio?“

„Prečo?“

„Na Pére-Lachaise našli dnes v noci mŕtvolu. Zohavené telo.“

Telom mu prešiel mráz.

„Ženu?“

„Nie. Muža, Policajta. Bývalého, z desiateho obvodu. Jeana-Louisa Schiffera. Špecialistu na Turkov a…“

Najväčšiu skazu v ľudskom tele spôsobenú guľkou nemá na svedomí samotná guľka, ale jej stopa, nezmyselný ničiteľ, chvost kométy prenikajúci cez mäso, látku, kosti.

Paul pocítil, ako cez neho tým istým spôsobom prenikajú slová, naberajú na sile v jeho útrobách, víria trasu utrpenia, ktoré ho núti revať. Ale on nepočul svoj vlastný krik, pretože už priložil na strechu maják a spustil sirénu.

Boli tam všetci.
Mohol ich zatriediť podľa oblečenia. Pohlavári z námestia Beauvau mali na sebe čierne kabáty a vyleštené topánky, smútok nosili ako svoju druhú prirodzenosť; komisári a šéfovia brigád v zelených maskáčoch alebo jesennom pepite pripomínali poľovníkov na postriežke; pochôdzkári s vystupovaním pasákov preškolených na milicionárov boli v kožených bundách s červenými páskami. Väčšina z nich, nech už mali akúkoľvek hodnosť, hrdo nosila fúzy. Bolo to poznávacie znamenie, znak odlišnosti. Tak ako kokarda na ich služobnom preukaze.

Pri kolumbáriu Paul prešiel cez bariéru áut a hliadkových vozov, na ktorých sa potichu krútili majáky. Nenápadne sa prešmykol popod bezpečnostnú pásku, ktorá zahradzovala vchod do budov.

Keď už bol vnútri, odbočil doľava, pod arkády, a pritisol sa za stĺp. Nie preto, aby obdivoval toto miesto – dlhé galérie s múrmi pokrytými menami a kvetmi, atmosféru posvätného rešpektu, kde sa pamiatka na zosnulých vznášala ako hmla nad vodou. Sústredil sa na skupinku policajtov, stojacich v ohrádkach, či neobjaví medzi nimi známe tváre.

Prvý, koho zbadal, bol Philippe Charlier. Zahalený do hubertusu si Zelený obor viac ako nikdy predtým zaslúžil svoju prezývku. Vedľa neho Christophe Beauvanier v baseballovej šiltovke a koženom saku. Obidvaja policajti, ktorých túto noc Schiffer vypočúval, sa poponáhľali ako šakaly, aby sa presvedčili, že jeho telo je naozaj studené. Neďaleko od nich Paul spoznal Jeana-Pierra Guicharda, prokurátora republiky, Clauda Monestiera, divízneho komisára zo stanice Louis-Blanc, a takisto sudcu Thierryho Bomarza, jedného z mála mužov, informovaného o úlohe, ktorú Paul zohral v tom maléri so Schifferom. Paul pochopil, čo tento oficiálny obraz preňho znamenal: jeho kariéra ten chaos neprežije.

No najprekvapivejšia bola prítomnosť Morencka, šéfa Ústredia pre stíhanie neoprávneného obchodovania s narkotikami a Polleta, šéfa protidrogového. Príliš veľa ľudí pri odchode obyčajného inšpektora na penzii. Paul si pomyslel na bombu, ktorej skutočnú silu objavili, až keď vybuchla.

Približoval sa, stále krytý stĺpmi. Hlavou mu vírili otázky. A predsa ho zarazilo jedno. Tá suita temných postáv pod klenbami sanktuária zvláštne pripomínala pohrebný obrad Alpaslana Turkesa. Rovnaká pompa, rovnaká okázalosť, rovnaké fúzy. Istým spôsobom sa aj Jeanovi-Louisovi Schifferovi podarilo dosiahnuť národný pohreb.

Zbadal sanitku vzadu v parku pri vchode do podzemia. Ošetrovatelia v bielych plášťoch fajčili cigarety a diskutovali s policajtmi v uniforme. Určite čakali, kým technici skončia obhliadku, aby mohli odniesť telo. Schiffer bol teda ešte vnútri.

Paul vyšiel zo svojej skrýše a zamieril ku vchodu, chránenému živým plotom. Vydal sa po schodoch, keď naňho niekto zakričal: „Haló! Tam nesmiete.“

Otočil sa a zamával preukazom. Strážnik stŕpol, takmer v pozore. Paul ho bez slova prenechal jeho prekvapeniu a zostúpil až k železnej kovanej bránke.

Najprv si myslel, že vošiel do bludiska nejakej bane s tunelmi a chodbami. Potom si oči zvykli na tmu a rozoznal polohu miesta. Biele a čierne aleje ukrývali tisícky výklenkov, mien, kytičiek, zavesených v sklených bankách. Mesto troglodytov, vytesané priamo do skaly.

Nahol sa nad šachtu, ktorá viedla na spodné podlažia. V druhom suteréne žiaril biely svetelný kruh: dolu boli muži z policajného laboratória. Natrafil na ďalšie schodisko a zostúpil. Ako sa blížil k svetlu, zdalo sa mu, že atmosféra sa, naopak, zatemňuje, sfarbuje pigmentom. Do nosných dierok prenikal zvláštny pach: suchý, štipľavý, amorfný.

Keď sa dostal na druhé podlažie, zamieril napravo. Teraz šiel skôr za zápachom ako za svetlom. Pri prvej odbočke zbadal technikov v bielych kombinézach a papierových čapiciach. Svoje hlavné stanovište rozložili na križovatke viacerých galérií. Ich pochrómované kufre, položené na plastovej fólii, odhaľovali skúmavky, banky, rozprašovače… Paul sa nehlučne priblížil – dve postavy boli chrbtom k nemu.

Nemusel sa ani nútiť zakašľať: priestor bol presýtený prachom. „Kozmonauti“ sa otočili, mali na sebe masky v tvare obráteného ypsilonu. Paul znovu ukázal svoj preukaz. Jeden z nich naznačil „nie“ zdvihnúc ruky v rukaviciach.

Ozval sa pridusený hlas – nedalo sa rozoznať, ktorý z nich hovorí:

„Ľutujem. Musíme vziať odtlačky.“

„Len minútu. Bol to môj partner. Do riti, to hádam chápete, nie?“

Obe ypsilonky pozreli na seba. Prešlo pár sekúnd. Jeden z technikov siahol po ochrannej maske v kufríku:

„Tretia alej,“ povedal. „Choď za reflektormi. A ostaň na doskách. Nešliap po zemi.“

Paul ignoroval masku a pridal do kroku. Muž ho zastavil: „Vezmi si ju. Nedá sa tam dýchať.“

Pául zafrflal a upevnil si na tvár bielu kuklu. Kráčal po prvej aleji vľavo, po zvýšených latkách, prekračujúc káble reflektorov naništalovaných na každej križovatke. Múry sa mu zdali nekonečné, stále pribúdali rady schránok a náhrobných nápisov, tak ako vo vzduchu pribúdali sivé chuchvalce prachu.

Konečne po jednej zákrute porozumel varovaniu.

Pod halogénovými svetlami bolo všetko sivé: zem, priehradky, strop. Popol mŕtvych sa vysypal zo schránok rozbitých strelami. Desiatky urien sa povaľovali po zemi, miešajúc svoj obsah so sadrou a sutinami.

Na múroch sa Paulovi podarilo identifikovať stopy dvoch rôznych zbraní: veľkého kalibru typu Shotgun a poloautomatickej pištole, určite deväťmilimetrovej alebo štyridsaťpäťky.

Pošiel dopredu, fascinovaný tým divadlom v mesačnom svite. Videl fotografie zasypaných miest po výbuchu sopky na Filipínach. Ulice stuhnuté vo vychladnutej láve. Vydesených ľudí, čo prežili, s tvárami ako sochy, nesúcich v náručí skamenené deti. Pred sebou mal ten istý obraz.

Prekročil ďalšiu žltú pásku, a potom ho odrazu zbadal na konci aleje.

Schiffer žil ako lump.

Aj zomrel ako lump – v poslednom vzopätí násilia.

Telo mal celé sivé, z profilu prehnuté, pravú nohu skrútenú pod plášťom, pravú ruku vztýčenú, scvrknutú ako noha kohúta. Za tým, čo zostalo z lebky, sa rozlievala kaluž krvi, akoby mu v hlave vybuchol jeden z najtemnejších snov.

Najhoršia bola tvár. Popol, ktorý ju pokrýval, nezamaskoval hrozné zranenia. Očnú buľvu mal vytrhnutú – alebo skôr vyseknutú, aj s očnou jamkou. Rezné rany roztrhali hrdlo, čelo, líca. Jedna z nich, dlhšia a hlbšia, odkrývala ďasno až po prázdnu očnú jamku. Ústa sa tak pretiahli do príšerného úškľabku, presahujúceho striebornú a ružovú klenbu.

Paulovi natiahlo žalúdok, zohlo ho vo dvoje, až si strhol masku. Ale jeho žalúdok bol úplne prázdny. V tom kŕči mu vytryskli otázky, ktoré až doteraz zadržiaval: prečo Schiffer prišiel sem? Kto ho zabil? Kto bol schopný spáchať také hrozné barbarstvo?

V tej chvíli padol na kolená a rozvzlykal sa. Pár sekúnd mu tiekli slzy, ani sa ich nesnažil zadržať alebo si utrieť blato, čo sa mu usadilo na lícach.

Nenariekal nad Schifferom.

Neplakal ani nad zavraždenými ženami. Dokonca ani nad ženou, ktorá zatiaľ niekam unikala.

Plakal nad sebou samým.

Nad samotou a nad slepou uličkou, v ktorej sa ocitol.

„Je čas, aby sme sa porozprávali.“

Paul sa rýchlo otočil.

Usmieval sa naňho muž v okuliaroch, ktorého nikdy nevidel, ktorý nemal na sebe masku, a ktorého podlhovastá tvár, sinavá od prachu, pripomínala stalaktit.

„To vy ste dali Schiffera znovu do obehu?“

Hlas bol jasný, silný, skoro veselý, ladiaci s modrou farbou oblohy.

Paul si striasol z vetrovky popol a zavetril – opäť našiel zdanie rozvahy.

„Potreboval som poradiť.“

„V akom zmysle?“

„Pracujem na sérii vrážd v tureckej štvrti v Paríži.“

„Vaši nadriadení vám to schválili?“

„Odpoveď poznáte.“

Muž v okuliaroch pritakal. Nestačilo, že bol vysoký: aj celé jeho vystupovanie bolo na úrovni. Hrdá hlava, vyvýšená brada, vysoké čelo, ešte zdôraznené sivými kučerami. Vysoký funkcionár v plnej životnej sile, s profilom špicľa.

Paul vypustil malú sondu:

„Ste z policajnej inšpekcie?“

„Nie. Som Olivier Amien. Geopolitické drogové observatórium.“

Keď pracoval v Centrále boja proti omamným látkam, Paul často počul toto meno. Amien bol považovaný za kápa boja proti drogám vo Francúzsku. Muža, ktorý riadil Protidrogovú brigádu a medzinárodné oddiely boja proti obchodu s omamnými látkami zároveň.

Otočili sa chrbtom ku kolumbáriu a zašli do aleje, ktorá pripomínala vydláždenú uličku z 19. storočia. Paul si všimol fajčiacich hrobárov opretých o hrobku. Určite sa bavili o neuveriteľnom objave dnešného rána.

Amien pokračoval vážnym hlasom s narážkou:

„Vy sám ste, myslím, pracovali v Centrále proti omamným prostriedkom…“

„Áno, niekoľko rokov.“

„Aké oblasti?“

„Celkom malé, najmä indické konope. Siete Severnej Afriky.“

„Nikdy ste nenatrafili na Zlatý polmesiac?“

Paul si chrbtom ruky pošúchal nos.

„Keby ste išli rovno k veci, získali by sme čas, vy aj ja.“

Amien vylúdil široký úsmev.

„Dúfam, že malý exkurz do súčasnej histórie vás nevystraší…“

Paul si pomyslel na mená a údaje, ktoré do seba nasával od svitania.

„Poďme na to. Práve si dopĺňam vedomosti.“

Vysoký funkcionár si posunul okuliare na nos a začal.

„Predpokladám, že meno Taliban vám niečo hovorí. Od 11. septembra sa tým integristom nedá vyhnúť. Média do omrzenia omieľali ich život a ich skutky… Budhovia s plastickými trhavinami. Ich blahosklonnosť voči Ben Ladinovi. Ich odporný postoj voči ženám, kultúre alebo každej forme tolerancie. Ale je jeden fakt, o ktorom sa málo vie, jediný pozitívny v ich režime: tí barbari účinne bojovali proti výrobe ópia. V poslednom roku ich moci prakticky odstránili pestovanie maku v Afganistane. Z 3 300 ton ópiovej bázy roku 2000 znížili jej výrobu na 185 ton v roku 2001. V ich očiach táto činnosť odporovala zákonom koránu.

Samozrejme, len čo mulla Omar stratil moc, pestovanie maku sa znovu rozmohlo, a ešte viac. Teraz, keď sa s vami rozprávam, roľníci z Ningarharu obzerajú, ako pučia kvety ich novembrovej sejby. Čochvíľa začnú so zberom, koncom apríla.“

Paulova pozornosť bola rozptýlená, akoby pod vplyvom vnútorného rozrušenia. Hrozilo, že sa rozplače a to mu zatemňovalo myslenie. Cítil sa precitlivený, labilný, pri najmenšom impulze hotový vybuchnúť smiechom alebo plakať.

„…ale pred atentátom z 11. septembra,“ pokračoval Amien, „nikto netušil, že sa ten režim skončí. A obchodníci s narkotikami sa už zaujímali o ďalšie siete sprostredkovateľov. Obzvlášť tureckí ‚bújúk-babas‘, ‚starí otcovia‘, ktorí sa starajú o vývoz heroínu do Európy, sa obrátili na výrobcov v iných krajinách, ako Uzbekistan alebo Tadžikistan. Neviem, či to viete, ale tieto krajiny majú tie isté jazykové korene.“

Paul potiahol nosom:

„Začínam tomu prichádzať na kĺb.“

Amien krátko prikývol.

„Predtým Turci nakupovali ópium v Afganistane a Pakistane. Rafinovali morfínovú bázu v Iráne, potom vyrábali heroín v svojich laboratóriach v Anatólii. S turkofónnymi národmi si mohli vymieňať postupy. Rafinovali živicu na Kaukaze, potom vyrábali biely prášok vo východnej Anatólii. Dlho trvalo, kým sa tieto siete presadili a podľa toho, čo vieme, až do minulého roku sa to zas robilo na kolene.

Na konci zimy 2000 – 2001 sme sa dopočuli o spoločnom projekte. O troj spoločenstve medzi uzbeckou mafiou, ktorá kontroluje obrovské pestovateľské územia, ruskými klanmi, dedičstvom Červenej armády, ktoré už desaťročia ovládajú cesty na Kaukaze a rafinériu v tejto zóne, a medzi tureckými rodinami, ktoré zabezpečujú výrobu heroínu v pravom zmysle slova. Nemali sme žiadne meno ani presné údaje, ale dôležité detaily nás priviedli na myšlienku, že sa pripravuje spojenie na najvyššej úrovni.“

Zašli do temnejšej časti cintorína. Čierne hrobky, bok po boku, temné vchody, šikmé striešky: táto zóna pripomínala dedinu v baníckej kolónii, schúlenú pod uhoľnatou oblohou. Amien tľoskol jazykom a pokračoval:

„…Tie tri zločinecké skupiny sa rozhodli otvoriť svoje združenie pilotným kontrabandom. Malé množstvo drog, ktoré by skúšobne vyviezli a ktoré by mali symbolickú hodnotu. Ozajstná brána otvorená do budúcnosti… Pri tejto príležitosti chcel každý partner preukázať svoju osobitú skúsenosť. Uzbekovia poskytli živicový základ vysokej kvality. Rusi zapojili svojich najlepších chemikov na rafinovanie morfínovej bázy a Turci na druhom konci filiálky vyrobili takmer čistý heroín. Číslo štyri. Nektár.

Predpokladáme, že si vzali do kompetencie aj vývoz produktu, jeho dodávky až do Európy. Museli dokázať svoju spoľahlivosť v tejto oblasti. Momentálne sa potýkajú so silnou konkurenciou albánskych a kosovských klanov, ktoré sa zmocnili balkánskej cesty.“

Paul stále nechápal, ako sa ho tie veci týkajú.

„…všetko sa to odohralo v zime 2001. Na jar sme očakávali, že sa na našich hraniciach zjaví povestné kargo. Jedinečná príležitosť v zárodku potlačiť novú filiálku…“

Paul si obzeral hroby. Tentoraz svetlé miesto, vycizelované, mnohotvárne ako hudba kameňov, ktorá mu hučala v ušiach.

„…od marca colnice v Nemecku, Francúzsku a Holandsku boli v najvyššej pohotovosti. Prístavy, letiská, cestné hranice boli nepretržite strážené. V každej z týchto krajín sme vypočúvali turecké komunity. Zburcovali sme našich udavačov, priekupníci boli v strehu… Ku koncu mája sme ešte stále nič nemali. Žiadnu indíciu, ani informáciu. Vo Francúzsku sme sa začali znepokojovať. Rozhodli sme sa preniknúť hlbšie do tureckej komunity. Použiť špecialistu. Človeka, ktorý by poznal anatolské siete ako svoje topánky a ktorý by sa mohol stať ozajstnou spojkou.“

Posledné slová vrátili Paula do reality. Odrazu pochopil spojitosť medzi oboma vyšetrovaniami.

„Jean-Louis Schiffer,“ povedal bez premýšľania.

„Presne. Cifra alebo Železo, ako si vyberiete.“

„Ale on bol predsa na penzii.“

„Museli sme ho požiadať, aby sa dal znovu naverbovať…“

Všetko do seba zapadalo. Zahladzovanie stôp v apríli 2001. Odvolací parížsky súd upustil od súdneho stíhania Schiffera za zabitie Gazila Hameta. Paul z toho nahlas vyvodil:

„Jean-Louis Schiffer svoju spoluprácu speňažil. Žiadal, aby aféra Hamet zmizla zo sveta.“

„Vidím, že spis dobre poznáte.“

„Ja sám som súčasťou toho prípadu. A u policajtov si dokážem spočítať dva a dva. Život bezvýznamného dílera nestál za fajku močky v porovnaní s vašimi veľkými ambíciami šéfa odboru.“
„Zabúdate na našu hlavnú motiváciu: zastaviť filiálku veľkého rozsahu, zablokovať…“

„Prestaňte. Poznám túto pesničku.“

Amien zdvihol ruky, akoby odmietal akúkoľvek polemiku.

„Náš problém bol rozhodne odlišný.“

„V akom zmysle?“

„Schiffer obrátil kabát. Keď zistil, ktorý klan sa podieľa na spojenectve a aké sú spôsoby transportu, neinformoval nás. Naopak, myslíme si, že sa dal podplatiť kartelom. Dokonca sa asi ponúkol prevziať zásielku od kuriéra v Paríži a rozdeliť drogu medzi najlepších distribútorov. Kto poznal lepšie priekupníkov usadených vo Francúzsku?“

Amien sa cynicky zasmial:

„Chýbala nám intuícia. Siahli sme po Železovi. Mali sme právo na Cifru… Navrhli sme mu hody, po akých odjakživa túžil. Pre Schiffera tento prípad znamenal obrovskú poctu.“

Paul ostal ticho. Snažil sa zrekonštruovať svoju vlastnú mozaiku, ale mal ešte veľmi veľké medzery. Po minúte sa znovu ozval:

„Ak Schiffer ukončil svoju kariéru týmto majstrovským kúskom, prečo trčal v starobinci v Longéres?“

„Pretože sa veci zase raz neudiali tak, ako sa predpokladalo.“

„To znamená?“

„Kuriér vyslaný Turkami nikdy nedošiel. Všetkých oblafol a zmizol aj so zásielkou. Schiffer mal určite strach, že ho upodozrievajú. Radšej si zvolil zdržanlivejšie správanie, zašil sa do Longéres a tam čakal, kým sa veci urovnajú. Aj muž ako on sa obával Turkov. Viete si predstaviť, čo vedia urobiť zradcom…“

Ďalšia spomienka: Cifra sa v Longéres zapísal pod pseudonymom, v starobinci sa správal ako tajný pozorovateľ… Áno: mal strach pred represáliami tureckých rodín. Články reťaze sa spájali, ale Paul ešte nebol presvedčený. Celé sa mu to zdalo nepresvedčivé, príliš nejasné.

„Toto všetko,“ odvetil, „sú len hypotézy. Nemáte rukolapný dôkaz. Ale predovšetkým, prečo ste si taký istý, že droga do Európy nikdy nedošla?“

„Dva poznatky nám to jasne preukázali. Po prvé, taký heroín by spôsobil na trhu rozruch. Zistili by sme, napríklad, nárast predávkovaní. Ale nič také sa nestalo.“

„A druhý poznatok?“

„Drogu sme našli.“

„Kedy?“

„Práve dnes.“ (Amien naznačil pohľadom ponad jeho plece.) „V kolumbáriu.“

„Tu?“

„Keby ste zašli trochu ďalej do krypty, natrafili by ste na ňu sám, rozprášenú medzi popol mŕtvych. Musela byť ukrytá v jednej zo schránok, ktoré boli vylomené počas streľby. Teraz je nepoužiteľná.“ (Znovu sa usmeje.) „Musím uznať, že v tom symbole je riadna sila: biela smrť premenená na sivú smrť… Schiffer sem prišiel dnes v noci hľadať heroín. Pátranie ho priviedlo až k nemu.“

„Aké pátranie?“

„No vaše.“

Paulovi to ešte stále nezapínalo. Zmätene zamrmlal:

„Nerozumiem.“

„A pritom je to také jednoduché. Už niekoľko mesiacov si myslíme, že kuriér, ktorého Turci použili, bola žena. V Turecku sú ženy lekárky, inžinierky, ministerky. Prečo nie obchodníčky s drogami?“

Tentoraz bola spojitosť jasná. Sema Gokalpová, Anna Heymesová. Žena dvoch tvárí.

Turecká mafia vyslala Sivých vlkov po stopách tej, ktorá ich zradila.

Korisť bola pašeráčkou drog.

Paul urobil bleskovú rekonštrukciu: dnes v noci Schiffer prekvapil Semu vo chvíli, keď sa práve dostala späť k svojej droge.

Stretli sa tvárou v tvár.

Došlo k masakre.

A korisť znovu utiekla…

Olivier Amien sa už vôbec neusmieval:

„Vaše vyšetrovanie nás zaujíma, Nerteaux. Našli sme spojenie medzi tromi obeťami vášho prípadu a ženou, ktorú hľadáme. Šéfovia tureckého kartelu poslali zabijakov, aby ju vysnorili, ale tí ju doteraz nenašli. Kde je, Nerteaux? Máte aspoň nejakú indíciu, kde ju hľadať?“

Paul neodpovedal. V duchu si zrekapituloval sled udalostí, ktoré sa mu odohrali pred nosom: Siví vlci sliediaci po droge týrali ženy, Schiffer, vyzbrojený svojím ňuchom, pomaly pochopil, že prenasleduje práve tú, ktorá ho oblafla, keď zmizla s drahocennou zásielkou…

Odrazu sa rozhodol. Bez okolkov vyrozprával Olivierovi Amienovi celú históriu. Únos Zeynepy Tutengilovej v novembri 2001. Objavenie Semy Gokalpovej v tureckých kúpeľoch. Zásah Philippa Charliera a operácia mozgu. Program psychického preprogramovania. Vytvorenie Anny Heymesovej. Jej útek. Ako potom šla po vlastných stopách a pomaly sa jej navracala pamäť… až sa ocitla späť vo vlastnej koži priekupnícky a vybrala sa na cintorín.

Keď sa Paul odmlčal, vysoký funkcionár vyzeral úplne vyvedený z miery. Po dlhej pauze sa opýtal:

„Preto je tu Charlier?“

„Aj s Beauvanierom. Sú do tej aféry namočení až po uši. Prišli sa ubezpečiť, že je Schiffer naozaj mŕtvy. Ostáva však Anna Heymesová. A Charlier ju musí nájsť, skôr ako prehovorí. Zlikviduje ju, len čo ju dolapí. Naháňate tú istú korisť.“

Amien si zastal pred Paula a stuhol. Mal kamenný výraz:

„Charlier je môj problém. Neviete, kde by tá žena mohla byť?“

Paul si obzeral náhrobky okolo seba. Starodávny portrét v oválnom ráme. Pokojná Panna Mária so sklopeným pohľadom, zahalená do nevýrazného plášťa. Bronzový mlčiaci Kristus na kríži… Jeden detail mu zapadal do toho všetkého, ale nevedel povedať ktorý.

Amien ho prudko chytil za ruku:

„Máte nejakú stopu? Schifferova vražda padne na vašu hlavu. Ako policajt ste skončili. Iba ak to dievča dolapia a prípad vyjde na svetlo. S vami v úlohe hrdinu. Opakujem svoju otázku: máte nejakú stopu?“

„Chcem v tom vyšetrovaní pokračovať sám,“ vyhlásil Paul.

„Dajte mi informácie. Potom uvidíme.“

„Chcem vaše slovo.“

Amien sa rozčúlil:

„Hovorte, preboha.“

Paul sa ešte raz poobzeral po náhrobkoch: erodovaná tvár Panny Márie, pretiahnutá tvár Krista, kamej s črtami sépie… Konečne ten odkaz pochopil: tváre. Jediná cesta, ako tú ženu dostať.

„Zmenila si ksicht,“ zamrmlal. „Plastickou chirurgiou. Mám zoznam desiatich chirurgov, schopných urobiť takú operáciu v Paríži. Bol som už u troch. Dajte mi deň, aby som mohol vypočuť ostatných.“

Amien sa zatváril sklamane.

„A toto… To je všetko, čo máte?“

Paul si spomenul na konzerváreň ovocia a na hmlisté podozrenie na Azera Akarsu. Ak bol on ten sviniar, čo mal na svedomí tú série vrážd, chcel ho dostať sám.

„Áno,“ zaklamal, „to je všetko. A to nie je málo. Schiffer bol presvedčený, že chirurg by nám ju pomohol nájsť. Nechajte ma dokázať, že mal pravdu.“

Amien zaťal čeľuste: teraz pripomínal predátora. Ukázal na portál za faulovým chrbtom:

„Asi sto metrov za vami je stanica metra Alexandre-Dumas. Zmiznite. Dávam vám čas do poludnia, aby ste ju našli.“ Paul pochopil, že policajt ho zámerne priviedol až sem. Chcel mu ten obchod navrhnúť už dávno. Strčil mu do vrecka vizitku:

„Môj mobil. Nájdite ju, Nerteaux. To je vaša posledná šanca dostať sa z toho. Inak sa o pár hodín stanete korisťou vy.“

Paul nešiel metrom. Žiaden policajt hoden toho mena nechodí metrom.

Šprintoval popri hrubom múre cintorína až po námestie Gambetta k autu zaparkovanému na ulici Emile-Landrin. Schmatol svoj starý plán Paríža, ešte zafŕkaný od krvi a znovu si prečítal zoznam posledných doktorov.

Sedem chirurgov.

Roztrúsených v štyroch parížskych obvodoch a na dvoch predmestiach.

Na pláne si zakrúžkoval ich adresy, potom si vyznačil čo najrýchlejšiu trasu z dvadsiateho obvodu, aby ich mohol vypočuť jedného po druhom.

Keď si bol istý, kadiaľ pôjde, nasadil maják a vyštartoval na plný plyn, sústredený na prvé meno.

Doktor Jérôme Chéret.

Ulica Rocher, číslo 18, ôsmy obvod.

Zamieril celkom na západ, pokračoval po bulvári Villette, cez bulváre Rochechouart a Clichy. Šiel výlučne po pruhoch vyhradených pre autobusy, použil cyklistickú dráhu, vyšiel na chodník a dokonca dvakrát prešiel do protismeru.

Keď mal na dosah bulvár Batignolles, spomalil a zavolal Naubrelovi:

„Ako si na tom?“

„Vychádzam z Matakovho podniku. Vybabral som s chlapmi z hygieny. Normálna prepadovka.“

„A ďalej?“

„Úplne biela, čistá fabrika. Ozajstné laboratórium. Videl som vysokotlakový kesón. Dôkladne vyleštený: zbytočné dúfať v čo len najmenšiu stopu. Hovoril som aj s inžiniermi…“

Paul si predstavil nejaký spustnutý priemyselný hangár, samú hrdzu a rev na nevydržanie. No myšlienka nepoškvrneného priestoru sa mu zdala odrazu prijateľnejšia.

„Vypočul si riaditeľa?“ prerušil ho energicky…

„Ale hej. Opatrne. Je to Francúz. Zdal sa mi čistý ako ľalia.“

„A vyššie? Dostal si sa až k tureckým majiteľom?“
„Podnik patrí akciovej spoločnosti Yalin As, členovi holdingu zaregistrovaného v Ankare. Už som kontaktoval Obchodnú komoru…“

„Hoď sebou. Nájdi zoznam akcionárov. A drž si v hlave meno Azer Akarsa.“

Zavesil, pozrel sa na hodinky: ubehlo dvadsať minút, ako odišiel z cintorína.

Na križovatke vo Villiers zatočil prudko doľava a ocitol sa na ulici Rocher. Vypol sirénu a svetlá, bol tam prikázaný tichý vjazd.

O 11:20 zazvonil u Jérôma Chéreta. Vpustili ho tajnými dverami, aby nevyplašili klientov. Lekár ho prijal zdržanlivo v predsieni operačnej sály.

„Len sa na to mrknete,“ uistil ho Paul po krátkom vysvetlení.

Tentoraz sa obmedzil na dva dokumenty: na identikit Semy a na novú Anninu tvár.

„To je tá istá?“ spýtal sa lekár obdivným tónom. „Pekná práca.“

„Poznáte ju alebo nie?“

„Ani jednu, ani druhú, ľutujem.“

Paul zbehol po schodoch, pomedzi červený koberec a biele lišty.

Škrt v zozname a ide sa ďalej.

Bolo 11:40.

Doktor Thierry Dewaele.

Ulica Phalsbourg 22, sedemnásty obvod.

Rovnaká budova, tie isté otázky, tá istá odpoveď.

O 12:15 Paul znovu otočil kľúčom štartéra, vtom mu zazvonil vo vrecku mobil. Odkaz od Matkowského: volal mu počas krátkeho rozhovoru u lekára. Za tými hrubými múrmi pracháčov nebol nijaký signál. Ihneď mu zavolal späť.

„Mám niečo nové o antických sochách,“ povedal Matkowsky. „Archeologické nálezisko, kde sú zhromaždené hlavy obrov.

Mám fotky. Tie sochy majú trhliny… Presne také ako tváre tých zohavených žien…“

Paul privrel oči. Nevedel, čo ho rozrušilo viac: to, že sa blížil k smrtonosnému šialenstvu alebo že má od začiatku pravdu.

Matkowsky pokračoval ďalej chvejúcim sa hlasom:

„Sú to hlavy bohov, napoly Grékov, napoly Peržanov, ktoré pochádzajú zo začiatku kresťanskej éry. Posvätné miesto kráľa na vrchole hory vo východnom Turecku…“

„Kde presne?“

„Na juhovýchode. Pri sýrskej hranici.“

„Povedz mi nejaké väčšie mesto.“

„Počkajte.“

Začul šuchot papierov, pridusené nadávky. Pozeral sa na ruky: netriasli sa mu. Cítil sa pripravený, roztavený v ľadovom obale.

„Mám to. Je tu mapa. Nálezisko Da Dagje neďaleko Adiyamanu a Gaziantepu.“

Gaziantep. Ďalšia spojitosť s Azerom Akarsom. „Vlastní obrovské sady v rodnom kraji, pri Gaziantepe“, povedal Ali Ajik. Tie sady sa nachádzali dokonca pod horou so sochami? Azer Akarsa vyrastal v tieni týchto kolosálnych hláv?

Paul sa vrátil k rozhodujúcemu bodu. Potreboval sa uistiť:

„Tie hlavy sa skutočne podobajú na tváre obetí?“

„Kapitán, je to neskutočné. Tie isté trhliny, tie isté znetvorenia. Je tam socha Commageny, bohyne plodnosti, ktorá sa úplne podobá na tvár tretej obete. Bez nosa, ohobľovaná brada… Prekryl som obidve podoby. Trhliny sa na milimeter zhodujú. Neviem, čo to znamená, ale je to bomba…“

Paul zo skúsenosti vedel, že smerodajné indície by po dlhom tápaní mohli v priebehu pár hodín na seba nadviazať. A znovu počul Ajikov hlas: „Je posadnutý oslňujúcou minulosťou Turecka. Má dokonca vlastnú nadáciu, ktorá financuje archeologické práce.“

Žeby „zlatý chlapec“ financoval reštauračné práce na tomto zvláštnom mieste? Zaujímali ho azda tie starodávne tváre z osobného dôvodu?

Paul sa zastavil, zhlboka sa nadýchol a položil si zásadnú otázku: bol Azer Akarsa hlavný zabijak, šéf komanda? Žeby jeho vášeň k antickému kameňu prerástla až do mučenia a mrzačenia? Bolo príliš skoro zachádzať tak ďaleko. Paul zahnal myšlienky o tejto teórii a nariadil:

„Sústreď sa na tie pamiatky. Pokús sa zistiť, či sa tam nedávno nerobili reštauračné práce. Ak áno, kto ich financuje?“

„Máte nejaký tip?“

„Možno nejaká nadácia, ale neviem, ako sa volá. Ak natrafíš na inštitút, zisti jeho organizačnú štruktúru a prezri si zoznam hlavných sponzorov, zodpovedných šéfov. Hľadaj najmä meno Azer Akarsa.“

Znovu vyhláskoval priezvisko. Zdalo sa mu, akoby z papierov teraz vyšľahli ohnivé iskry ako z kremeňa.

„To je všetko?“ spýtal sa agent.

„Nie,“ povedal Paul na konci s dychom. „Overíš tiež víza, udelené tureckým štátnym príslušníkom v novembri minulého roku. Over, či medzi nimi nie je Akarsa.“

„Ale to bude trvať hodiny!“

„Nie. Všetko je v databáze. A ja som už na víza nasadil chlapíka v cudzineckej polícii. Spoj sa s ním a daj mu to meno. Pohni si.“

„Ale…“

„Makaj.“

Didier Laferriére.

Ulica Boissy-d’Anglas 12, ôsmy obvod. Keď prekročil prah bytu, mal predtuchu – taký policajtský tik, takmer paranormálny. Niečo tu nehralo.

Pracovňa bola ponorená do šera. Chirurg, malý muž so sivými kučeravými vlasmi, stál za stolom. Bezvýrazným hlasom sa opýtal:

„Polícia? Čo sa deje?“

Paul mu vyložil situáciu a vytiahol fotky. Doktor akoby sa ešte viac stiahol. Zasvietil stolnú lampu a nahol sa nad dokumenty.

Bez zaváhania ukázal na portrét Anny Heymesovej.

„Neoperoval som ju, ale poznám tú ženu.“

Paul zovrel päste. Panebože, prišla jeho chvíľa.

„Navštívila ma pred niekoľkými dňami,“ pokračoval muž.

„Upresnite to.“

„Minulý pondelok. Ak chcete, overím si to v diári…“

„Čo chcela?“

„Správala sa čudne.“

„Prečo?“

Chirurg zavrtel hlavou.

„Pýtala sa ma na jazvy po niektorých zákrokoch.“

„Čo je na tom čudné?“

„Nič. Len… Buď hrala komédiu, alebo trpela amnéziou.“

„Prečo?“

Doktor poklepkával ukazovákom po portréte Anny Heymesovej:

„Pretože tá žena už podstúpila operáciu. Na konci stretnutia som si všimol jazvy. Neviem, čo odo mňa vlastne chcela, keď za mnou prišla. Možno chcela podať žalobu na toho, kto ju operoval. (Pozrel sa na snímku.) Ale aj tak je to úžasná práca…“

Ďalší dobrý bod pre Schiffera. „Podľa mňa práve pátra po sebe samej.“ Presne to sa dialo: Anna Heymesová stopovala Semu Gokalpovú. Skladala svoju vlastnú minulosť.

Paula zalial pot, mal pocit, že natrafil na horúcu stopu. Korisť bola tu, pred ním, na dosah ruky.

„To je všetko, čo povedala?“ znovu sa ozval. „Nedala vám na seba žiadny kontakt?“

„Nie. Na záver iba povedala: ‚Posúdim to po častiach‘ alebo niečo také. Bolo to nezrozumiteľné. Kto je to vlastne?“

Paul sa zdvihol bez odpovede. Vzal zo stola blok a napísal číslo svojho mobilu.

„Keby sa náhodou ozvala, vytiahnite z nej, kde sa zdržiava. Hovorte jej o operácii. O vedľajších účinkoch. Hocičo. Ale zdržte ju a zavolajte mi. Jasné?“

„Ste si istý, že ste v poriadku?“ Paul sa zastavil s rukou na kľučke dverí: „Čo tým myslíte?“

„Neviem. Ste celý červený.“

Pierre Laroque.
Ulica Maspero 24, šestnásty obvod.

Nič.

Jean-Francois Skenderi Massenerova klinika, Avenue Paul-Doumer 58. Šestnásty obvod.

Nič.

O druhej poobede Paul znovu prešiel cez Seinu.

Smer ľavý breh.

Zriekol sa majáka aj sirény – bolela ho dosť hlava – a hľadal znaky pokoja na tvárach chodcov, vo farbách výkladov, v žiari slnka. Nadchýnal sa pohľadom na obyvateľov mesta, ktorí prežívali normálny deň v normálnom živote.

Viackrát telefonoval svojim poručíkom. Naubrel stále zápasil s Obchodnou komorou v Ankare, Matkowsky behal po múzeách, archeologických ústavoch, cestovných kanceláriách a dokonca zašiel aj do UNESCO, pátrajúc po organizáciách, ktoré by mohli financovať práce na vykopávkach v Nermut Dagu. Zároveň jedným okom pozeral na zoznam víz, ktoré prístroje ďalej analyzovali, ale meno Akarsa sa stále neobjavovalo.

Paul sa dusil vo vlastnom tele. Semafory mu pálili tvár. Migréna mu vystreľovala do šije. Šklbavé bodania, tak zreteľné, že ich mohol počítať. Mal by sa zastaviť v lekárni, ale zastavil až na ďalšej križovatke.

Bruno Simonnet
Avenue Ségur 139, siedmy obvod.
Nič.

Chirurg bol robustný muž, v rukách držal tučného kocúra. Keď ich človek videl takto spolu, v dokonalej súhre, nedokázal už rozoznať, kto koho hladká. Paul zbalil svoje snímky, keď lekár poznamenal:

„Nie ste prvý, kto mi ukazuje tú tvár.“

„Ktorú tvár?“ zachvel sa Paul.

„Túto.“

Simonnet ukázal na identikit Semy Gokalpovej.

„Kto vám ju už ukázal? Policajt?“

Prikývol. Prstami stále škrabkal kocúrovu šiju. Paul si pomyslel na Schiffera:

„Postarší, väzba, striebristé vlasy?“

„Nie. Mladý muž. Strapaté vlasy. Ako študent. Mal slabý prízvuk.“

Paul teraz dostal zakaždým ranu ako boxer medzi povrazmi. Musel sa oprieť o mramorovú dosku kozuba.

„Turecký?“

„Ako to mám vedieť? Orientálny, možno áno.“

„Kedy bol tu?“

„Včera dopoludnia.“

„Ako sa predstavil?“

„Neudal žiadne meno.“

„Ani kontakt?“

„Nie. To bolo čudné. Vo filmoch vždy dávate svoje údaje, nie?“

„Hneď som späť.“

Paul bežal do auta. Vybral jednu kópiu z Turkesovho pohrebu, kde sa objavil aj Akarsa. Keď sa vrátil, podal lekárovi snímku:

„Muž, o ktorom rozprávame, je na tejto fotke?“

Chirurg označil muža vo velúrovom saku:

„To je on. Som si istý.“

Zdvihol oči:

„To nie je váš kolega?“

Paul siahol do svojich najspodnejších zásob chladnokrvnosti a znovu ukázal na červenovlásku na identikite:

„Vravíte, že vám ukázal tento portrét. Bol to presne tento? Takáto kresba?“

„Nie. Čierno-biela fotografia. Vlastne skupinová fotka. Z univerzitného tábora, alebo také niečo. Bola nekvalitná, ale tá žena bola tá istá ako tá vaša. Som si istý.“

Pred očami sa mu mihla Sema Gokalpová, mladá a zdatná medzi tureckými študentkami.

Jediná fotografia, ktorú mali Siví vlci k dispozícii.

Nevýrazný obrázok, ktorý stál život tri nevinné ženy.

Paul vyštartoval, až pneumatiky na asfalte zasvišťali…

Znovu nasadil na kapotu maják a pridal plyn, svetlá aj sirénu, predierajúc sa dňom ako z akvária.

V hlave mu naskakovali rôzne dedukcie.

Tlkot srdca unisono.

Siví vlci sledovali tú istú stopu ako on. Potrebovali tri mŕtvoly, kým pochopili svoj omyl. Teraz hľadali plastického chirurga, ktorý zmenil podobu ich terča.

Ďalšie Schifferovo víťazstvo, už posmrtné.

„Stretneme sa na tej istej koľaji, dôveruj mi.“

Paul sa pozrel na hodinky: 14:30.

Ešte dve mená na zozname.

Mal by vysnoriť chirurga skôr ako zabijaci. Mal by nájsť tú ženu skôr ako oni. Paul Nerteaux proti Azerovi Akarsovi. Syn nikoho proti synovi Aseny, Bielej vlčice.

Frédéric Gruss býval nad mestom, v Saint-Cloud. Kým sa Paul dostal na rýchlodráhu popri Seine a uháňal k Boulonskému lesíku, ešte raz zavolal Naubrelovi:

„S tými Turkami stále nič nové?“

„Sú to galeje, kapitán. Ja…“

„Nechaj to tak.“

„Čože?“

„Máš kópie fotiek z Túrkesovho pohrebu?“

„Hej, mám ich v počítači.“

„Je tam obrázok s truhlou v popredí.“

„Počkajte. Značím si.“

„Na tej fotke tretí muž zľava je mladý chlapík vo velúrovom saku. Chcem, aby si ten portrét zväčšil a vyhlásil po ňom pátranie, pod menom…“

„Azer Akarsa?“

„Presne tak.“

„On je ten zabijak?“

Paul mal svaly na hrdle také napäté, že ledva rozprával:

„Vyhlás to pátranie.“

„Už to fičí. Všetko?“

„Nie. Pôjdeš za Bomarzom, sudcom povereným vyšetrovaním vrážd. Vyžiadaš si príkaz na prehliadku Matakových podnikov.“

„Ja? Ale to by ste mali skôr vy…“

„Pôjdeš tam namiesto mňa. Vysvetlíš mu, že mám dôkazy.“

„Dôkazy?“

„Očitého svedka. Zavolaj aj Matkowskému a vyžiadaj si od neho snímky z Nemrut Dagu.“

„Z čoho?“

Znovu to vyhláskoval a vysvetlil, o čo ide.

„Pozri sa spolu s ním, či Akarsovo meno nefiguruje medzi vízami. Všetko to zhromaždi a upaľuj za sudcom.“

„A keď sa ma opýta, kde ste?“

Paul zaváhal:

„Dáš mu toto číslo.“

Nadiktoval mu číslo Oliviera Amiena. Nech si to vybavia medzi sebou, pomyslel si a zložil. Blížil sa k mostu Saint-Cloud.

15:30.

Bulvár République doslova žiaril v slnečných lúčoch, vinúc sa po vŕšku vedúcom do Saint-Cloud. Veľkolepé jarné oslnenie, priaznivé pre obnažené plecia, pre vytúžené posedenia na terasách kaviarní. Škoda: pre posledné dejstvo by Paul vybral radšej hrozivú oblohu. Apokalyptickú oblohu, pretínanú búrkou a čierňavou.

Ako stúpal po bulvári, spomenul si na návštevu márnice v Garches, kde bol so Schifferom: odvtedy ubehla celá večnosť.

Vysoko nad mestom objavil tiché a pokojné ulice. Jedna z najvychytenejších štvrtí. Malý koncentrát márnivosti a bohatstva dominoval nad údolím Seiny a „dolným mestom“.

Paul sa triasol. Od horúčky, vyčerpania a rozrušenia. Zrak mu zatemňovali krátke výpadky. Na pozadí zreničiek sa mu iskrilo. Nebol schopný odolávať spánku, bola to jedna z jeho slabostí. Nikdy sa mu to nedarilo, dokonca ani keď bol dieťa a striehol, ochromený úzkosťou, kým sa vráti otec.

Jeho otec. Otcov obraz sa mu začal zlievať so Schifférovým, zničené sídlo Skai sa miešalo so zraneniami mŕtvoly pokrytej prachom…

Prebral ho zvuk klaxónu. Svetlo preskočilo na zelenú. Zaspal. Zlostne vyrazil a konečne našiel ulicu Chénes.

Pustil sa po nej, spomalil a hľadal číslo 37. Domy nebolo dobre vidieť, boli schované za kamennými múrmi alebo za radom borovíc, hmyz bzučal, celá príroda bola ako ochromená jarným slnkom.

Našiel miesto na zaparkovanie hneď pred správnym domom: čierna bránka, zaklinená medzi múrikmi vybielenými vápnom.

Chystal sa zazvoniť, keď zbadal pootvorené dvere. V hlave mu zablikal poplašný signál. To sa nezhodovalo s atmosférou celkovej nedôverčivosti v štvrti, Paul mechanicky rozopol puzdro vytiahol Velcro, v ktorom mal svoju zbraň.

Záhrada pri dome nebola nijako zvláštna. Trávnik, pochmúrne stromy, štrková aleja. V pozadí sa týčil masívny dom s bielymi múrmi a čiernymi okenicami. Vedľa domu bola garáž pre dve, tri autá, uzavretá vyklápacími dverami.

V ústrety mu nevyšiel ani pes, ani domovník. Ani v dome sa nič nehýbalo. Poplašný signál odrazu nabral na dôležitosti.

Vystúpil po troch schodíkoch, ktoré viedli k vonkajšiemu schodisku a zbadal ďalšiu podozrivú vec. Rozbité okno. Prehltol slinu a veľmi pomaly vytasil svoju deväťmilimetrovú pištoľ. Potisol okenný rám a prekročil parapet, dávajúc pozor, aby nešliapol na kúsky skla na zemi. O meter ďalej sa vpravo začínal vestibul.

Pohyboval sa potichu. Obrátil sa chrbtom ku vchodu a kráčal po chodbe.

Vľavo bol na pootvorených dverách nápis Čakáreň. Kúsok vpravo boli ďalšie dvere, dokorán otvorené. Určite chirurgova pracovňa. Najprv si v miestnosti všimol stenu, obloženú zvukotesným materiálom, striedavo sadrovými a slamenými doštičkami.

A potom podlahu. Porozhadzované fotografie: ženské tváre, poobväzované, spuchnuté, pozošívané. Napokon sa potvrdili jeho podozrenia: niekto sa sem prišiel prehrabávať.

Spoza steny sa ozval praskot z druhej strany.

Paul zmeravel, prstami zovrel rukoväť zbrane. V sekunde pochopil, že žil len pre túto chvíľu. Nezáležalo, koľko žil, nezáležalo na šťastí, nádejách, sklamaniach v živote. Cenu malo jedine hrdinstvo. Pochopil, že sekundy, ktoré mali nasledovať, dajú zmysel jeho krátkej ceste na tomto svete. Trochu odvahy a cti v rovnováhe s dušou…

Priskočil k dverám, keď sa stena s rachotom rozletela.

Paula odhodilo na protiľahlú stenu. Chodbu ihneď zamoril oheň a dym. Mal chvíľu času, aby zbadal dieru veľkú ako tanier, dva ďalšie výstrely roztrhli izolačnú hmotu. Nahromadená slama vzbĺkla a zmenila chodbu na ohnivý tunel.

Paul sa skrútil na zemi do klbka, šiju mu spaľovali plamene. Padali naňho úlomky sadry a slamy.

Takmer zároveň nastalo ticho. Paul zdvihol zrak. Oproti nemu bola už len kopa sutín, poskytujúca široký výhľad na pracovňu.

Boli tam.

Traja muži v čiernych kombinézach, ovešaní opaskami s nábojnicami, zamaskovaní v kuklách komanda. Každý mal granátomet, model SG 5040. Paul ho nikdy nevidel, iba ak v katalógu, ale s určitosťou ho rozoznal.

Pri nohách im ležala mŕtvola muža v župane. Frédéric Gruss, ktorý neušiel poslednému riziku svojho povolania.

Paul inštinktívne siahol po Glocku. Ale už nebol čas. V bruchu mu bublala krv a v červených pramienkoch si razila cestu v záhyboch saka. Necítil žiadnu bolesť – bolo mu jasné, že dostal smrteľný zásah.

Naľavo od neho sa ozval ostrý škripot. Napriek ohlušeným ušným bubienkom Paul až neskutočne zreteľne vnímal kroky drviace črepiny.

Vo dverách sa zjavil štvrtý muž. Rovnaká čierna postava s kuklou na hlave, v rukaviciach, ale bez pušky.

Podišiel k Paulovi a prezrel si jeho zranenie. Jedným razom si strhol kuklu. Tvár mal celú pomaľovanú. Hnedočervené krivky a arabesky na pokožke predstavovali vlčiu tlamu. Fúzy, obočie, oči nalíčené na čierno. Maskovanie určite urobené henou, ale pripomínajúce maorijských bojovníkov.

Paul spoznal muža z fotografie: Azer Akarsa. V prstoch držal snímku: bledý ovál olemovaný čiernymi vlasmi. Anna Heymesová krátko po operácii.

Takže Vlci budú môcť nájsť svoju korisť.

Štvanica pokračovala. Ale už bez neho.

Turek si pokľakol. Pozeral Paulovi hlboko do očí, potom vyslovil mäkkým hlasom:

„Ten tlak ich privádza do šialenstva. Tlak ich zbavuje bolesti. Posledná žena spievala s odrezaným nosom.“

Paul zavrel oči. Nechápal celkom zmysel tých slov, no mal istotu: ten muž vedel, kto je, a už bol informovaný o Naubrelovej návšteve v jeho laboratóriu.

V zábleskoch sa mu znovu zjavili zranenia obetí, rezné rany na ich tvárach. Oslava antického kameňa z rúk Azera Akarsu.

Na perách pocítil penu: krv. Keď znovu otvoril oči, vlk-zabijak mu mieril kaliberom 45 na čelo.

Jeho posledná myšlienka patrila Céline.

A to, že jej nemal čas zatelefonovať, skôr ako odišla do školy.

XI

Letisko Charles-de-Gaulle v Roissy.
Štvrtok, 21. marca, 16. hodín.

Je len jediný spôsob, ako na letisku ukryť zbraň.

Laici, majitelia strelných zbraní, si zvyčajne myslia, že automatická pištoľ Glock, vyrobená najmä z polymérov, môže uniknúť rôntgenovým lúčom a detektorom kovu. Omyl: hlaveň, pružina výmenníka nábojov, úderník, spúšť, pružina zásobníka a pár ďalších častí je takisto z kovu. Nehovoriac o nábojoch.

Je len jediný spôsob, ako na letisku ukryť zbraň.

A Sema ho pozná.

Spomenie si naň pred vitrínami obchodnej zóny letiskovej haly, kým sa pripravuje na odbavenie letu TK 4067 Tureckých aerolínií do Istanbulu.

Najprv si kúpi niečo na seba, cestovný vak – nie je nič podozrivejšie ako cestujúci bez batožiny – potom veci na fotografovanie. Puzdro na Nikon F2, dva objektívy, 35-70 a 200 milimetrové, tiež malé puzdro s príslušenstvom na aparáty tejto značky a dve tašky s dvojitým kovovým dnom na ochranu filmov pred bezpečnostnou kontrolou. Všetko starostlivo poukladá do profesionálneho vaku Promax a odoberie sa na toalety na letisku.

Tam sa zatvorí do kabínky, vloží hlaveň, úderník a ostatné kovové časti Glocku 21 medzi skrutkovače a pinzety v puzdre s príslušenstvom. Potom strčí náboje z wolframu do olovených návlekov, ktoré zamedzia prístup rôntgenovým lúčom a tým ich obsah ostane neviditeľný.

Sema je nadšená vlastným myslením. Gestami, vedomosťami. Všetko sa jej spontánne vracia. „Kultúrna pamäť,“ povedal by Ackermann.

O piatej popoludní pokojne odletí, do Istanbulu dorazí podvečer, a žiadni colníci ju neotravujú.

V taxíku sa nezaťažuje pohľadom na krajinu, ktorá sa mihá okolo nej. Už sa stmieva. Lejak vytvára strašidelné odrazy pod pouličnými lampami, ktoré ladia s jej zahmleným vedomím.

Rozoznáva iba detaily: pouličného obchodníka predávajúceho praclíky, mladé ženy s tvárami ovinutými šatkou, splývajúcimi s fajansovými motívmi na autobusovej zastávke, vysokú mešitu, nevrlú a ponurú, ktorá akoby svojou pochmúrnosťou drvila stromy pod sebou, vtáčie klietky naukladané na nábreží ako úle… To všetko sa jej prihovára známou a zároveň vzdialenou rečou. Odvráti sa od okna a schúli sa na sedadle.

Nájde si jeden z najelegantnejších hotelov v centre mesta, kde sa stratí v prúde anonymných turistov.

O pol deviatej zavrie na závoru dvere izby, zvalí sa na posteľ a oblečená zaspí.

Na druhý deň, v piatok 22. marca, vstane o desiatej dopoludnia.

Ihneď zapne televízor a hľadá na satelite francúzsky kanál. Musí sa uspokojiť s TV5, medzinárodným kanálom pre frankofónne krajiny. Na poludnie, po debate o poľovačke vo francúzskom Švajčiarsku a dokumente o národných parkoch v Quebeku, konečne zachytí televízne správy na TF1, odvysielané večer predtým vo Francúzsku.

Hlásia správu, na ktorú čaká: objavenie mŕtvoly Jeana-Louisa Schiffera na cintoríne Pére-Lachaise. Ale odznie aj správa, ktorú nečaká: v ten istý deň našli dve ďalšie telá v súkromnom dome na návrší Saint-Cloud.

Sema spozná rezidenciu a zosilní zvuk. Identifikovali obete: Frédéric Gruss, plastický chirurg, majiteľ domu a Paul Nerteaux, tridsaťpäťročný policajný kapitán, zamestnanec Prvej kriminálnej divízie v Paríži.

Sema je zdesená. Komentátor pokračuje:

„K tejto dvojnásobnej vražde sa ešte nikto nevyjadril, ale mohla by súvisieť so smrťou Jeana-Louisa Schiffera. Paul Nerteaux vyšetroval vraždy troch žien, spáchaných v posledných mesiacoch v parížskej štvrti zvanej Malé Turecko. V rámci svojho vyšetrovania spolupracoval s inšpektorom na penzii, špecialistom z desiateho obvodu…“

Sema o Nerteauxovi nikdy nepočula – mladý chlap, dosť pekný mladík s vlasmi ako Japonec –, ale mohla si vydedukovať logický sled faktov. Po tom, čo Vlci zbytočne zabili tri ženy, konečne našli správnu stopu a dostali sa až ku Grussovi, chirurgovi, ktorý ju operoval v lete 2001. Súčasne musel sledovať tú istú stopu a identifikovať muža zo Saint-Cloud aj mladý policajt. Vybral sa za ním práve vtedy, keď ho Vlci vypočúvali. Skončilo sa to po turecky: krvavým kúpeľom.

Sema to istým spôsobom vždy predpokladala: Vlci nakoniec odhalia jej novú tvár. A od tejto chvíle budú presne vedieť, kde ju nájdu. Z jednoduchého dôvodu: ich šéf je pán Velúr, milovník čokolády s mandľovou plnkou, ktorý pravidelne chodil do Domu čokolády. Vie túto ohromujúcu pravdu odvtedy, čo sa jej vrátila pamäť. Volá sa Azer Akarsa. Sema si spomína, že ako dospievajúce dievča ho vídala v Domove idealistov v Adane, kde ho už vtedy považovali za hrdinu…

Taká je nakoniec irónia osudu: zabijak, ktorý ju hľadá už pár mesiacov v desiatom obvode, ju stretával dva razy do týždňa, pritom ju nespoznal, a kupoval si svoje obľúbené maškrty.

Podľa televíznej reportáže sa dráma v Saint-Cloud odohrala deň predtým okolo tretej popoludní. Sema inštinktívne tuší, že Vlci mienia ďalší deň zaútočiť na Dom čokolády.

To znamená teraz.

Sema sa poponáhľa k telefónu a volá Clothilde do butiku. Nikto sa neozýva. Pozrie sa na hodinky: pol jednej v Istanbule, to znamená o hodinu menej v Paríži. Je už neskoro? Od tej chvíle vytáča číslo každú polhodinu. Márne. Bezmocne chodí po izbe, v obave, že sa z toho zblázni.

Keď už nevidí iné východisko, zájde do hotelového bizniscentra a zapne počítač. Na internetovej sieti si vyhľadá elektronickú podobu Le Monde zo štvrtka večera, preletí články o smrti Jeana-Louisa Schiffera a o dvojnásobnej vražde v Saint-Cloud.

Mechanicky listuje ďalšie stránky vydania a znovu natrafí na správu, ktorú neočakávala. Článok má nadpis: „Samovražda vysokého funkcionára“. Je to oznam, čierne na bielom, o smrti Laurenta Heymesa. Riadky jej kmitajú pred očami. Telo bolo objavené vo štvrtok ráno v jeho apartmáne na avenue Hoche. Laurent použil svoju služobnú zbraň – 38-milimetrový Manhurin. Ako pohnútku článok stručne uvádza samovraždu jeho manželky pred rokom a jeho odvtedy trvajúce depresie, potvrdené mnohými svedeckými výpoveďami.

Sema sa sústredí na e-maily plné klamstiev, ale už nevidí slová. Namiesto nich vidí bledé ruky, mierne vystrašený pohľad, svetlé plamene vlasov… Milovala toho muža. Zvláštna, nepokojná láska, narušená jej vlastnými halucináciami. Slzy sa jej hrnú do očí, ale zadržiava ich.

Myslí na mŕtveho mladého policajta vo vile v Saint-Cloud, ktorý sa pre ňu istým spôsobom obetoval. Neplakala nad ním. Nebude plakať ani nad Laurentom, ktorý bol iba jedným z mnohých manipulátorov.

A najdôvernejším.

A tým aj najšpinavším.

O štvrtej poobede, kým Sema v bizniscentre fajčí jednu cigaretu za druhou, s jedným okom na televízore, druhým na počítači, vybuchne bomba. Na elektronických stránkach nového vydania Le Monde, v rubrike „Francúzsko – Spoločnosť“:

PRESTRELKA NA ULICI FAUBOURG-SAINT-HONORÉ

V piatok 22. marca, pred obedom, boli policajné sily ešte stále na mieste činu, na ulici Faubourg-Saint-Honoré 225, po náhlej prestrelke v butiku „Dom čokolády“. Na poludnie ešte neboli známe príčiny tohto nezvyčajného útoku, ktorý má za následok troch mŕtvych a dvoch zranených, z toho tri obete z radov polície.

Podľa prvých svedeckých výpovedí, zvlášť tej, ktorú podala Clothilde Ceauxová, predavačka butiku, čo vyviazla z drámy bez úrazu, mohli rekonštruovať nasledovné: O 10.10, tesne po otvorení, vnikli do obchodu traja muži. Takmer vzápätí nato zasiahli policajti v civile, hliadkujúci priamo oproti. Traja muži teda použili automatické zbrane a spustili paľbu na policajtov. Prestrelka trvala iba pár sekúnd, z jednej strany ulice na druhú, no bola mimoriadne brutálna. Zasiahnutí boli traja policisti, z toho jeden na mieste skonal. Ostatní dvaja sú v kritickom stave. Pokiaľ ide o agresorov, dvaja boli zabití. Tretiemu sa podarilo ujsť.

V tejto chvíli ich už identifikovali. Ide o Liiseta Yildirima, Kadira Kira a Azera Akarsu, všetci traja sú tureckého pôvodu. Dvaja zosnulí muži, Luset Yildirim a Kadir Kir vlastnili diplomatické pasy. V túto chvíľu nie je možné zistiť dátum ich príchodu do Francúzska a turecká ambasáda odmietla čokoľvek komentovať.

Podľa vyšetrovateľov boli obaja muži známi zo spisov tureckých policajných služieb. Členovia skupiny extrémnej pravice Idealistov alebo Sivých vlkov pracovali na „zmluvy“ pre turecké kartely organizovaného zločinu.

Totožnosť tretieho muža, toho, ktorému sa podarilo ujsť, bola prekvapujúcejšia. Azer Akarsa je podnikateľ, ktorý dosiahol výnimočný úspech v oblasti sadovníctva v Turecku a ktorý má v Istanbule solídnu povesť. Muž je známy svojimi vlasteneckými názormi, ale bráni umiernený, moderný nacionalizmus, zlúčiteľný s demokratickými hodnotami. Nikdy nemal problémy s tureckou políciou.

Zapletenie takejto osobnosti do prípadu pripúšťa predpoklad, že ide o politickú hru. Ale tajomstvo ostáva neporušené: prečo tí muži prišli v to ráno do Domu čokolády ozbrojení puškami a automatickými zbraňami? Prečo tam boli civilní policajti, v skutočnosti dôstojníci Štátnej protiteroristickej divízie? Sledovali stopni tých troch zločincov? Vieme, že strážili obchod už niekoľko dní. Pripravovali pascu, aby zadržali tureckých štátnych príslušníkov? Načo toľké riziko? Načo sa pokúšať o zatknutie na ulici, v špičke, keď nebol vydaný príkaz na bezpečnostné opatrenia. Parížska prokuratúra pátra po nezrovnalostiach a nariadila interné vyšetrovanie.

Podľa našich zdrojov jedna stopa má už prednosť. Streľba na ulici Faubourg-Saint-Honoré by mohla súvisieť s oboma prípadmi zabitia spomenutými v našom včerajšom vydaní: objavenie tela inšpektora na penzii Jeana-Louisa Schiffera, na Fére-Lachaise ráno 21. marca, a následne tiel Paula Nerteauxa, policajného kapitána a Frédérica Grussa, plastického chirurga v ten istv deň vo vile v Saint-Qoud. Kapitán Nerteaux vyšetroval vraždy troch neidentifikovaných žien v desiatom parížskom obvode, ktoré sa stali za posledných päť mesiacov. V rámci vyšetrovania sa spojil s Jeanom-Louisom Schifferom, špecialistom na tureckú komunitu v Paríži.

Táto séria zločinov by mohla tvoriť jadro celého prípadu, kriminálneho a zároveň politického, ktorý podľa všetkého unikol vyšším nadriadeným Paula Nerteauxa, ako aj vyšetrujúcemu sudcovi Thierrymu Bomarzovi. Túto domnienku ešte potvrdzuje fakt, že hodinu pred svojou smrťou policajný dôstojník vyhlásil pátranie po Azerovi Akarsovi a požiadal o príkaz na prehliadku Matakovej firmy v Bievres, kde je jedným z hlavných akcionárov práve Akarsa. Keď vyšetrovatelia ukázali jeho portrét Gothilde Ceauxovej, hlavnej svedkyni prestrelky, jasne ho spoznala.

Ďalšou kľúčovou osobou vyšetrovania by mohol byť Philippe Charlier, jeden z komisárov Protiteroristickej divízie, ktorý má v evidencii informácie o iniciátoroch prestrelky. Philippe Charlier, hlavná postava boja proti terorizmu, ale takisto osoba nanajvýš kontroverzná pre svoje metódy, by mal byť dnes vypočutý sudcom Bernardom Sazinom v rámci predbežného vyšetrovania.

Táto čudná aféra sa objavuje uprostred volebnej kampane, dokonca keď Lionel Jospin uvažuje vo svojom programe zlúčiť Protišpionážne oddelenie štátnej bezpečnosti s Ústredným oddelením všeobecných informácií. Návrh tejto fúzie predpokladá, že v blízkej budúcnosti sa skona priveľká nezávislosť istých policajtov a agentov spravodajskej služby.

Sema vypne televízor a urobí si vlastnú bilanciu udalostí. V kolonke pozitív figuruje zachránený život Gothilde, ako aj Charlierovo predvolanie k sudcovi. Skôr či neskôr bude musieť protiteroristický policajt odôvodniť smrť tých mŕtvych, ako aj „samovraždu“ Laurenta Heymesa…

Do kolonky negatív Sema uloží len jediný fakt, ale ten predčí všetky ostatné.

Azer Akarsa je stále v akcii.

A tá hrozba posilní jej rozhodnutie.

Musí ho nájsť a zájsť ešte ďalej. Odhaliť, kto je objednávateľom celej aféry. Nepozná jeho meno, nikdy ho nepoznala, ale vie, že nakoniec odkryje celú pyramídu.

V tejto chvíli má len jedinú istotu: Akarsa sa vráti do Turecka. Iste sa už aj vrátil. Do úkrytu medzi svojich. Chránený políciou a blahosklonnou politickou mocou.

Vezme si plášť a vyjde z izby.

Vo svojej pamäti nájde cestu, ktorá ju k nemu zavedie.

Sema sa vyberie najprv na most Galata neďaleko svojho hotela. Z druhej strany kanála Zlatý roh sa dlho kochá najznámejším výhľadom na mesto. Bospor s loďami, štvrť Eminônu a Nová mešita, jej kamenné terasy, poletovanie holubov, dómy, špičky minaretov, odkiaľ sa päťkrát za deň ozýva hlas muezínov.

Cigareta.

Necíti sa ako turistka, ale vie, že mesto – jej mesto – jej môže poskytnúť indíciu, iskru, ktorá jej umožní znovu získať všetku svoju pamäť. V tejto chvíli si uvedomuje, že minulosť Anny Heymesovej sa vzďaľuje, a pomaly ju nahrádzajú hmlisté vnemy, nejasné pocity spojené s jej každodenným životom priekupníčky. Zlomky pochmúrneho povolania bez označenia, bez najmenšieho osobného detailu, ktorý by jej mohol naplniť pamäť, iba ak by to bolo znamenie znovu sa pripojiť k svojim bývalým „bratom“.

Privolá taxík a požiada šoféra, aby ju len tak povozil po meste. Hovorí po turecky bez prízvuku a bez najmenšieho zaváhania. Tento jazyk sa jej rinul z úst, keď ho potrebovala použiť – ako riava skrytá hlboko v nej. Ale prečo potom myslí po francúzsky? Následok psychickej premeny? Nie: tá dôvernosť musí byť staršia ako tá aféra. Je to podstatná zložka jej osobnosti. Na jej dráhe, v jej vzdelaní, formovaní figuroval nejaký zvláštny transplantát…

Cez okno pozoruje každý detail: červenú farbu tureckej vlajky s bielym polmesiacom a hviezdou, poznačujúcu mesto ako vosková pečať, modrú lesklú farbu múrov a kamenných monumentov, ryhovaných od znečistenia, zelenú farbu striech a kopúl mešít, ktorá na svetle osciluje medzi nefritom a smaragdom.

Taxík prechádza popri múre Hatun cadddesi. Sema číta mená na tabuliach: Aksaray, Kúcúkpazar, Carsamba… Rezonujú v jej mysli nejasne, hmlisto, nevyvolávajú nijakú zvláštnu emóciu, nijakú zreteľnú spomienku.

Napriek tomu sa viac ako inokedy domnieva, že aj maličkosť – pamiatka, vývesný štít, meno ulice – by stačila rozhýbať naviate piesky, odstrániť bloky v pamäti, ktoré v nej driemu. Ako tie vraky vo veľkých hĺbkach, ktorých sa stačí zľahka dotknúť a pomaly vyplávajú na hladinu…

Šofér sa spýta:

„Devám edelim mi? (Ideme ďalej?)“

„Evet. (Áno.)“

Haseki. Nisanca. Yenikapi…

Ďalšia cigareta.

Hluk dopravy, pohyb chodcov. Kulminuje tu mestský ruch. Napriek tomu prevažuje pocit vľúdnosti. Jar rozostiera svoje rozochvené tiene ponad hluk. Cez pekelne hučiace ovzdušie sa trbliece bledé svetlo. Nad Istanbulom sa vznáša striebristý meňavý lesk ako sivá patina, ktorá zvláda každé násilie. Aj stromy majú v sebe niečo ochabnuté, popolavé, čo z nich uniká a upokojuje dušu…

Zrazu ju zaujme jedno slovo na plagáte. Pár slabík na červenozlatom podklade.

„Zavezte ma do Galatasaray,“ povie šoférovi.

„Do lýcea?“

„Áno, do lýcea. Do Beyoglu.“

Veľké námestie na okraji štvrte Taksim. Banky, vlajky, medzinárodné hotely. Šofér zaparkuje na začiatku pešej zóny.

„Rýchlejšie by ste tam boli peši,“ vysvetľuje. „Choďte po Istiklal caddesi. Po takých sto metroch ste…“

„Viem.“

O tri minúty neskôr je už Sema pri vysokom kovovom plote lýcea, ktorý žiarlivo chráni tajomné záhrady. Prejde cez bránu a ponorí sa do ozajstného lesa. Jedle, cyprusy, orientálne platany, lipy: živé šable, tlmené odtiene, tienisté zákutia… Občas sa objaví kus sivej, ba čiernej kôry. Inokedy vrcholec s jasne rozvetvenými konármi – do širokého pastelového úsmevu. Alebo aj mladina, skoro modrá, jednoznačná ako plagiát. Rozvíja sa tu celé rastlinné spektrum.

Za stromami zbadá žlté fasády obklopené športovými ihriskami a basketbalovými panelmi s košmi: budovy lýcea. Sema ostane v ústraní a cez lístie pozoruje. Múry peľovej farby. Cementové podlahy nevýraznej farby. Znak lýcea, S vpísané do G, červená farba zapustená do zlatej na námornícko-modrých vestách prechádzajúcich žiakov.

Ale najmä počúva rastúci hluk. Hučanie, rovnaké ako všade na svete: radosť detí vychádzajúcich zo školy. Je poludnie, končí sa vyučovanie.

Je to viac ako povedomý hluk, je to výzva, znamenie na stretnutie. Odrazu ju opantajú pocity, zovrú ju… Emócie jej vyrazia dych, sadne si na lavičku a spomína na minulosť.

Najprv na svoju dedinku v ďalekej Anatólii. Pod neľútostným slnkom na vysokom nebi, hlinené baraky so slamenými strechami učupené na úbočí hory. Vlniace sa pláne, vysoká tráva. Stáda oviec na príkrych stráňach, sivé ako špinavý papier a drobčiace šikmo po svahu. A v údolí muži, ženy, deti, žijúci ako kamene, sužované slnkom a chladom…

A neskôr. Výcvikový tábor – niekdajšie termálne kúpele, obohnané ostnatým drôtom niekde v oblasti Kavseri. Každodenné vymývanie mozgu, školenia, cvičenia. Dopoludňajšie čítanie Deviatich svetiel od Alpaslana Túrkesa, omieľanie nacionalistických predpisov, pozeranie nemých filmov o tureckej histórii. Hodiny zasvätené základom balistiky, chápaniu rozdielu medzi detonačnými a ľahko zápalnými výbušninami, strieľaniu z pušiek, zápasu so sečnými a bodnými zbraňami…

A potom odrazu francúzske lýceum. Všetko sa mení. Príjemné a vyberané prostredie. No možno je to ešte horšie. Je dedinčanka. Dievčatko z hôr medzi chlapcami z bohatých a vážených rodín. Je aj fanatička. Nacionalistka upnutá na svoju tureckú identitu, na svoje ideály, medzi meštiackymi študentmi, ľavičiarmi, snívajúcimi o tom, že sa stanú Európanmi…

Práve tu, v Galatasaray sa nadchla pre francúzsky jazyk, až natoľko, že ním v mysli nahradila svoj materinský jazyk. Ešte teraz počuje dialekt svojho detstva, drsné a strohé slabiky, pomaly vytláčané novými slovami, básňami, knihami, ktoré rozlišovali aj tie najjemnejšie nuansy v myslení, charakterizovali každú novú myšlienku. Jej svet sa doslova pofrancúzštil.

Potom nastalo obdobie cestovania. Ópium. Iránske terasovito upravené, osiate plochy nad púšťou. Šachovnice maku v Afganistane, striedajúce sa s poliami so zeleninou a obilím. Vidí hranice bez mena, bez vymedzenej čiary. Prašné zóny nikoho, pokryté mínami, okupované divokými pašerákmi. Spomína si na vojny. Na tanky Stinger – a afgánskych rebelov, ktorí sa hrali buzkaši s hlavou sovietskeho vojaka.

Vidí aj laboratóriá. Ubikácie, v ktorých sa nedalo dýchať, zaplnené mužmi a ženami zahalenými v plachtách. Biely prášok, ostré výpary, morfium a rafinovaný heroín… Začína sa ozajstná práca.

Tvár dostáva presnejšiu podobu.

Až doteraz jej pamäť fungovala jedným smerom. Tváre zakaždým hrali rolu rozbušky. Tá Schifferova jej pomohla odhaliť, čo robila posledné mesiace – droga, útek, skrýša. Pri jedinom úsmeve Azera Akarsu sa jej v mysli vynorili domovy, nacionalistické spolky, muži mávajúci vystretou rukou, so zdvihnutým ukazovákom a malíčkom, kričiaci rituálne: „Turkes basbug!“ – a pripomenuli jej identitu Vlčice.

No teraz, v záhradách Galatasaray sa odohráva opačný jav. V jej spomienkach sa objavuje osoba-leitmotív, ktorá prechádza každou čiastočkou jej pamäte… najprv ako nemotorné dieťa. Potom ako nešikovný mladík na francúzskom lýceu. Neskôr partner pri pašovaní. V tajných laboratóriach sa objavuje stále tá istá bucľatá postava v bielom plášti a usmieva sa na ňu.

V priebehu rokov to dieťa po jej boku vyrástlo. Pokrvný brat. Sivý vlk, ktorý sa s ňou o všetko delil. Keď sa teraz sústredí, tvár je čoraz jasnejšia. Ako maľovaná, okrúhlučká pod kučerami medovej farby. Modré oči ako dva tyrkysy medzi kamienkami púšte.

Náhle sa jej vybaví meno: Kursat Milihit.

Sema vstane a rozhodne sa vojsť do lýcea. Potrebuje sa presvedčiť.

Riaditeľovi sa predstaví ako francúzska novinárka a vysvetlí mu tému svojej reportáže: bývalí žiaci z Galatasaray, teraz celebrity v Turecku.

Riaditeľ sa hrdo zasmeje: niet nič normálnejšie.

O pár minút sa Sema ocitne v malej miestnosti plnej kníh. Má pred sebou registračné skrinky jednotlivých ročníkov za posledné desaťročia – mená a portréty bývalých žiakov, dátumy a ocenenia v každom roku. Bez zaváhania otvorí register z roku 1988 a pristaví sa pri najvyššom ročníku, tom svojom. Nehľadá svoju predošlú tvár, dokonca predstava, že ju zazrie, ju znepokojí, akoby natrafila na nejaké tabu. Nie: hľadá portrét Kursata Milihita.

Keď ho nájde, jej spomienky sa ešte upresnia. Priateľ z detstva. Spoločník na cestách. Dnes je Kursat chemik. Najlepší vo svojej kategórii. Schopný premeniť akúkoľvek surovú živicu, vyrobiť z nej to najlepšie morfium, destilovať najčistejší heroín. Prsty kúzelníka, ktoré dokážu pripraviť ako nik octový anhydrid.

Už roky s ním organizuje každú operáciu. Pri poslednom kontrabande práve on premenil heroín na roztok. Semin nápad: vstreknúť drogu do bublín plastických obalov. Pri sto mililitroch v jednom obale by stačilo desať balení na vyvezenie jedného kila – dvesto obalov na celú zásielku. Dvadsať kíl heroínu číslo štyri v kvapalnom stave, ukrytého v priesvitných obaloch obyčajných dokumentačných zásielok, bude znovu na dosah v prepravnej zóne na Roissy.

Opäť sa pozrie na fotografiu: ten bacuľatý mladík s detským čelom a medenými kučerami nie je len prízrak z minulosti. Teraz hrá rozhodujúcu úlohu.

Len on jej môže pomôcť nájsť Azera Akarsu.

O hodinu neskôr sema prejde v taxíku cez obrovský oceľový most, ktorý visí ponad Bospor. V tej chvíli sa spustí búrka. O pár sekúnd, kým vozidlo dôjde na ázijský breh, dážď prudko vyznačuje svoje teritórium. Najprv sú to svetelné jazyky na chodníkoch, potom skutočné kaluže, ktoré sa rozširujú, naťahujú a začínajú praskať ako na plechových strechách. Čoskoro celá krajina oťažie. Pri prejazde áut sa dvíhajú červenohnedé pruhy, vozovky sa potápajú, zaplavujú…

Keď taxík dôjde do štvrte Beylerbeyi, schúlenej hneď pri moste, lejak sa zmení na búrku. Sivá vlna narúša akúkoľvek viditeľnosť, autá, chodníky a domy splývajú v pohyblivej hmle. Akoby celá štvrť prechádzala do kvapalného stavu – do prehistórie rašeliny a blata.

Sema sa rozhodne vystúpiť z taxíka na ulici Yaliboyu. Prekĺzne pomedzi autá a uchýli sa pod prístrešok pozdĺž butikov. Dá si načas a kúpi si nepremokavý plášť, ľahké zelené pončo, potom hľadá známe miesta. Štvrť pripomína dedinu – zmenšený model Istanbulu, vreckové vydanie. Chodníky úzke ako stuhy, domy, ktoré sa tlačia na seba, uličky, ktoré nahrádzajú chodníky zostupujúce k brehu.

Vojde na ulicu Beylerbeyi vedúcu k rieke. Vľavo zatvorené stánky, bufety ukryté pod prístreškom, pulty zakryté plachtovinou. Vpravo slepý múr, chrániaci záhrady mešity. Povrch z červeného stavebného kameňa, pórovitého, so štrbinami, ktoré kreslia melancholickú geografiu. Dolu, pod sivým lístím sa dajú tušiť vody Bosporu, ktoré dunia a valia sa ako tympany v orchestrisku.

Sema cíti, že ju tekutý živel premáha. Kvapky jej klepocú na hlavu, narážajú na plecia, rinú sa po nepremokavom plášti… Pery dostávajú pachuť hliny. Dokonca aj tvár sa jej zdá akoby tekutá, pohyblivá, blyšťavá…

Búrka na brehu silnie akoby povzbudená rozpätím rieky. A breh akoby sa chcel odtrhnúť a plaviť spolu s prielivom až do mora. Sema cíti, ako sa jej v žilách zmenených na rieky chvejú časti pevniny otriasajúce sa v základoch.

Sema sa vracia po vlastných stopách, hľadá vchod do mešity. Ide popri schátranom múre, prerušovanom zhrdzavenými mrežami. Nad ňou sa blyštia kupoly, minarety sa vynárajú pomedzi kvapky.

Ako kráča dopredu, valia sa ďalšie spomienky. Kursata prezývajú Záhradník, pretože jeho špecialitou je botanika, obzvlášť mak. Pestuje svoje vlastné divé druhy, ukryté v záhradách. Každý večer chodí do Beylerbeyi a stará sa o svoje tobolky…

Sema vojde cez bránu na mramorom vydláždený dvor, kde sú v radoch na úrovni zeme umývadlá určené na očistu pred modlitbou. Prejde cez vnútorný dvor, zbadá skupinu bielych a medových mačiek, schúlených vo svetlíkoch. Jedna z nich má vypichnuté oko, druhá krvavú chrastu na ňufáku.

Ešte jeden prah a konečne sa objavia záhrady.

Ten pohľad ju chytí za srdce. Prerastené stromy, kríky, krovie. Prekopaná zem, vetvy čierne ako pelendrekové tyčinky, kroviny zarastené malými lístkami, hustými ako imelo. Celý ten bujný, živý svet, láskaný lejakom.

Sema kráča ďalej, omámená vôňou kvetín, mdlým pachom zeme. Rachot dažďa tu nie je tak počuť. Kvapky sa odrážajú od listov v matnom pizzicate, prúdy vody sa klžu po lístí ako po strunách harfy. Sema premýšľa: „Telo odpovedá na hudbu tancom. Zem odpovedá dažďu svojimi záhradami.“

Rozhrnie konáre a objaví veľkú zeleninovú záhradu skrytú pod stromami. Zo zeme sa týčia bambusové kolíky plechovky bez veka sú naplnené humusom, fľaše obrátené hore dnom chránia mladé výhonky. Sema si pomyslí na skleník pod šírym nebom. Alebo skôr na škôlku rastlín. Urobí ešte pár krokov a zastane: Záhradník je tu.

V pokľaku sa skláňa nad radom maku, chránenom priesvitnými plastickým fóliami. Práve vtláča drenážnu rúrku do piestika, tam, kde je tobolka s alkaloidom. Sema nepozná spôsob, akým to robí. Určite to bude nejaký hybrid, ktorý rozkvitne ešte pred sezónou. Experimentálny mak uprostred tureckého hlavného mesta…

Akoby cítil jej prítomnosť, chemik zdvihne zrak. Kapucňa mu zacláňa čelo, ledva mu vidno hrubé črty. Skôr ako prekvapenie v očiach sa mu zjaví úsmev na perách:

„Oči. Spoznal som ťa podľa očí.“

Hovoril po francúzsky. Kedysi to bola medzi nimi hra – istá spolupatričnosť. Sema neodpovedá. Predstavuje si, čo vidí on: pod čajovo zeleným plášťom s kapucňou vychudnutú postavu, vyziabnutú na nepoznanie. Kúrsat na počudovanie neprejavil žiadne prekvapenie: vie teda o jej novej tvári. Upozornila ho na to? Alebo si to vzali na starosť Siví vlci? Je priateľ alebo nepriateľ? Na rozhodnutie má len pár sekúnd. Ten muž bol jej dôverník, komplic. To jemu objasnila detaily svojho úteku.

Má rozpačité, neisté gestá. Nie je omnoho vyšší ako Sema. Pod veľkou zásterou z plastickej hmoty má na sebe plátenný plášť. Kúrsat Milihit sa zdvihne.

„Prečo si sa vrátila?“

Sema zostane ticho, nechá chvíľu priestor dažďu. Potom hlasom zastretým nepremokavým plášťom odpovie takisto po francúzsky:

„Chcem vedieť, kto som. Stratila som pamäť.“

„Čože?“

„V Paríži ma zatkla polícia. Vymyli mi mozog. Mám amnéziu.“

„To nie je možné.“

„V našom svete je všetko možné, vieš to takisto dobre ako ja.“

„Ty… Ty si na nič nepamätáš?“

„To, čo viem, som zistila vlastným pátraním.“

„Ale prečo si sa vrátila? Prečo si nezmizla?“

„Je príliš neskoro, aby som zmizla. Vlci sú mi na stope. Poznajú moju novú tvár. Chcem vyjednávať.“

Muž opatrne položí kvet prikrytý fóliou medzi kanistre a zeminu. Kradmo na ňu pozrie:

„Ešte stále ju máš?“

Sema neodpovie. Kursat nalieha:

„Tú drogu, ešte stále ju máš?“

„Na otázky som tu ja,“ odpovie Sema. „Kto viedol operáciu?“

„Nikdy nepoznáme jeho meno. To je pravidlo.“

„Už neplatia nijaké pravidlá. Môj útek všetko narušil. Určite ťa vypočúvali. Iste sa spomínali nejaké mená. Kto riadil ten kontraband?“

Kursat váha. Dážď mu bubnuje po kapucni, tečie po tvári.

„Ismaél Kudseyi.“

Meno jej vyskočí z pamäti – Kudseyi, absolútny majster – ale ešte stále simuluje výpadok pamäti:

„Kto je to?“

„Nemôžem uveriť, že si až natoľko stratila hlavu.“

„Kto je to?“ zopakuje Sema.

„Najdôležitejší baba v Istanbule.“ (Stíši hlas, prispôsobí ho lejaku.) „Pripravuje spojenie s Uzbekmi a Rusmi. Zásielka bola pilotný kontraband. Test. Symbol. Zmizol spolu s tebou.“

Usmiala sa pomedzi krištáľové kvapky.

„Atmosféra medzi partnermi musí byť dobre napätá.“

„Hrozí vojna. Ale Kudseyi na to kašle. Je tebou posadnutý. Chce ťa nájsť. Nie je to otázka peňazí, ale otázka cti. Nesmie ho zradiť niekto z jeho vlastných radov. Sme jeho Vlci, jeho výtvory, on nás stvoril.“

„Jeho výtvory?“

„Nástroje našej Veci. Vytvorili, presviedčali, vzdelávali nás Vlci. Keď si sa narodila, nebola si nikto. Chudera, čo chovala ovce. Ako ja. Ako ostatní. Domovy nám dali všetko. Vieru. Moc. Vedomosti.“

Sema sa musela dostať k podstate, ale ešte chcela počuť ďalšie fakty, ďalšie detaily:

„Prečo sa rozprávame po francúzsky?“

Na okrúhlej Kúrsatovej tvári sa vynorí úsmev. Hrdý úsmev: „Boli sme vyvolení. V osemdesiatych rokoch šéfovia mali v úmysle vytvoriť ilegálnu armádu, s dôstojníkmi, elitnými osobnosťami. Vlci sa mohli zamiešať medzi najvyššie vrstvy tureckej spoločnosti.“

„To bol Kudseyiov projekt?“

„On ho inicioval, ale schválili ho všetci. Emisári jeho nadácie navštívili domovy v strednej Anatólii. Hľadali najschopnejšie, najsľubnejšie deti. Mienili im poskytnúť vzdelanie na vysokej úrovni. Vlastenecký projekt: poskytnúť vzdelanie a moc pravým Turkom, deťom Anatólie, a nie meštiackym istanbulským bastardom…“

„A vybrali nás?“

Hrdý tón sa ešte nafúkne:

„Poslali nás na lýceum do Galatasaray s niekoľkými ďalšími vďaka štipendiu z nadácie. Ako si na to všetko mohla zabudnúť?“

Sema neodpovie. Kúrsat pokračuje čoraz rozohnenejšie:

„Mali sme dvanásť rokov. A už sme boli malí baskani, šéfovia v našich regiónoch. Najprv sme strávili rok vo výcvikovom tábore. Keď sme prišli do Galatasaray, vedeli sme už narábať so zbraňami. Vedeli sme naspamäť celé pasáže z Deviatich svetiel. A odrazu sme boli obklopení dekadentmi, ktorí počúvali rock, fajčili indické konope, napodobňovali Európanov. Pankharti, deti komunistov… Zomkli sme sa proti nim, Sema. Ako brat a sestra. Dvaja anatolskí sedliaci, dvaja chudáci so skromným štipendiom… Ale nikto nevedel, akí sme nebezpeční. Už sme boli Vlci. Bojovníci. Prenikli sme do sveta, ktorý nám zakazovali. Aby sme účinnejšie bojovali proti tým červeným gaunerom! Tanri turk’ii korunsun! (Nech Boh ochraňuje Turkov!)“

Kúrsat vystrel ruku so zdvihnutým ukazovákom a malíčkom.

Veľmi sa usiloval, aby vyzeral ako fanatik, ale pripomínal najmä to, čím nikdy neprestal byť: milým, nemotorným dieťaťom, precvičeným k násiliu a nenávisti.

Sema, nehybne stojaca medzi kolíkmi a lístím, sa ho znovu spýta:

„Čo sa dialo potom?“

„Ja som šiel na prírodovedeckú fakultu. Ty na univerzitu v Bogazici, kde sa učia jazyky. Koncom osemdesiatych rokov sa Vlci presadzovali v obchode s drogami. Potrebovali špecialistov. Naše úlohy už boli určené. Pre mňa chémia, pre teba transport. Boli aj ďalší. Nasadení Vlci. Diplomati, šéfovia podnikov…“

„Ako Azer Akarsa.“

Kursat sa zachveje:

„Ty poznáš to meno?“

„To je muž, čo ma prenasledoval v Paríži.“

Otriasol sa od dažďa, ako hroch.

„Najali toho najhoršieho zo všetkých. Ak ťa hľadá, nájde ťa.“

„Ja hľadám jeho. Kde je?“

„Ako to mám vedieť?“

Záhradníkov hlas znie falošne. V tej chvíli v nej znovu zahlodá pochybnosť. Takmer zabudla na rub celej záležitosti: kto ju zradil? Kto prezradil Akarsovi, že sa skrýva v Gurdilekovom hammame? Nechá si tú otázku na neskôr…

Chemik sa znovu ozval, tentoraz trochu zbrklo:

„A máš ju ešte stále? Kde je droga?“

„Vravím ti, že som stratila pamäť.“

„Ak chceš vyjednávať, nemôžeš sa vrátiť s prázdnymi rukami. To je tvoja jediná šanca…“

Sema sa odrazu spýta:

„Prečo som to urobila? Prečo som všetkých podviedla?“

„To vieš iba ty.“

„Zatiahla som ťa do svojho úteku. Vystavila som ťa nebezpečenstvu. Určite som ti povedala dôvody.“

Kursat urobí neurčité gesto:

„Nikdy si sa nezmierila s naším osudom. Tvrdila si, že nás naverbovali nasilu. Že nám nedali na výber. Ale aký výber? Bez nich by sme boli navždy pastieri. Sedliaci z tej najzaostalejšej Anatólie.“

„Ak som priekupníčka, tak mám peniaze. Prečo som len tak jednoducho nezmizla? Prečo som ukradla heroín?“

Kursat sa uškrnie:

„Potrebovala si viac. Dofrasa. Chcela si vycvičiť klany, jedných proti druhým. Touto myšlienkou si udržiavala svoju pomstu. Keď sem prídu Uzbekovia a Rusi, bude to krviprelievanie.“

Dážď slabol, zmrákalo sa. Kursat sa pomaly ponáral do tmy, akoby sa strácal. Nad nimi svetielkovali kupoly mešít.

Myšlienka na zradu sa znovu prudko vrátila, teraz to musí doviesť až do konca, dovŕšiť svoju odpornú úlohu.

„A ty,“ opýta sa ho ľadovým hlasom, „ako to, že si ešte živý? Neprišli ťa vypočúvať?“

„Ale hej, pravdaže.“

„Nič si nepovedal?“

Akoby ho zamrazilo.

„Nemal som čo povedať. Nič som nevedel. Ja som len v Paríži spracoval heroín a vrátil som sa domov. Ty si sa viac neozvala. Nik nevedel, kde si. A najmä nie ja.“

Hlas sa mu chveje. Seme ho odrazu prišlo ľúto. Kursat, Kursat môj, ako si mohol prežiť tak dlho? Zavalitý muž dodá jedným dychom:

„Dôverovali mi, Sema. Prisahám. Urobil som si svoju robotu. Nemal som od teba žiadne správy. Od chvíle, keď si sa ukryla u Gurdileka, myslel som si…“

„Kto hovoril o Gurdilekovi? Ja som spomenula Gurdileka?“

Pochopila: Kursat vedel o všetkom, ale Akarsovi prezradil len časť pravdy. Vyviazol z toho vyzradením jej adresy, ale pomlčal o jej novej tvári. Takže takto jej „pokrvný brat“ vyjednával so svojím vlastným svedomím.

Chemik ostane chvíľu s otvorenými ústami, akoby ich ťahala dolu váha vlastnej brady. Po chvíli si strčí ruku pod zásteru. Sema namieri pod ponchom svoj Glock a vystrelí. Záhradník padne medzi výhonky a fľašky.

Sema si kľakne: je to jej druhá vražda po Schifferovi. Ale podľa istých pohybov vie, že už zabíjala. A týmto spôsobom, presnou strelou z bezprostrednej blízkosti. Kedy? Koľkokrát? Nespomína si. V tomto bode je jej pamäť hluchá.

Chvíľu pozoruje nehybne ležiaceho Kursata medzi makmi. Smrť mu už uvoľňuje tvár, konečne vyslobodená nevinnosť sa pomaly začína odzrkadľovať v jeho črtách.

Prehľadá mŕtvolu. Pod plášťom nájde mobilný telefón. Jedno z čísel má heslo „Azer“.

Vopchá si aparát do vrecka a zdvihne sa. Dážď ustal. Tma zaľahla na krajinu. Záhrady konečne dýchajú. Pozrie sa nahor k mešite: zmočené kupoly vyzerajú ako zo zelenej keramiky, minarety akoby sa chystali vzlietnuť ku hviezdam.

Sema ostane ešte chvíľu pri tele. Niečo čisté, určité sa sa od nej nevysvetliteľne odpúta.

Teraz vie, prečo tak konala. Kvôli čomu ušla s drogou.

Kvôli slobode, prirodzene.

Ale aj kvôli tomu, aby sa pomstila za veľmi určitú vec.

A skôr, ako to urobí, musí si to overiť.

Musí zájsť do nemocnice. A vyhľadať gynekológa.

Celú noc píše.

List na dvanásť strán, adresovaný Mathilde Wilcrauovej, ulica Le Goff, Paríž, piaty obvod. Opisuje v ňom podrobne svoj príbeh. Svoj pôvod. Výchovu a vzdelanie. Zamestnanie. A posledný kontraband.

Uvádza aj mená. Kúrsat Milihit. Azer Akarsa. Ismail Kudseyi. Uvedie každé priezvisko, každú figúrku na šachovnici. Opíše podrobne ich úlohu a postavenie. Rekonštruuje každý fragment fresky…

Sema jej dlhuje vysvetlenie.

Sľúbila jej ho v krypte na Pére-Lachaise, ale najmä si želá, aby bol príbeh zrozumiteľný, keď už v ňom psychiatrička riskovala svoj život bez nároku na odmenu.

Keď Sema na čistý hotelový papier píše „Mathilde“, keď pritíska pero na tom mene, uvedomuje si, že možno nikdy nepovažovala nič za dôležitejšie ako týchto pár slabík.

Zapáli si cigaretu a chvíľu spomína. Mathilde Wilcrauová. Vysoká a silná žena so záplavou čiernych vlasov. Keď si prvýkrát všimla jej príliš červený úsmev, zjavil sa jej obraz: stonky vlčieho maku, ktoré pálila, aby si zachovali farbu.

Porovnanie až dnes nadobudlo celý svoj význam, lebo znovu objavila svoj pôvod. Piesčitá krajina nebola francúzska pustatina, ako si myslela, ale anatolské stepi. Vlčie maky boli divé maky – prízrak ópia… Pri spaľovaní stoniek Sema pociťovala chvenie, rozrušenie zmiešané so strachom. Cítila nevysvetliteľné tajomné spojenie medzi čiernym plameňom a rozvitými farebnými lupeňmi kvetu.

To isté tajomstvo iskrí pri Mathilde Wilcrauovej.

Spálená krajina v nej zosilňuje dokonalú červeň jej úsmevu.

Sema dopíše list. Chvíľu váha: má napísať, čo sa dozvedela v nemocnici pár hodín predtým? Nie. Týka sa to len jej. Podpíše sa a vloží list do obálky.

Rádiobudík v izbe ukazuje štyri hodiny.

Posledný raz si premyslí svoj plán. „Nemôžeš sa vrátiť s prázdnymi rukami…,“ povedal Kúrsat. Ani Le Monde, ani televízne správy nespomenuli drogu roztrúsenú v krypte. Existuje teda silná pravdepodobnosť, že Azer Akarsa a Ismail Kudseyi nevedia, že heroín zmizol. Sema teda má o čom vyjednávať…

Položí obálku pred dvere a vojde do kúpeľne.

Nechá natiecť trochu vody do umývadla a vezme škatuľku, ktorú pred chvíľou kúpila v drogérii v Beylerbeyi.

Vysype farbu do výlevky a pozoruje kľukaté červenkasté pramienky, ktoré blednú a vo vode tuhnú na hnedú masu.

Chvíľu sa pozoruje v zrkadle. Zjazvená tvár, dolámané kosti a pozošívaná pokožka: pod zdanlivou krásou ďalšia lož…

Usmeje sa na svoj odraz a zašepká:

„Už nemám inú voľbu.“

Potom opatrne ponorí pravý ukazovák do heny.

Päť hodín.

Stanica Haydarpasa.

Železničný aj námorný dopravný uzol zároveň. Všetko je presne také ako v jej sppmienkach. Centrálna budova v tvare U s dvoma masívnymi vežami, ako oblúk s výhľadom na prieliv, lákadlo obrátené k moru. A všade okolo hrádze. Vykresľujú kamenné osi a vyhlbujú medzi sebou vodný labyrint. Na druhej hrádzi sa na konci móla týči maják. Osamotená veža, akoby postavená na kanáloch.

V tomto čase je všetko chmúrne, studené, zhasnuté. Na stanici slabučko bliká jediné svetlo, kolísavá hnedočervená žiara cez zahmlené okná.

Kiosk „iskely“ – perón – aj ten sa ligoce, odráža sa vo vode ako modro-zlatohnedá škvrna, ešte slabšia, takmer fialová.

Sema kráča popri budove s narovnanými plecami a vyhrnutým golierom, potom vyjde na násyp. Ten ponurý výjav jej vyhovuje: počítala s takou apatickou, tichou pustotou, ochromenou chladom. Mieri k pontónu pre výletné lode. Laná a plachty opodiaľ ju sprevádzajú neustálym klepotaním.

Sema skúma každú bárku, každú loďku. Konečne zbadá malý čln, v ktorom majiteľ spí schúlený do klbka, zababušený do plachty. Zobudí ho a hneď vyjednáva. Vyplašený muž prijme ponuku: horibilnú sumu. Ubezpečí ho, že sa nevzdiali za druhú hrádzu a on ani na chvíľu nestratí z očí svoju loďku. Námorník pristane, bez slova spustí motor a vystúpi na breh.

Sema chytí kormidlo. Manévruje medzi ostatnými plavidlami a vzdiali sa od prístavného móla. Plaví sa popri prvej hrádzi, obíde okraje násypu a prejde popri druhom prístavnom móle až po maják. Okolo nej vládne ticho. V diaľke sa v tme rysuje iba most osvetlený nákladnou loďou. V žiare svetlometov skropených jemným dažďom sa pohybujú tiene. Na krátky okamih sa cíti solidárnym komplicom týchto pozlátených fantómov.

Prirazí k bralám. Priviaže čln a ide k majáku. Bez ťažkostí vyrazí dvere. Interiér je tesný, studený, nepriateľský k akejkoľvek prítomnosti človeka. Maják je automatizovaný a podľa všetkého nepotrebuje nijakú obsluhu. Na špici veže sa okolo vlastnej osi s dlhým kvílením pomaly otáča obrovský reflektor.

Sema rozsvieti baterku. Obvodový múr hneď vedľa je špinavý a vlhký. Zem samá kaluž. Točité železné schody zaberajú celý priestor. Sema postrehne pod nohami hukot vĺn. Na hraniciach medzi svetmi myslí na pár dôležitých otáznikov. Miesto absolútneho ticha. Ideálne.

Vezme Kúrsatov telefón a vytočí číslo Azera Akarsu.

Ozve sa zvonenie. Niekto zdvihne. Ticho. Predsa len, je päť hodín…

Povie po turecky:

„Tu je Sema.“

Ticho trvá. Potom sa ozve hlas Azera Akarsu, úplne blízko:

„Kde si?“

„V Istanbule.“

„Čo navrhuješ?“

„Stretnutie. Medzi štyrmi očami. Na neutrálnej pôde.“

„Kde?“

„Na stanici Haydarpasa. Na druhej hrádzi, je tam maják.“

„O koľkej?“

„Hneď. Príď sám. Na loďke.“

Úsmev v hlase:

„Dať sa zastreliť ako zajac?“

„To by nevyriešilo moje problémy.“

„Neviem, čo by vyriešilo tvoje problémy.“

„Rozmysli si, či prídeš.“

„Kde je Kúrsat?“

Číslo vidí na displeji telefónu. Načo klamať?

„Je mŕtvy. Čakám ťa. Haydarpasa. Samého. A na loďke.“

Preruší spojenie a pozerá von cez zamrežované okno.

Prístav ožíva. Vleklá doprava, ako býva zrána, sa dáva do pohybu. Jedna loď sa skĺzne po koľajniciach, vyhupne sa na vlny a prejde až pod mostné oblúky osvetlených skladísk.

Sema má perfektné pozorovacie stanovisko. Z tejto pozície môže naraz sledovať stanicu a jej nástupištia, nábrežie aj prvú hrádzu: nie je možné nepozorovane sa priblížiť.

Drkotajúc zubami si sadne na schody.

Cigareta.

Nechá sa unášať myšlienkami, bez akejkoľvek príčiny sa jej zjaví spomienka. Horúca sadra na pokožke. Očká gázy prilepené na tele. Neznesiteľné svrbenie pod obväzmi. Spomenie si na svoje zotavovanie medzi bdením a spánkom, otupená sedatívami. A najmä na svoje zdesenie z novej tváre, napuchnutej na prasknutie, zmodranej od krvných výronov, pokrytej chrastami…

Aj za to zaplatia.

5 hodín 15.

Chlad bodá, skoro až páli. Sema sa zdvihne, dupe nohami, trepe rukami, nechce zdrevenieť. Spomienky na operáciu ju privedú priamo k jej poslednému odhaleniu, pár hodín predtým v istanbulskej centrálnej nemocnici. V skutočnosti to bolo už len uistenie. Teraz si spomína presne na ten deň v marci 1999 v Londýne. Banálny problém s podráždením hrubého čreva, ktorý ju donútil ísť na rôntgen. A akceptovať pravdu.

Ako jej to mohli urobiť?

Navždy ju zmrzačiť?

Preto ušla.

Preto všetkých pozabíja.

5 hodín 30.

Zima jej preniká až na kosť. Krv prúdi k životne dôležitým orgánom, zanedbávajúc pomaly omrznuté a na smrť zľadovatené končatiny. O pár minút bude stuhnutá.

Mechanicky kráča k dverám. Skrehnutá vyjde z majáka a snaží sa zohriať nohy chodením po hrádzi. Jediným zdrojom tepla môže byť len jej vlastná krv, treba ju rozprúdiť, znovu rozviesť po tele…

V diaľke sa rozliehajú hlasy. Sema zdvihne zrak. Rybári prirážajú k prvej hrádzi. S tým nerátala. Aspoň nie tak zavčasu.

V prítmí rozoznáva udice, ktoré už šľahajú hladinu vody.

Sú to naozaj rybári?

Pozrie na hodinky: 5 hodín 45. O pár minút odíde. Nemôže Azera Akarsu čakať dlhšie. Inštinktívne vie, že nech je v Istanbule kdekoľvek, stačí mu polhodina, aby sa dostal na stanicu. Ak potrebuje viac času, to znamená, že sa zariadil, že pripravil pascu.

Špliechanie. V tme sa zjaví na vode brázda za loďkou. Loďka minie prvú hrádzu. Nejaká silueta sa zapiera do vesiel. Pomalé, voľné, vytrvalé pohyby. Mesačný svit hladké velúrové plecia.

Napokon sa loďka dotkne skál.

Vstane, zachytí sa kotvového lana. Pohyby, zvuky sú také všedné, až sa jej zdajú nereálne. Sema nemôže uveriť, že človek, ktorý žije, len aby ju zabil, je dva metre od nej. Napriek nedostatku svetla Sema rozozná obdraté velúrové sako olivovej farby, hrubý šál, ježatú šticu… Keď sa nahne, aby jej hodil povraz, Sema dokonca na zlomok sekundy zbadá fialkastý lesk jeho zreničiek.

Sema chytí lano a uviaže ho. Azer sa chystá položiť nohu na zem, ale Sema ho zastaví, mávajúc Glockom.

„Plachty,“ zasyčí.

Muž vrhne pohľad na starú plachtovinu nakopenú v loďke.

„Zdvihni ich.“

Podriadi sa: dno loďky je prázdne.

„Poď bližšie. Celkom pomaly.“

Sema cúvne, aby mohol vystúpiť na hrádzu. Jedným pohybom ho vyzve, aby zdvihol ruky. Lavou rukou ho prehľadá: žiadna zbraň.

„Hrám podľa pravidiel,“ zamumle.

Sema ho postrčí k dverám a ide tesne za ním. Sotva vojde, on už sedí na železných schodoch.

V rukách má priesvitné vrecúško:

„Nedáš si čokoládu?“

Sema neodpovedá. Azer vezme maškrtu a dáva si ju k ústam.

„Cukrovka,“ povie ospravedlňujúcim tónom. „Liečba inzulínom spôsobuje pokles cukru v krvi. Nevedia mi určiť správnu dávku. Viackrát do týždňa mám šialené záchvaty hypoglykémie. A tá sa zhoršuje pri najmenšom rozrušení. Takže potrebujem okamžite cukor.“

Staniol sa mu blyští medzi prstami. Sema myslí na Dom čokolády v Paríži, na Clothilde. Iný svet.

„V Istanbule si kupujem mandľové koláčiky obalené kakaom. Špecialita jedného cukrára v Beyoglu. V Paríži som našiel také trubičky…“

Vrecúško s lahôdkou položí na železnú konštrukciu. Jeho nenútenosť, či už predstieraná alebo ozajstná, je obdivuhodná. Maják sa pomaly zapĺňa olovenomodrou farbou. Začína svitať a otočný čap na vrchu veže neprestáva vydávať kvílivé zvuky.

„Bez tých čokolád by som ťa nikdy nenašiel.“

„Ani si ma nenašiel.“

Úsmev. Znovu strčí ruku do saka. Sema namieri zbraň. Azer spomalí gesto a vytiahne čierno-bielu fotografiu. Všedná momentka: skupinka v tábore.

„Univerzita v Bogazici, apríl 1993,“ komentuje. „Jediná fotka, ktorá z teba zostala. Teda z tvojej bývalej tváre…“

Odrazu sa mu v ruke objaví zapaľovač. Plameň pretne temnotu, potom pomaly rozžeraví studený papier a uvoľní silný chemický pach.

„Je len málo tých, čo sa môžu pochváliť, že ťa stretli po tom období, Sema. Nehovorím o tom, že si neustále menila meno, podobu, krajinu…“

Stále drží snímku praskajúcu v jeho prstoch. Plamene jagavej ruže mu zalievajú tvár. Sema si myslí, že má ďalšiu halucináciu. Možno je to začiatok záchvatu… Ale nie: to iba svetlo ožaruje zabijakove črty.

„Dokonalé tajomstvo,“ ozve sa Azer. „Istým spôsobom stálo život tri ďalšie ženy. (Pozoruje oheň plápolajúci medzi jeho prstami.) Zvíjali sa od bolesti. Dlho. Veľmi dlho…“

Napokon pustí horiacu fotku, ktorá padne do kaluže vody:

„Malo mi napadnúť, že si podstúpila chirurgický zákrok. U teba to bolo logické. Posledná premena…“

Uprene pozerá na čiernu kaluž, z ktorej sa ešte dymí:

„Sme najlepší, Sema. Každý vo svojom odbore. Čo navrhuješ?“

Domyslí si, že muž ju nepovažuje za nepriateľa, ale za rivala. Ešte lepšie: za dvojníka. Táto štvanica je viac ako nejaká obyčajná dohoda. Posledná výzva. Prechod cez zrkadlo… V náhlej pohnútke ho podpichne:

„Sme len nástroje, hračky v rukách babov.“

Azer zvraští obočie. Tvár sa mu stiahne.

„Je to pravý opak,“ zamrmle. „Využívam ich, aby slúžili našej Veci. Ich peniaze…“

„Sme ich otroci.“

V jeho hlase sa objaví náznak podráždenia:

„O čo ti ide? (Odrazu zreve, odhodí čokolády na zem.) Čo navrhuješ?“

„Tebe nič. Poviem to jedine Bohu.“

XII

Ismail Kudseyi stál v daždi v záhrade na svojom pozemku v Yenikôy.

Z okraja terasy pomedzi rákosie uprene pozoroval rieku.

V diaľke sa rysoval ázijský breh ako tenká stuha, ktorú rozstrapkal lejak. Bol vyše tisíc metrov odtiaľto a v dohľade žiaden čln. Starý muž sa cítil v bezpečí, mimo dosahu osamelého strelca.

Po Azerovom telefonáte pocítil túžbu vrátiť sa sem. Pohrúžiť ruku do tajných zásob peňazí, potrieť si prsty zelenou penou. Naliehavá potreba, takmer fyzická.

Opretý o palicu sa pridržiava zábradlia a opatrne zíde po schodoch, ktoré vedú priamo do vody. Vôňa mora je neodbytná, zrazu ho pokropí jemná spŕška z vĺn. Rieka je celá rozbúrená, ale akokoľvek sa Bospor vzdúval, stále zostávali v spodnej časti skál tajné skrýše, ozdobné plôšky rastlín, kde sa vlnky menili na dúhu.

Ešte dnes, v sedemdesiatich štyroch rokoch, sa sem Kudseyi vracal, keď potreboval premýšľať. Tu sa narodil. Tu sa naučil plávať. Chytal svoje prvé ryby. Stratil prvé lopty, prepletené handričky, ktoré pri dotyku s vodou odvinuli pásiky ako obväzy nikdy nezaceleného detstva…

Starec sa pozrel na hodinky: deväť hodín. Čo robia?

Vyšiel po schodoch a obzeral si svoje kráľovstvo: záhrady na svojej usadlosti. Dlhý karmínovočervený múr, ktorý úplne izoloval záhradu od vonkajšej dopravy, bambusy naklonené ako brká, vôňa, ktorá si šírila pri najmenšom vánku, kamenné levy so zloženými krídlami lemovali schodisko paláca, kruhové nádrže, v ktorých plávali labute…

Šiel sa ukryť do chládku, keď zaregistroval hukot motora.

V tom lejaku to bolo skôr vibrovanie pod jeho pokožkou ako ozajstný hluk. Otočil hlavu a zbadal loď, ktorá pri každej vlne nadskočila do vzduchu, potom pri náraze klesla a zanechala za sebou dve spenené krídla.

Riadil Azer, stiahnutý v saku pozapínanom až po krk. Po jeho boku vyzerala Sema maličká, stratená vo vlajúcich záhyboch svojho nepremokavého plášťa. Vedel, že si zmenila tvár. Ale aj na tú vzdialenosť spoznal jej správanie. Ten vystatovačný výraz, ktorý si všimol pred dvadsiatimi rokmi medzi stovkami iných detí.

Azer a Sema.

Zabijak a zlodejka.

Jeho jediné deti.

Jeho jediní nepriatelia.

Len čo vykročil, záhrada ožila.

Z krovia sa odlepil prvý bodygard. Druhý sa zjavil za lipou. Dvaja ďalší na štrkovej cestičke. Všetci vyzbrojení MP-7, zbraňou na boj zblízka, nabitou podzvukovými nábojmi, ktoré dokázali preniknúť cez titan alebo kevlar zo vzdialenosti päťdesiat metrov. Aspoň tak ho ubezpečil obchodník so zbraňami. Malo to všetko nejaký zmysel? V jeho veku nepriatelia, ktorých sa obával, necestovali rýchlosťou zvuku a neprenikali polykarbónom: boli v jeho vnútri a venovali sa vytrvalej deštrukcii.

Šiel po aleji. Muži ho ihneď obklopili a sformovali ľudský päťuholník.

Aj on sa vyvíjal. Jeho život bol chránený klenot, ale ten klenot už nemal žiadny lesk. Potĺkal sa ako živá mŕtvola, obklopený výlučne mužmi nikdy neprekročil hranice záhrad.

Zamieril k vile – jednej z posledných yali v Yenikôy. Letné sídlo, postavené z dreva tesne pri hladine vody na asfaltových pylónoch. Dosť vysoká vila ešte zvýšená vežičkami, ktorá mala tradičnú posvätnosť citadely, ale tiež nonšalantnosť, jednoduchosť rybárskej chatrče.

Šindle na streche poškodené opotrebovaním rozptyľovali ostré, mihajúce sa odrazy ako zo zrkadla. Fasády, naopak, pohlcovali svetlo, odrážali nevýrazný lesk, ale zato s nesmiernou jemnosťou. Okolo tejto budovy vládla atmosféra tranzitu, pontónu, perónu; morský vzduch, opotrebované drevo, špliechanie evokovalo pre starého muža miesto odchodu, letovisko.

No predsa, keď sa priblížil a rozoznal orientálne detaily fasády, mrežovanie na terase, slnko na balkónoch, hviezdy a polmesiace na oknách, pochopil, že tento sofistikovaný palác bol pravý opak: vyzdobená stavba pevne zapustená, definitívna. Hrobka, ktorú si zvolil. Pohrebisko z dreva, miesto posledného odpočinku, so šumením lastúr, kde sa človek pri počúvaní rieky môže prizerať, ako prichádza smrť…

Vo vestibule si Ismail Kudseyi vyzliekol nepremokavý plášť a vyzul čižmy. Natiahol si plstené papuče, sako z indického hodvábu a chvíľu sa pozoroval v zrkadle.

Jeho tvár bola jeho jedinou pýchou.

Čas spôsobil nevyhnutnú skazu, ale kosti pod kožou vyzerali dobre. Napínali pokožku, vyostrovali črty. Viac ako doteraz zdôraznili jelení profil s výraznými čeľusťami a večne pohŕdavým úškľabkom v kútiku úst.

Vytiahol z vrecka hrebeň a učesal sa. Pomaly si prihladil sivú šticu, no odrazu prestal, pochopil význam toho gesta: o svoj vzhľad sa staral – kvôli Nim. Pretože sa obával, že ich stretne. Pretože mal strach, že bude čeliť hlbokému zmyslu všetkých tých rokov…

Po štátnom prevrate roku 1980 musel odísť do exilu v Nemecku. Keď sa roku 1983 vrátil, situácia v Turecku sa upokojila, ale väčšina jeho spolubojovníkov, Sivých vlkov, bola uväznená. Izolovaný Ismail Kudseyi odmietol opustiť ich Vec. Naopak, rozhodol sa znovu otvoriť, v najväčšej tajnosti, výcvikové tábory a založiť vlastnú armádu. Chystal sa priviesť na svet nových Sivých vlkov. Ešte lepšie: chystal sa vytvoriť Vlkov vysokej kvality, ktorí by slúžili politickým ideálom a jeho kriminálnym záujmom.

Vybral sa na cestu po Anatólii osobne hľadať chovancov pre svoju nadáciu. Organizoval tábory, pozoroval dospievajúcich chlapcov a dievčatá pri výcviku, zakladal karty, aby mohol medzi nimi vybrať elitnú skupinu. Veľmi rýchlo sa dal strhnúť. Aj keď sa presadil na trhu s ópiom, využijúc tak miesto, ktoré uvoľnil Irán počas revolúcie, „baba“ sa nadchol predovšetkým výchovou týchto detí.

Cítil, že sa v ňom rodí hlboká spriaznenosť s týmito malými vidiečanmi, ktorí mu pripomínali chlapčisko z ulice, akým kedysi býval. Radšej sa stýkal s nimi ako so svojimi vlastnými deťmi – ktoré mal v staršom veku s dcérou bývalého ministra, a ktoré teraz študovali v Oxforde a na štátnej univerzite v Berlíne – favorizovaní dedičia, pre neho už cudzinci.

Po návrate z ciest sa izoloval vo svojej yali a študoval každý spis, každý profil. Dôkladne sledoval talenty, ich schopnosti, ale aj istú vôľu vzdelávať sa, chcieť niečo dokázať. Hľadal najaktívnejších jedincov – takých, ktorých by podporoval štipendiami, a potom zapojil do vlastného klanu.

Jeho hľadanie sa pomaly stalo chorobou – posadnutosťou. Alibi, že pracuje pre nacionalistickú vec, nestačilo na maskovanie jeho vlastných ambícií. Fascinovalo ho formovanie ľudských bytostí na diaľku. Manipulovať osudmi z pozície stvoriteľa…

Zakrátko ho obzvlášť zaujali dve mená.

Chlapec a dievča.

Dva prísľuby, čistí a nevinní.

Azer Akarsa, pochádzajúci z dediny neďaleko antického sídla Nemrut Dag, preukazoval výnimočné schopnosti. V šestnástich rokoch bol zapálený bojovník, ale aj skvelý študent. Ale najmä prejavoval ozajstné zanietenie pre niekdajšie Turecko a nacionalistické presvedčenie. Vstúpil do tajného spolku Adiyaman a ako dobrovoľník sformoval komando. Plánoval vstúpiť do armády, aby mohol bojovať proti Kurdom.

A predsa mal Azer jeden handicap: bol diabetik. Kudseyi sa rozhodol, že táto Achilova päta mu nesmie zabrániť, aby naplnil svoj osud Vlka. Bol odhodlaný poskytnúť mu tú najlepšiu starostlivosť.

Druhý spis sa týkal štrnásťročnej Semy Hunsenovej. Narodila sa v kamenistej oblasti Gaziantepu, podarilo sa jej dostať na strednú školu a získať štátne štipendium. Naoko to bola mladá inteligentná Turkyňa, ktorá sa chcela zbaviť svojho pôvodu. Nechcela však zmeniť len svoj osud, ale aj krajinu. V Domove idealistov v Gaziantepe bola Sema jediná žena v spolku. Uchádzala sa o stáž v tábore v Kayseri, aby mohla byť spolu s chlapcom zo svojej dediny Kúrsatom Milihitom.

Mladé dievča ho hneď upútalo. Páčila sa mu tá neoblomná vôľa, tá túžba prekonať hranice svojich možností. Po fyzickej stránke to bola dosť bacuľatá červenovláska sedliackeho výzoru. Nič nenasvedčovalo o jej schopnostiach, ani o politickom zaujatí. S výnimkou očí, ktoré vám vrhala do tváre ako kamene.

Ismail Kudseyi to vedel: Azer a Sema budú viac ako obyčajní štipendisti – anonymní vojaci extrémnej pravice alebo jeho kriminálnej siete. Obaja budú jeho chránenci. Jeho adoptívne deti. Ale oni o tom nebudú vedieť. Bude im pomáhať na diaľku, v ústraní.

Prešli roky. Obidvaja vyvolení splnili jeho nádeje. Azer v dvadsiatich dvoch rokoch získal diplom z fyziky a chémie na univerzite v Istanbule a o dva roky neskôr diplom fakulty zahraničného obchodu v Mníchove. Sema v sedemnástich rokoch úspešne ukončila lýceum v Galatasaray a nastúpila na anglickú fakultu v Istanbule – ovládala tak už štyri jazyky: turečtinu, francúzštinu, angličtinu a nemčinu.

Obaja študenti ostali politickými aktivistami, „baskanmi“, ktorí mohli riadiť miestne domovy, ale Kudseyi nechcel nič unáhliť. Mal pre nich ambicióznejšie plány. Plány, ktoré sa týkali jeho drogového impéria…

Chcel si tiež vyjasniť niektoré tienisté stránky. Azerovo správanie prezrádzalo nebezpečné trhliny. Roku 1986, keď bol ešte na francúzskom lýceu, počas šarvátky zohyzdil spolužiaka. Boli to vážne zranenia a neprezrádzali hnev, ale desivo pokojnú odhodlanosť. Kudseyi musel použiť všetok svoj vplyv, aby Azera nezatkli.

O dva roky neskôr na prírodovedeckej fakulte Azera prichytili, ako rozsekáva na kúsky živé myši. Študentky sa zas sťažovali na oplzlosti, ktorými ich obťažoval. Nato vo svojich skrinkách na kúpalisku našli vypitvané mŕtve mačky, zavinuté v ich bielizni.

Kudseyi bol znepokojený Azerovými zločinnými pohnútkami, pretože si už predstavoval, že by ho mohol použiť. Ale ešte nepoznal ich skutočnú príčinu. Medicínska náhoda to objasnila úplne. Študenta Azera Akarsu hospitalizovali v Mníchove kvôli diabetickému záchvatu. Nemeckí lekári odporučili originálnu liečbu: seansy v kesónoch na vysoký tlak, aby lepšie destilovali kyslík v jeho organizme.

Počas tejto liečby Azer zakúsil závrat z hĺbok a začal blúzniť, vykrikoval o svojej túžbe zabíjať ženy, „všetky ženy!“, trýzniť ich, znetvoriť, až kým nezreprodukuje antické masky, ktoré sa mu prihovárali v spánku. Raz vo svojej izbe napriek sedatívam, ktoré mu podávali, pokračoval v delíriu a do steny vedľa postele vydlabával skice tvárí. Dokaličené, zmrzačené črty s odrezaným nosom, rozdrvenými kosťami, okolo ktorých nalepil svoje vlastné vlasy so spermiami – mŕtve trosky, ohlodané storočiami, ale so živými vlasmi…

Nemeckí lekári zalarmovali nadáciu v Turecku, ktorá platila študentove náklady na liečenie. Kudseyi sa dostavil osobne. Psychiatri mu vysvetlili situáciu, ale on poslal Azera o týždeň naspäť do Turecka. Bol presvedčený, že dokáže zvládnuť, ba dokonca využiť vražedné šialenstvo svojho chránenca.

Sema Hunsenová mala problémy iného druhu. Samotárska, uzavretá, tvrdohlavá, neustále unikala organizovanému režimu, ktorý určovala nadácia. Viackrát utiekla z internátu v Galatasaray. Raz ju zadržali na bulharských hraniciach. Druhý raz na letisku Atatúrk v Istanbule. Jej túžba po slobode a nezávislosti bola až patologická, charakterizovaná agresivitou a posadnutosťou po úteku. V tom však Kudseyi videl výhodu. Urobil by z nej kočovníčku, cestovateľku, elitnú pašeráčku.

Azer Akarsa, v polovici deväťdesiatych rokov skvelý obchodník, sa takisto stal Vlkom v skrytom zmysle slova. Prostredníctvom svojich zástupcov mu Kudseyi zveril niekoľko úloh zastrašovania alebo eskortovania, ktoré brilantne splnil. Prekročil posvätnú čiaru – vraždu – bez mihnutia oka. Akarsa mal rád krv.

V skutočnosti až príliš.

Nastal iný problém. Akarsa založil svoju vlastnú politickú skupinu. Z disidentov, ktorých názory na násilie a výstrelky prekračovali všetky presvedčenia oficiálnej strany. Azer a jeho komplici dávali zreteľne najavo svoje pohŕdanie voči starým Sivým vlkom, ktorí si kúpili vedenie, a ešte viac voči mafiánskym nacionalistom ako Kudseyi. Starý muž cítil, ako sa ho zmocňuje trpkosť: z jeho dieťaťa sa stávalo čoraz menej kontrolovateľné monštrum…

Aby sa utešil, obrátil sa k Seme Hunsenovej. „Obrátil“ nebol správny výraz: nikdy ju nevidel, a odkedy opustila fakultu, takpovediac zmizla. Prijala úlohu transportov – uvedomovala si, že má voči organizácii záväzok – ale na oplátku si presadila radikálny odstup od svojich tichých spoločníkov.

Kudseyiovi sa to nepáčilo. A predsa, droga zakaždým šťastlivo došla do cieľa. Ako dlho by vzájomná dohoda fungovala?

V každom prípade ho táto tajuplná osoba fascinovala čoraz viac. Sledoval jej stopu, mal pôžitok z jej majstrovských kúskov…

Čoskoro sa Sema medzi Sivými vlkmi stala legendou. Doslova sa rozplývala v labyrinte hraníc a jazykov. Kolovali o nej chýry. Niektorí tvrdili, že ju videli na afganskej hranici, ale mala závoj. Iní uisťovali, že sa s ňou rozprávali v tajnom laboratóriu na sýrskej hranici, ale mala na sebe chirurgickú masku. Ďalší zas prisahali, že sa s ňou stretli na pobreží Čierneho mora, ale v nočnom bare, v trhanom svetle stroboskopov.

Kudseyi vedel, že všetci klamú: nikto nikdy Semu nevidel. Aspoň nie skutočnú Semu. Stala sa abstraktným stvorením, ženou, ktorá mení totožnosť, trasu, štýl, techniku podľa okolností. Šikovná bytosť, ktorá vlastnila jediné: drogu, ktorú prevážala.

Sema o tom nevedela, ale v skutočnosti nebola nikdy sama. Starec bol vždy po jej boku. Ani raz neprevážala zásielku, ktorá by nepatrila babovi. Ani raz nepreviezla kontraband, aby ju jeho muži nesledovali v náležitej vzdialenosti. Ismail Kudseyi bol priamo v nej samej.

Roku 1987 ju bez jej vedomia dal sterilizovať počas hospitalizácie pri prudkom zápale slepého čreva. Podviazanie vaječníkov: nezvratné zmrzačenie, ktoré však nenarúša hormonálny cyklus. Lekári pracovali pomocou optických prístrojov, vsunutých do brucha cez nepatrné zárezy. Žiadne stopy, žiadne jazvy…

Kudseyi nemal na výber. Jeho bojovníci boli unikátmi svojho druhu. Nebolo žiaduce, aby sa ďalej rozmnožovali. Jedine Kudseyi mohol tvoriť, rozvíjať – alebo zabíjať svojich vojakov. Napriek tomuto presvedčeniu mal z takéhoto zmrzačenia vždy obavy, takmer posvätnú hrôzu – akoby tým porušil tabu, vstúpil na zakázané územie. Často sa mu v snoch zjavovali biele ruky držiace vnútornosti. Nejasne cítil, že katastrofa vznikne z tohto organického tajomstva…

Dnes Kudseyi pripustil neúspech so svojimi dvoma deťmi. Z Azera Akarsu sa stal psychopatický vrah na čele nezávislej akčnej organizácie – teroristov, ktorí sa líčili a považovali sa za niekdajších Turkov, chystali atentáty proti tureckému štátu a Sivým vlkom, ktorí zradili ich Vec. Možno aj sám Kudseyi bol na zozname. Pokiaľ ide o Semu, bola viac ako inokedy neviditeľným poslom, paranoickým a schizofrenickým zároveň, ktorý čakal len na príležitosť ujsť navždy.

Dokázal stvoriť len dve monštrá.

Dvoch rozbesnených vlkov, odhodlaných skočiť mu po krku.

A predsa im naďalej zveroval dôležité misie, dúfajúc, že nezradia klan, ktorý im dal takú dôveru. Dúfal najmä, že osud by naňho neuvalil toľkú potupu, toľké popretie, naňho, ktorý toľko vložil do tohto diela.

Aj preto minulú jar, keď bolo treba zorganizovať kontraband, ktorý by rozhodol o historickom spojenectve v Zlatom polmesiaci, vyslovil jediné meno: Sema.

A keď sa stalo to, čo sa nedalo odvrátiť a zradkyňa zmizla s drogou, určil len jediného zabijaka: Azera.

Ak sa aj nikdy nerozhodol zlikvidovať ich, poštval jedného proti druhému a želal si, aby sa navzájom zničili. Ale nič nefungovalo, ako predpokladal. Sema ostala nezvestná. Azerovi sa iba podarilo spôsobiť v Paríži sériu masakrov. Bol naňho vydaný medzinárodný zatykač a Kudseyiov zločinecký kartel už nad ním vyriekol rozsudok smrti – Azer sa stal príliš nebezpečným.

A odrazu všetko rozvrátila nová udalosť.

Znovu sa zjavila Sema.

A vymáhala si stretnutie.

Stále mala navrch…

Posledný raz sa pozrel na svoj odraz v zrkadle a zrazu uvidel iného muža. Starca so zhorenou kostrou, s kosťami ostrými ako žiletka. Zvápenatený predátor, ako ten praveký skelet, ktorý práve vyhrabali zo zeme v Pakistane…

Zastrčil si hrebeň do saka a pokúsil sa usmiať na svoj obraz.

Mal dojem, že zdraví hlavu mŕtvoly s prázdnymi očnými jamkami.

Zamieril ku schodom a nariadil strážcom:

„Geldiler. Beni yalniz birakin (Sú tu. Nechajte ma samého.)“

Miestnosť, ktorú nazýval „meditačná sála“, bol priestor s rozlohou stodvadsať metrov štvorcových, s podlahou z prírodného dreva. Mohol ju tiež pomenovať „trónna sála“. Na vysokom pódiu s tromi schodíkmi sa vynímala dlhá pohovka vo farbe vajcovej škrupiny, pokrytá vankúšmi vyšívanými zlatom. Naproti nej nízky stolík. Z jednej aj druhej strany dve lampy vrhali na biele steny oblúky tlmeného svetla. Pri stene dve truhlice z ozdobne vypracovaného dreva ako dve pevné skrýše s perleťovými nitmi. A nič viac.

Kudseyi mal rád túto striedmosť, takmer mystické vákuum, ktoré bolo pripravené prijať prosby stúpenca sufizmu.

Prešiel cez sálu, vystúpil po schodoch a podišiel k nízkemu stolíku. Položil palicu a vzal karafu naplnenú ajranom, zmesou jogurtu a vody, ktorý ho tu vždy čakal. Nalial si ho do pohára, vypil na jeden dúšok a vychutnávajúc sviežosť, ktorá sa mu šírila po tele, obdivoval svoj poklad.

Ismaél Kudsei vlastnil najkrajšiu zbierku kelímových kobercov v Turecku, ale najvzácnejší kus si držal tu, zavesený nad pohovkou.

Tento malý starodávny koberec, ktorý mal asi meter štvorcový, žiaril temnou červenou farbou lemovaný farbou zažltnutého zlata, obilia, upečeného chleba. V strede sa vynímal modro-čierny obdĺžnik s posvätnou kresbou, ktorá evokovala oblohu a nekonečno. V ňom sa vynímal veľký kríž ozdobený baraními rohmi, symbolom mužov a bojovníkov. Nad ním rozťahoval krídla orol a ochraňoval kríž. Na vlyse lemu sa rysoval strom života, jesienka, kvet radosti a šťastia, hašiš, magická rastlina ponúkajúca večný spánok…

Kudseyi by mohol pozorovať toto majstrovské dielo celé hodiny. Zdalo sa mu, že zosobňuje jeho svet vojny, drogy a moci. Mal rád to filigránske tajomstvo, záhadu z vlny, ktorá ho vždy dráždila. Znovu si položil otázku: „Kde je trojuholník? Kde je šťastie?“

Najprv si s obdivom prezrel jej premenu.

Bacuľaté dievča sa zmenilo na dlhonohú brunetku, moderné dievča: malé prsia a úzke boky. Mala na sebe prešívaný čierny kabát, rovné nohavice tej istej farby, členkové topánky s hranatými špicmi. Pravá Parížanka. Ale fascinovala ho najmä zmena jej tváre. Koľko zákrokov, koľko otvorených rán bolo treba na dosiahnutie takého výsledku? Z tváre zmenenej na nepoznanie sálala zúrivá posadnutosť utiecť – uniknúť svojmu vlastnému jarmu. Čítal to aj v hĺbke jej indigovomodrých očí. V tej temnej modrej farbe, ktorá prebleskovala spod ťažkých viečok a odháňala vás ako votrelca, nepríjemnú vec. Pod zmenenými črtami v jej očiach rozoznal primitívnu tvrdosť nomádov – húževnatú, urputnú energiu, zrodenú z púštnych vetrov a páliaceho slnka.

Odrazu sa cítil starý. A odpísaný.

Spálená múmia so zaprášenými ústami.

Sedel na pohovke a nechal ju podísť až k nemu. Podrobila sa dôkladnej prehliadke. Šatstvo jej prehmatali, preskúmali. Jej telo prešlo rôntgenovými lúčmi. Bodygardi stáli teraz vedľa nej s MP-7 v ruke, s odistenou spúšťou a guľkou v hlavni. Azer ostal v úzadí, takisto ozbrojený.

Napriek tomu Kudseyi cítil nejasnú predtuchu. Jeho inštinkt bojovníka mu našepkával, že napriek zdanlivej zraniteľnosti je táto žena stále nebezpečná. Pocítil ľahkú nevoľnosť. Čo sa jej odohrávalo v hlave? Prečo sa mu vydala napospas?

Obzerala si kelím zavesený na stene za ním. Rozhodol sa rozprávať po francúzsky, aby dodal ich stretnutiu slávnostnejší charakter:

„Jeden z najstarších kobercov na svete. Objavili ho ruskí archeológovia v ľadovej kryhe na hraniciach Sibíri a Mongolska. Určite má okolo dvoch tisíc rokov. Panuje názor, že patril Húnom. Kríž. Orol. Baranie rohy. Čisto mužské symboly. Asi visel v stane staršinu rodu.“

Sema mlčala. V tom tichu by bolo počuť spadnúť špendlík.

„Koberec pre mužov,“ zdôraznil, „až na to, že ho tkala žena, ako všetky kelímy zo strednej Ázie.“ (Usmial sa a zmĺkol.) „Často si predstavujem tú, čo ho vyrobila: matku vylúčenú zo sveta bojovníkov, ktorá však dokázala vnútiť svoju prítomnosť až do chánovho stanu.“

Sema sa ani nepohla. Strážcovia stáli tesne pri nej.

„V tej dobe tkáčka vždy ukryla medzi ostatné motívy trojuholník, aby chránila svoj koberec pred zlým okom. Páči sa mi tá myšlienka: žena trpezlivo tká mužský obraz, plný bojových motívov, ale niekde na obrubu fresky vpašuje znamenie matky. Si schopná nájsť na koberci ten trojuholník, prinášajúci šťastie?“

Sema neodpovedala, ani sa nepohla.

Chytil karafu s ajranom, pomaly si naplnil pohár a ešte pomalšie pil.

„Nevidíš ho?“ spýtal sa napokon. „To nič. Tá historka sa podobá na tú tvoju, Sema. Tá žena ukrytá vo svete mužov, ktorá tají niečo, čo sa týka nás všetkých. Vec, ktorá nám má priniesť šťastie a blahobyt.“

Hlas mu stíchne, potom odrazu prudko zvrieskne:

„Kde je ten trojuholník, Sema? Kde je droga?“

Žiadna reakcia. Slová sa po nej sklzajú ako dažďové kvapky. Nebol si istý, či vôbec počúva. A predsa odrazu prehovorila:

„Ja neviem.“

Znovu sa usmial: chcela vyjednávať. Ale ona pokračovala:

„Vo Francúzsku ma zatkli. Polícia ma podrobila psychickému zákroku. Vymyli mi mozog. Nespomínam si na svoju minulosť. Neviem, kde je droga. Neviem ani, kto som.“

Kudseyi pohľadom hľadal Azera: aj on vyzeral ohromený.

„Ty si myslíš, že ti uverím niečo také absurdné?“ spýtal sa.

„Bola to dlhá liečba,“ pokračovala pokojne. „Sugescia pod vplyvom nejakej rádioaktívnej látky. Väčšina tých, ktorí sa podieľali na experimente, je mŕtva alebo zatknutá. Môžete si to overiť: všetko nájdete vo včerajších a predvčerajších francúzskych novinách.“

Kudseyi nedôverčivo vzal na vedomie fakty:

„Polícia zhabala heroín?“

„Dokonca ani netušili, že ide o dodávku drogy.“

„Čože?“

„Nevedeli o mne. Vybrali si ma, pretože ma našli v šoku v Gurdilekovom hammame po Azerovom prepade. Vymazali mi pamäť a ani sa nedozvedeli o mojom tajomstve.“

„Na to, že si stratila pamäť, vieš toho dosť.“

„Vypátrala som to.“

„Odkiaľ poznáš Azerovo meno?“

Sema sa usmiala, kratučko ako cvaknutie fotoaparátu.

„Každý ho pozná. Stačí si prečítať v Paríži noviny.“

Kudseyi sa odmlčal. Mohol by jej položiť ďalšie otázky, ale presvedčila ho. Nežil až doteraz, aby nepoznal ten večný, stále platiaci zákon: čím sa zdajú fakty absurdnejšie, tým skôr môžu byť pravdivé. Stále však nechápal jej správanie:

„Prečo si sa vrátila?“

„Chcela som vám oznámiť Seminu smrť. Zomrela spolu s mojimi spomienkami.“

Kudseyi sa rozrehotal:

„Očakávaš, že ťa nechám ísť?“

„Ja nič neočakávam. Som niekto iný. Nechcem už utekať pod menom ženy, ktorou už nie som.“

Vstal a urobil pár krokov. Zamával palicou smerom k nej:

„Naozaj si musela stratiť pamäť, keď si za mnou prišla s prázdnymi rukami.“

„Už nie je vinník. Ani trest.“

Zalialo ho zvláštne teplo. Neuveriteľné: žiadalo sa mu ušetriť ju. Bol to jeden z možných záverov, možno najoriginálnejší, najrafinovanejší. Pustiť na slobodu novú bytosť… Zabudnúť na to všetko… Ale pokračoval hľadiac jej priamo do očí:

„Už nemáš tvár. Ani minulosť. Nemáš meno. Stala si sa chimérou, to je pravda. Ale ešte stále máš schopnosť trpieť. Našu česť si očistíme tvojou bolesťou. My…“

Ismailovi Kudseyiovi vyrazilo dych.

Žena pred ním vystrela ruky s otvorenými dlaňami.

Na každej bola kresba z heny. Vlk zavýjajúci pod štyrmi lunárni. Bolo to poznávacie znamenie spojenia. Symbol, ktorý používali členovia novej frakcie. On sám pridal k trom lunám otomanskej zástavy štvrtú, na znak symbolu Zlatého polmesiaca.

Kudseyi pustil palicu a zreval, ukazujúc prstom na Semu:

„Ona vie. Ona to vie!“

Využila okamih ohromenia. Skočila za jedného z bodygardov a surovo ho zovrela v páse. Rukou stisla mužove prsty na spúšti MP-7 a spustila streľbu smerom k pódiu.

Ismail Kudseyi cítil, ako ho druhý strážca odtrhol od zeme a odstrčil k nohám pohovky. Skotúľal sa na podlahu a videl, ako sa jeho ochranca zvíja v kaluži krvi, zatiaľ čo jeho zbraň zasypáva strelami celý priestor. Pod nárazmi sa truhlice roztrieštili na tisíc kúskov. Iskry sa križovali ako elektrické oblúky, strop sa rozpadával v oblakoch sadry. Prvý muž, ten, ktorého Sema použila ako štít, sa zrútil vo chvíli, keď mu vytrhla zbraň z ruky.

Kudseyi už nevidel Azera.

Sema bežala k truhliciam, prevrátila ich a schovala sa za ne. V tej chvíli vošli do sály dvaja muži. Neurobili ani krok a už boli zasiahnutí – tlmený, osamotený zvuk zo Seminej pištole sprevádzal streľbu z automatických zbraní, ponechaných na seba samých.
Ismail Kudseyi sa pokúsil dostať za pohovku, ale nemohol sa pohnúť – pokyny z mozgu telo neposlúchalo. Ležal bezvládne na podlahe, celý stuhnutý. Celé jeho telo vydávalo signál: trafila ho.

Na prahu sa zjavili traja ďalší strážci, vzdali sa svojej úlohy, a hneď zmizli za zárubňou. Kudseyi privrel oči pred plameňmi z pušiek, ale výstrely už nepočul. Akoby už mal uši, mozog zaplavené vodou.

Sústredil sa na seba s kŕčovito zovretými prstami na vankúši. Bolestivá vlna mu prenikla až na dno žalúdka a donútila ho skrútiť sa do polohy zárodku. Pozrel sa dolu: medzi nohami mu viseli obnažené črevá.

Zahalila ho tma. Keď prišiel k sebe, Sema si nabíjala pištoľ dolu pri schodoch, za vrchnákom truhlice. Stočil sa k okraju pódia a natiahol ruku. Časť z neho sa vzpierala tomu gestu: volal o pomoc.

Volal Semu Hunsenovú na pomoc!

Sema sa obrátila. Kudseyi so slzami v očiach pohýbal rukou. Chvíľu váhala, potom vyšla po schodoch, zohnutá pod neustávajúcou streľbou. Starec zastonal od vďačnosti. Zodvihol vyziabnutú ruku, červenú, chvejúcu sa, ale žena ju nechytila.

Vystrela sa a namierila pištoľ spolu s celým telom, ako keď sa napína luk.

V oslepujúcom záblesku Ismail Kudsei pochopil, prečo sa Sema Hunsenová do Istanbulu vrátila.

Iba preto, aby ho zabila.

Aby zničila nenávisť rovno pri zdroji.

A možno aj preto, aby pomstila strom života.

Ktorého korene dal vyhubiť.

Znovu stratil vedomie. Keď znovu otvoril oči, Azer sa vrhal na Semu. Kotúľali sa pri schodoch medzi zdrapmi kože a kalužami krvi. Vypukol zápas, zatiaľ čo záblesky pretrhávali dym. Ruky, päste, rany – žiaden krik. Len potlačená nenávisť. Posadnutosť tiel ostať nažive.

Azer a Sema.

Jeho zhubný výtvor.

Sema sa na bruchu pokúsila myknúť zbraňou, ale Azer ju zrazil celou svojou váhou. Držal ju za šiju a vytiahol nôž. Vymanila sa mu, ale znovu spadla na chrbát. Zaútočil, zabodol jej čepeľ do brucha. Chcela ešte niečo povedať, no z hrdla sa jej vydralo nezrozumiteľné chrčanie.

Kudseyi videl všetko, ležiac na pódiu s ramenom natiahnutým na schodoch. Jeho oči, dve malátne záklopky reagovali na prúdenie krvi v jeho tepnách. Prial si zomrieť pred koncom boja, ale nemohol sa ubrániť, aby ich nepozoroval.

Čepeľ sa zaborila, zdvihla, znovu zaborila, vytrvalo sa vnárala do tela.

Sema sa vypla. Azer ju chytil za plecia a hodil o zem. Ešte pohýbal nožom a strčil ruku do živej rany.

Ismaél Kudseyi sa ponáral hlboko do pohyblivých pieskov smrti.

Pár sekúnd pred koncom videl, ako sa k nemu naťahujú purpurovočervené ruky so svojou korisťou…

Semino srdce v Azerových prstoch.

Epilóg

Koncom apríla sa vo východnej Anatólii začína vo vysokých horách topiť sneh a uvoľňuje cestu k najvyššiemu vrcholu Nemrut Dag v pohorí Taurus. Turistické nájazdy sa ešte nezačali a miesto zostávalo chránené v dokonalej samote.

Po každej misii muž čakal na túto chvíľu, keď sa vráti ku skalným bohom.

Odletel z Istanbulu večer 26. apríla a podvečer pristál v Adane. Pár hodín si odpočinul v hoteli neďaleko letiska a potom sa vydal uprostred noci na cestu v prenajatom aute. Šiel na východ, smerom na Adiyaman vzdialený štyristo kilometrov. Obklopovali ho šíre pastviny vyzerajúce ako dávno pohltené planiny. V temnote cítil ich poddajné vlnenie. Rozkývané tiene vytváralo prvú etapu, prvé štádium čistoty. Spomenul si na začiatok jednej básne, ktorú napísal v mladosti v starej turečtine: „Prebrázdil som zelené moria…“

O pol šiestej ráno, keď prešiel cez mesto Gaziantep, sa krajina zmenila. Na svitaní sa zjavilo horské pásmo Taurus. Plynulé polia prešli do kamenistej púšte. Do neba sa týčili červené, strmé, holé štíty. V diaľke sa otvárali krátery pripomínajúce zoschnuté kvety slnečnice.

Obyčajný cestovateľ pri tomto výjave vždy živo pociťoval nejasný strach, úzkosť. On, naopak, mal rád tieto odtiene okrovej a žltej farby, silnejšie, ostrejšie ako modrá farba úsvitu. Znovu tam objavil svoje znamenia. Tá vyprahnutosť sformovala jeho telo. To bolo druhé štádium čistoty.

Spomenul si na pokračovanie svojej básne:

„Prebrázdil som zelené moria…“

„Objímal kamenné steny, temné nebeské sféry…“

Keď došiel do Adiyamanu, slnko pomaly vychádzalo. Na čerpacej stanici v meste si sám naplnil nádrž, kým mu zamestnanec čistil predné sklo. Pozeral na olovené mraky, domy v bronzových odtieňoch, roztrúsené až po úpätie svahu.

Na hlavnej ulici zbadal Matakove sklady, „jeho“ skladiská, kde čoskoro navozia tony ovocia na spracovanie, konzervovanie, export. Nepocítil žiadnu pýchu. Tieto triviálne ambície ho nikdy nezaujímali. Naproti tomu preciťoval bezprostrednosť hory, blízkosť jej terás…

O päť kilometrov ďalej zišiel z hlavnej cesty. Asfalt zmizol, oznamovacie tabule takisto. Len cestička vysekaná do vrchu sa vinula až do oblakov. V tej chvíli skutočne našiel svoju rodnú zem. Stráne z purpurového prachu, tráva s pichľavými kríkmi, sivočierne ovce, ešte len vychádzajúce na pašu.

Prešiel cez svoju dedinu. Stretol ženy v šatkách pretkávaných zlatom. Tváre s červenou pokožkou ako tepané medené taniere. Divošky, tvrdé ako zem, uzavreté do svojich modlitieb a tradícií, také, ako bola jeho matka. Medzi tými ženami možno bol aj niekto z jeho vlastnej rodiny…

Ešte vyššie zbadal pastierov učupených na svahu, zavinutých do svojich širokých kabátcov. Opäť videl sám seba, ako pred dvadsiatimi piatimi rokmi sedel na ich mieste. Ešte si spomínal na žakarový pletený pulóver, ktorý mu slúžil ako kabát, s pridlhými rukávmi, z ktorých mu ruky každý rok vyčnievali o trochu viac. Očká na svetri boli jeho jediným kalendárom.

Pocity mu drnčali až v končekoch prstov. Dotyk na vlastnej vyholenej hlave, keď sa chránil pred otcovými údermi. Sladkosť suchého ovocia, keď naťahoval ruky po tučných vreciach u obchodníka s potravinami, večer, pri návrate z pastvín. Šupky z orechov, ktoré zbieral na jeseň a ktoré mu zašpinili dlane na celú zimu…

Teraz vošiel do vrstvy hustej hmly.

Všetko bolo biele, mäkké, vlhké. Masa oblakov. Cestu lemovali prvé kopy snehu. Zvláštny sneh, zmiešaný s pieskom, svetielkujúci a ružový.

Pred posledným úsekom si upevnil na pneumatiky snehové reťaze a znovu sa vydal na cestu. Trmácal sa ešte skoro hodinu.

Snehové záveje sa blyšťali čoraz viac, a nadobúdali formu ochabnutých tiel. Posledná etapa Čistej cesty.

„Pohladil som zasnežené svahy posypané ružovým pieskom, nafúknuté ako telá žien…“

Napokon pod bralom zbadal miesto na parkovanie. Vrchol hory nebolo vidieť, zahaľovala ho vrstva hmly.

Vystúpil z auta a vychutnával atmosféru. Zasnežené ticho ťažilo toto miesto ako krištáľový balvan.

Naplnil si pľúca ľadovým vzduchom. Nadmorská výška tu presahovala dvetisíc metrov. Ešte musel vyliezť tristo metrov. Schrúmal dve čokolády, aby zvládol námahu, a s rukami vo vreckách sa vydal na cestu.

Minul malú strážnu búdku, zavretú na závoru až do mája, potom šiel po chodníku vyznačenom kameňmi, ktorý sa sotva vynáral spod vrstvy snehu. Výstup bol už ťažší. Musel odbočiť, aby sa vyhol strmému svahu. Pokračoval šikmo, opieral sa vľavo o svah, snažil sa, aby sa nezošmykol do prázdna. Sneh mu vŕzgal pod nohami.

Začal dychčať. Celým telom cítil varovanie, myseľ mal napätú. Dosiahol prvú terasu – na východe – ale nezdržal sa tam. Sochy tu boli príliš zerodované. Doprial si len chvíľu oddychu na „oltári ohňa“: ubitej bronzovozelenej kamennej plošine, ktorá ponúkala stoosemdesiatstupňový výhľad na štíty Taurusu.

Slnko konečne prejavilo krajine láskavosť. Na konci údolia sa dali rozoznať červené platne, žlté ryhy a smaragdové otvory, ústia, zvyšky planín, ktoré položili základ úrodnosti starých kráľovstiev. Svetlo spočinulo na kráteroch, vyhlbujúc biele, chvejúce sa fľaky. Na iných miestach akoby sa už vyparilo, zmenilo na prach, rozložiac každý detail na miliardy lesklých zrniek. Inde sa slnko hralo s oblakmi, tiene preskakovali po štítoch ako grimasy na tvári.

Zmocnilo sa ho nevýslovné dojatie. Nemohol uveriť, že táto zem je „jeho“, že on sám je súčasťou tejto obrovskej krásy. Zdalo sa mu, že na horizonte vidí kráčať starodávne hordy – prvých Turkov, ktorí priniesli do Anatólie moc a civilizáciu.

Keď sa prizrel lepšie, videl dokonca, že to nie sú ani muži, ani kone, ale vlky. Tlupy strieborných vlkov, ktoré splývali s odrazom zeme. Božské vlky, odhodlané spojiť sa so smrteľníkmi, aby zrodili rasu dokonalých bojovníkov…

Pokračoval v ceste smerom k západnému svahu. Sneh bol zrazu hustejší a ľahší – mäkší. Obzrel sa za seba, na svoje vlastné stopy, a pomyslel si na tajomné písmo, ktoré vzíde z ticha.

Konečne došiel na ďalšiu terasu, kde sa týčili Kamenné hlavy.

Bolo ich päť. Kolosálne hlavy, každá z nich merala viac ako dva metre. Pôvodne stáli na masívnych telách, na vrchole mohyly, ktorá tvorila náhrobný kameň, ale zemetrasenia ju zničili. Ľudia ich znovu postavili a oni akoby získali na sile, na tej istej pôde, akoby ich plecia podopierali samotnú horu.

V strede bol Antiochos I., kráľ Commageny, ktorý chcel zomrieť medzi krížencami bohov, gréckych aj perzských zároveň, ktorí vzišli zo synkretizmu tejto stratenej civilizácie. Po jeho bokoch boli Zeus-Ahura Mazda, boh bohov, ktorý sa prevtelil do blesku a ohňa, Apolón-Mitra, ktorý požadoval, aby mužov posvätili krvou býkov, Tysché, ktorá, pod korunou z klasov a ovocia symbolizovala plodnosť kráľovstva…

Napriek svojej moci tie tváre vyjadrovali pokojnú mladosť, ústa otvorené ako studničky, kučeravé brady… Najmä ich veľké biele oči vyzerali, akoby snívali. Dokonca strážcovia svätyne, Lev, kráľ zvierat a Orol, pán oblohy, zerodovaní a pokrytí snehom, pridávali celej suite na vľúdnosti.

Teraz nebol ten správny čas: hmla bola príliš hustá, aby sa zjavil zázrak. Pritiahol si šál a myslel na panovníka, ktorý dal postaviť toto pohrebisko. Antiochos Epifanus I. Jeho vláda tak prosperovala, že sa považoval za požehnaného bohmi. Až natoľko, že sa pokladal za jedného z nich a dal sa pochovať na vrchole posvätnej hory.

Ismaél Kudseyi sa tiež považoval za boha a myslel si, že má právo na život a smrť svojich ľudí. Ale zabudol na to hlavné: bol len nástrojom Veci, obyčajným ohnivkom Turanu. Nedbal na to a zradil sám seba a zradil aj Vlkov. Robil si posmech zo zákonov, ktoré kedysi reprezentoval. Stal sa z neho zdegenerovaný, zraniteľný človek. Preto ho Sema mohla zabiť.

Sema. Zrazu mu trpkosť vysušila ústa. Podarilo sa mu ju odstrániť, ale nebol to až taký tromf. Celá štvanica bolo len fiasko, neúspech, ktorý chcel zachrániť, obetujúc svoju korisť podľa starodávnych pravidiel. Venoval jej srdce kamenným bohom z Nemrut Dagu – tým bohom, ktorých vždy uctieval tým, že na telá svojich obetí vyrezal ich črty.

Hmla sa rozplývala.

Kľakol si do snehu a čakal.

O chvíľu sa hustý opar nadvihne a posledný raz zahalí obrovské hlavy, nechá ich ľahko sa vznášať, zvábi ich k pohybu – a vráti im život. Tváre stratia čistotu, obrysy, a budú plávať ponad snehovú prikrývku. Nebolo možné nemyslieť na les. Nebolo možné nevidieť, ako sa pohýnajú vpred… Antiochos prvý, potom Tysché a ostatní Nesmrteľní, ovinutí, hladkaní, zahalení ľadovou parou. Napokon sa ich ústa v tom napätí otvoria a vykĺznu z nich slová.

Ako dieťa bol často svedkom tohto zázraku. Naučil sa počuť to mrmlanie, rozumieť tejto reči. Nerastnej, antickej, nezrozumiteľnej pre tých, ktorí sa nenarodili tu, na úpätí týchto hôr.

Zavrel oči.

Modlil sa, aby mu dnes obri preukázali svoju zhovievavosť. Dúfal tiež, že sa dozvie nejaké nové proroctvo. Reč hmly, ktorá mu prezradí jeho budúcnosť. Čo mu dnes pošepnú kamenní radcovia?

„Ani sa nehni.“

Muž skamenel. Myslel si, že je to halucinácia, ale studená laveň zbrane sa mu opierala o spánok. Hlas zopakoval po francúzsky:

„Ani sa nehni.“

Ženský hlas.

Podarilo sa mu otočiť a zbadal vysokú siluetu oblečenú do čiernej bundy a šponoviek. Čierne vlasy vtlačené pod čapicou jej padali v dvoch kučeravých pramienkoch na plecia.

Bol ohromený. Ako ho mohla tá žena sledovať až sem?

„Kto si?“ spýtal sa po francúzsky.

„Moje meno nie je dôležité.“

„Kto ťa posiela?“

„Sema.“

„Sema je mŕtva.“

Nemohol sa zmieriť s tým, že ho niekto takto prekvapil na jeho tajnej púti. Hlas pokračoval:

„Som žena, ktorá stála po jej boku v Paríži. Tá, ktorá jej pomohla uniknúť polícii, znovu nájsť svoju pamäť, vrátiť sa do Turecka, aby sa postavila proti vám.“

Muž prisvedčil. Áno, od začiatku mu v tej celej histórii chýbalo jedno ohnivko. Sema Hunsenová mu nemohla tak dlho unikať – niekto jej pomáhal. Z pier mu vyšla nedočkavá otázka, ktorú hneď oľutoval:

„Kde bola tá droga?“

„Na cintoríne. V urnách s popolom. Trochu bieleho prášku medzi sivým prachom!…“

Znovu prikývol. Poznal Seminu iróniu, svoje poslanie brala ako hru. Všetko to znelo pravdivo – skutočné cinkanie krištáľu.

„Ako si ma našla?“

„Sema mi napísala list. Všetko mi objasnila. Svoju výchovu. Svoju špecializáciu. Dala mi aj mená svojich starých priateľov – dnes nepriateľov.“

Počas jej rozprávania si všimol čudný prízvuk, zvláštny spôsob preťahovať posledné slabiky. Na okamih sa pozrel na biele oči sôch, ešte sa neprebudili.

„Prečo sa do toho miešaš?“ čudoval sa. „Je po všetkom. A skončilo sa to bez teba.“

„Prišla som príliš neskoro, to je pravda. Ale ešte môžem pre Semu niečo urobiť.“

„Čo také?“

„Zabrániť ti pokračovať v tvojom obludnom hľadaní.“

Usmial sa a bezočivo sa na ňu pozrel, napriek hlavni namierenej naňho. Bola to vysoká žena, počerná a krásna. Tvár mala bledú, zvädnutú vráskami, ale tie ryhy ju skôr vyhraňovali, viac zvýrazňovali, než by jej uberali na kráse. Toto zistenie mu vyrazilo dych. Žena pokračovala:

„V Paríži som si prečítala články o zavraždení troch žien. Preštudovala som si zohavenia, ktoré si im spôsobil. Som psychiatrička. Mohla by som komplikovane pomenovať tvoje obsesie a tvoju nenávisť k ženám… Ale na čo by to bolo dobré?“

Muž pochopil, že ho prišla zabiť – prenasledovala ho až sem, aby ho zabila. Zomrieť rukou ženy: to bolo vylúčené. Sústredil sa na kamenné hlavy. Svetlo ich čoskoro oživí. Pošepnú mu obri, čo má robiť?

„A ty si ma sledovala až sem?“ spýtal sa, aby získal čas.

„V Istanbule som našla tvoju spoločnosť. Vedela som, že tam prídeš, skôr alebo neskôr, napriek tomu, že ťa hľadajú, napriek tvojej situácii. Keď si sa konečne objavil, obklopený bodygardmi, nespustila som ťa z očí. Celé dni som ťa sledovala, špehovala, pozorovala. A pochopila som, že nemám šancu dostať sa k tebe, a ešte menšiu prekvapiť ťa…“

V jej slovách bolo cítiť zvláštnu odhodlanosť. Začínala ho zaujímať. Znovu sa na ňu pozrel. Cez paru jej dychu ho ohromil ďalší detail. Jej ústa, príliš červené, modrasté od zimy. Náhle táto organická farba oživila jeho nenávisť k ženám. Rúhala sa tak ako ostatné. Okázalé pokušenie, isté si svojou mocou…

„A potom prišiel zázrak,“ pokračovala. „Raz ráno si vyliezol zo svojej diery. Sám. A pobral si sa na letisko… Stačilo ťa nasledovať a kúpiť si letenku do Adany. Predpokladala som, že chceš navštíviť tajné laboratóriá alebo cvičné tábory. Ale prečo si odišiel sám? Zišla mi na um tvoja rodina. Ale to nebol tvoj štýl. Ty máš len jedinú rodinu, svorku vlkov. Takže čo? Sema ťa v liste opísala ako lovca posadnutého archeológiou, ktorý prišiel z východu, z oblasti Adiyaman. Pri čakaní na odlet som si kúpila mapy, sprievodcov. Objavila som Nemrut Dag a jeho sochy. Trhliny na nich mi pripomenuli znetvorené tváre. Pochopila som, že tie sochy boli tvojím modelom. Modelom, ktorý formoval tvoju pomätenosť. Šiel si rozjímať do tej nedostupnej svätyne. Na schôdzku s vlastným šialenstvom.“

Znovu našiel svoj pokoj. Oceňoval výnimočnosť tejto ženy. Podarilo sa jej ho vystopovať na jeho vlastnom území. Súvisela vlastne s jeho púťou. Možno si ho dokonca zaslúžila zabiť…

Vrhol posledný pohľad na sochy. Ich belosť teraz na slnku žiarila. Nikdy sa mu nezdali také mocné – a zároveň také vzdialené. Ich mlčanie mu to len potvrdilo. Prehral: už ich nebol hoden.

Zhlboka sa nadýchol a ukázal na ne hlavou:

„Cítiš silu tohto miesta?“

Ešte stále kľačal. Vzal za hrsť ružového snehu a rozmrvil ho:

„Narodil som sa v údolí pár kilometrov odtiaľto. V tej dobe tu neboli nijakí turisti. Na tejto terase som hľadal samotu. Pri nohách týchto sôch som sníval o moci a o ohni.“

„O krvi a zabíjaní.“

Usmial sa na súhlas.

„Usilujeme sa o návrat tureckej ríše. Bijeme sa za zvrchovanosť našej rasy v Oriente. Hranice strednej Ázie sa čoskoro rozpadnú. Rozprávame tým istým jazykom, máme tie isté korene. Všetci sme potomkovia Aseny, bielej Vlčice.“

„Živíš si svoje šialenstvo mýtom.“

„Mýtus je realita, ktorá sa stala legendou. Legenda sa môže stať realitou. Vlci sa vrátili. Vlci zachránia turecký národ.“

„Si iba obyčajný vrah. Zabijak, ktorý nepozná cenu krvi.“

Hoci svietilo slnko, cítil sa skrehnutý, ochromený chladom. Ukázal naľavo snehový obrys, ktorý sa strácal vo chvejúcom sa vzduchu:

„Kedysi na druhej terase posväcovali bojovníkov krvou býka v mene Apolóna-Mitru. Z tejto tradície pochádza váš krst – krst kresťanov. Z krvi sa rodí milosť.“

Žena si voľnou rukou odhrnula čierne kadere. Chlad jej zvýrazňoval a dočervena sfarboval vrásky, ale to jej len pridávalo na kráse. Natiahla kohútik zbrane:

„Tak teraz sa môžeš tešiť. Pretože krv potečie.“

„Počkaj.“

Stále nechápal jej odvahu, jej vytrvalosť.

„Nikto na seba nevezme také veľké riziko. Najmä nie kvôli žene, ktorú si poznala sotva pár dní. Čo pre teba Sema znamenala?“

Zaváhala, potom zľahka naklonila hlavu nabok:

„Bola to priateľka. Iba priateľka.“

Pri tých slovách sa usmiala. A ten široký červený úsmev, odrážajúci sa na basreliéfoch posvätného miesta, bol potvrdením všetkých právd.

V skutočnosti tu možno ona predstavovala jeho osud.

Napokon, nie menej ako on sám.

Obidvaja našli svoje pravé miesto na starodávnej freske.

Sústredil sa na tie žiarivé pery. Pomyslel si na divé maky, ktorým jeho matka pálila stonky, aby si lepšie uchovali purpurové sfarbenie.

Keď hlaveň štyridsaťpäťky vystrelila, bol šťastný, že zomiera v tieni jej úsmevu.

Jean-Christophe Grangé

